
NOUA RESPIRAȚIE A BASARABIEI 


Cea mai mare bucurie a colaboratorilor revistei va rămîne, în acest 
an, cu certitudine, rezonanţa pe care a avut-o în rîndurile cititorilor 
lansarea primului nostru Concurs de creaţie. (Am publicat deja în nr. 
6, 1997 şi în nr. 1—2, 1998 ale “Limbii Române” încercările literare ale 
mai multor liceeni, studenţi, profesori etc. Un grup de autori sînt găzduiţi 
în ediţia de faţă. Concursul nostru, avînd rezervat spaţiu şi în nr. 4, 5 şi 
6, ce vor apărea pînă la finele anului, rămîne deschis.) Este frumoasă 
şi oarecum justificată ambiția de afirmare prin cuvînt, în special cînd 
vine din partea tineretului, e chiar salutară, în asprele condiţii ale acestei 
existente, insistența de a pătrunde în labirintul unei meserii despre care 
Tudor Arghezi spunea că nimic “nu este mai frumos şi mai bogat, mai 
dureros şi mai gingaş totodată ca meşteşugul blestemat şi fericit al 
cuvintelor”. 

Indiscutabil, e prematur să vorbim despre calităţile definitorii ale 
unui sau ale altui autor prezentat în acest număr al “Limbii Române”. În 
cazul nostru contează starea de spirit, experienţa literară acumulată 
sub îndrumarea unor profesori care înţeleg şi pot transmite şi învăţăceilor 
lor rostul cuvîntului scris. Impresionează mai ales siguranţa, dexteritatea 
aspiranţilor la titlul de laureați ai concursului de a mînui verbul matern. 
Desigur, precum e şi firesc, sînt transparente lecturile. Este evident, 
adesea, şi tiparul poetic urmat. Dar poate fi desluşită şi identitatea tinerilor 
condeieri, dorinţa manifestă de a găsi o proprie codificare artistică a 
lumii spirituale pe care o trăiesc. 

Prin aceşti tineri ne aflăm în preajma unui nou val de poezie 
basarabeană cu rădăcini adînci în tradiţia literară a neamului, dar şi cu 
o manieră absolut modernă de a cultiva versul. Atestăm, altfel spus, o 
nouă respiraţie a Basarabiei, produs firesc al descătuşării din ultimul 
deceniu. Or, aceşti tineri se înfăţişează nu doar cu o sensibilitate aparte, 
ci şi cu un alt mod de gîndire. Cu o mentalitate absolvită de vechile 
îndoctrinări. | 

Aşadar, vine o generaţie de intelectuali basarabeni născută şi 
crescută de către cei care au dorit şi mai doresc încă foarte mult să se 
ştie cu adevărat liberi. Este rodul unei evoluţii fireşti, desferecate, fără 
complexe. Predilecţia tinerilor din acest sfîrşit de veac tehnicizat pînă 
la refuz pentru vocabula strămoşească e cu certitudine semnul unor 
optimiste primeniri şi, deopotrivă, rezultatul muncii de schivnic pe ogorul 
limbii române a atîtor generaţii de profesori basarabeni. 

Să ne mîndrim cu aceşti temerari cioplitori în milenara piatră a 
cuvîntului şi să ne închinăm în faţa dascălilor lor spirituali. 

Intr-un ceas bun, tineri, ce porniţi pe un drum dificil, dar care vă va 
răsplăti pentru curajul de a vă învinge pe voi înşivă şi pentru rîvna de a 
lăsa drept moştenire “un nume adunat pe-o carte”! 


Alexandru BANTOŞ 

RĂZVRĂTIREA LIMBII ROMÂNE 


Ritmul gîndirii, simţirii şi fiinţării noastre ca naţiune nu poate fi altul 
decît ritmul Limbii Române. Răzvrătirea pîinii, mai exact răzvrătirea 
puţinătăţii ei, poate împăca, în cele din urmă, foamea trupească, dar nu 
ne poate salva ca.Neam aşa cum o poate face răzvrătirea Limbii 
Române. 

În una dintre cugetările sale Cioran spunea că, potrivit unei legende 
de inspiraţie gnostică, în cer s-a dato luptă între îngeri, în care cei aflaţi 
de partea Arhanghelului Mihail i-au învins pe cei ai Balaurului. Aceia 
dintre îngeri care, nehotăriţi, s-au mulţumit să privească au fost alungaţi 
pe pămînt pentru a face aici alegerea la care nu se puteau hotărî acolo 
sus; alegere cu atît mai anevoie de făcut cu cît ei nu păstrau nici o 
aducere-aminte despre luptă şi mai puţin încă despre atitudinea lor 
echivocă. 

Sînt atîţia “îngeri” la noi care nu au voit şi nu vor să se implice în 
bătăliile naţionale, între care cea mai înverşunată este lupta pentru Limba 
Română. După mine, nu cei care stau de partea Balaurului reprezintă 
cel mai grav pericol, ci nehotăriţii, mai exact indiferenţii, împotriva cărora 
nu poţi să lupţi. 

Mi-am iubit şi-mi iubesc fraţii, dar nu erau şi nu sînt toţi. Am adorat 
şi ador Limba Română, dar nu era şi nu este încă toată prin părţile 
noastre. Mi-am iubit şi îmi iubesc Ţara, dar nu era şi nu este întreagă 
nici ea. 

Şi iată că aţi venit voi, mai exact, iată că veniţi voi, copiii, tinerii, 
profesorii, care aţi ieşit în stradă întru apărarea Limbii Române şi a 
Istoriei noastre. Veniţi voi, răzvrătiţii, hotăriţii Luptătorului cu Balaurul. 
Abia cu voi vor fi fraţii toţi, abia cu voi va fi întreagă Limba Română, iar 
prin ea şi Ţara. Voi veţi fi cei care veţi conduce miine lupta pentru 
dezrobirea definitivă a Verbului matern, lupta împotriva a tot ce, pînă 
mai ieri, credeam că este fără-de-scăparea noastră, lupta împotriva 
celor pentru care Limba Română este un coşmar, un vis urit. lar noi, cei 
vîrstnici şi bătrîni, cei care am cutezat să ne luăm de piept cu mînia 
Balaurului, vom muri împăcaţi în noua respiraţie a Basarabiei noastre, 
atît de tragic înstrăinată, dar niciodată pierdută. 

Sînt atîtea drumuri în cuprinsul de taină al Limbii Române pe care 
nu le-a cunoscut niciodată, nu le cunoaşte şi nu le va cunoaşte nicicînd 
Balaurul. Să nu uităm că numai pe ele, pe-aceste misterioase căi, putem 
merge, în deplină siguranţă, spre Nemurire. 


Grigore VIERU 


(oncuza de creaţie 


Nadia SCUTELNIC 
Drochia 


NEGĂSIRE 


Am intrat şi am început să caut 
Pe sub ochi, zîmbet, lacrimi 
(Pe rînd, apoi pe sub toate odată) 
Pe sub gesturi, cuvinte 
(Pe sub toate odată, apoi pe rînd) 
nu era... 
Atunci 
au scuturat toate covoarele, toate 
toţi arborii, 
pomii, 
toate nervurile, toate 
toate moleculele, toate 
am drămuit toate dulapurile, toate 
toate amintirile, toate 
nu era... 
Sau nu mă era 
Sau nu mă găsea 
Sau mă răzbuna... 
Să ştiţi: atît de simplu l-au desenat 
atunci/cînd nu-l mai căutam... 
Ochelarii şi ferestrele nu mă credeau 
nu se credeau 
nu te credeau 
Te-ai născut din negăsire 
Dacă-aş fi lumină te-aş ierta. 


kk 


Ne trezim buimăciţi 
abia la ora 18” / cînd nu mai e ziuă, 
nici amiază, 
nici seară 
nici întuneric nu e, 
dar îl simţim prin porii zilei vechi, 
plimbîndu-şi fantomele pe treptele 


Limba Română 


nebănuite... 
La ora 18% / adie un fel de timp mobil 
cu miros de spirale, 
-cu miros de luceafăr... 
De-acum / coborîm la vale ... peste ceasornic... 
La ora 18% ne trezim / şi ne pregătim de culcare. 
Ciorapii ni-s uzi şi timizi de roua dimineţii 
şi de greutatea amiezii... 
De aici sîntem mai neascultători, 
ni-e a brînduşă, a soare, a păpuşă, a babă... 
La ora 18% ne trezim 
pentru prima şi ultima oară / în faţa oglinzii regretului 
ca să ne mirăm mîine / la ora unu / fix / fix/ 
la ora unu / cînd / vom începe! şi vom continua 
să ne spunem minciuni 
pînă în zorii zilei... 


PROF...IL 


După ce s-au unit 
spirit şi materie 
şi-a dat seama că 
gîndu-i respiră, 
că visul sau 
greşeala trebuie împlinită. 
Mai întîi a fost bătut: 
încet, apoi mai repede şi mai repede, 
apoi a fost mîngiiat 
încet, apoi mai repede şi mai repede, 
apoi i s-au coborit în păr 
mîini mînjite de 
spirit. 
Şi-au început să-l ciufulească 
pînă la pierderea dimensiunilor... 
Apoi apare o păpuşă 
ridică mîna şi scrie lecţia pe tablă 
şi face aşa şi devine frumos /frumoasă 
şi scrie şi devine frumos / frumoasă 
şi atît de frumos / frumoasă 
încît ochii îi devin incendii, 
mîinile — incendii, 
buzele — cuvinte, 
pasul — zbor sau toate de la început. 
Apoi vine spre noi, coboară spre noi/ 
tot mai aproape şi mai aproape vine/ 
trece prin noi / este noi / se lasă în 
noi / rămîne în noi / în fiecare dintre noi 
se multiplică involuntar în cuvîntul “noi”. 
Apoi văzu-i ne arată spre viitor 
şi devine frumos / şi ne arată / şi devine frumos 
şi atît de frumos rodeşte cuvîntul de sus în jos 
şi atît de frumos înfloreşte 
ca o amintire, 
apoi totul sfirşeşte ca un început. 

Pe masa asta vrem şi vom aşeza 
cele mai 
clare răspunsuri 
curate, albe şi negre, sărate sau zaharisite 
pe care să ne aşezăm noi 
sau la care 
să ghicim pe hîrtie 
de cîte ori cade 
omul compus din adevăruri 
şi de cîte ori nu... nu... 
Nu deosebim scaunul de masă 
şi viceversa... 


kk 


În primăvară / în fiecare primăvară / apare 

cîte o melodie / cîte un cîntec / în jurul căruia / 
tresare inima / e un lucru foarte important 
strămoşii, şi ei ar fi uitat / de ce pe vremea lor 
cîntau / acest cîntec ciudat / cînd îl aud de-atîtea 
ori / simt picături căzînd grăbit / din timpul 
diluat ... 


Te-ai născut / ai murit 
De ajuns! Nu face abuz de cuvinte. 


kkk 


Poemul meu s-a născut 
pe degetul lui Orfeu 
şi-n timp ce 
mut 
a început să crească spre mine 
degetu-mi (mai orb ca orbii) 
s-a pierdut / în căutarea 
providenţei murdărite 
de mîini curate... 
Cînd s-a întors 
l-am cusut 


cu un poem 
mut... 


Limba Romduå 


Andrei UNGUREANU 
Chişinău 


CALE DE ACCES 


Am călătorit mult 

de ni s-au rupt saboţii 

şi am ţinut drumul 

desculți prin var şi zăpezi eterne. 
De-atîta cale am rătăcit 

drumul spre stele. 

Acum, cînd am revenit la vetre, 
(mă-ntreb ce s-a întîmplat cu noi? 
Ni s-a făcut dor de aiurea?!), 
stăm în casele noastre ca hoţii 
făcînd pe aurolacii. 


Suntem pustii. Ne-am vîndut (pe o votcă), 
microcosmul, devenind un ţarc. 

Ne-am răzvrătit contra Mioriţei. 

Am aruncat cu pietre în ea. 

Berbecii ne duc spre nicăieri. 

Tot ce mai poate fi salvat 

este o cale de acces 

spre o stea albastră 

ce ne aminteşte de un vechi univers (vîndut) 
uitat demult! 


kkk 


O seară ca un tei 

îmbătrînit pe alee, 

o zi ca un cuvînt 

zgribulit într-un colţ de papirus 
ce-şi administrează doza 

de romantism 

scrisă în versuri 

pe o recipisă. 


Zile şi seri au zgîriat 

file de calendar 

ce au căzut una după alta 

pe podeaua ce aducea sicriu, 
hrănind viermii 

veşnic tineri ai vremii. 


Hîrtia suportă orice, 

avînd elasticitate 

şi duritate canină, 

dar se roade peniţa 

de cutele emisferelor mari, 
pierzînd idei 

în seara ca un tei 

îmbătrînit pe alee, 

în ziua ca un cuvînt 

zgribulit într-un colţ de papirus. 


SCRISOARE MUZEI 
SAU 
NU POT SĂ CRED 


Nu pot să cred 

că eşti departe, 

muză veşnică, — 

poate în altă dimensiune, 
creînd antiidei 

şi anticuvinte 

din găurile negre 

ale cosmosului minţii 

(şi renasc stele!) 

ca replică 

la ideile decupate 

din nervii de iuft 

ai filozofilor de mucava. 
Nu pot să cred 

că ai lăsat lumina 

să se piardă 

în mucegaiul de pe filele îngălbenite 
de imensurabilul nisip 
scurs în clepsidră, 

şi că mă laşi 

să rătăcesc din rază-n rază 
căntînd umhra ta 


Limba Romånuä 


Steliana GRAMA 
Chişinău 


EVADAREA LUI DON JUAN 


Inima îmi bate cu 120 de deziluzii pe minut. 
Vocea hodorogită de rugăminti 
se îneacă în lichiorul incertitudinii. 


Degetelor ce ţin apatic 

o jumătate de ţigară ca pe o jumătate de femeie 
li-i totuna dacă în jurul lor 

se caută extazul ori se înalţă psalmi. 


De ce ochii mei au hipnotizat atîtea tîritoare, 
dacă una singură _ 
a ştiut să-mi refuze îmblînzirea? 


Mi-am pierdut magia de odinioară. 

Nu mai pot fi sacerdot! 

Îmi pare că toate fiarele tavernelor mă arată cu gheara! 
Nu voi mai intra pe aici! 

Am să mă fac lepros de dragoste! 


Îmbrăcînd jegul autodafeuiui, 
voi colinda oraşul în aşteptarea pomenii tale. 


Poate, îmi vei arunca un zîmbet ca pe un os'putrezit? 


După ce am domesticit mii de ruguri, 
eu, ultima brichetă sălbăticită, 
cerşesc de latine o volieră! 


CĂPUŞA ÎNDRĂGOSTITĂ 


Cînd descoperi o căpuşă sărutîindu-ţi piciorul, 
te afli într-al nouălea cer de fericire — 

în sfîrşit, s-a îndrăgostit cineva 

şi de umila ta persoană. 

Atîta vreme ai fost tabu 
şi copiii cartierului te arătau cu degetul, 
strigînd: “SIDA, vine SIDA”. 


Nimeni nu risca să flirteze cu tine! 
Pînă şi craii te lăsaseră în plata Domnului. 


Şi azi o căpuşă 
a îndrăznit să demonstreze lumii întregi 
cît de mult te iubeşte. 


Fără prejudecăţi. 
Fără teamă. 
Fără milă. 


Presimt că nu-ţi vei alunga niciodată cavalerul. 
Nici măcar cu penseta. 


Nu-ţi vine să plîngi de ciudă 
că Cerul te-a programat om 
şi nu căpuşă îndrăgostită? 


BRADUL DE SÎRMĂ GHIMPATĂ 


În iarna în care caloriferele vor fi calde, 
te voi chema în igluul meu cu trei etaje 
să îmbrăcăm cu inimi de catifea neagră 
bradul de sîrmă ghimpată. 


Gheţarii de mucava 

se vor retrage, discret, dincolo de ecuator, 
dihănii împăiate vor evada din muzee 

şi vînătorii plini de vînătăi 

vortrage cu serpentine multicolore 

în nălucile cu aripile-n lanţuri. 


Ne vom întinde pe canapeaua de granit, 

îți voi lua palma rătăcită între convulsiile mele 
şi voi încerca să ghicesc numărul exact 

al aventurilor tale. 


Într-un tîrziu, cînd te vei ridica în aer, 
uitîndu-mi părul împletit cu hemantus, 
nu te vei putea desprinde 

de radiaţia bradului de sîrmă ghimpată. 


În somn, ţi-am muşcat degetele - 
şi în locul unghiilor 
ţi-am sădit icoane de magnet. 


Limba Pamduă 


Vlad TUDOSE-UNGUREANU 
Chişinău 


SUNT 


martorul evenimentelor de peste zi, 
vizionarul orelor indescifrabile, 
contorul clipelor viitoare... 


iată fata care stă tăcută pe o bancă 
în trenul care bîntuie prin visele 
insectiforme ce moţăie 

în tremurul undei apocaliptice, 

în oboseala flămîndă şi ascuţită — 
un cui căzut în ochiul 

visătorului la sfîrşit de mileniu. - 


Sunt clavicula ce leagă trecutul de prezentul 
inevitabil, 

obsesia ce învie în trupul sleit înmatriculînd ratări 

şi victorii ce nu vor veni niciodată. 

Sunt prezenţa notorie ce sfirşeşte 

istoria cataclismului meu culminant. 


ERA ÎN CARE MOR BRÎIELE 


Ah, mamă, azi m-a înţepat viespea 

gîndului meu absent de viaţă. 

Veninul îmi curmă auzul gol, 

teaca ce cade spulberă izvoarele certitudinii. 
Renaşterea e pe cale. 


Reversul ei creşte ca un nou viespar, 
ce descinde din era în care mor briiele 
şi se pierd în timp 

suflate de zefirul cald 

al hoiturilor abia descompuse 
cît noi întoarcem ochii şi dinţii spre lună... 


Ah, mamă, de ce oare nu m-ai fi născut mîine?... 


UNIVERSUL ÎN PALMĂ 


Joc Universul în palmă — 
o divinitate în sine, 

deşi nu sunt Dumnezeu 
acum şi mîine, 

atunci şi aici. 


Ascult amestecul de lumini ţipătoare, 
văd clinchetul zurgălăilor iernii 

şi aud floarea de tei explodînd 

în veac şi în clipa aceasta. 


Ghicesc în inima mea un fior cald — 
Prezenţa lui Dumnezeu 
Veşnic! 


Pe acest meleag 

mă simt un balast. 
Stau între inşi suflaţi 
cu fire de praf... 


Sunt cel mai rău 

şi cel mai bun 
dintre toţi cei prinşi 
în jocul boreal 

al vieţii cotidiene. 


Mă joc cu viaţa mea zbuciumată — 
nu mai are rost 

să fiu actorul 

ce prinde peştele împlinirii. 

Rodica GHILAN 
Călăraşi 


Timpul a crăpat deasupra morţii 
care împletea la gura sobei 
sicriul tău. 


Şi eu am intrat. 

Stăteam deasupra flăcării 

ce crăpa de-asprimea privirii mele. 
Şi deodată moartea m-a străpuns 
cu andrelele. 

Şi eu am crăpat. 


Bucăţi din mine ard în sicriu. 
k*k k 


Am cules un braţ de foc 

şi l-am pus în sobă 

ca să mi-l bocească moartea 

pe care o ţin în colivie 

deasupra unui portret de-al lui Platon 

de unde strigă: “Animal fără pene şi cu unghii late!”. 
Cine mai ţine bătrîna moarte în colivie? 

lată o anin de o frunză 

şi mă joc cu ea deasupra focului. 

Plînsul ei mă va face să rîd. 


kk 


Îmi tremură timpanul cînd aud plinsul — 
plînge moartea. 

Mi se destramă pielea de pe faţă de atîta rîs — 
ride moartea. 

Mi-astup urechile şi îmi acopăr faţa — 
moartea a murit. 

Maria ENE-BRATU 
Cahul 


IARTĂ-MĂ, COPILĂRIE 


Tata lipsea deseori de acasă. Noi, copiii, îl aşteptam la geam, pentru că 
afară era frig, iar în casă aveam numai o pereche de cizme — de la front — şi 
iată că el, sărmanul, apărea cu sacul în spate. Noi, bucuroşi, tăceam, aşteptam 
şi ne întrebam: ce ne-aduce? 

Mama îi ieşea în cale, îl ajuta să dea sacul jos. Tata se spăla şi îi spunea 
mamei: “Aneto, vezi şi fă la băieţi ceva de mîncare”. 

Noi, copiii, o ajutam pe mama: care punea ceaunul pe foc, care trăgea la 
piatră urluiala din grîu sau porumb adusă de tata. În casă era o bucurie de 
nedescris. Cînd fiertura era gata, mama o turna într-o strachină de lut şi noi, ca 
nişte ostaşi bine instruiți, începeam să mîncăm toţi cu o singură lingură, 
aşteptam să ne vină rîndul, eram şase... 

Mama, cu lacrimi în ochi, urmărea ca nu cumva cineva să ia o lingură în 
plus. După ce mîncam fiertura, mama turna din nou în strachină şi o trimitea pe 
sora mai mare să-l cheme pe tata la masă, însă ea se întorcea tăcută... Tata 
dormea... 

Noi stăteam toţi liniştiţi şi aşteptam ca tata să se trezească. După vreo 
oră mama se ducea la el şi îl ruga: 

— Hai, Mite, scoală şi mănîncă şi tu ceva! 

— Da băieţii au mîncat? — întreba tata. 

— Da, s-au liniştit. 

— Ai, atunci merg şi eu. 

Se spăla pe faţă şi se aşeza la masă. După o vreme se oprea de mîncat, 
ridica fruntea şi o vedea pe mama, care stătea tăcută lîngă sobă. 

— Aneto, vino şi tu la masă! 

— Nu vreau, eu am mîncat — îi răspundea mama. 

— Ei, lasă, vin lîngă mine! 

„Ea se apropia de masă şi el o ruga cu glas duios să mănînce. 

— Dar tu, Mite, eşti ostenit şi flămînd, mănîncă tu — îi spunea mama. 

— Lasă, Anetă, că ieri, cînd mă întorceam acasă, m-am dus pe la Ghiţă, 
la Roşu, şi am mîncat la ei, zău, îţi spun, crede-mă, hai, mănîncă! 

Şi noi, copiii, ascultam cu inima cît un purice, pentru că nu o mai 
văzuserăm pe mama de vreo trei zile să mănînce ceva. O priveam în tăcere 
cum înghiţea fiertura, în timp ce pe faţă i se prelingeau lacrimile. 

Sora mai mare ne ducea în altă cameră, pentru că Îîncepeam şi noi a 
plînge. 

După cîtva timp, tata a intrat la noi şi cu zîmbet pe faţă ne-a întrebat: 

— Cine vrea să doarmă cu mine? 

Toţi săream ca arşi, năvăleam peste el în pat. Tata ne cuprindea cu singura 
lui mînă caldă, ne învelea cu mantaua lui soldăţească şi ne spunea cum a găsit 
mîncare tocmai la staţia din Vulcăneşti şi ce iepure mare a văzut cînd se 
întorcea prin pădure acasă. Ascultînd glasul lui liniştit, sătui, adormeam. 

Mult mai tîrziu am înţeles de ce mama ne-a părăsit atît de tînără. 

... Era vremea foametei. 


DECHEA 


Era primăvara anului 1949... 

Ziua soarele încălzea pămîntul obosit după o iarnă lungă şi grea. 

„Noi, copiii, ieşeam ca muştele la soare. Locul nostru preferat era un dîmb 
de lîngă casă. De acolo se vedea ca în palmă centrul satului şi mai ales drumul 
care venea dinspre Cahul. Pe acest drum trebuia să vină tata. Seara mama ne 
dădea de mîncare urzică fiartă (chiar şi acum îi simt deseori mirosul), apoi ne 
trimitea la culcare. Sora mai mare ne spunea una şi aceeaşi poveste: “Dacă o 
să dormiţi, mîne o să vie tata şi mama o să ne coacă turte din făină”. Cu gîndul 
la turte şi cu speranţa că tata miine va fi acasă, adormeam liniştiţi. Noaptea 
însă, mă trezeam pentru că îmi era foame şi o auzeam pe mama plîngînd 
înăbuşit. Mă duceam lîngă ea, o cuprindeam şi îi spuneam povestea cu turtele, 
apoi adormeam în braţele-i calde. 

... Într-o zi, cînd amurgise, am auzit un muget lung. Am sărit toţi! A venit 
tata! 

Mama de bucurie nu-şi găsea galoşii. Noi ne înghesuiam în uşa casei.Ne 
uitam la tata şi nu-l mai recunoşteam. În mijlocul ogrăzii stătea un om slab şi 
înalt cu capul gol, ţinînd în mînă o frînghie. Lîngă el era o văcuţă. 

— Anetă, unde o ducem? — a întrebat tata. 

— Păi, Mite, pînă mîne, ado în tindă, pe urmă om vedea noi — zise 
mama cu un glas străin. 

— Hai, băieţi, ce staţi? Nu vedeţi ce v-a adus tata? 

— Acum vom trăi şi noi ca oamenii! — spuse tata fericit. 

A doua zi, cînd ne-am trezit, văcuţa noastră era în grajd. Ne-am apropiat 
toţi de ea şi o priveam cu frică. Oare e o poveste? Nu va dispărea cumva? 

Tata ne-a întrebat ce nume să-i punem. Fiecare avea cîte un nume, dar 
tata parcă n-auzea. S-a întors spre mine şi m-a întrebat: — Dar tu, Maria, cum 
vrei să-i spui? 

După o tăcere lungă, am strigat: - Dechea! — şi am fugit de teamă ca 
văcuţa să nu dispară. | 

„„„ Peste vreo lună Dechea noastră a fătat un vițel mort. Sărmana mamă... 
Bocea! 

— Lasă, Anetă, nu te mai omori atîta, poate că ne-om descurca noi! —o 
liniştea tata. 

— Înţelege, bărbate, fără vițel, va înţărca! — spunea mama plîngînd. 

... Adoua zi m-am trezit cu noaptea în cap. M-am apropiat de Dechea. Ce 
să fac, eram atît de mică, încît nu-i ajungeam ţiţele. Am luat atunci un scăunel 
şi m-am suit pe el. Era bine! Am prins o ţiţă şi am început să sug. Vaca a dat 
cu piciorul şi eu m-am răsturnat. M-am ridicat şi m-am dus din nou la Dechea în 
iesle. Am cuprins-o de bot şi am început s-o sărut. Ea mă încălzea cu răsuflarea. 
Nu ştiu cît am stat acolo, pentru că am adormit. M-a trezit tata, care o striga pe 
mama să mă ia din iesle. 

Multe zile am dormit la Dechea în iesle tot încercînd să-i sug ţiţele. 

Şi iată că într-o zi, ea n-a mai dat cu piciorul, iar eu sugeam liniştită, că 
nici n-am observat cum tata şi cu mama se uitau la mine, făcîndu-şi cruce. 

Ai casei se obişnuiseră cu această minune. Totul era bine, numai că eu, 
cînd eram întrebată ceva, spuneam numai un singur cuvînt: “Dechea”. 

„. Într-o seară, în ogradă au intrat doi străini. Îl căutau pe tata. În noaptea 
aceea am auzit-o pe mama plîngînd şi tot întrebîndu-l pe tata: — Ce ne facem, 
Mite? Cu ce hrănesc eu copiii? 

A doua zi l-am văzut pe tata ieşind pe poartă cu Dechea după el. Mama 
plingea... Am simţit că se întîmplă ceva îngrozitor. M-am pornit din urma lor. 
După ce tata cu Dechea au trecut pîrîul, mamei i s-a spus să se întoarcă 
acasă. Eu am simţit că niciodată n-am să o mai văd pe Dechea noastră şi am 
luat-o la fugă după ei, prin pîrîu, strigînd cu disperare: 

— Tetee, adă Dechea acasă! Adă Dechea me acasă! 

Tata a rămas trăsnit. 

— Anetă! Anetă! Maria vorbeşte! 

.. A lepădat-o pe Dechea, s-a apropiat de mine, implorîndu-mă: 

— la spune încă o dată! 

Eu, cu lacrimi în ochi şi cu durere mare în suflet, îl rugam să o aducă pe 
Dechea acasă. Atunci, tata, de bucurie, m-a luat îi în braţe şi, acoperindu-mă cu 
sărutări, mă tot ruga să mai zic ceva. 

Eu tăceam .. . Şi tata a spus că va aduce-o numaidecît pe Dechea înapoi 
acasă. 

Mama, luîndu-mă de mînă şi amintindu-mi că-s fată mare, a spus că 
trebuie să ne întoarcem. 

Tata a revenit acasă fără Dechea. 

. Eu nu am mai rostit după aceea nici un cuvînt. Stăteam la poartă zile 
întregi şi o aşteptam pe Dechea. În zadar... 

Peste un timp tata iar a plecat de acasă. 

Au trecut multe zile. Noi pierduserăm orice speranţă şi, totuşi, într-o bună 
zi el s-a întors. Doamne! Cînd l-am văzut, mi s-a strîns inima de durere... 

L-am cuprins de git şi printre lacrimi îl dezmierdam: 

— Tetee, tetee, de ce părul tău îi alb ca omătul? 

— Lasă Maria, că se face el iar negru, ai să vezi! 

— Da pe unde ai umblat? 

— Păi, nu vezi, ţi-am adus-o pe Dechea înapoi! 

— Tetee, asta nu-i Dechea, asta-i Steluţa! 

— De ce, fata tatei? 

— Păi, Dechea era mama mea, iar Steluţa îi sora mea. Aşa-i tetee? 

— Ei, dacă zici tu, înseamnă că-i aşa. 

— la spune-i tatei că de acum n-ai să mai taci! 

— Am să vorbesc, numai tu să nu te mai duci nicăieri. Fără tine îi trist 
acasă. 

Hai, spune de unde ai adus-o pe Steluţa? 

„„ Şi tata ne-a povestit că a descărcat vagoane cu piatră la Vulcănești, 
apoi a umblat din sat în sat, pînă a găsit-o pe Steluţa. Ea se afla în Burlacu, la 
un om bun. 

Ana RAPCEA 
Chişinău 


ORAŞUL ÎN CARE NU MAI SÎNT 


În fiecare dimineaţă prima mea privire se sinucide, prăbuşindu-se de pe 
pervazul unei ferestre de la ultimul etaj al unui bloc cenuşiu şi stingher din 
marginea oraşului. E toamnă tîrzie cu soare înalt şi rece de zi polară, cu iarba 
de pe răzoare topită de brumă şi singura aromă ce pluteşte în aer e cea de 
disperare pulverizată discret. i 

E puţină căldură şi aici, în sufrageria tapetată cu frunzuliţe şi gingaşe 
lumînări de mesteacăn. Mă trezesc de multe ori dimineaţa mai obosită decît 
înainte de a adormi. Stridenţele cafelei tari cu lămiie au rămas în trecut, 
dimpreună cu multe alte tabieturi inutile. Nu mai spînzur statueta de aramă a lui 
Budha de mînerul uşii, aşa cum o făceam înainte, cînd eram furioasă. 

A trecut destul timp de cînd sînt aici, în oraşul de care nu mă leagă nimic, 
în care nu am prieteni, o bancă preferată şi nici un alt fel de obligaţii decît cele 
de serviciu, neînsemnate, în fond. | 

Nu ştiu să fac mărturisiri, ceea ce vreau să zic e că mi s-a întîmplat ceva 
cu mult timp în urmă, un eşec prostesc, o poveste al cărei happy-end nu 
depindea numai de mine. Vechile suferinţe mă copleşesc în răstimpuri, dimpreună 
cu amărăciunea din care timpul n-a ştirbit nimic. Visez uneori oraşul acela, ce 
se îndepărtează cu toate luminile aprinse în noapte, ca un transoceanic enorm, 
şi numai singurătatea, animalul triumfător, pe care aş vrea să-l îmblînzesc, mi 
se gudură la picioare, şi ce altceva mai pot face decît să mă aplec şi să-l 
mîngii? Dar mă gîndesc cu groază la ziua cînd, de la aceste mîngiieri, îmi vor 
începe a sîngera palmele ca de o boală necunoscută şi fără de leac. Arareori 
însă, pogoară asupra mea un fel de milă a îngerului şi pot să plîng cu spor pînă 
la rarefierea maxim posibilă a unei senzaţii insuportabile de etern blestem, pe 
care-l port zi de zi, scris pe mine, ca o stea jidovească. Şi, ca de obicei dimineţile, 
prima mea privire se sinucide prăbuşindu-se peste pervazul unei ferestre de la 
ultimul etaj al unui bloc stingher din marginea oraşului, şi închid strîns ochii 
aşteptînd să aud o explozie, şi zgomotul asurzitor de cioburi împrăştiate. 


Departe, foarte departe de lux, comodităţi excesive şi pericolul 
supraalimentaţiei, închiriam o cămeruţă în unul din cartierele cele mai populate 
ale oraşului, de care mă îndrăgostisem de la prima vedere, definitiv şi iremediabil. 
Acolo am început a scrie, cu ferbilitatea aceea pe care ţi-o dă numai un surplus 
sigur de emoţii, scurtele povestiri cu subiecte şubrede şi imprevizibile, rareori 
duse la bun sfîrşit, aşternute pe orice petec de hîrtie curată, petece pe care le 
pierdeam inevitabil şi fără de regrete. 

Nopțile, cînd somnul întîrzia să vină, sau vreo nouă povestire îmi bîntuia 
creierii, nelăsîndu-mă să dorm, mă aşezam la fereastră privind oraşul acela 

fosforescent, irezistibil, şi-mi ziceam că toţi eroii povestirilor mele se vor întîlni 
pe străzile lui şi nu-l vor părăsi niciodată. Scrisul era, de fapt, pe atunci o 
modalitate de a exterioriza exaltarea ce-mi dăruia bucuria de fi şi nemaipomenita 
senzaţie că fiecare clipă e îmbibată cu extaz. 

Curiozitatea mea, ca un aparat de fotografiat ajuns în mîinile unui copil, 
tindea să imprime pe pelicula extrafină a memoriei totul, de la sărutul timid al 
adolescenților din parc pînă la zîmbetul sclipitor al negustorului de rodii din 
piaţa Omar. Petreceam ultimele zvicniri, agonice, ale toamnei, aninînd după 
panglica pălăriei şi la toate cheotorile trenciului frunzele ruginite, ultimele, pe 
care le culegeam direct din zăpada căzută prea devreme, cu mîinile 
neînmănuşate, rebegite de frig. 

Şi pînă acum îmi stăruie neşterse în amintire imaginile acelui oraş; granitul . 
statuilor, colţurile retrase, cartierele vechi, pe unde mai ardea serile cîte un 
felinar chior, ce mărturisea despre un fel de antichitate ridicolă şi înduioşătoare. 
Hoinăream pînă la istovire, fiecare dintre aceste escapade aducîndu-mi un prinos 
considerabil de surprize. Am cunoscut o mulţime de oameni, nespus de deosebiți 
unii de alţii, am cunoscut orgolioşi de elită, şi dintre cei ce se umileau cu bună 
ştiinţă, fericiţi şi nu prea, sfinţi, de pe ale căror degete picura smirnă şi tămiie, 
şi oameni pierduţi în mocirla păcatului. Am ascultat atîtea istorii ale acestora, 
unele dintre ele fiind de o sfişietoare gravitate. Nu mi-au adăugat însă nici 
înţelepciune, nici toleranţă, pentru că totul, în fine, este “deşertăciune şi goană 
după vînt şi nimic nu este trainic sub soare”. Adevărul îmi scăpa chiar în clipa 
cînd părea că am găsit toate argumentele, am descoperit toate necunoscutele, 
am descifrat toate mantrele. Mă opream uneori în drum îngîndurată pînă cînd, 
ghiontită de trecătorii grăbiţi, îmi reveneam şi, umplîndu-mi pînă la refuz plămînii 
cu aer, mă bucuram că simt neclintit sub picioare pămîntul. 


Nu ştiu cum, nu ştiu cînd, fericirea a devenit nefericire. Mergeam prin 
oraş serile atît de fragilă. Ţin minte, deşi nu mai pot să reproduc şi senzaţia. 
Praful nu reuşea să acopere sărutările de pe faţă şi umeri — eram o istorie 
nouă. Nu ştiu ce vroiam de la omul acela. 

O minune, probabil. Ceva mi-a şoptit că e ultimul mag, zăpezile şi copacii 
îl recunoşteau, deşi s-a făcut vinovat în mai multe rînduri. 

Totul a început cu o poezie. Poate că a fost cea mai frumoasă zi din viaţa 
mea, dar cînd a fost asta şi de ce a fost? M-a întîmpinat cu zîmbetul acela de 
care se sinucid păsările. Ştiam şi atunci — e dintre aceia care nu ştiu să aleagă 
între o femeie şi mare. 

Am fost singură, dar voi fi şi mai singură, nu cred în pierderi şi regăsiri 
spontane: exist, pur şi simplu, cogito, ergo. 


Am plecat din oraşul acela în toiul iernii. Nu mai puteam să rămîn. O altă 
tentativă de suicid mi-ar fi reuşit la sigur. Şi-apoi, atunci nu-mi doream nimic 
mai mult decît linişte şi pace. Nu m-a însoţit nimeni la gară. Era dimineaţa 
foarte devreme şi pentru ultima dată cuprindeam cu ochii oraşul. Ştiam că nu 
voi reveni niciodată acolo. 

Cînd trenul a pornit, am întrezărit în mulţime pe cineva care îmi făcea 
semne disperate. Am întors capul să nu mai văd nimic şi ăsta a fost sfîrşitul. 

Acum sînt calmă. Sper să nu-mi mai tulbure nimeni şi nimic liniştea pe 
care am dobiîndit-o cu atîta greu. Dar de multe ori amintirile mă poartă pe străzile 
acelui oraş în care mi-am dorit însă atît de mult să fiu fericită, oraşul celor mai 
nesăbuite vise ale mele, oraşul în care nu mai sînt. 

Victoria BOTNARU 
Zorile, Orhei 


STILOUL CAPRICIOS 


Era toamnă. Copacii începuseră 
să plîngă cu frunze. Şcoala ne 
aştepta cu braţele deschise, 
abecedarul ardea de nerăbdare să ne 
transmită tot ce ştie. Chiar şi plopii 
singuratici de lîngă şcoală presărau 
cîte un fulg, întîmpinîndu-ne. 

Cel mai mult m-am bucurat cînd 
am văzut-o pe învăţătoare. Năltuţă, 
cu părul castaniu revărsat pe spate, 
cu ochi căprui care scăpau pe faţa 
plină de bucurie cîte un bob de rouă 
limpede. 

Ne-a luat blînd pe fiecare de 
mînuţă şi ne-a aşezat în bănci. 
Dăruindu-ne cîte un stilou, a început 
să scrie pe tablă prima literă a 
alfabetului. Stiloul însă îşi făcea de 
cap, imprimînd nişte linii de te lua 
rîsul, dar, cînd se apropia învăţă- 
toarea, se cuminţea, rotunjind litere 
citeţe şi chiar frumoase. 

Mi-a rămas în memorie pentru 
totdeauna tabla cu scrisul caligrafic 
al învăţătoarei şi privirea ei, ce ne 
mîngiia întruna, iar stiloul dăruit de ea 
ocupă un loc de cinste pe masa mea 
de lucru. 


POVESTEA BUNICII 


Pe bunica mea o cheamă 
Anastasia. 

Frumos nume şi frumoasă 
femeie, bună ca o zînă. 

Are o faţă simplă, senină, 


brăzdată de zbiîrcituri, cu o frunte 
înaltă. De sub genele negre te privesc 
doi ochi ca înserarea. În colţul lor s-a 
aciuat multă gingăşie şi biîndeţe. 
Nasul bunicuţei este drept, buzele 
parcă surîd întruna. Părul ei, cîndva 
negru ca pana corbului, s-a înălbit. lI 
piaptănă cu grijă şi el devine neted. 
Mi:inile-i sînt bătătorite de muncă şi 
au miros, de pîine proaspătă. De 
statură bunicuta e mică, în schimb e 
vioaie şi nu se opreşte nici pe o clipă 
din lucru. 

Ştie buna o poveste. Povestea 
vieţii sale, pe care ne-o spune în serile 
lungi de iarnă. 


MIRACOLUL 
VACANȚEI MARI 


Vacanţa mare se ascunde după 
ultima zi de mai. Veselia şi peripeţiile 
s-au luat de mînă şi au încins o horă 
mare. Cireşarul şi-a îmbrăcat copilaşii 
în hăinuţe roşii, iar veşmîntul verde 
I-a aruncat în dulăpior pînă la anul 
viitor. Cîmpiile şi-au primit cu mare 
bucurie copiii zglobii pe spinarea 
primenită. Se iţesc şi florile de vară. 
Ele sînt colindate de albinuţe şi 
fluturaşi ce-şi găsesc de-ale gurii pe 
coroana lor. Soarele îşi revarsă nepo- 
teii gingaşi pe pămînt cu nemiluita. 

Vacanţa ne cheamă la mare, 
unde putem construi castele din nisip 
cu turnuri măreţe din scoici sau 
asculta valurile spumoase ce vin spre 
mal. _ 

In vacanţă mai putem contem- 
pla şi măreţul monument al naturii — 
muntele, farmecul căruia este 
irepetabil. 

Natura pură şi sacră ne primeşte 
în braţele ei. 

Bucuraţi-vă, copii! 

Pavel SPINATI 
Nădugşita, Drochia 


DESTINE 


Frunze cad 

la chemarea timpului — 
destine veştede, 

risipite de vînt. 


Tălpile tale 

strivesc speranţe nenăscute 
şi se cufundă, adînc, 

în vise nevisate. 


Ridici o frunză 

şi citeşti, ca într-o palmă, 
linia vieţii netrăite, 

linia dragostei neiubite. 


Şi iar porneşti, 

strivind mereu alte iluzii, 
în căutarea 

propriei tale frunze. 


UN PAS CĂTRE TRECUT 


Din zîmbetul unei raze de soare, 
Din lacrima unui strop de rouă, 
Din zilele ce trec şi vin 

Culeg gînduri. 


Şi ajung la ţărmul de cristal 
Pe care doarme încă dus 
Vechiul catalog nescris. 
Unde banca regăsită 

Mai scîrţiie şi acum 

Printre clipele de taină 

Ale atîtor copieri. 


Limba Momdnă 


Claudia SLUTU 
Chişinău 


UNSUL GRAIULUI ROMÂNESC 


Vasile Lupu Voievod scria Predoslovie 

la Carte românească de învăţătură. 

Nu consultase Divanul Domnesc, 

nu întrebase de Marea Adunare Naţională 

şi nici se gîndea la vreun referendum. 

Vasile Voievod ştia ce mîhneşte Ţara: 

De la fluier la bucium, de la cobză la vioară, 
de la loan pînă la Dionis, 

De la Zamfira pînă la Voichiţa. 

Era amărăciunea poporului 

ce nu cunoştea nici o boabă slavoneşte, 

dar credea în bunul Dumnezeu. 

EI, unsul Domnului, trebuia să aducă izbăvire 
acestor loani şi Dionişi, Zamfire şi Voichiţe, 
să le dea “carte pre limba lor”. 

Popa Mihai de la Trei lerarhi 

i-a fost sfetnicul principal. 

lar poporul Bisericii — consilierul secret. 
Durerea lui Vodă era şi a lui loan şi a lui Dionis, 
şi a Zamfirei şi a Voichiţei, 

care bolboroseau ceva, ridicau ochii spre icoane 
şi îşi făceau semnul Crucii. 

“Mai bine cinci cuvinte în Limba ta 

decît o mie într-o limbă neînţeleasă!” — 

a legiferat unsul Graiului Românesc. 


CANICULARĂ 


Boierii din cele două Ţări Româneşti 

se duceau vara 

la conacurile lor, 

la băi 

sau în marile capitale ale Europei. 

Azi simbolul tuturor distracţiilor caniculare 
e vila intelectualului. 

De fapt mai des e un vagon, 

o colibă chiar. 

Aici e şi Baden-Baden, 

neam cu un lac de acumulare. 
Lumea mondenă 

e alcătuită 

din ţîncul sau pisica aduse în coşuleţ 
de la oraş! 

Sărăcesc boierii, 

domeniul feudal se micşorează 
pînă la şase ari 

şi totuşi 

vrăbiile se scaldă 

în acelaşi praf orbitor 

de la Creangă încoace. 


UMBRA TRECUTULUI 


Vişinii din nou au dat în floare, 
Primăvara intră în drept deplin, 
Vin amintirile răscolitoare — 
Şi verdele acesta e un chin. 


Un dor nebun mă-ncearcă-n primăvară, 
Un dor nebun de tine şi de ploi, 

Ah, vîntul ne-ngîna ca o vioară 

Şi-n lume nu eram decit noi doi. 


Văd, luna mai nu-i pentru mine scrisă — 
Tu mă priveşti acum ca un străin, 

Cea mai frumoasă floare — lăcrimioara — 
În ochi-mi trişti şi-n plete mi-o anin... 


AUTOPORTRET 


Eu — nerv de frunză, 
lacrimă îngheţată 
şi libertate — 
alerg 
pe 
pista 
de 
granit 

a destinului. 


Limba Română 


Elena VIZIR 
Chişinău 


SOMNOLENŢĂ 
| 


Trec infinite stoluri de ciori: 

De-i soare, 

De-i ger, 

Cronc-cronc, la ferestrele mele; 

Trec trenuri-mărfare 

Şi de pasageri: 

Tuc-tuc şi tu-u-u-u-tu-u-u, şi zing-zing, 

Sub ferestrele mele; 

Coloane întregi de maşini, autobuze, trolee 
Chiuie, vijîie, ţipă şi ele; 

Să nu mai vorbim de copiii 
De-afară cu glasuri zglobii, 
Să nu mai vorbim de vecinii 

Ce-şi strigă de-afară copiii, 

De cîinii 

Ce latră în cor, răspicat — 

E larma ce-ar fi să mă scoale din pat, 
Să-mi scuture somnul. 

Dar dorm 

inainte senină, 

Căci viaţa mi-e somn, 

lar somnul mi-e viaţă deplină. 


Păianjenul de colo nu pleacă să se culce, 

E plin de-aviînt şi-i gata să se-apuce 

Să-şi ţese firul pe ruta tavan—canapea—podea — 
Să prindem împreună vrea 

Tîntari şi muşte, puf de păpădii 

Şi să se facă împăratul acestei împărăţii. 

Voi admira din plin, pe cer, 

Plimbări de lună, nori şi stele 

Şi toate revărsările de soare fi-vor aie mele, 

Şi voi rămîne mult aşa în lumea mea de vise — 
Nu voi să văd copii, bunici, calici cu mîinile întinse, 
Nu voi să-mi obosesc picioarele 

Prin praf, noroi şi pietre — 

Mi-ajunge cît păşesc de la un perete 

Pîn' la celălalt perete; 

Nu voi să mai cobor de la etaj — 

A locui aici e-un avantaj. 


ULTIMUL NASTURE 


Un cuvînt, o frază le arunc, 
Cîteodată la nimereală, 

Fără să le pipăi solul 

Sau subsolul. 

lar ele, zburînd, pot dobori 

Un fir de iarbă 

Sau chiar un munte. 

Pot naşte vrute 

Şi, mai ales, nevrute; 

Se pot dărîma, la urma urmelor, 
Neajungînd la ţel — 

Ca un fermoar de proastă calitate. 


Sînt mai practici nasturii: 

Îi pipăi de fiecare dată 

Cînd vrei să-i închei 

Sau să-i deschei. 

Şi simţi cu buricele degetelor 
Unde e slabă aţa... 

Şi o potriveşti după culoare, 
Ca pe cuvinte, după situaţie, 
Migălos şi cu multă răbdare. 
(Cine o are!) 


Zic aşa, căci mi s-au urit 
Fulgerările de fraze 

Ce-mi bombardează auzul, 
Doresc ceva cîntărit... 

Fie şi nişte dulcegării. 


Limba Romdnă 


Larisa VERDEŞ 
Chişinău 


TRECUTUL CONTINUU 


Trecutul 

îşi mocneşte încet focul aducerilor-aminte 
din nimbul cald al formelor sale 

apare chipul palid de vitalitate obositoare 
al prezentului. 


Strunele bătrîne ale trecutului adînc 
vibrează lung 

şi dorul de lumină 

adică de prezent 

îi revizuieşte inactivitatea... 


Prin tunelurile rădăcinilor sale 
porneşte în galopul speranţelor 
dar existenţa-i oarbă 
şi-a spus direcţia — 
opusă prezentului nostru 
trecutul împotmolindu-se şi mai mult 
crescîndu-şi formele 
aidoma unui şarpe uriaş 
imposibil de manevrat 
pînă-n sferele ameţitor de înalte 
ale prezentului... 
Trecutul îşi tîrăşte înţelepciunea 
prin oale şi ulcioare 
prin cranii seci de gînduri 
prin luturi galbene de nimburi 
nimic nu-i stăvileşte pasul... 
Și doar cucuta timpului — uitarea 
i poate nimici pe veci mişcarea. 

Fiinţa mea avidă de linişte 
s-a întors din băjenia viselor 
şi-şi caută adăpost 

sub cupola crizantemelor 
imaginare 

canonadele pustiitoare 

ale apusului vitai 

grăbesc desăvîrşirea toamnei 
în care crizantemele 

şi-au copt odată naşterea... 


Mă doare toamna ce mi te fură 
dăruindu-ţi stări de spirit sedentare 
privesc escadrile de frunze călătoare 
din adăpostul meu insular 
sînt cele mai darnice fiinţe ale toamnei 
împart cu mine galbenul ior sepulcral. 
Ce stare sinistră 
de veghe interminabilă! 


BACOVIA REGIZÎND 


Ploaia de toamnă 

nu e altceva decît marea 

ieşită din sine 

care îşi reclădeşte structura 
împărţind-o în silabe 

moi şi reci 

şi care îşi scutură trupul amortit 
de alge îngălbenite şi de sare... 


Marea ne învăluie din toate părțile 
înotînd frenetic ea prin noi 

şi risipindu-şi frigul din adîncuri 
prin cartierele adormite... 


Cu fiecare înghiţitură de apă 
strecurată în giîtlejul teluric 
marea îşi adună agonia... 


De după culisele acestui decor 
Bacovia îşi regizează anotimpul... 

Ludmila CHILARU 


Chişinău 


NOI 


Prezentul nostru cu nimic nu rimează — este şi atît. 
Peste lumea din plastilină curge un soare cam demodat. 
E totul atît de simplu: trăieşti cum poţi — dacă vrei 
Viaţa există pentru a fi contemplată. 

Noi — nişte camere de luat vederi, 

iar restul e doar aparenţă: 

Tot ce-a trecut ireversibil 

(dartrece totul odată ş-odată) 

de fapt nici n-a existat. 

Şi dumnezeu, şi satan sînt în noi, 

noi — pămîntul acesta mereu ignorat, 

spaţiu şi vînt, apă şi sare, aur şi dinamită, 

noi sîntem tot şi în toate. 

Moarte şi viaţă: stări identice 

ale materiei sentimentale. 


TRANSILVANIA 


Prind secole-n Transilvania munţii 

De bordani se-mpiedică timpul şi stă 
În gireada anilor se frămîntă enigme 
Un secret se divulgă: 

Unde zace acum odată a fost Paradis 
Vrăjită-i pe aici şi sarea de lins a cerbilor 
Rătăciţi prin amarul cetinii 

Că nu i s-a dat genetic — ca frunza — 
să freamăte, tremure 

Tace eterul despre ceva de ascuns 
Gîndesc cu Marele-Unu ubicuu întruna 
În creierul urşilor bea sînge Dracula 
Fierbe oţelul în cuşniţa 

Din poalele cerului 

Se roagă la Soare un rom 

Pentru lemnul mîinelui putred 

Se vînd cuie în tîrg indolente 

La eternitate răcnesc rişii emfatic 

Hoinărind în căutare de alte patrii 

Un oier cu turma-i răznită 

Şi-aruncă — deja inutilă — speranţa în cer 

Din urmă-i duc steagul în negru maghiarii 

Că încă mai sînt deodată-nţeieg 

Patru scînduri de brad, un Pustiu, linia palmei 
În agonie — naşte chinuri analogia 

Asemeni cîinelui simt — este ceva ce nu se explică 
În Transilvania am înţeles 

Că nu mă mai tem de NIMIC. 


ILUZII 


Caravane de camioane cară istorii false 
pe la gunoişti 

Prezentul se pune pe gînduri şi-i vine 
s-o rupă de fugă cît nu-i tîrziu 

O plantă cuminte îşi roade cu zimţii 
blestematul ei nume de mărăcină 

O dragoste de hîrtie strînge în braţe 
oameni nenorociţi 

În piepturi tresaltă de bucurie inimi 
buimatice de ora nevinovată în care — 
oarbă fiind — minciuna s-a cuibărit 


CIMITIR PĂRĂSIT 


Mierea cerului suge 
prin paie luminoase 
sînge de pelin 

din tăcerea de lut 

a ulcioarelor 

uitate în dealuri 

de cei care-au iubit. 

Livia Ana TĂTARU 
Heidelberg — Bistriţa 


ANALIZE ORIGINALE 
PROZODICE 

ALE PRONUNŢĂRII 
ROMÂNEŞTI. 
LEGĂTURILE LOR 
CU CELE FONETICE 
ÎN COMBATEREA 
GREŞELILOR* 


1. ANTECEDENTE 


Cercetînd trăsăturile caracteris- 
tice ale pronunțării limbii române, puse 
adesea în contrast cu cele ale engle- 
zei şi germanei — procedeu prin care 
iese mai clar în evidenţă specificul 
fiecărei limbi —, am recurs la unele 
analize originale proprii. Acestea se 
bazează pe concepţiile persoanelor, 
dezvoltate uneori din cele vechi româ- 
neşti sau străine, dar toate verificate 
ştiinţific. Analizele originale erau 
menite să contribuie la umplerea unui 
gol existent sau să combată anumite 
teze şi procedee greşite. Rezultatele 
obiective le-am prezentat atît la nume- 
roase congrese internaţionale lingvis- 
tice, cît şi, mai ales, în lucrările mele 
de doctorat şi în cărţile publicate (vezi 
lista parţială a lucrărilor în: Limba 
română: Specificul pronunţării...”, 
Ed. Dacia, Cluj-Napoca, 19971). Ele 
au dovedit că aspectele fonetico- 
fonologice ale pronunțării sînt în 
strînsă conexiune cu cele prozodice 
şi se condiţionează reciproc, deşi 
lingvistica le cercetează divizat şi 
izolat. De aceste rezultate vom ţine 


* Comunicare prezentată la Colo- 
cviul Internaţional Sextil Puşcariu, Cluj- 
Napoca, 1998. 


cont şi în cele ce urmează. 
2. OBIECTIVUL LUCRĂRII 


Datorită conciziunii care se cere 
unei comunicări de proporţii reduse, 
lucrarea de faţă nu va aduce alte 
analize noi, ci doar trecerea în revistă 
a cîtorva dintre cele cuprinse în 
lucrările menţionate. În schimb, pre- 
zentarea lor se va orienta cu precădere 
spre combaterea unor procedee şi 
teze greşite, care împiedică însuşirea 
corectă a pronunțării. 


3. ACCENTUL STRĂIN 
ÎN PRONUNŢAREA LIMBILOR 


a) Ce este accentul străin? 


Pronunţarea caracteristică a 
unei anumite limbi este adesea lezată 
prin transpunerea deprinderilor de 
pronunțare ale altei limbi în vorbire, 
ceea ce produce aşa-numitul accent 
străin. Aceste deprinderi de pronunțare 
includ atît trăsăturile fonetico-fono- 
logice, cît şi cele prozodice. Prin 
urmare, “accentul străin” nu este un 
simplu accent, ci totalitatea 
trăsăturilor străine introduse în 
pronunţarea unei limbi. Vorbitorul nativ 
(indigen) simte, dar nu ştie ce anume 
determină exprimarea neobişnuită a 
vorbitorului străin. Uneori pronunţarea 
greşită a acestuia îngreunează 
înţelegerea sa de către ascultătorii 
indigeni; alteori le produce chiar 
ilaritate. În schimb, pronunţarea sa 
corectă inspiră admiraţie şi înlesneşte 
relaţiile mutuale. 


b) Laboratoarele de fonetică — 
mijloc de combatere a accentului 
străin 


Aprecierea pronunțării corecte, 
împletită cu progresele cercetării 
limbii vorbite — atît de necesare 
relaţiilor tot mai strînse interstatale —, 
a înlesnit orientări noi şi practici de 
studiu. Printre acestea se numără în 


Limba tomână înceta? 

primul rînd laboratoarele de fonetică 
instalate la universităţi şi chiar în şcoli 
în majoritatea ţărilor lumii. Prin mijlo- 
cirea lor, elevii sînt obligaţi să se 
străduiască să imite corect înregis- 
trările pronunțării vorbitorilor indigeni, 
făcîndu-se astfel un însemnat pas 
înainte în combaterea accentului stră- 
in în pronunțare. Rezultatele obişnuite 
cu copiii sînt adesea foarte bune, 
fiindcă ei au 'o mai mare capacitate 
de imitare decît adulţii, iar deprinderile 
de pronunțare ale limbii materne nu le 
sînt încă adînc fixate. În schimb adulții 
au nevoie în laboratoarele de fonetică 
şi de explicaţii comparative, simple, 
dar ştiinţifice, pentru a putea surprinde 
prin ascultare diferenţele fonetice şi 
prozodice ale limbii străine faţă de cele 
ale limbii lor materne. Din nefericire 
însă, ei pot mai rar profita de aseme- 
nea explicaţii, deoarece se recurge 
încă la unele metode vechi, neşti- 
inţifice. 


c) Cîteva procedee şi teze 
neştiinţifice care împiedică 
însuşirea corectă a pronunțării 


Atunci cînd explicaţiile menite 
să uşureze însuşirea corectă a 
pronunțării nu lipsesc cu totul, se 
recurge totuşi la prezentarea unor 
liste de substitute ale limbii materne 
pentru sunetele distinctive străine. 
Exemple se găsesc în numeroase 
manuale româneşti de limba germană 
şi engleză, dar şi în cele de limba 
română pentru străini. De aceea nu 
mică le e mirarea unor studenţi români 
care, ajunşi în străinătate, sînt acuzaţi 
de pronunțare românească în rostirea 
cuvintelor şi propoziţiilor străine. În 
timpul studenţiei mele, dar şi mult 
după aceea era chiar încurajată 
substituirea sunetelor englezeşti prin 
cele româneşti, de însuşi profesorul 
titular de engleză de la Universitatea 
din Cluj. Vezi listele cu substitute 
româneşti cuprinse în cartea: Fone- 
tica limbii engleze de M. Bogdan, 
Cluj, 1962. Că greşea profund i s-a 


arătat prin discuţiile pe această temă 
la Congresul Internaţional de Fonetică 
de la Leeds, 1975, cînd metoda sa a 
fost nu numai aspru criticată, dar şi 
luată în derîdere. Însă, după cum se 
întîmplă în comunism, tezele şi pă- 
rerile unui profesor, sus-pus pe linie 
politică, chiar dacă erau greşite, nu 
erau combătute, mai ales pentru că 
uneori, din lipsă de pregătire şi pro- 
bitate ştiinţifică, el nu-şi recunoştea 
greşeala. Unii învăţăcei, din servilism, 
le preluau tezele şi astfel influenţa lor 
nocivă devenea de durată. lată alt 
exemplu din fonetica românească: în 
Gramatica limbii române a Acade- 
miei Române din 1954 a fost inclusă 
teza greşită stalinistă a existenţei, ca 
în limba rusă, a consoanelor muiate 
în limba literară română. Prin această 
teză s-a ajuns la aberaţia că consoa- 
nele [k, g, é, $], urmate de [e, i] sau 
de semivocala [j], le “înghit” pe aces- 
tea. La fel e tratat şi [i] nesilabic în 
final de cuvînt. Astfel pronunţarea mai 
anterioară a consoanelor respective 
sub influenţa sunetelor distinctive 
vocalice următoare a fost confundată 
cu modul de articulare cu totul diferit 
al consoanelor din rusă sau din 
vorbirea regională, dialectală româ- 
nească. Greşeala nu a fost sau nu 
s-a admis să fie corectată, nici măcar 
prin comparaţia cu fonemele cores- 
punzătoare din alte limbi, deşi în ediţia 
a l-a a gramaticii de mai sus, capitolul 
fonetic a fost scos. Teoria respectivă 
nu a fost combătută atunci decît de 
subsemnata, în prima mea lucrare de 
doctorat din 1964. Continuînd sustine- 
rea principiilor fonetice ale lui Sextil 
Puşcariu, am publicat, după mulţi ani 
de muncă, în 1984, primul dicţionar 
de pronunțare a limbii române, cu 
explicaţii fonetice în 3 limbi şi cu 
transcriere fonetică internaţională. 
Deşi a fost foarte bine primit în 
străinătate, iar descrierile fonetice, 
cuprinse şi în lucrarea de doctorat de 
la Bonn, scrisă în limba engieză, 
fuseseră verificate în SUA cu aparate 
de precizie, de către doi profesori 

americani de la Universitatea din Utah, l 


în România mai este şi azi ignorat de 
unii lingviști, din motive de orgoliu 
profesional, care mențin o tăcere 
vinovată. În schimb, în 1993 şi apoi 
în reeditarea din 1996 a apărut în 
România un dicţionar ortografic care, 
în fine, prezintă cuvintele şi cu 
pronunţarea lor în transcriere fonetică. 
Dar el se bazează pe aceeaşi teză 
greşită a consoanelor muiate în limba 
literară. Este vorba de Dicţionar 
ortografic al limbii române, 1993, 
cu titlul: Ortografia limbii române, 
dicţionar de reguli, 1996, al 
autoarelor F. Şuteu şi E. Şoşa. Din 
nefericire, el mai cuprinde şi altă 
greşeală de bază: prezintă pronunța- 
rea cuvintelor în transcrierea fonetică 
“românească”, formată din unele 
semne fonetice din Alfabetul fonetic 
internaţional, completate. de cîteva 
litere alfabetice specifice ortografiei 
româneşti, ca: ă, ş, t. Deci e o îmbi- 
nare nepermisă într-o lucrare ştiinţifică 
a scrierii ortografice cu transcrierea 
fonetică. Problema consoanelor 
“înghiţitoare” de vocale o rezolvă după 
cum urmează: transcrierea cuvintelor 
care cuprind variantele poziţionale [K, 
g], ca şi consoanele /€ = t, Ş=d/, 
urmate de diftongul [ea] sau de 
semivocala [j], este dată fără [e] şi 
[j], de ex. acea /a6a/, tăcea /tăta/, 
chiar /Kar/, chior /Kor/, supra- 
veghea /supravega/ îngenunchea 
/înenunka/ etc. (p. 21, 219, 67, 209, 
119, ed. 1996). De aici vedem că 
primul [e] din îngenunchea nu e 
“înghiţit”, pe cînd [e] din acea e 
înghiţit. Aceasta dovedeşte că dna 
Şuteu combate pînă şi rezultatele 
ştiinţifice ale soţului său, V. Şuteu, 
care dovedise, cu ani în urmă, că 
diftongul /ea/ este monofonematic, 
deci indivizibil, spre deosebire de 
diftongii bifonematici, poziţionali. Prin 
urmare, consoana precedentă nu 
putea “înghiţi” doar o parte a 
diftongului indivizibil! Tot din grija de 
a respecta teza greşită de mai sus, 
autoarele recurg şi la alte inexactităţi 


grave. De ex.: cuvîntul chior îl tran- 
scriu fără semivocala /i = j/, deci 
/Kor/, în schimb chiorî îl redau prin 
/kiori/ în ambele ediţii. Adică recurg 
la secvenţa chi /Ki/ inexistentă în 
limba română. Nimeni nu va găsi scris 
ortografic cuvîntul châori ca să fie pro- 
nunţat ca mai sus. Totuşi n-am auzit 
ca cineva să le combată greşelile. 
Rezultă că străinii care învaţă româna 
sînt împiedicaţi de a-şi însuşi corect 
pronunţarea românească din cauza şi 
acestei teze nefericite. Dar mai mult: 
atunci cînd învaţă gramatica limbii 
române constată că teza consoanelor 
muiate a pătruns şi în morfologie, 
schimbînd regula veche a terminaţiilor 
conjugărilor la infinitiv. Înainte regula 
era că verbele terminate în ea sunt 
de conjugarea a 2-a. Acum însă verbe: 
ca: îngenunchea, împerechea etc. 
sînt de conjugarea întîi! lată cum 
acţionează “dictatura” în lingvistică!’ 


4. ANALIZE NOI, APLICABILE 
ATÎT ÎN FONETICĂ, 
CÎT ŞI ÎN PROZODIE 


a) Combaterea accentului străin 
la baza apariţiei lor 


Pentru a combate accentul stră- 
in în pronunțare, am stabilit prin anali- 
ze noi, atît fonetice, cît şi prozodice, 
diferenţele care trebuie subliniate 
atunci cînd se pronunţă corect româ- 
na, germana şi engleza. Astfel se 
completa măcar parţial golul existent 
în cercetările anterioare. De exemplu: 
modelul de analiză întîlnit în majorita- 
tea lucrărilor de fonetică descriptivă 
este următorul: descrierea caracteris- 
ticilor fonologice şi fonetice ale sune- 
telor distinctive privite izolat. Urmează 
cîteva date suprasegmentale, între 
care joncţiunea şi lipsa ei, apoi aspecte 
de coarticulare în vorbire, ca: aco- 
modări, disimilări, sincope etc., feno- 
mene întîlnite în mod aproape identic 
în multe limbi, fiind legate de vorbirea 
emfatică, emotivă, grăbită. Ele nu sînt 
deci reprezentative pentru specificul 

unei anumite limbi, în schimb, lip- 
sesc: analiza gradelor de combinare 
a consoanelor în cuvinte şi a cuvin- 
telor în propoziţii, precum şi influenţa 
gradată a unor sunete asupra celor 
învecinate şi cea a cuvintelor anumite 
asupra altora din propoziţie. În lu- 
crarea prezentată la un congres inter- 
naţional, intitulată: Junction or dis- 
junction is that enough? mă 
refeream tocmai la lipsa analizei 
joncţiunii gradate. 


b) Analiza unui grup de consoane 
în cuvînt 


Să luăm în mod comparativ cu- 
vîntul românesc ample şi cel engle- 
zesc apple cu aspect ortografic 
asemănător, cu excepţia literei finale, 
care în engleză e mută. Dacă ana- 
lizăm trăsăturile fonologice ale gru- 
pului /pl/ din ambeie limbi, vom găsi 
asemănări de bază, ca: /p/ consoană 
surdă ocluzivă, explozivă bilabială, iar 
/W este o sonantă laterală în ambele 
limbi. Dacă analizăm trăsăturile lor 
fonetice, găsim diferenţe importante: 
ip/ englezesc este aspirat, cel româ- 
nesc nu e; /I/ românesc nu are 
variante poziţionale, cel englezesc are 
mai multe, de ex. varianta “clară” cu 
“rezonanţă anterioară (vezi explicaţia 
lui Daniel Jones‘), cînd stă înaintea 
unei vocale sau a semivocalei /j/, şi 
varianta “întunecată” cu rezonanţă 
posterioară, atunci cînd este final sau 
înaintea unei consoane; mai poate fi 
şi silabic în final de cuvînt, precedat 
de o consoană. Toate aceste variante 
nu se găsesc la consoana /I/ româ- 
nească. În grupul /pl/ românesc am 
stabilit o combinare de gradul |, prin 
care fiecare dintre cele două sunete 
îşi păstrează identitatea, neexistînd 
o influenţă mai profundă între ele. În 
grupul /pl/ englezesc avem o combi- 
nație de-gradul ll, în care trăsăturile 
celor două sunete se influenţează 
reciproc, predominînd influenţa lui /// 
asupra lui /p/. Deci explozia lui /p/ 
este combinată cu rostirea silabică, 


posterioară a lui /I/ final. Astfel 
percepţia acustică pentru orice ureche 
normală subliniază diferenţa dintre 
grupurile celor două cuvinte din cele 
două limbi. Românul care aude pro- 
nunţarea cuvîntului englezesc are 
impresia că între /p/ şi /I/ există o 
vocală, deoarece în română nu este 
un /I/ silabic. Astfel românizează 
pronunţarea cuvîntului englezesc prin 
/epal/, cum auzim zilnic la Televi- 
ziunea română într-o reclamă. Evi- 
dent, pronunţarea românească a 
cuvîntului englezesc este greşită, 
este cu accent străin. 


c) Analiza combinatorie în cadrul 
propoziției şi frazei 


Am pornit de la concepţia că o 
combinare între două elemente poate 
duce la modificări superficiale, atunci 
cînd sînt în combinare laxă de gradul 
|, apoi la modificări substanţiale, cînd 
sînt în combinări mai strînse, adică 
de gradul Ii, şi la combinarea foarte 
strînsă, care rezultă adesea printr-o 
unitate nouă, cum sînt africatele. în 
fonetică. Am ajuns să o aplic şi în 
analizele suprasegmentale, adică 
prozodice. Prin urmare, aşa cum 
analiza sunetelor izolate trebuie 
completată prin analiza combinării 
secvenţelor de sunete — care diferă 
în fiecare limbă —, tot aşa şi analiza 
unităţilor de vorbire izolată trebuie 
legată de analiza lor în lanţul vorbirii 
obişnuite, neemfatice, specifice 
fiecărei limbi. Ea se referă la accent, 
intonatie, tranziţie legată şi nelegată 
şi pauze şi ritm. 

Tranziţia legată şi cea nelegată 
nu sînt aspecte subiective, 
individuale, care depind exclusiv de 
vointa vorbitorului — cum cred unii —, 
ci, în vorbirea obişnuită, ele reprezintă 
specificul limbii. Acestea pot fi influ- 
enţate individual atunci cînd intervin 
cauze afective sau emfatice. De ex., 
emoția, frica pot determina oitranziţie 
nelegată exagerată, pe cînd bucuria, 
entuziasmul, furia pot determina un 

ritm accelerat în vorbire şi o tranziţie 
legată neobişnuită. Dar, după cum 
spuneam mai sus, sublinierea 
joncţiunii sau a lipsei ei, adică a 
tranziţiei legate şi celei nelegate nu, 
e suficientă atunci cînd dorim să 
evidenţiem specificul unei limbi. Prin 
rezultatul cercetărilor mele am stabilit 
că în prozodie există în cadrul tran- 
ziţiei legate 3 grade, iar tranziţia nele- 
gată este gradul intermediar spre 
pauze. Spre exemplificare să anali- 
zăm 5 propoziţii scurte: 

1. Ţie îţi fac o casă. 2. Nu îţi 
fac o casă. 3. Ţie-ţi fac o casă. 4. 
Ţie nu-ţi fac o casă. 5. Nu ti-ai făcut 
o casă. 

În propoziţia 1 avem legătură de 
gr. |, deci o combinare laxă între ţie 
îţi. La fel în propoziţia 2 între nu îţi. 

În propoziţia 3 avem legătură de 
gradul Il, deci o combinare strînsă 
între ţie-ţi. La fel în propoziţia 4 între 
nu-ţi. 

În propoziţia 5 avem legătură de 
gr. II între nu ţi-ai şi de gradul III, adică 
o combinare foarte strînsă între ţi-ai. 
În rostirea mai grăbită şi legătura 
dintre ţie-ţi şi nu-ţi din propoziţiile 3, 
4 poate fi de gradul III, ca şi cum ar fi 
o nouă unitate de vorbire, deşi nu e în 
realitate. Dar legătura inversă, adică: 
nu-ţi ai, în care legătura dintre ţi-ai a 
fost despărțită legînd pe nu de ţi, 
devenind de gradul Il, iar între ţi şi ai 
devenind de gradul |, este incorectă, 
neconformă specificului românesc şi 
poate fi considerată cu accent străin. 
Este lesne de înţeles că tranziţia lega- 
tă şi cea nelegată sînt în strînsă cone- 
xiune cu celelalte trăsături prozodice 
şi nu în ultimul rînd cu sensul între- 
gului. Deci toate laolaltă dau speci- 
ficul.prozodic al fiecărei limbi. 

Analizînd frecvenţa formelor de 
tranziţie legată şi nelegată şi pauzele, 
constatăm că în limba română există 
în med obişnuit legături între cuvintele 
scurte, al căror sens este legat de 
cuvîntul de bază învecinat. Pronu- 
mele personal la dativ, articolele, unele 
adverbe, verbele auxiliare ale timpu- 


rilor compuse, prepoziţiile, conjuncțiile 
etc., adică cuvintele care în general 
nu poartă accent sintactic, sînt 
adesea legate de cuvîntul învecinat 
printr-un anumit grad de tranziţie 
legată. În ansamblu, există un echilib- 
ru armonios între tranziţia legată şi 
cea nelegată în vorbirea românească 
obişnuită, neemfatică. În schimb, în 
engleză predomină tranziţia legată, 
iar în germană cea nelegată. Deci 
străinii care învaţă româna trebuie să 
ţină cont şi de această caracteristică. 
Pe de altă parte, profesorii de română 
nu trebuie să intensifice pronunţarea 
cu tranziţie nelegată doar de dragul 
inteligibilităţii în predarea la studenţii 
străini. Este foarte important ca 
unităţile de vorbire în cadrul unităţilor 
sintactice să fie însuşite cu ritmul şi 
tranziţia corespunzătoare. Acest as- 
pect este des subliniat — evident, fără 
sublinierea gradelor de tranziţie care 
îmi aparţin — de către profesorii de 
limbă engleză britanică şi americană, 
care predau în ţări străine. Un exemplu 
demn de urmat este felul cum preda 
engleza la Universitatea din Cluj, cu 
ani în urmă, prof. dr. James Augerot, 
de la Washington University, Seattle, 
SUA. El rostea propoziţiile la viteză 
normală cu tranziţia respectivă chiar 
şi atunci cînd un student îl ruga să 
repete, pentru că nu-l înţelesese. 
Dacă repetarea unităţii sintactice nu 
rezolva problema, scotea din context 
cîte un cuvînt pe care-l explica, dar 
apoi îl repunea în propoziţia pe care o 
rostea la fel ca înainte. Nu folosea 
niciodată rostirea “cu încetinitorul”. 
Metoda sa m-a surprins la început, 
fiind obişnuită cu rostirea aproape 
silabică de dragul inteligibilităţii. Mai 
tîrziu, m-am convins cîtă. dreptate 
avea, mai ales după ce am cercetat 
tranziţia legată gradată. Dar nu numai 
în această privinţă: Rostirea la viteză 
normală înlesneşte folosirea corectă 
a accentului, intonaţiei şi ritmului 
corect, specific limbii respective. 
Astfel imitarea lor corectă îi fereşte 
pe studenţi de transpunerea 

caracteristicilor de pronunțare ale 
limbii materne în limba străină pe care 
o învaţă. În Anglia şi SUA metodele 
de predare sînt foarte avansate şi 
putem învăţa mult din ele, mai ales 
cînd se referă la aplicaţii valabile în 
mai multe limbi. Prin aceasta nu 
trebuie însă să uităm că nu orice 
procedeu folosit în predarea englezei, 
de exemplu, poate fi valabil şi în 
predarea românei. Dacă cunoaştem 
însă bine specificul limbii pe care o 
predăm, vom şti să îl punem pe primul 
plan cu metodele şi procedeele 
corespunzătoare, pentru a servi ţelului 
însuşirii lui corecte. 


NOTE 


1 Tătaru, A., Limba română. 
Specificul pronunțării în contrast cu 
germana şi engleza, Ed. Dacia, Cluj- 
Napoca, 1997. 

2 în lucrările mele am folosit sem- 
nele fonetice internaţionale /t , d/ pentru 
africate. Ele mai pot fi notate şi cu alte 
semne fonetice internaţionale, ca /c, g/, 
folosite în România. Semivocala /j/ e 
notată în România prin i sai i. 

3 Prof. dr. M. Goga, în cartea: Limba 
română pentru admiterea în facultăţi: 
Fonetică, fonologie, lexicologie, stilis- 
tică, Dacia, 1996, la p..43, elimină va- 
riantele [k, g] dintre consoanele româ- 
neşti, pentru că fuseseră considerate 
foneme de lingviştii români (cu excepţia 
subsemnatei), şi-l citează pe |. Stan, şi 
anume: “Am eliminat din sistemul fono- 
logic al limbii române literare consoa- 
nele k', g' considerînd că limba română 
literară actuală nu are în structura ei 
fonologică acesttip de consoane moi...” 
După ce eu combătusem teza greşită a 
consoanelor muiate în limba română, 
cuprinsă în Gramatica Academiei din 
1954, încă în prima mea lucrare de doc- 
torat în 1964, apoi în a doua mea lucra- 
re de doctorat,.1975—'78, apoi în a 3-a 
mea lucrare de doctorat, 1995—'97, 
precum şi în cărţile: Româna: Pronun- 
tarea. Teorie şi practică (Rumanian 
Pronunciation, Rumänisch: die Aus- 


sprache, Heidelberg, 1983, şi în primul 
dicţionar de pronunțare a limbii române: 
Dicţionar de pronunțare a limbii româ- 
ne, Rumanian Pronuncing Dictionary, 
Rumânisches Aussprachewsrter- 
buch, vol. |, II, Heidelberg, 1984, iată că, 
în fine, este combătută în 1996 de doi 
lingvişti, care însă NU îmi citează cărţile, 
deşi în 30 de ani putuseră afla critica 
mea contra tezei de mai sus. DI Goga i 
s-a alăturat lui |. Stan, însă în morfologie 
a mai acceptat teza consoanelor muiate 
pentru că în 1995, în Gramatica limbii 
române fără profesor, susţine că verbul 
a îngenunchea are pe e în radical şi e 
de conjugarea întîi (p. 98), adică e ar fi 
inclus în /k/ precedent... Confuzia, deci, 
continuă... 

+ Jones, D. & Gimson, A. C., 
Everyman's English Pronouncing Dic- 
tionary, ed. 14, p. XX, London, 1977. 

Petre BUTUC 
Chişinău 


BAZE LINGVISTICE 
PRIVIND SUBLINIEREA 
PĂRŢILOR 

DE PROPOZIŢIE 


În Republica Moldova sînt utilizate 
mai multe modele de subliniere a 
părţilor de propoziţie. Faptul acesta a 
trezit unele discuţii şi variate 
interpretări... De cele mai multe ori se 
crede că un model este mai corect (sau 
incorect) în raport cu altul. Pentru a linişti 
puţin “spiritele”, în prezentul articol 
încercăm să explicăm unele momente 
ce ţin de aspectul teoretic al problemei 
în cauză. 


Studierea limbii în şcoală are o 
importanţă deosebită, pentru că 
această disciplină stă la baza formării 
intelectuale şi morale a elevilor şi 
constituie principalul instrument de 
pregătire a lor în vederea însuşirii 
celorlalte obiecte de studii. Felul în 
care şcoala prezintă cunoştinţele 
despre structura limbii şi realizează 
aplicaţiile practice aferente este 
condiţionat deopotrivă de factori 
lingvistici, psihologici şi pedagogici. 
De aceea, la descrierea componen- 
telor de limbă (îndeosebi a celor 
sintactice) şi a relaţiilor dintre ele, 
ştiinţa limbii trebuie să vină cu o 
sistematizare care ar putea coincide 
şi satisface cerinţele psihopeda- 
gogice impuse de treptele dezvoltării 


intelectuale a elevilor. Organizarea 
succesivă şi conectivă a materiei la 
gramatică este, în primul rînd, o 
sarcină a şcolii, dar care poate să-i 
dea o rezolvare pozitivă numai ţinînd 
cont de fiecare dintre factorii implicaţi 
în acest proces. 

Bunăoară, problema sublinierii 
părţilor de propoziţie nu trebuie privită 
ca una dintre cele strict didactice. La 
elaborarea simbolurilor de marcare 
convenţională a unităţilor sintactice 
din cadrul enunţului trebuie să-şi 
spună cuvîntul, în primul rînd, 
specialistul, savantul în domeniul 
respectiv, deoarece descrierea şi 
analiza componentelor oricărui 
fenomen lingvistic (sintactic) şi a 
modului de organizare constituie 
domeniul lingvisticii, de la care şcoala 
îşi preia materialul necesar. 
Respectarea exactităţii ştiinţifice este 
o cerinţă esenţială a conţinutului 
obiectului de studiu al sintaxei, 
condiţie sine qua non a predării 
părţilor de propoziţie. Deoarece e 
vorba de sublinierea părţilor de 
propoziţie, considerăm că anume 
teoria propoziției poate şi trebuie să 
ne servească drept suport ştiinţific şi 
aplicativ al acestui, numai la prima 
vedere, fenomen didactic. 

Pornindu-se de la enunţ, care 
reprezintă un conţinut semantic şi un 
lanţ sonor, e mai firesc să se pro- 
cedeze mai întîi la “descoperirea” 
relaţiilor dintre elementele com- 
ponente ale enunţului, separîndu-le în 
ordine descrescîndă de la grup la 
parte. Acest procedeu serveşte la 
distingerea felurilor de relaţii sintactice 
şi la înţelegerea caracterului lor gene- 
ral şi abstract. Totodată, descope- 
rindu-se aceste relaţii, se poate înţe- 
lege cum ele pot determina o anumită 
interpretare semantică şi sintactico- 
funcţională, iar, în consecinţă, şi o 
anumită formă concretă de expresie, 
sonoră sau grafică. Substituirile 
lexicale, operate cu fiecare dintre 
componentele unui tip de organizare 
sintactică, “fixează tipul de structură”, 
iar, în continuare, “diversele trans- 
formări pot demonstra cum functi- 

onează mecanismul limbii în limitele 
unei structuri sau în trecerea de la o 
structură la alta.” 

Apelul la sensul enunţului însă, 
ca punct de plecare pentru a pune în 
lumină mecanismele fenomenului 
lingvistic, nu înseamnă şi apel la sem- 
nificaţia fiecărui cuvînt din enunţ, aşa 
cum ne-ar da-o un dicţionar al limbii 
române, ci la sensul lexico-gramatical 
rezultat dintr-un fel sau altul de struc- 
turare a enunţului, modificările de ordin 
formal reprezentînd expresia materială 
a aceloraşi raporturi. 

După părerea noastră, esenţa 
logico-sintactică a propoziției poate fi 
determinată pornind de. la definiţie. 
Pînă în prezent însă, există peste 300 
de definiţii ale enunţului ca unitate de 
bază a sintaxei?. În contextul discuţiei 
noastre s-ar înscrie cea dată de prof. 
N. Mătcaş (Propoziția este o unitate 
sintactică de bază. care dispune de 
un conţinut predicativ), deoarece în 
ea se anunţă factorul determinant al 
propoziției: Predicaţia. Prin predicaţie 
“se desfăşoară funcţia centrală a 
actului de cunoaştere şi comunicare 
lingvistică”. Predicaţia constituie o 
consecinţă a raportului dintre planul 
semantic al enunţului şi planul 
expresiei. 

Pentru exprimarea predicaţiei 
fiecare limbă dispune de un anumit 
complex de mijloace, dar printre ele 
predicatul figurează în primul rînd. 
Prof. V. Banaru afirmă, pe bună 
dreptate, că predicaţia este “o însuşire 
a propoziției care se caracterizează 
prin prezenţa unei anumite părţi 
funcţionale, adică a predicatului”5. Din 
punct de vedere funcţional predicatul 
şi predicaţia manifestă. o corelaţie 
identică cu cea a particularului faţă 
de general. Predicatul este fenomenul 
particular al predicaţiei, iar predicaţia 
e acelaşi fenomen în generalitatea lui, 
în ansamblul propoziției şi al frazei, 
ba chiar şi al textului. De aceea şi 
considerăm că la sublinierea părţilor 
de propoziţie este imposibil a nu 
se ţine cont de aceşti doi factori 
decisivi ai sintaxei propoziției: 
predicatul şi predicaţia. 


Predicaţia însă îşi are o sferă 
sintactică mult mai largă, întrucît ea 
cuprinde în cadrul propoziției întreaga 
gamă relaţională, semantico- 
comunicativă. Predicaţia încadrează 
şi agentul prim al acţiunii (subiectul), 
şi calificativul agentului prim (predi- 
catul), şi obiectele ce suferă acţiunea 
(Od, Oi), şi circumstanţele desfăşu- 
rării acţiunii din propoziţie (comple- 
mentele circumstanţiale) etc. 

Predicatul alcătuieşte doar baza 
predicaţiei, punctul ei de plecare, 
avînd, bineînţeles, o sferă sintactică 
relativ mai restrînsă. Predicatul se 
constituie dintr-un anumit număr de 
componente predicative (indicii 
predicative): modul, timpul, numărul 
şi persoana. Dintre aceste indicii 
predicative, subiectul le conţine numai 
pe cele ale numărului şi persoanei. 
Anume faptul că predicatul împreună 
cu subiectul comportă indicile 
predicaţiei le-a atribuit respectiv şi 
statutul de părţi principale ale 
propoziției. Deci predicaţia, prin 
exercitarea funcţională a indiciilor, a 
oferit subiectului şi predicatului loc de 
frunte în structura ierarhică a părţilor 
de propoziţie. impreună cu subiectul, 
predicatul alcătuieşte “centrul de 
gravitație al propoziţiei”î,“centrul ei 
organizatoric”.! În baza lui fiecare 
unitate sintactică propozițională şi-a 
stabilit un loc anume, .un loc bine 
determinat. Predicaţia, fiind o 
categorie gramaticală de bază a 
sintaxei propoziției, dirijează prin 
predicat acest sistem ierarhic al 
părţilor de propoziţie, iar marcarea lor 
simbolică (prin subliniere) trebuie 
să constituie o expresie directă a 
sistemului dat. 

Se ştie că fenomenul predicaţiei 
ține de referirea conţinutului 
propoziției la realitate. Predicaţia, am 
vorbit deja, apare în categoriile 
sintactice ale modului, timpului, 
numărului şi persoanei. Predicaţia se 
exprimă, în primul rînd, cu ajutorul 
părţilor principale: subiectul şi 
predicatul. Însă înţelesul de “subiect”. 
şi “predicat” este relativ. Subiectul 
constituie partea . principală 

determinată, iar predicatul alcătuieşte 
determinantul lui. Subiectul indică 
obiectul (obiectul-agent al acţiunii), iar 
predicatul — indiciile lui, caracteris- 
tica acestui obiect. Totodată e nece- 
sar să ştim că şi subiectul, şi predi- 
catul interacționează nu numai în baza 
semnificației (obiect-indiciu), ci şi 
după formă-conţinut: subiectul îşi are 
forma lui independentă (de Nominativ) 
şi se exprimă prin toate părţile de 
vorbire la cazul respectiv; predicatul, 
deşi este parte principală de propo- 
ziţie, se supune, gramatical, subiec- 
tului şi îşi are drept material structural 
de bază verbul. Din aceste conside- 
rente şi începem sublinierea părţilor 
de propoziţie cu subiectul (obiectul 
prim, agentul acţiunii), marcîndu-l 
printr-o linie dreaptă, neîntreruptă (linia 
dreaptă, neîntreruptă corespunde 
simbolului general de subliniere): 


Relaţia subiect-predicat formea- 
ză baza teoretică a tuturor relaţiilor 
sintactico-gramaticale în structura 
propoziției din orice limbă. Subiectul 
şi predicatul îndeplinesc în propoziţie 
două funcţii sintactice principale, 
centrale, ce sînt generate de 
predicaţie. Astfel predicatul devine 
“concretizare verbală a predicaţiei şi 
subiectul — concretizare nominală a 
obiectului predicaţiei”?. insă factorul 
dinamic al propoziției îl reprezintă 
totuşi predicatul, deoarece constituie 
expresia activă a predicaţiei. De aceea 
la subliniere îl marcăm prin două linii 
paralele: [ ]. Predica- 


tul situează în timp componente 


semantice atemporale şi descrie un 
anumit raport, variabil, între obiectul 
enunţului (al predicaţiei enunţului) şi 
subiectul enunţării (al actului lin- 
gvistic). Datorită directei legături cu 
predicaţia, predicatul devine orga- 
nizatorul de bază al elementului 
funcţiona! în propoziţie, un centru din 
care reies toate relaţiile ce contribuie 
la organizarea structurală a propo- 
ziţiei, o parte determinantă a sintag- 
mei predicative şi, cel mai mult, “pre- 
dicatul dirijează funcţia universa- 
liilor”.* 


Cît priveşte sublinierea părţilor 
secundare ale propoziției, credem că 
ea trebuie să constituie o continuitate 
a simbolurilor de subliniere a părţilor 
principale. Bunăoară, complementul 
direct (CD), în raport cu subiectul, 
este de asemenea un obiect, însă nu 
un obiect prim, agent, înfăptuitorul 
acţiunii, ci un obiect secund, “sufe- 
ritor” al acţiunii verbului-predicat al 
propoziției. Sublinierea printr-o linie 
dreaptă şi întreruptă de spaţii libere, 
considerăm că semnifică anume 
aceasta: [~ — — — — ]. 

Complementul indirect (CI), 
spre deosebire de CD, nu este atît de 
“intim” legat gramatical de predicatul 
propoziției, deoarece el suferă în mod 
indirect acţiunea verbului predicat. 
Îndepărtîndu-se de predicat, CI se 
apropie de complementele cir- 
cumstanţiale şi de aceea îl subliniem 
printr-o linie întreruptă, pentru a-i 
semnifica indiciul de obiect suferitor 
al acţiunii verbului-predicat, plus cîte 
un punct printre spaţiile libere, 
marcînd, astfel, îndepărtarea de pre- 
dicat şi apropierea de complementele 
circumstanţiale: [—-—-— .—.]. 

Credem că insistăm pe bună 
dreptate ca să-şi aibă simbol aparte 
de subliniere şi complementele 
necircumstanţiale (complementul 
sociativ, de agent, instrumental, 
opoziţional, de excepţie, cumulativ şi 
de relaţie), deoarece între ele şi 
celelalte complemente (CD, Cl şi 
complementele circumstanţiale) apar 
deseori anumite  ambiguităţi 
funcţionale. Mai mult decit atît, unele 
abrevieri ale acestor complemente sînt 
omografe cu abrevierile celorlalte 
complemente. Complementele necir- 
cumstanţiale, numite şi variante ale 
CI, în clasamentul părţilor secundare 
ale propoziției ocupă o poziţie interme- 
diară între complementul indirect şi 


“complementele circumstanţiale. Ele 


sînt mult mai îndepărtate decît CI de 
predicat şi mult mai aproape de com- 
plementele circumstanţiale. Anume.de 
aceea şi propunem ale sublinia prin- 
tr-o linie întreruptă cu două puncte prin- 
tre spaţiile libere: [—-.—.— =]. 


Sintază, 

Complementele circumstanţiale 
(CC) încheie ansamblul sintactico- 
funcţional şi gramatical al părţilor de 
propoziţie. De aceea e şi firesc ca 
dintr-o linie dreaptă (cu care am 
început sublinierea părţilor de 
propoziţie) să rămînem numai cu o 
linie punctată. Deci considerăm că e 
foarte logic a se sublinia cu o linie 
punctată numai complementele cir- 
cumstanţiale: [....................... ]. 

În structura părţilor de propo- 
ziţie, atributul (A) ocupă un loc deose- 
bit, aparte. Atributul nu se înscrie în 
scara consecventă a structurii ierar- 
hice a părţilor de propoziţie, deoarece 
apare ca determinant al tuturor părţilor 
de propoziţie, cu excepţia predica- 
tului. El formează în cadrul propoziției 
calificative ale unităţilor sintactice 
exprimate prin nume. După părerea 
noastră, sublinierea A printr-o linie 
văluroasă [ww ]ar sim- 
boliza un fenomen în afecţiune. Linia 
văluroasă semnifică o linie afectată, 
un obiect afectat, ceea ce şi este de 
fapt. 

Apoziţia (Ap), întrucît constituie 
o varietate de atribut, necesită, după 
părerea noastră, acelaşi simbol de 
subliniere: [ P/I]. Ceea 
ce deosebeşte Ap de A este intonaţia 
(auditiv) şi despărţirea prin virgule din 
ambele părţi (în scris). 

Elementul predicativ suplimen- 
tar (EPS) (numit şi nume predicativ 
suplimentar — NPrS, atribut circum- 
stanţial — AC, complement predicativ 
— CPr etc.) credem că ar fi bine să fie 
marcat la subliniere prin două linii 
paralele întrerupte: [= = = = =]. 
Acest simbol, atribuit EPS, ar semni- 
fica, pe de o parte, valoarea lui de 
predicat “accidentat”, iar pe de altă 
parte, rolul de determinant al verbului- 
predicat din partea calificativului 
însuşirii subiectului din propoziţie 
(agentul acţiunii verbului-predicat). 

Construcţiile nominale (con- 
strucţiile infinitivale, gerunziale. şi 
participiale) trebuie subliniate în 
conformitate cu valoarea şi funcţia 
sintactică pe care o au în propoziţie. 

- Conţinutul semantic al vocati- 


vului (adresarea) este determinat de 
natura sa deictică. Prin vocativ, 
emițătorul atrage în comunicare un 
interlocutor. Vocativele sînt foarte 
distincte în propoziţie, datorită termi- 
naţiilor specifice, iar mărimea lor se 
semnifică prin despărţirea prin virgule 
din ambele părţi. Din aceste conside- 
rente propunem ca vocativul să rămi- 
nă nemarcat prin simbol de subliniere. 

“Grebla” [os |, ca 
mod de subliniere a cuvintelor inci- 
dente, ar exprima suficient esenţa 
logico-semantică şi gramaticală a 
rolului şi locului lor în enunţ, deşi, la 
prima vedere, pare că avem de-a face 
cu un caz analog vocativului. Totuşi 
cuvintele incidente necesită simbol de 
subliniere, întrucît nu dispun de 
terminaţii specifice. 

În încheiere la cele relatate, 
atragem atenţia că, pledînd pentru 
atare model de subliniere a părţilor de 
propoziţie, nu încercăm deloc să-l şi 
absolutizăm. Nouă ni se pare expresiv 
şi consecvent în redarea realităţii 
imanente a structurii semantice şi 
gramaticale a enunţului. Simbolurile 
respective exprimă corelaţia logico- 
semantică şi funcţională a părţilor de 
propoziţie, căci studiul sintaxei 
funcţionale, după părerea noastră, nu 
poate fi întreprins fără semantică, dar 
nici fără logică, întrucît “semantica şi 
logica constituie substanţa actului 
comunicativ, care condiţionează 
procesele de selecţie şi distribuţie a 
unităţilor sintactice”. 


kk 


Se ştie deja că subliniera prin 
simboluri a părţilor de propoziţie se 
face, în primul rînd, cu scopul de a 
simplifica munca elevului în clasă şi 
acasă. Totodată, dacă modul de a 
sublinia unităţile sintactice propo- 
ziţionale este stabil şi expresiv prin 
esenţa lui logico-semantică şi 
gramaticală, aceasta l-ar ajuta pe elev 
nu numai să se descurce la analiza 
sintactică, dar să şi descifreze alte 
propoziţii analizate de colegi. 
Sublinierea prin simboluri poate fi 
utilizată şi la alcătuirea schemei 

propoziţiilor, scutindu-l pe elev de 
necesitatea de a fixa numele părţilor 
de propoziţie. E de dorit numai ca 
aceste semne convenţionale 
(simboluri de marcare a părţilor de 
propoziţie) să nu se schimbe în fiecare 
an sau de la o clasă la alta. In caz 
contrar, pot apărea. dificultăţi la 
analiză, care, drept urmare, îl fac pe 
elev să depună eforturi pentru 
însuşirea noilor simboluri, înainte de 
a îndeplini orice sarcină de acest gen. 
Totodată, desele schimbări ale 
modului de a sublinia ar duce şi la 
dereglări în ale răspunsului în scris, 
provocînd, astfel, greşeli suplimen- 
tare. 

O unitate sintactică propozi- 
ţională (parte de propoziţie), de regulă, 
nu se suprapune unei unităţi mor- 
fologice (parte de vorbire), ci poate 
încadra două şi mai multe părţi de 
vorbire. Anume din această cauză, la 
sublinierea părţilor de propoziţie e 
necesar să se marcheze şi mărimea 
lor. Aşadar, e foarte necesar ca, în caz 
dacă o singură parte de propoziţie 
cuprinde două sau mai multe cuvinte, 
marcarea să se facă prin simbolul ei 
neîntrerupt de spaţiile libere dintre 
cuvinte, şi nu cum ar fi, de exemplu, 
în cazul următor: “Unii studenţi au citiit 
nişte reviste foarte interesante”. Atare 
subliniere este incorectă, deoarece nu 
marchează mărimea părţilor de propo- 
ziţie, ci pe cea a părţilor de vorbire. 
Corect ar fi astfel: “Unii studenţi au 
citit nişte reviste foarte interesante”. 
~ La întrebarea profesorilor ce se 
poate întreprinde dacă manualele ne 
pun la dispoziţie alte modele de 
subliniere, le putem răspunde că 
profesorul de limba română, în cazul 
dat, este liber în activitate. Atît doar 
că el îşi poate afişa în cabinet un 
tabel cu modelul preferat, pentru a-l 
avea în permanenţă, evitînd, totodată, 
şi lămuririle de rigoare de la o lecţie 
la alta. 

CATEGORIA TIMPULUI 
ÎN CADRUL VERBELOR- 
ELEMENTE DE BAZĂ ALE 
FRAZEOLOGISMELOR 
VERBALE* 


În limba română categoria mor- 
fologică a timpului e specifică tuturor 
modurilor, dar cel mai evident ea se 
profilează la verbele de la modul 
indicativ. De aceea, în cele ce urmea- 
ză vom urmări cum se realizează 
categoria timpului în cadrul verbelor- 
elemente de bază ale frazeologismelor 
verbale ce au haina modului indicativ. 

Ca şi verbele propriu-zise, ver- 
bele-elemente de bază ale frazeolo- 
gismelor verbale pot indica şi ele două 
varietăţi ale timpului prezent: 

1) prezentul actual şi 

2) prezentul neactual. 

1) Frazeologismele verbale la 
prezentul actual exprimă o acţiune 
concretă (localizată în timp), care 
decurge în momentul vorbirii. 

Prezentul actual poate semni- 
fica mai multe varietăţi temporale: 

a) un prezent concret, 

b) un prezent lărgit, 

c) un prezent ce indică o acţiune 
permanentă. 

- Frazeologismele verbale la 
prezentul concret arată că acţiunea 
este concretă şi are loc în momentul 


* Urmare. Începutul în nr. 3-4, 
1997. j 


vorbirii: “Şi iată-i în casa cea mare a 
lui Vasile. Frunzăresc albumele, cin- 
stesc rar şi pun ţara la cale” (D. Cio- 
banu). 
Frazeologismele verbale la 
prezentul lărgit aratăă că acţiunea se 
poate realiza în momentul vorbirii, 
pînă la momentul vorbirii, iar uneori 
continuă şi după momentul vorbirii: 
“De două săptămîni de cînd nu-i dă el 
“bună ziua!” Şi cam bate lăturile, cînd 
e vorba să steie la taifas” (|. C. 
Ciobanu); “La noi şi pămîntul a fost 
împărţit la oameni. Cîte oleacă 
prindem la cheag” (Literatura şi arta, 
1996, nr. 45, p. 3). În primul exemplu 
perioada de timp este indicată de 
complementul circumstanţial de timp 
“de două săptămîni”. In al doilea 
exemplu indicatorii lexicali speciali 
pentru lărgirea planului timpului 
prezent lipsesc, însă în exemplul dat 
acţiunea exprimată de frazeologismul 
verbal “a prinde la cheag” poate avea 
loc nu numai în prezent, ci şi întrecut 
şi chiar în viitor, fiindcă în context nu 
există nici un moment restrictiv. 
Folosirea frazeologismelor verbale cu 
valoare de prezent lărgit depinde de 
context. 

Frazeologismele verbale la 
prezentul permanent denotă că 
acţiunea se referă la momentul vorbirii, 
dar în acelaşi timp şi la alte perioade 
(atît pînă la momentul vorbirii, cît şi 
după el). Aria prezentului se lărgeşte 
într-atit, încît se poate vorbi deja de- 
spre ceva permanent: “Mai ai gură să 
vorbeşti? Cine-i căta întotdeauna în 
coarne ? (Literatura şi arta, 1996, nr. 44, 
p. 8); “In postul în care eştieu oricînd 
te pun la punct” (Literatura şi arta, 
1981, nr. 12, p. 8); “lftodi Ţifnuc mereu 
caută nod în papură” (P. Cărare). 

Frazeologismele verbale au 
rareori semnificaţia prezentului per- 
manent. Cauza constă în faptul că 
prezentul permanent apare, de obicei, 
în textele în care se descriu fenomene 
ale naturii, exteriorul omului, dorinţele 
lui ş. a.!. 

2) Frazeologismele verbale la 
prezentul neactual denumesc acţiuni 
care nu au loc în momentul vorbirii şi 
semnifică nuanţe de sens: 

a) prezentul premeditat, 

b) prezentul istoric, 


44 


Limba Română 


c) prezentul atemporal, 

d) prezentul obişnuit ş. a. 

a) Frazeologismele verbale la 
prezentul premeditat redau acţiuni 
care pot avea loc în viitorul cel mai 
apropiat, dar ele sînt prezentate în aşa 
fel de parcă ar avea loc şi în momentul 
vorbirii: “S-ar putea să plec chiar 
astăzi. Poate miine. Poate poimiine. 
Cel mult peste cîteva zile. Imi iau 
tălpăşiţa” (H. Moraru); “Miine-poimiine 
- hop! Şi dau ortul popii” (V. Roşca); 
“Doamne fereşte, dacă-i dă de 
sminteală, îşi aprinde paie în cap” 
(Ana Lupan); “... Pînă la toamnă 
legăm tei de curmei şi ridicăm patru 
pereţi” (|. Podoleanu); “Il prind eu cu 
miîţa în sac pe agronomul nostru şi 
s-a zis cu el” (Gh. Gheorghiu). Nuan- 
tele prezentului premeditat sînt loca- 
lizate cu ajutorul unor cuvinte speciale 
cu anumite valori semantice tem- 
porale “peste cîteva zile”, “miine-poi- 
mîine”, “pînă la toamnă” şi cu ajutorul 
contextului. 

b) Frazeologismele verbale la 
prezentul istoric semnifică acţiuni ce 
au avut loc în trecut, însă verbul (cu- 
vîntul dominant) are forma morfologică 
a timpului prezent. Prezentul istoric 
se utilizează în texte pentru a înviora 
povestirea, pentru a-i reda o artis- 
ticitate mai mare, de aceea el se mai 
numeşte “prezentul povestirii”, “pre- 
zentul artistic” sau “prezentul nara- 
ţiunii (descrierii)”?. 

Spre deosebire de verbele 
propriu-zise, verbele-elemente de bază 
ale frazeologismelor verbale exprimă 
cu mult mai rar un prezent istoric: “In 
fiecare dimineaţă după ochii popii şi 
ai preotesei el afla că se apropie 
funia de par. Vine frontul încoace” (|. 
C. Ciobanu); “Aceea (cuconiţa), cînd 
se scăpăta printre oi şi vaci, nu le mai 
alegea numai pe ale ei, le lua şi pe 
ale lor şi nici s-audă nu vroia de 
nimenea, şi să te judeci cu dumneaei, 
nu te ţine cureaua" |. C. Ciobanu). 
În exemplele de mai sus acţiunile sînt 
localizate cu ajutorul diverselor mij- 
loace: prin intermediul unor cuvinte 
sau îmbinări de cuvinte cu semnificaţii 
temporale (în fiecare dimineaţă), cu 
ajutorul contextului sau cu ajutorul 
mijloacelor gramaticale (verbe la tim- 
pul trecut). 


c) Frazeologismele verbale la 
prezentul atemporal indică acţiuni ce 
au loc permanent, care nu au limite 
de realizare în timp. Prezentul atem- 
poral se foloseşte în texte ce ţin de 
diferite stiluri, dar mai frecvent se 
utilizează în stilul ştiinţific. De aceea 
frazeologismele verbale ce au nuanţa 
prezentului atemporal se întîlnesc 
foarte rar. În stilul artistic nuanţa dată 
de prezent o putem găsi mai des în 
proverbe şi zicători: “Bre, Petrache, 
nu ştii vorba? Capul plecat sabia 
nu-l taie” (Gh. Gheorghiu). lată cîteva 
exemple şi cu frazeologisme: “Repor- 
terul îşi vîră nasul peste tot, asta-i 
lege” (G. Meniuc); “Meserie? Un leneş 
şi un vagabond. Taie frunză la cîini” 
(V. Malev). 

d) Frazeologismele verbale la 
prezentul obişnuit semnifică acţiuni 
care se repetă peste anumite intervale 
de timp. Acţiunile date pot avea loc şi 
pînă la momentul vorbirii şi după: “Işi 
zise neliniştită că, probabil, are 
dreptate şi Colea Răutu, cînd îi caută 
nod în papură la fiecare articol scris 
de ea” (V. Malev); “O rabdă el cît o 
rabdă, da cîteodată mai întoarce şi 
el cojocul pe dos” ... (|. Podoleanu). 
Nuanţele prezentului obişnuit din 
exemplele de mai sus sînt indicate 
de îmbinarea de cuvinte “la fiecare 
articol!” şi adverbul “cîteodată”. 

Frazeologismele verbale ale 
căror elemente de bază — verbele — 
sînt la timpul prezent semnifică dife- 
rite nuanţe semantice, începînd de la: 
acţiuni concrete pînă la cele atempo- 
rale. Prevalează totuşi formele de 
prezent actual. 4 

Valoarea semantică a frazeolo- 
gismelor verbale ale căror elemente 
de bază — verbele — sînt la imper- 
fect constă în a nuanța continuitatea 
sau durata unei acțiuni, a unui proces 
în trecut, indiferent de faptul. dacă 
acțiunea e terminată sau nu: “Cioclea 
era un elev de mijloc, nu se amesteca 
niciodată în vorba altora, dar cölegii 
nu-l aveau la inimă” (Gh. Urschi). 
Deci frazeologismele verbale la imper- 
fect nu arată începutul sau sfîrşitul 
unei acţiuni. Acţiunea continuă parcă 
şi în momentul vorbirii, deoarece de- 
spre terminarea ei nu se spune nimic: 
“Ne-am adunat noi la şosea lîngă 

bufet, mai luam cîte o halbă de bere 
şi puneam ţara la cale” (V. Roşca). 

Inceputul şi sfîrşitul acțiunii se 
exprimă uneori cu ajutorul unor 
mijloace semantice: “Pînă în clasa a 
patra Pantiuşa a mers cum a mers. 
Peurmă -halul de pe lume: Le scotea 
peri suri învăţătorilor” (D. Ciobanu). 
Inceputul acţiunii în exemplul de mai 
sus este indicat de locuţiunea adver- 
bială “pe urmă”, ceea ce înseamnă în 
context “după clasa a patra”. 

Şi frazeologismele verbale cu 
elementul de bază — verbul — la im- 
perfect, ca şi verbele propriu-zise, pot 
avea nuanţe semantice. Printre ele 
menţionăm: 

1) acţiuni ce au loc doaro 
singură dată: “De data asta Djafar îl 
irita, îl scotea din bălămăli” (Ana 
Lupan); “Dînsul rosti una din vorbele 
pe care nu le utiliza decît atunci cînd 
îi sărea ţandăra” (V. Prohin). 

2) acţiuni permanente: “De fieca- 
re dată imaginea i-o lua razna” (V. 
Malev). 

3) acţiuni repetate: 

“De la Haralambie se putea 
aştepta la planuri prosteşti, că deseori 
da cu oiştea în gard prietenul său” 
(|. C. Ciobanu); “Nu-i plăcea să fie 
contrazis şi chiar dacă greşea uneori 
îl făcea pe dracul în patru şi-şi apăra 
punctul de vedere” (Ana Lupan). In 
aceste două exemple acţiunile repe- 
tate sînt reliefate de complementele 
circumstanţiale de timp: “deseori” şi 
“uneori”. 

În comparaţie cu verbele propriu- 
zise, frazeologismele verbale cu 
elementul de bază — verbul — la im- 
perfect au foarte rar valori semantice 
figurate. lată cîteva cazuri: 

— imperfect cu valoare de 
acţiune perfectivă: 

“În satul unde am lucrat pînă 
acum, tăiam frunză la cîini, - începu 
să rîdă Elena” (Gh. Gheorghiu); 

„_„.— imperfect cu valoare de 
conditional: 

“Nu-i arde lui ... de judecată. Ai 
scăpatieftin, Ursule. Te ştergeai pe 
bot de pămînt ...” (Te-ai fi şters pe 
bot de pămînt) (Ana Lupan). 

In general, frazeologismele ver- 
bale ce au ca elemente de bază verbe 
la imperfect se utilizează mai rar decit 


verbele propriu-zise. Exploatarea pri- 
cepută a nuanţelor de sens şi a valori- 
lor semantice figurate ale imperfec- 
tului dă exprimării o vădită expresivi- 
tate şi originalitate?. 

Frazeologismele verbale, ca şi 
verbele propriu-zise, se utilizează la 
perfectul simplu foarte rar. E interesant 
faptul că în majoritatea cazurilor 
verbele din aceste frazeologisme au 
forma persoanei a treia şi doar uneori 
— forma persoanei întîi: “... Eu, cu 
toată ruşinea, sării din loc şi-o luai la 
sănătoasa pe cărare” (D. Matcov- 
schi); “Cu cine vrei mata să ţină? — 
mă făcui mort în păpuşoi” (Gh. Ma- 
larciuc). 

Frazeologismele în discuţie nu 
au valori semantice figurate. Sensul 
de bază al lor este de a semnifica 
acţiuni scurte, momentane: “Ti-am 
muncit puţin? - îi sări tatei din nou 
țandăra” (N. Esinencu); “Lui Nani îi 
veni inima la loc” (A. Strimbeanu). 

O trăsătură specifică a fraze- 
ologismelor verbale rezidă în faptul că 
în calitate de elemente de bază pot 
apărea verbele care redau acţiuni 
momentane. Mai frecvent elementul 
de bază este exprimat prin verbele: a 
lua, a da, a lăsa, a pierde, a sări ş. 
a.: “Morarul îşi luă inima în dinţi şi 
răspunse răspicat şi rece” (V. Chibac- 
Cuciureanu). 

Frazeologismele verbale ale 
căror elemente de bază — verbele — 
sînt la perfectul compus au cea mai 
mare frecvenţă dintre formele de 
trecut ale modului indicativ, arătînd o 
acţiune terminată în trecut, dar strîns 
legată de momentul vorbirii: “Voi aţi 
prins rădăcini acolo?” (Ana Lupan); 
“Insă ce mă fac dacă n-o găsesc lîngă 
poartă, cum mă duc acasă? Am 
pus-o de mămăligă” (Ana Lupan). 

Uneori frazeologismele cu 
elementele de bază — verbele — la 
perfectul compus pot exprima acţiuni 
desfăşurate în trecut, fără a se indica 
începutul sau sfîrşitul acţiunii: “Am 
mai împrumutat, am mai vîndut nişte 
oi, am legat tei de curmei şi cu mare 
greu am scos-o la capăt” (D. Matcov- 
schi). 

Alteori cu ajutorul diferitelor mij- 
loace semantice sau al contextului 
acţiunile pot fi localizate, indicîndu-se: 

1. începutul. acţiunii: “Numai 
Matei Miruţă n-a scos un cuvînt. De 
ieri parcă a luat apă în gură” (E. 
Damian); “Din ziua aceea Toader şi-a 
pierdut obrazul la dînsa pentru tot- 
deauna” (|. Druţă). 

2) sfîrşitul acţiunii: “Moşneagul 
a dat ortul popii mai anţărţ” (Ana 
Lupan). 

3) momentul concret, cînd a 
avut loc acţiunea: “De-ai şti ce ploaie, 
ce duş, ce baie mi-a făcut aseară 
nevasta, cînd m-am întors afumat de 
la tîrg” (V. Roşca).. 

Printre nuanțele semantice pe 

care le pot avea frazeologismele 
verbale menţionăm: 
a) acțiunii ce au loc o singură 
dată: “Anul ista cu griul le-am dat 
chişca la toţi, ian uitaţi-vă” (Ana Lu- 
pan). 

b) acțiuni ce se repetă: “O săp- 
tămînă le-a bătut bumbac în urechi 
la feciori, la nurori, la nepoți. l-a pre- 
gătit de plecare la hram” (|. C. Cioba- 
nu). 

c) acțiuni permanente sau de 
lungă durată: “Dumnealor, care au 
bătut o viaţă întreagă lăturile, fără 
să asude, căutau şi de data aceasta 
să-şi găsească un locuşor la umbră 
vara şi la căldură iarna” (|. C. Cioba- 
nu)... 
Frazeologismele verbale cu 
elementele de bază — verbele — la 
perfectul compus apar şi cu valori 
semantice ale: 

— timpului prezent: “Da dum- 
neata ai luat apă în gură şi atunci şi 
azi” (Literatură şi arta, 1988, nr. 51). 

— timpul viitor: “Mata ... spune 
omeneşte că ţi-i sete de un pahar de 
rachiu şi nu umbla speriind oamenii 
cu fleacuri. Or mai auzi măhălenii şi 
ai pus-o de mămăligă” (A. Marinat). 

Dacă în vorbirea orală verbele 
la mai mult ca perfectul se utilizează 
destul de rar, atunci frazeologismele 
verbale cu elementele de bază la mai 
mult ca perfectul apar foarte des în 
operele literare. Ele arată o acţiune 
terminată în trecut pînă la începerea 
altei acţiuni, care a avut loc tot în 
trecut: “Faţa măslinie a fruntaşului 

s-a colorat puţin. Îl călcase pe bătă- 
tură ...” (Ana Lupan). 
| Valorile semantice ale fraze- 


ologismelor verbale cu elementele de- 
bază — verbele — la viitor sînt diferite: . 

1) un viitor propriu-zis, fără 
nuanţe suplimentare de sens: “tar ați 
năvălit, măi ţîncilor? Aveţi să-mi 
scoateţi peri albi” (Gh. Malarciuc).. 

2) un viitor presupus, ipotetic: 
“Bine, bine, Burcă ne-a dat autorizaţie, 
da plutonierul n-a face oare gură?-a 
întrebat Profir” (|. C. Ciobanu); “Hai 
să încercăm, poate o să-l dăm la 
brazdă” (Literatura şi arta, 1996, nr. 
40). 
3) un viitor ce prevede o urmare 
logică a unei acțiuni: “Toată ziua 
hoinăream pe coclauri. De asta. 
bunica îmi zicea: nu s-a alege nimic 
din mine şi voi umbia “frunza 
frăsinelului” (G. Meniuc). 

4) un viitor, realizarea căruia 
depinde de o condiţie: “O zis boierul 
cel mare, cînd mi-o ajunge cuțitul ia 
os şi funia la gît, atunci şi numai 
atunci în cel mai negru ceas să vin 
s-o schimb pe o mie de galbeni lael 

.” (E. Loteanu). 

5) un viitor ce arată o acţiune 
dorită sau intenţionată: “Lasă, nu-i mai 
datu în mine, - a strigat el printre dinţi. 
- Nu-i mai călca tu iarbă verde de 
primăvară” (1. C. Ciobanu). 

6) un viitor ce arată o acţiune 
stimulatoare sau un sfat: “Dacă-i boci 
la tot fleacul, fiecare ticălos o să te 
tot calce în picioare” (Gh. Malarciuc);: 
“O să te răsplătim împărăteşte, dacă 
o să ţii limba după dinţi şi ne vei 
ajuta în cîte ceva” (D. Ciobanu). 

7) un viitor ce arată o acţiune 
concretă, care poate avea loc o 
singură dată: “Auzi, boşorogule? Banii 
vin şi se duc! Plătesc cît nu face! lar 
tu ai să dai ortul popii şi adio, 
bănişorii neicăi” (V. Roşca). 

8) un viitor ce arată o acţiune 
obişnuită sau care se repetă: “Ba am 
să mă duc! - şi-a zis ambițios. - O 
dată, de două ori, de cîte ori vatrebui! 
Pînă am să pun punctul pe i” (M, Ci- 
botaru). 

9) un viitor ce arată un Tant 
generalizat: “Om răbda, cît om răbda, 
pîn-ne-o ajunge cutitul la os, că apoi 
om întoarce şi noi cojocul pe dos” 
(Ana Lupan). 

Elementele de bază — verbele 
— ale unor frazeologisme verbale au 

restricţii la formarea diverselor timpuri, 
utilizîndu-se îndeosebi la două forme 
de timp şi, mai rar, numai la o singură 
formă. Din punct de vedere formal 
aceste frazeologisme pot avea toate 
cele trei forme de timp, însă în 
contexte apar doar două forme sau 
una. Capacitatea lor de a forma şi de 
a realiza întreaga paradigmă a 
categoriei timpului e condiţionată de 
sensul lor şi de diferite restricţii de 
ordin stilistic. 

Numărul frazeologismelor ale 
căror elemente de bază — verbele — 
se întrebuințează în mod pregnant la 
timpul prezent şi trecut nu e mare. 
lată cîteva exemple: a se spăla pe 
mîlini (de ceva), a-i sta (cuiva) ca un 
gunoi în ochi, a umbla cu (a ţine) 
piatra în sîn, a sta cu toporul la brîu 
ş. a.: “Inţelege, fantezistule, că 
macaralele n-or să ţină?! Dar treaba 
ta! Tu răspunzi! Gata. Mă spăl pe 
miîini” (N. Costenco); “Foştii mei 
colegi învaţă frumuşel în sat în clasa 
a zecea, stau lîngă părinţi, iar ai mei 
s-au spălat pe mîini — m-au lăsat 
pe sama lui Gheorghe, să facă el om 
din mine” (Gh. Urschi). 

Frazeologismele ale căror 
elemente de bază — verbele — se 
utilizează mai frecvent la timpul trecut 
şi viitor parcă “s-au specializat” la 
formele date de timp, pentru că atunci 
cînd verbele sînt întrebuințate la 
timpul prezent, frazeologismele îşi 
pierd sensul (uneori devenind alogice) 
sau se transformă în îmbinări libere 
în care cuvîntul se utilizează cu 
sensul lui de bază: a-i sări (cuiva) 
inima din loc, ao pune de mămă- 
ligă, a-şi găsi omul (naşul, popa ş. 
a.), a prinde carne, a-i cădea nasul, 
a prinde la unghii ş. a.: “Aretrăsături 
de egoism, de om care de acum a 
prins la unghii şi-i sătu!” (Literatura 
şi arta, 1996, nr. 39). “Voi prinde la 
unghii şi la anul voi ara mai bine” (Ana 
Lupan). í 

Unele frazeologisme semnifică 
acțiuni sau stări care pot avea loc mai 
frecvent în momentul vorbirii: a-l 
zgîria (pe cineva) la inimă, a mînca 
(pe cineva) din ochi, a lua foc cu 
gura, a căuta acul în carul cu fîn, a 
i se scurge ochii (după cineva), a 
scula pietrele din somn. ş. a.: “Am 


băgat de seamă că Toma spune 
totdeauna ceea ce-i- vine pe limbă” 
(Gh. Malarciuc); “Cujbă ia foc cu gura 
că afişele iestea-s trebuşoara ta” (Gh. 
Malarciuc). 

Alte frazeologisme se folosesc 
mai des avînd semnificaţia unor 
acţiuni sau stări ce au avut loc pînă 
la momentul vorbirii: a-i pieri (a-şi 
pierde, a i se lua) graiul, a-i lua (a-i 
fura) (cuiva) ochii (văzul, vederile), 
a aluneca (a scăpa, a se strecura) 
printre degete, a-şi înghiţi limba, a 
face picioare, a-şi lua rămas bun 
de la călcîie, a sparge gheaţa ş. a.: 
“Tache pierdu pe loc graiul” (Gh. 
Urschi); “Bre, bre, dar ce-i cu tine? 
Ţi-ai înghiţit limba?” (VI. Beşleagă). 

TIPURI DE PRONUME 
= RELEVATE 
ÎN LINGVISTICA 
ROMÂNEASCĂ 


Ce categorii de cuvinte include 
clasa pronumelui? 

Pronumele din limba română au 
fost grupate pe categorii, dintre care 
unele au suscitat opinii diferite în 
lingvistică. Astfel, cuvintele numite de 
gramatica oficială a limbii române 
(Gramatica Academiei) pronume de 
întărire sînt excluse de Maria Manoliu 
Manea din clasa pronumelor cu 
argumentul că nu pot apărea decît 
însoţind un substantiv sau un alt 
pronume [1, p. 26]. Faptul că acestea 
pot apărea numai însoţind substan- 
tive sau pronume îl determină însă pe 
D. lrimia să le considere pronume cu 
“întrebuințare adjectivală”, deoarece 
“specificul lor semantic nu rezultă din 
caracterizarea unui “obiect”, ci din 
identificarea acestuia cu sine însuşi”, 
deci “înscrierea lor între adjective este 
greu argumentabilă... Ele se apropie 
de adjectiv numai pentru că însoțesc 
substantive, cu care se acordă în gen, 
număr şi persoană” [2, p. 132]. 
Aceeaşi relaţie este relevată şi de 
lordan şi Robu, care consideră acest 
pronume “determinant de identitate şi 
de individualizare prin izolare” [3, 
p. 412]. Calitatea lui de pronume se 
poate argumenta şi prin faptul că în 
limba română veche (sec. al XVI-lea) 
funcţiona şi forma pronominală — 
pentru toate persoanele, fiind folosite 
— aşadar — şi independent, fără a 
însoţi un substantiv (însuşi intră, am 
venit însumi". Gramatica Academiei 


* Exemplele sînt luate din /storia 
limbii române, coordonator Florica 
Dimitrescu [4, p. 272]. i 


precizează că din formele. vechi s-a 
păstrat în limba literară modernă 
numai aceea adjectivală. Această 
evoluţie nu îi neagă însă valoarea 
iniţială de pronume, chiar dacă şi-a 
păstrat în timp numai funcţia de 
adjectiv pronominal. 

O altă categorie de pronume a 
cărui analiză a provocat opinii diferite 
este pronumele reflexiv, despre care 
Maria Manoliu Manea afirmă că “poate 
fi încadrat în clasa pronumelui numai 
ca pronume semiindependent, în 
baza raportului de substituție pe care-l 
contractează cu alte pronume, inde- 
pendente sau variante ale unor forme 
independente” (ex. e/ spune — se 
spune, el se spală — el îl spală) [1, 
p. 27]. Formele reflexive sînt însă 
considerate pronume depline în toate 
gramaticile şi lingvisticile româneşti. 
Astfel, lorgu lordan numeşte pronu- 
mele reflexiv “marcă a identităţii 
agentului cu pacientul unui proces 
verbal tranzitiv” |5, p. 413], iar Grama- 
tica Academiei îl defineşte ca fiind 
pronumele care “ţine locul substan- 
tivului asupra căruia se exercită di- 
rect sau indirect acţiunea verbului şi 
care e identic cu subiectul verbului” 
[6, p. 152]. 

In Gramatica Academiei, 
pronumele reflexive sînt considerate 
de două feluri, în funcţie de caracterul 
verbului reflexiv însoţit: cu un reflexiv 
dinamic, eventiv, impersonal sau 
pasiv ele “îşi pierd valoarea de pro- 
nume şi devin mărci” ale reflexivului; 
“pe lîngă verbele pronominale 
obiective şi reciproce îşi păstrează 
valoarea de pronume” [6, p. 152]. 
Această idee se regăseşte la D. 
lrimia, care consideră pronumele 
reflexiv morfem lexical cu verbe 
pronominale. De asemenea, el este 
analizat de autor printre pronumele 
care “stau pentru substantiv”, cu 
precizarea: cînd acesta “nu poate fi 
locutor sau interlocutor şi totodată 
subiect şi obiect al acţiunii verbale” 
[2, p. 134]. Deşi astfel se referă numai 
la prima şi la a doua persoană, acelaşi 
autor observă că, spre deosebire de 
celelalte pronume personale, 
pronumele reflexiv nu poate fi înlocuit 
nici la persoana a treia cu un sub- 
stantiv [2, p. 134]. Ele au, deci, 

această trăsătură comună, chiar dacă 
sînt împărţite de unii lingvişti (C. 
Dimitriu), conform. unei distincţii 
convenţionale, în pronume reflexive 
autentice (sine, se) şi analogice (mă, 
te) [7, p. 268]. 

Reţinem, deci, că reflexivul este 
pronume. Referindu-se la subiect, care 
poate fi exprimat prin nume, prin 
echivalente ale numelor (eu, tu) sau 
prin substitute (el, acesta), pronumele 
reflexiv echivalează cu complementul 
(direct sau indirect) identic cu subiec- 
tul, deci cu un nume (Jon se culcă), 
cu un echivalent al numelui (Tu îti 
aminteşti) sau cu un substitut al 
numelui (Ea se grăbeşte). 

Şi pronumele posesive au 
provocat discuţii şi opinii diferite la 
lingviştii români. Astfel, Maria Manoliu 
Manea se întreabă dacă formele al, 
a, ai, ale, componente ale posesivu- 
lui, sînt articole sau pronume genitiva- 
le. Ajungînd la concluzia că sînt 
pronume şi extinzînd analiza şi la 
articolele hotărît şi demonstrativ, 
autoarea este de părere că “prin 
valoarea lor abstractă, de simplu ele- 
ment care reia un nume, pronumele - 
l, cel, al (subi. n. A. V.) se apropie de 
pronumele personale de persoana a 
treia” [1, p. 90]. Autoarea precizează 
că relaţia dintre nume şi aceste “pro- 
nume” reflectă un raport extralin- 
gvistic de nonidentitate: pronumele se 
referă la alt obiect sau la o parte a 
obiectelor denumite de substantiv [1, 
p. 91]. : 

Este foarte greu de acceptat 
ideea că -/, al, cel ar fi rămas 
pronume, aşa cum au fost la origine, 
în limba latină, ele fiind recunoscute 
drept articole în limbile romanice şi 
devenind dependente ca substanţă şi 
ca expresie de substantiv. Aceasta 
deoarece nu au o existenţă de sine 
stătătoare, nefiind capabile, singure, 
să exprime ceva. Ca un argument 
putem lua în considerare faptul că, în 
timp ce oricare pronume poate 
reprezenta singur o propoziţie, restul 
fiind subînţeles (“Cine a plecat? Acela. 
Pe care dintre cărţi ai cumpărat? Pe 
aceasta.), nu acelaşi lucru se poate 
constata în folosirea formelor -/, cel, 
al. Autoarea însăşi recunoaşte că cele 


trei tipuri de cuvinte “părăsesc într-o 


anumită măsură clasa demonstrative- 
lor, deoarece încetează să mai 
exprime un raport de distanţă faţă de 
locul în care se realizează mesajul” 
[1, p. 1, p. 90], fără a analiza însă 
caracterul dependent de nume la care 
acestea au ajuns. 

2. Cuvintele care pot fi consi- 
derate pronume sînt cuprinse în clasi- 
ficări, care, de asemenea, diferă la 
diverşi autori. Astfel, Gramatica 
Academiei găseşte opt “categorii de 
pronume” (sic): personal, reflexiv, de 
întărire, posesiv, interogativ-relativ, 
demonstrativ, nehotărît, negativ” [6, 
p. 136]. In definirea lor însă, nu este 
folosit un singur criteriu, ci mai multe, 
în funcţie de categoria de pronume. 
Astfel, apare criteriul conţinutului — 
de exemplu: “pronumele personal 
este pronumele care desemnează 
diferitele persoane” [6, p. 136] — sau 
al funcţiei pronumelui în mesaj: 
“pronumele posesiv înlocuieşte atit 
numele obiectului posedat, cît şi 
numele posesorului” [6, p. 155]. 
Uneori, criteriul este destul de vag: 
“pronumele de întărire însoţeşte un 
substantiv sau un pronume cu scopul 
de a preciza obiectul determinat” [6, 
p. 154]. 

Există şi alte clasificări, după 
criterii mai analitice şi mai apropiate 
de natura şi de specificul pronumelor. 

Astfel, Iorgu lordan are în vede- 
re conţinutul pronumelor: “un raport 
bine determinat al vorbirii” (de ex. 
raportul dintre obiectul vorbirii şi vorbi- 
tor, al obiectului despre care se 
întreabă etc.), în funcţie de care 
pronumele numesc obiectul înlocuit. 
Conform acestui criteriu, autorul 
găseşte următoarele cinci categorii de 
pronume: personal (în care intră şi cel 
nedefinit şi cel reflexiv), posesiv, 
demonstrativ, interogativ, relativ [5, 
p. 368]. Mioara Avram numeşte nouă 
specii de pronume, aceleaşi ca în 
Gramatica Academiei, separînd însă 
pronumele interogativ de cel relativ [8, 
p. 118]. 

In funcţie de manifestarea cate- 
goriei persoanei, pronumele au fost 
clasificate de majoritatea lingviştilor 
în pronume personale şi pronume 
nepersonale. in prima categorie, D. 
Irimia include “pronumele al căror 

conţinut semantic este orientat în mod 
fundamental de dezvoltarea categoriei 
gramaticale a persoanei şi se împart 
în cinci subclase: pronume personal 
neutru obiectiv (numit în alte lucrări 
“propriu-zis”), de reverență (de 
politeţe), reflexiv, de întărire (de 
identificare) şi posesiv [2, p. 114]. A 
doua clasă este a pronumelor care nu 
sînt sensibile la categoria persoanei 
şi se clasifică în două subclase: 
pronumele care prezintă trăsături ce 
rezultă din raportarea la protagoniştii 
actului comunicării (pronumele 
demonstrativ) şi pronume la care 
această trăsătură nu este pertinentă 
(pronumele nehotărît, negativ, 
interogativ, relativ, de cuantificare şi 
ordinal) [2, p. 145]. 

În a doua grupă, a pronumelor 
nepersonale, observăm pronumele de 
cuantificare, exprimînd “cantitatea 
numerică a obiectelor”. Cuantificatorii 
cuprind patru clase: pronume de 
cuantificare numerică simplă (în care 
descoperim numeralul cardinal), 
pronume totalizatoare (ambii), 
pronume de cuantificare nedeter- 
minată (mulţi, toţi), pronume de 
cuantificare distributivă (cîte unu) [2, 
p. 153—155]. Observăm că, în afară 
de pronumele de cuantificare 
nedeterminată (pronumele nehotărite), 
ceilalţi cuantificatori sînt numerale. Să 
analizăm unul dintre exemplele 
folosite: Din cinci studenţi, doi au luat 
examenul, trei l-au amînat. Conform 
definiţiei date de autor, pronumele este 
“cuvîntul care stă pentru nume sau în 
loc de nume” [2, p. 116], ceea ce nu 
se potriveşte numeralelor subliniate. 
Deşi substantivul nu este repetat, el 
se subînţelege, iar numeralele nu îl 
substituie. In plus, situaţia nu este 
comparabilă cu a substitutelor 
pronume, deoarece la cuantificatori 
predomină raportarea numerică şi nu 
referirea la entitate (direct sau indi- 
rect), ca în cazul pronumelor. 

„Numeralele sugerează, evocă. un 
nume exprimat în contextul anterior, 
referitul, fără a-l substitui.. Dacă se 
poate grupa o subclasă semantică de 
cuantificatori, aceasta. nu poate 
aparţine, deci, clasei pronumelui şi de 
altfel nici unei alte clase lexico- 
gramaticale, din moment ce ea poate 


cuprinde cuvinte din clase diferite. 
Aceeaşi observaţie facem şi în legă- 
tură cu “pronumele ordinal”, care nu 
substituie un nume, ci doar, după cum 
se exprimă autorul, “îl caracterizea- 
ză”: Trebuie adăugat însă in praesen- 
tia sau, cînd numele se subînţelege, 
in absentia. Observăm că ambele 
numerale au comun cu pronumele 
numite de autor nepersonale faptul că, 
în situaţia în care nu însoțesc un 
substantiv, presupun un antecedent, 
aceasta însă nu poate constitui, în 
opinia noastră, un argument suficient 
pentru a le încadra în clasa pronu- 
melor. 

Nuanţa cantitativă a unor 
pronume este luată în discuţie şi de 


Maria Manoliu Manea: “Aşa-zisul 


nedefinit reprezintă de fapt un cîmp 
semantic perfect delimitabil şi anume 
cel al totalităţii... mai bine zis al 
raporturilor dintre părți şi întreg” [1, p. 
124]. Folosind acest criteriu, autoarea 
clasifică pronumele nehotărite în 
totalitare (care se referă la toate părţile 
componente, de tipul tot, fiecare) şi 
partitive (cu referire la o parte a 
totalităţii, de tipul cineva, celălalt). În 
aceeaşi subclasă sînt trecute şi 
pronumele negative, motivîndu-se 
prin substanţa lor de “negare a părţii 
sau a totalităţii” [1, p. 124]. 
Considerăm că nu cantitatea consti- 
tuie caracteristica semantică princi- 
pală a acestor pronume, ci negația, 
astfel încît nu găsim convenabilă o 
supraclasă formată de cantitative. 

` Criteriul persoanei a influenţat şi 
pe alţi lingvişti în clasificarea pronu- 
melui. Astfel, lon Coteanu împarte 
pronumele în: personal, posesiv, 
demonstrativ, interogativ, relativ, 
nehotărit şi negativ [9, p. 123], în to- 
tal şapte categorii. Autorul diferenţiază 
pronumele personal (în care include 
şi alte pronume, ca subcategorii: 
pronumele de politeţe, reflexiv şi de 
întărire) de celelalte pronume, pe care 
le analizează într-un capitol separat, 
intitulat “Celelalte feluri de pronume”. 
Rezultă de aici că diviziunea princi- 
pală ar fi între pronumele considerate 
personale şi cele nepersonale [9, 
p. 140]. 
În legătură cu clasificarea pro- 
numelor în personale şi nepersonale 

în funcţie de prezenţa persoanei, ne 
întrebăm dacă există vreun pronume 
la care să lipsească această categorie 
gramaticală şi dacă, nu cumva, 
pronumele detipul eu, tu, meu, însumi 
„.. intră în opoziţie cu toate celelalte, 
care sînt la persoana a treia, ca obiect 
a] vorbirii şi nu ca protagonist. În 
consecinţă, ar putea fi improprie o 
clasificare a pronumelor în personale 
şi nepersonale, termenul de 
nepersonal nefiind edificator asupra 
pronumelor încadrate în această 
categorie. Autorul îşi fundamentează 
însă conceptul de personal pe cel de 
persoană = om: “Cum el este în primul 
rînd înlocuitorul persoanei, a fost 
numit pronume persona!” [9, p. 122]. 

Conceptului de pronume per- 
sonal i s-a dat această semnificaţie 
semantică (persoană = om) şi de 
către alţi lingvişti, la care însă 
calitatea de personal sau nepersonal 
este determinată contextual. Astfel, 
pronumele de persoana a treia (el, ea 
etc.) ar fi personal numai cînd 
“înlocuiesc nume de persoane”, adică 
avînd trăsătura + uman. În conse- 
cinţă, “şi pronumele posesive, de- 
monstrative, relative, interogative, 
nehotăriîte şi negative merită 
calificativul de personale în situaţia în 
care înlocuiesc nume de persoane” 
[10, p. 27]. 

Considerăm că, pentru întelege- 
rea faptelor ca atare, este utilă 
conjugarea semnificației semantice a 
noţiunii de persoană (+ uman) cu 
aceea de categorie gramaticală. Dacă 
entităţile emițătoare şi receptoare de 
mesaj (persoanele întîi şi a doua) pot 
aparţine doar sferei semantice + 
uman, entitatea “despre care se 
vorbeşte”, în:schimb, poate fi oricare, 
deci pronumele de persoana a treia 
se pot referi la oricare entitate. În 
consecinţă, pronumele, incluzînd 
sferele semantice plus şi minus 
uman, îşi diferenţiază sensurile în 
funcţie de persoană (gramaticală) şi 
în funcţie de context. Astfel încît o 
clasificare a pronumelor în personale 
şi nepersonale din acest unghi de 
vedere este dificilă. 

Folosind criteriul informaţiei 
gramaticale de tip determinativ, C. 
Dimitriu găseşte următoarele subclase 


în cadrul pronumelor personale: per- 
sonal propriu-zis, de politeţe, reflexiv, 
de întărire, posesiv. Pronumele neper- 
sonale includ pronume demonstrative, 
relative, interogative şi nehotărite. 
Evidenţiind semnificaţiile secundare 
ale unor pronume nehotărite (dife- 
renţierea, cantitatea, negația), autorul 
nu consideră utilă enunţarea unor noi 
tipuri de pronume corespunzătoare 
acestor semnificaţii, deoarece “aceas- 
tă fărîmiţare a tipurilor clasice de 
pronume nu este foarte avantajoasă, 
în locul ei fiind preferabilă... clasifica- 
rea pe etape, în sensul cercurilor 
concentrice, de la importanţa mai 
mare spre importanţa mai mică a 
caracteristicilor avute în vedere” [7, 
p. 314]. 

Faptul că unele pronume pot 
apărea şi însoţind un substantiv i-a 
determinat pe lingvişti să facă 
distincţie între pronume şi adjective 
pronominale. În Gramatica Acade- 
miei, cele două subclase nu sînt 
analizate în mod diferențiat, dar se 
afirmă: “Pronumele posesive, intero- 
gativ-relative, demonstrative, nehotă- 
rîte şi negative pot însoţi substan- 
tivele, determinîndu-le. În această 
situaţie, ele se numesc adjective 
pronominale” [6, p. 136]. 

C. Dimitriu precizează că este 
vorba despre două subclase, în 
capitolul ce poartă chiar denumirea 
acestora: “Clasa pronumelor şi adjec- 
tivelor pronominale”. Autorul le dife- 
renţiază, spre deosebire de alți spe- 
cialişti, prin substanţa lor, adică prin 
informaţia transmisă: semantică — în 
cazul pronumelor — şi gramaticală 
determinativă — la adjectivele pro- 
nominale [7, p. 234]. 

Maria Manoliu Manea afirmă că 
pronume ca: fiecare, oricare, orice, 
ceva “cînd însoțesc substantive nu 
pot fi înlocute decit prin adjective sau 
numerale” şi ajunge la o clasificare a 
pronumelor în pronume care pot fi 
înlocuite prin nume (pronume propriu- 
zise) şi pronume care se pot substitui 
prin adjective (adjective determina- 
tive) [1, p. 186]. Este de remarcat 
faptul că, în analiza pe care o face, 
autoarea priveşte relaţia substitut/ 
substituit în sens invers celui obişnuit, 
relevînd cuvîntul prin care poate fi 

înlocuit pronumele şi nu cel pe care 
acesta îl înlocuieşte. Este posibilă şi 
această cale, deoarece substitutul 
poate fi schimbat, la rîndul lui, prin 
substituit, ceea ce constituie o 
dovadă că soluţia este corectă. 

Oprindu-se la fiecare subclasă 
de pronume care poate apărea şi ca 
determinant al unui substantiv, D. Iri- 
mia face o subclasificare a acestor 
clase în pronume propriu-zise şi 
pronume întrebuințate adjectival 
(posesivele) sau adjective pronomi- 
nale (demonstrativ, de cuantificare, 
relativ, nehotăriît) [2, p. 141]. Autorul 
precizează şi faptul că unele pronume 
nehotărîte sînt exclusiv pronume 
(compușii lui cine, ce, care), iar altele 
exclusiv adjective (fiece, anumiţi) [2, 
p. 179]. 

Indiferent de multitudinea crite- 
riilor care au stat la baza diverselor 
clasificări ale pronumelor şi de faptul 
că pronumele au fost grupate ima- 
ginîndu-se în cercuri, concentrice sau 
nu, în ramificații, fiecare clasificare 
deţine rostul şi importanţa ei proprie. 
Aceasta deoarece fiecare dintre 
clasificări aduce un nou unghi din care 
se poate privi această clasă lexico- 
gramaticală complexă, precum şi 
fiecare pronume în parte. 

Este bine cunoscut şi, începînd 
cu Saussure, este afirmat în 
lingvistică în mod clar caracterul 
sistemic al limbii, faptul că orice 
sistem este format din subsisteme şi 
face parte dintr-un suprasistem. Mai 
mult decit atît, fiecare element poate 
aparţine în acelaşi timp mai multor 
sisteme, ceea ce face posibilă 
interferența sistemelor. Aşa se şi 
explică faptul că acelaşi pronume 
poate fi clasat în categorii diferite la 
autori diferiţi, fiecare autor sesizînd 
şi, ca urmare, relevînd o anumită 
trăsătură a pronumelui. Se poate 
considera în consecinţă că toate 
clasificările posibile, multiple, paralele 
şi simultane sau succesive, după 
oricare criterii, sînt utile înţelegerii 
aspectelor complexe ale elementului 
sau fenomenului lingvistic studiat, dar 
şi a ordinii sistemice a limbii şi a 
cauzalităţii acestei ordini. 


REFERINŢE BIBLIOGRAFICE 


1. Manoliu Manea, Maria, 
Sistematica substitutelor din româna 
contemporană standard, Bucureşti, 
1968. 

2. lrimia, Dumitru, Structura 
gramaticală a limbii române, laşi, 1982. 

3. lordan, lorgu şi Robu, Vladimir, 
Limba română contemporană, 
Bucureşti, 1978. 

4. Dimitrescu, Florica, Pronumele, 
în Istoria limbii române, Bucureşti, 1978. 

5. lordan, lorgu, Limba română 
contemporană, Bucureşti, 1956. 

6. Gramatica limbii române, vol. |, 
Editura Academiei, Bucureşti, 1963. 

7. Dimitriu, C., Gramatica limbii 
române explicată, laşi, 1994. 

8. Avram, Mioara, Gramatica 
pentru toţi, Bucureşti, 1986. 

9. Coteanu, lon, Gramatica de 
bază a limbii române, Bucureşti, 1982. 

10. Bejan, D., Observaţii asupra 
pronumelui personal, SCL, nr. 1, 1980. 


Srilistică 4i poetică 


53: 


Anatol IONAŞ 
Universitatea de Stat 
din Tiraspol 


REALIZAREA RELAŢIILOR 
DE SINONIMIE 

ÎN SISTEMUL LEXICO- 
SEMANTIC AL NUMELOR 
DE CULORI 

(în baza termenilor 
cromatici de ton roşu) 


Pornind de la percepţia — atit 
de controversată în esenţa ei — a 
culorii, ajungem la o diversitate de 


probleme ce ţin de reflectarea intimă. 


a ei. Culorile sînt reflectate în lumea 
obiectivă după legi fizice insesizabile, 
omul însă reprezintă un filtru de o 
structură specială în care realitatea 
înconjurătoare se oglindeşte intim şi 
diferențiat atît în funcţie de carac- 
teristicile obiectuale ale purtătorilor 
materiali, cît şi datorită structurii 
personalităţii umane, valorilor sale 
schimbătoare, care diferă de la o 
comunitate lingvistică ia alta. Anali- 
zînd valorile condiţionate de numele 
de culori, putem distinge ipostaze 
primare (denotative), determinate de 
imaginile relativ asemănătoare şi 
comune tuturor oamenilor, ele făcînd 
parte din fondul comportamental 
acumulat filogenetic, şi secundare 
(conotative), determinate de specificul 
social-istoric, de tradiţii şi, în ultimă 
instanţă, de individualitatea artistului. 
Culoarea, fiind expresivă prin natura 
sa şi evocatoare prin simbolurile ei, 
constituie un element de bază al 
imaginii vizuale. Cercetările au 
demonstrat că fiecare popor are un 
mod propriu de distribuire a culorilor 
de bază. Modul în care se struc- 
turează” culoarea în operele literare 
diferă în funcţie de curent, modă, 
conţinutul operei, dar transmite, 
întotdeauna, ceva din temperamentul 
şi personalitatea scriitorului. Limbajul 


artistic reflexiv, prin excelenţă, 
întemeindu-se pe funcţia estetică, 
construieşte semnificaţii şi reprezen- 
tări estetico-emoţionale, marcate de 
specificitatea conceptuală şi stilistică 
a utilizatorului său. 

Folosirea numelor de culori în 
limbajul artistic este condiţionată de 
cîteva trăsături esenţiale de care 
dispun ele: 

1. termenii cromatici, mai întîi, 
reflectă realitatea înconjurătoare, 
transmit informaţia coloristică; 

2. termenii cromatici sînt utilizaţi 
şi cu scopul de a atinge unele note 
estetice, dezvoltînd în anumite 
contexte nuanţe suplimentare de sens 
(sau conotaţii). În astfel de îmbinări 
mai puţin se realizează semnificaţia 
cromatică şi mai mult valoarea 
conotativ-stilistică, aceasta reprezen- 
tînd faza intermediară sau de tranziţie 
la alte valori semantice ale termenilor; 

3: imaginile cromatice, în spe- 
cial ale numelui de culoare roşu, se 
impun spiritului nostru prin forţă, 
dinamism, stimulînd chiar şi compor- 
tamentul de luptă, şi au nu numai 
efecte calorice sau non-calorice, ci şi 
de ordin psihologic. În consecinţă, se 
produce o revalorificare a semanticii 
termenilor, în urma căreia ei capătă o 
altă semnificaţie (sens figurat), dis- 
tinctă de cea a culorii (ex: “ca un fir 
roşu”, “Cartea Roşie” etc.). 

Se ştie că sinonimia ca feno- 
men lingvistic nu se realizează cu 
regularitate în cadrul numelor de. 
culori, deoarece termenii cromatici 
împart între ei un anumit spaţiu colo- 
ristic (spectrul solar) în care fiecare 
termen desemnează o anume porti- 
une a acestui spaţiu. Totodată, numele 
de culori au diferite zone semantice* 
de realizare a semnificației cromatice. 
Spre exemplu, termenul rumen are o 
pondere foarte mare în zona “omul/ 
faţa”: 

lată-acum se scoală Doamna-i 

tinerică 

Rumenă, suavă ca o zambilică 

(1, p. 9] 


* Prin “zonă semantică” subînţe- 
legem un anumit volum de conţinut 
raportat la o realie concretă (ex.: zona 
“omul” include subzonele “faţa”, “părul”, 
“părțile corpului”). 

sau 

.... fetele tinere ivesc feţele 
rumene ca mărul prin obloanele 
deschise ale ferestrelor [2, v. 3, p. 
42]. i 

Lexemul rumen exprimă în 
această zonă semantică nu numai 
nuanţa roşiatică a obrajilor, dar 
dezvoltă şi astfel de particularităţi 
conotative ca“sănătos” (faţă rumenă 
= faţă sănătoasă), “frumos” (faţă ru- 
menă = faţă frumoasă), “tînăr” (faţă 
rumenă = faţă tînără). Unei bătrîne 
nicidecum nu i se potriveşte califica- 
tivul rumen. Aceste particularităţi 
conotative îi asigură lexemului o 
frecvenţă stabilă în limbă. Substi- 
tuirea termenului cromatic rumen în 
această zonă semantică cu alţi 
termeni, spre exemplu, purpuriu, 
rubiniu sau trandafiriu, provoacă 
schimbări de ordin semantic, iar, în 
consecinţă, slăbeşte considerabil 
randamentul expresiv al exprimării. 

Numele de culoare roşcat are 
o pondere mai mare în zonele seman- 
tice “omul/păru!” şi “animale-păsări/ 
blana-penajul”: 

Este un tînăr frumos de 21 de 
ani, cu părul roşcat, foarte bine făcut 
şi cu o fire blîndă [3, v. 3, p. 143] 

sau 

Pe elefanţi greoi am umblat prin 
lume, 

Pe cămile roşcate am umblat 
prin lume (4, p.126]. 

Înlocuirea numelui de culoare 
roşcat în această zonă cu alţi termeni 
cromatici, să zicem, roz, porfiriu sau 
rumen, ar crea un nonsens şi ar face 
exprimarea ridicolă. Numai denumirea 
generală roşu include toate nuanțele 
şi varietățile de nuanţe ale grupului 
cromatic în cauză şi, evident, poate 
fi utilizată ca sinonim al altor termeni 
cromatici din cadrul grupului. Luînd în 
considerare trăsăturile semnalate mai 
sus, vom încerca în continuare să 
urmărim realizarea relaţiilor de 
sinonimie ale termenilor cromatici ce 
fac parte din cîmpul semantic al 
numelor de culori de ton roşu în zona 
semantică “corpuri cereşti”. 

Se ştie că aştrii (stelele, luna, 
cometele etc.) sînt relativ de aceeaşi 
culoare şi sînt percepuți vizual nu 
roşii, albaştri sau verzi, ci galbeni 


strălucitori. Acest fapt a generat în 
plan lingvistic expresia adecvată prin 
imaginea poetică stele aurii (auroase) 
sau argintii (argintoase): 

Cînd în stele auroase 

Noaptea vine-ncetişor, 

Cu-a ei umbre suspinînde, 

Cu-a ei sifle şopotinde, 

Cu-a ei vise de amor 

[2, v. 1, p. 25] 
sau 

Să văd stelele voioase 

Inflorind cerul senin 

Şi raze argintoase 

Dizmierdînd a mării sîn 

[3, v. 1, p. 138]. 

Stelele pot fi caracterizate cu 
ajutorul imaginilor care se află într-o 
legătură strînsă cu flacăra, focul, 
arderea, intensificînd, totodată, 
expresivitatea contextului: 

Fata şedea visătoare lingă 
fereastră şi se uita în fruntea înflorită 
a unei roze ce lucea ca o stea înfocată 
alături cu-ale ferestrei flori de gheaţă 
[2, v. 3, p. 124]. 

Dintre numele de culori de ton 
roşu o frecvenţă mai mare în această 
zonă semantică dezvoltă denumirea 
generală roşu. De comparat: roşu — 
74,4%, înfocat — 7%, roz — 5,2%, 
trandafiriu — 3,5%, purpuriu — 3,5%, 
arămiu — 3,5%, îmbujorat — 1,7%. 

Termenii indicaţi sînt utilizaţi 
pentru a reda nu atît nuanţa cromatică, 
cît gradul de luminozitate, de străluci- 
re a corpurilor cereşti. Astfel, ei 
dezvoltă următoarele particularităţi 
conotative:“aprins”, “lucitor”, “lumi- 
nos”: 

Căci luna, ce roşă prin ele 

răsare, 

Comoară aprinsă în noapte se 

pare 
[2, v. 2, p. 277] 
sau 

Luna roşie ca focul se ivea prin 
spărturile lor (spărturile norilor— A.1.) 
risipite... [2, v. 3, p. 12]. 

Senzatia de lumină devine mult 
mai pronunţată cînd în țesătura se- 
mantică a contextului sînt infiltrate 
metafore sau personificări: 

Numai semnu arab (luna — A.I.) 
lucea roş ca jăraticul noaptea [2, v. 
3, p. 56] 

sau 

„„„ei zburau prin aerul cel cald al 


nopții, şi luna cu faţa roşie contrasta 
cu cenuşa cea lucie a norilor [2, v. 3, 
p. 140]. 

De notat că trăsătura semantică 
“luminos” (sau “strălucitor”) are o 
pondere foarte mare în zona indicată. 
Acest lucru se explică prin faptul că 
aştrii nocturni, indiferent de însuşirea 
cromatică pe care o au, contrastează 
pe fondul negru al universului ceresc 
şi provoacă senzaţia mai mult a 
luminii decît a culorii. În baza 
indiciului “luminos” numele de culoare 
roşu poate dezvolta relaţii de sinoni- 
mie cu alţi termeni cromatici din cadrul 
cîmpului semantic în cauză. De 
comparat: 

„..luna se cobora încet, mărin- 
du-se spre pămînt, pînă se părea ca 
o cetate sfintă şi argintie, spînzurată 
din cer, ce tremura strălucită ... cu pa- 
late nalte, albe... cu mii de ferestre 
trandafirii [2, v. 3, p. 22] 

sau 

Rămîne luna roză de argint, 

Azi nu-i vreme de alint 

[2, v. 3, p.101], 
sau 

Căci razele (lunii — A.1.) se 

îmbină, se turbură, se frîng, 

Şi-n dulcea atmosferă uimită 

purpurată 

S-aud glasuri uşoare ca arfe care 

plîng 
[2, v. 2, p. 136] 
şi 

Dar eu am văzut şi păstra-voi 

ceva 

O constelație roşie-aprinsă pe 

boltă 
[5, p. 326]. 


În aceste exemple numele de: 


culori transmit impresii cromatic- 
identice, condiţionate de senzațiile de 
lumină, strălucire şi raportate la razele 
luminoase (şi la atmosfera pe care o 
creează razele) ale aştrilor. 

Această trăsătură semantică 
(luminos) poate sta şi la baza realizării 
relaţiilor de sinonimie ale termenului 
cromatic roşu cu nume de culori de 
alt ton: albastru, alb, galben etc. De 
comparat: 

Numai noaptea vîrcolacii muşcă 

Din marginea galbenă a lunii 

[4, p. 9] 


sau 

„„„case frumos văruite, cu 
streşine vechi, peste care varsă o 
viorie lumină răsăritoarea lună 

[2, v. 3, p. 42], 

sau 

Două umbre, albicioase 

Ca şi fulgii de ninsori 

Razele din alba lună 

Mi le-ntorc, mi le-mpreună 

Pentru-ntregul viitor 


[2, v. 1, p.25], 
sau 
Din roşă o stea se aprinde în 
alb 
Ori doar mi se pare şi zboară să 
cadă 
[5, p. 348] 
şi 
Mă uitam la ea (la stea — A.l.) 
ore întregi, 


Ea se uita neclintită la mine 

Licărul roşu i-l simţeam alături 

La rău şi la bine [4, p. 293]. 

In astfel de îmbinări indiciul 
cromatic serveşte doar ca ambianţă 
pentru realizarea particularităţilor 
semantice “luminos”, “strălucitor”. 
Este locul să precizăm că exemplele 
semnalate mai sus sînt nişte utilizări 
individuale, contextuale şi se pre- 
tează nu atit pentru a transmite nuanţa 
cromatică a unor obiecte sau fenome- 
ne ale lumii înconjurătoare, cît pentru 
a realiza nişte sarcini mai complicate 
— estetice. 

Din această cauză ar fi greşit 
să credem că aceşti termeni croma- 
tici sînt sinonimi şi la nivel de limbă. 

lon Ciornii s-a născut la 20 mai 
1928 în Vărăncău, Rîbnița. 

A studiat la Şcoala Pedagogică 
din Călăraşi şi la Universitatea 
Pedagogică “lon Creangă” din 
Chişinău. 

Din 1952 este decan al Facultăţii 
de Istorie şi Litere a Universităţii 
Pedagogice din Tiraspol. In 1954 
devine prorector al Universităţii 
Pedagogice din Bălţi, iar în 1961 
_— rector al aceleiaşi instituţii. 
Intre anii 1966 şi 1971 exercită 
funcţia de prim-viceministru al 
învățămîntului, după care timp 
îndelungat (1971—1993) 

este şef al Catedrei de Limba 
Contemporană Moldovenească 
a Universităţii de Stat din 
Moldova. 

I se conferă titlul de conferenţiar 
(1962), iar apoi — de profesor 

P universitar (1973). 
In 1960 sustine teza de doctor în 
filologie Particularităţile 
lexicale ale graiurilor 

din raioanele Rîbnifa, 
Camenca 

(R. S. S. Moldovenească) 

şi Kotovsk (regiunea Odesa). 
Este autor a circa 150 de lucrări 
ştiinţifice, metodice şi de 
popularizare a ştiinţei, dintre 
care 15 manuale (coautor) 

şi 6 monografii: Semnificaţia 
cazurilor la substantive în 
limba moldovenească (1982), 
Limba română (îndreptar 
fonetic şi gramatical) (1991), 
Capitole de morfologie a 
limbii române literare 
contemporane (1998) ş. a. 

Cn genezal vozbind, 
înteeaga activitate 
științibico-metodică, 
peecum şi cea educativ- 
ozganizatozică 

a pzoţesozului Jon Cioenti, 
se peezintă ca un 
substanțial apozt 

Ca studiezea bazeloz 
știinţițice ale pzoblemetloz 
de geamatică actuală 

și istozică a limbii eomâne 
cu tot specițicul 

ei în compazație cu alte 
limbi voebite în sud-estul 
euzopean. 


Nicolae CORLĂTEANU 

“MI-AM ALES 
MESERIA CEA MAI 
INDICATĂ PENTRU 

CARACTERUL ŞI 
TEMPERAMENTUL 
MEU” 


DIALOG SUSŢINUT 

DE PROFESORII 
UNIVERSITARI MIHAI 
PURICE ŞI ION CIORNII 


Mihai Purice: Domnule pro- 
fesor, sînteţi cadru didactic de mulţi 
ani. Cînd aţi înţeles că aveţi vocaţia 
de dascăl, de propovăduitor al 
graiului nostru? 

lon Ciornii: probabil, la şcoala 
de 7 ani din Vărăncău, Rîbnița. În acei 
ani grei, 1935—1941, cînd noi, cîţiva 
băieţi dintr-un sat mic, sărac, dar 
foarte pitoresc, veneam să ne înfrup- 
tăm din înţelepciunea cărţii. Pe atunci 
învățătorul, profesorul şcolar mai ales 
cel din mediul rural, se bucura de un 
prestigiu notabil, şi pentru noi, copiii, 
care n-am văzut mai nimic în viaţa 
noastră scurtă, învățătorii şi profesorii 
noştri erau cei mai dragi, cei mai 
luminaţi şi cei mai cu autoritate 
oameni din lume. lar cînd, în lipsa 
învățătorului, eu, elev în clasa a IV- 
a, eram învestit şi cu dreptul de a-i 
învăţa tabla înmulţirii sau ceva la 
gramatică pe cei din clasele I-li, 
simţeam o 'satisfacţie nespusă. La 
Şcoala Pedagogică din Călăraşi am 
sesizat că mi-am ales meseria cea 
mai indicată pentru caracterul şi 
temperamentul meu, de aceea studiile 
la Universitatea Pedagogică au fost, 
pur şi simplu, o urmare firească a 
drumului ales, dar, probabil, şi 
predestinat de pronia cerească. 

Mihai Purice: Cum a fost 
începutul carierei la care aţi visat? 

lon Ciornii: Ca întotdeauna în 
asemenea cazuri: cu emoţii profunde, 
însoţite de dificultăţi enorme, cauzate, 


în primul rînd, de insuficienţa cadrelor 
calificate, şi, în al doilea rînd, de lipsa 
manualelor, acestea fiind substituite 
de prelegerea-dictare a profesorului, 
adică de conspecte. Zilele de grele 
încercări aveau să urmeze încă: la 
vîrsta de numai 24 de ani, lipsit cu 
totul de experienţa muncii admi- 
nistrative, m-am pomenit Decan al 
Facultăţii de Istorie şi Litere a 
Universităţii Pedagogice din Tiraspol, 
după care lucrurile s-au precipitat şi 
mai mult: în 1954 am devenit prorector 
al Universităţii Pedagogice din Bălţi, 
care atunci avea o bază materială 
mizerabilă şi un mare deficit de cadre. 
La Universitatea din Bălţi am deţinut 
rînd pe rînd toate posturile posibile 
într-o şcoală superioară: şef de 
catedră, prorector, şi din 1961 — rec- 
tor al instituţiei date. Eforturi colosale 
mi-a solicitat şi funcţia de prim- 
viceministru al învăţămîntului, pe care 
am exercitat-o din 1966 pînă în 1971. 

Mihai Purice: Ştim că nu aţi 
întrerupt munca în sălile de cursuri. 
Cum v-a reuşit să îmbinaţi două 
activităţi atît de dificile: cea admi- 
nistrativă şi cea didactică? 

lon Ciornii: Nu era uşor, mai ales 
că aveam tentaţia cercetării ştiinţifice, 
publicînd pînă în prezent circa 140 de 
lucrări ce ţin de morfologie, sintaxă, 
dialectologie, predarea limbii române, 
cultura vorbirii etc. Printre primele 
apariţii editoriale ale mele au fost 
cîteva manuale pentru şcoala medie 
şi cea superioară, elaborate împreună 
cu academicianul Nicolae Corlăteanu, 
Anatol Ciobanu, profesorii şi conferen- 
ţiarii Vitalie Marin, Ilon Mocreac ş. a. 

Mihai Purice: Care era sfera 
preocupărilor Dumneavoastră în 
cadrul Ministerului Învățămîntului? 

lon Ciornii: Eram responsabil de 
funcţionarea normală a şcolilor 
superioare şi a celor medii de speciali- 
tate. Am făcut tot posibilul pentru a 
asigura învățămîntul universitar şi cel 
preuniversitar de specialitate cu 
programe şi manuale. 

Mihai Purice: În 1971 aţi trecut 
la Universitatea de Stat şi, probabil, 
aveaţi emoţii, venind în calitate de 
şef de catedră... 

lon Ciornii: La Universitate am 
luat contact cu academicianul Ni- 

lon Ciornîi — moderator al unei conferinţe ştiinţifice a profesorilor. 2 martie 


1983. 


colae Corlăteanu şi cu profesori tineri, 
dotați şi entuziaşti: A. Ciobanu, V. Ma- 
rin, M. Purice, |. Melniciuc, V. Zaga- 
evschi ş. a., care aveau o pregătire 
teoretică bună şi erau apți pentru 
ample investigaţii ştiinţifice. Pro- 
blemele ce apăreau în procesul de 
învăţămînt se rezolvau pe parcurs fără 
conflicte. Membrii catedrei într-un in- 
terval de timp relativ scurt au izbutit 
să editeze manuale şi programe 
necesare aproape la toate disciplinele 
lingvistice prevăzute de planurile 
Universităţii. 

Catedra s-a străduit — în măsu- 
ra posibilităţilor — să întreţină relaţii 
profesionale cu şcoala medie prin 
organizarea unor conferinţe în şcoli, 
prin deplasarea profesorilor în raioane 
cu diferite referate, prin participarea 
la reciclarea cadrelor didactice. . 

Aş avea de adăugat aici un 
cuvînt bun despre catedra la care 
lucrez pînă în prezent. Cred că am 


făcut ceva pentru prestigiul ei, dar, pe. 


de altă parte, şi catedra a însemnat 
pentru mine o şcoală considerabilă, 
mai ales în ce priveşte activitatea 
ştiinţifică. Atmosfera de creaţie menti- 
nută aici era favorabilă scrierii cărţilor 
şi studiilor teoretice şi metodice. 
„Mihai Purice: În încheiere vă 


invit să vorbim despre viitor. 

lon Ciornîi: Deşi am atins o 
vîrstă onorabilă, aş dori să-mi conti- 
nuu prelegerile la morfologie în cadrul 
Catedrei de Lingvistică Română, Ge- 
nerală şi Romanică. În plan ştiinţific 
sunt preocupat de cercetarea şi 
tipărirea cursului de limbă română 
literară contemporană, din care am şi 
publicat recent Capitole de morfologie 
a limbii române literare contemporane. 

Mihai Purice: Vă dorim multă 
sănătate şi o frumoasă fructificare. 
a tuturor planurilor Dvs. de creaţie. 

ncuensăzi. Jon (iornii — 
„Acad. 

Nicolae CORLATEANU 
Chişinău 


ORGANIZATOR AL 
ÎNVĂŢĂMÎNTULUI ŞI 
CERCETĂTOR 
ŞTIINŢIFIC 


Unul dintre cei mai distinşi stu- 
denţi ai mei de la Universitatea 
Pedagogică “|. Creangă” din Chişinău, 
înzestrat cu un deosebit simţ al 
răspunderii pentru obligaţiile ce-i 
incumbă, a fost şi este lon Ciornii. 
De la primele prelegeri şi lucrări prac- 
tice la cursul de limbă literară contem- 
porană am observat la el o deosebită 
rivnă de a însuşi nu numai materia 
ce i se preda la ore, ci şi aprofundarea 
chestiunilor de fonetică, gramatică 
(morfologie, sintaxă) şi lexicologie, 
prin studierea. minuțioasă a bibli- 
ografiei recomandate. Toate aceste 
stăruinţe n-au întîrziat să dea rezul- 
tatele scontate. După absolvirea 
institutului în 1951, fiind încadrat în 
schema Universităţii Pedagogice din 
Tiraspol, i s-a încredinţat predarea 
cursului de bază — limba literară 
contemporană (fonetica, lexicologia, 
morfologia, sintaxa). Deşi pe acea 
vreme nu erau încă publicate cursurile 
pentru învățămîntul superior, |. Ciornii 
— folosind din plin cele acumulate în 
studenţie — a ştiut să facă faţă obli- 
gaţiilor de lector superior, predînd cu 
succes disciplina dată. 

Activitatea de peste 45 de ania 
profesorului lon Ciornii are două fațete 
principale. Prima — cea de organiza- 
tor al învăţămîntului superior din re- 
publică — şi a doua — de lingvist, 
cercetător profund atît al limbii române 
literare actuale, cît şi al realităţilor 
dialectale de pe teritoriul republicii 
noastre. 

lon Ciornii este un bun organi- 
zator al procesului de educare a 
tineretului studios. Conducătorii de 
atunci ai învăţămîntului din republică 
au sesizat această calitate a lui, 


încredinţîndu-i predarea cursului 
lingvistic de bază şi postul de decan 
al Facultăţii de Istorie şi Filologie a 
Universităţii tiraspolene. 

Mai mult decît atît. În 1954 el 
este transferat la Universitatea 
Pedagogică “Alecu Russo” din Bălţi 
în funcţia de prorector, exercitînd-o 
simultan şi pe cea de şef al Catedrei 
de Limba şi Literatura Moldove- 
nească. În' calitate de prorector |. 
Ciornii a activat timp de cinci ani. În 
acest răstimp a acordat o atenţie 
sporită admiterii studenţilor în primul 
an de studii, selectării cadrelor 
didactice, pregătirii lor în vederea 
susţinerii tezelor la specialităţile re- 
spective, lărgirii bazei materiale a 
Universităţii, înzestrării ei cu apara- 
tajul necesar pentru laboratoare, 
cabinete etc. 

in 1961, la vîrsta de numai 33 
de ani, |. Ciornîi este numit rector al 
Universităţii bălţene, fiind prezentat la 
Ministerul Învățămîntului Superior al 
U.R.S.S. drept cel mai tînăr rector în 
fosta Uniune Sovietică. Timp de 5ani 
|. Ciornii a rezolvat un şir de probleme 
organizatorice, Universitatea trecînd 
treptat în fruntea celor mai bune 
aşezăminte de învăţămînt superior din 
republică. 

În 1966 Guvernul republicii a 
conştientizat că Ministerul Învăţămîn- 
tului are nevoie de un ajutor substan- 
ţial în organizarea pregătirii la un nou 
nivel a studenţilor, îndeosebi a 
filologilor. Şcolile superioare nu erau 
asigurate cu programe analitice, 
manuale, în special la obiectele de 
profil ale facultăţilor de istorie şi 
filologie naţională. Fiind numit atunci 
în funcţia de prim-viceministru al 
învăţămîntului, |. Ciornfi a depus efor- 
turi mari în realizarea şi publicarea 
manualelor şi materialelor didactice 
necesare la limba literară contem- 
porană, gramatica istorică, istoria 
limbii literare, dialectologie, precum şi 
la istoria literaturii cu includerea 
operelor scriitorilor noştri vechi, clasici 
şi contemporani, la creaţia folclorică, 
la lucrările de metodică a predării 
limbii şi literaturii naţionale etc. . 

Fără îndoială că în această 
primă etapă a activităţii sale, preocu- 
pările lui |. Ciornii vizau în primul rînd 
munca administrativă, organizatorică. 
De aceea activitatea lui ştiinţifică se 

afla oarecum în umbră, deşi el sem- 
nează studii ştiinţifice de limba româ- 
nă contemporană, privind articolul 
(pentru cursul universitar de limba 
română contemporană), prezintă mate- 
riale pentru manuale şcolare: clasele 
8-9 (articolul, prepoziţia, conjuncţia), 
publicate în 1957, 1959, 1961: clasele 
7-8-9 (sintaxa), publicate în 1963— 
1973; culegeri de exerciţii (1965) ş. 

a. În acelaşi timp |. Ciornii a participat 
la mai multe expediţii dialectologice. 

Materialul cules pe teren a fost pus la 
baza tezei de doctorat în filologie 
Particularităţile lexicale ale graiurilor 
din raioanele Rîbnița, Camenca (RSS 
Moldovenească) şi Kotovsk (regiunea 
Odesa), susţinute la Sankt Petersburg 
în 1960. În 1962 lui I. P. Ciornii i s-a 
conferit titlul de conferenţiar univer- 
sitar, iar în 1973 — cel de profesor 
universitar. 

După 1971 predă cursul de 
morfologie a limbii române la Facul- 
tatea de Litere a U.S.M., totodată fiind 
şef al Catedrei de Limba Moldove- 
nească Contemporană a acestei 
Universităţi (pînă în 1993). Din 1993 
şi pînă în prezent activează în calitate 
de profesor universitar. 

Catedra condusă de |. Ciornii s-a 
ocupat eficient de pregătirea studen- 
ţilor în vederea funcţionării lor ca 
profesori în şcolile secundare (naţio- 
nale şi ruseşti), avînd drept obiect de 
predare limba română. Şeful catedrei 
a acordat o deosebită atenţie creării 
unui colectiv pedagogic monolit, 
capabil să rezolve atît problemele 
colectivului dat, cît şi cele ale facul- 
tăţii. În scopul perfecţionării activităţii 

metodice au fost întocmite programe 
analitice pentru toate disciplinele nor- 
mative, cursurile şi seminarele 
speciale. S-au editat manuale pentru 
cursurile universitare de profil, la 
scrierea lor participînd specialişti de 
la Universitatea ide Stat, de la 
Universitățile Pedagogice “lon Crean- 

gă” (Chişinău) şi “Alecu Russo” (Bălţi), 
Coleborateri de la Institutul de Limbă 
şi Literatură al Academiei de Ştiinţe 
din Republica Moldova. A fost ridicat 
nivelul ştiinţific al lucrărilor de curs şi 
de licenţă ale studenţilor. Un şir de 
colaboratori ai catedrei — A. Ciobanu, 
V. Marin, VI. Zagaevschi, |. Melniciuc, 
Gh. Colţun ş. a. — au susţinut tezele 
de doctor şi doctor habilitat în ştiinţe 


filologice. Catedra condusă de |. 
Ciornii a devenit una dintre cele mai 
prestigioase subdiviziuni ale U.S.M. 
În peste 40 de ani de activitate 
ştiinţifică profesorul |. Ciornîi a 
publicat circa 150 de lucrări ştiinţifice, 
metodice şi de popularizare dintre care 
6 monografii şi broşuri, 15 manuale 
(coautor). Deşi domeniile preferate ale 
lui |. Ciornii sînt morfologia şi sintaxa, 
dumnealui s-a ocupat şi de dialecto- 
logie, cultura limbii, metodică etc. In 
monografia Semnificaţia cazurilor 
la. substantive în limba moldo- 
venească (1982) autorul pune unele 
probleme deosebit de dificile, preci- 
zînd diferenţele funcţionale ale nomi- 
nativ-acuzativului şi genitiv-dativului. 
|. Ciornîi este unul dintre primii 
specialişti în lingvistica română care 
au analizat în mod detaliat funcţiile 
sintactice ale cazurilor şi exprimarea 
lor, recurgînd la exemple adecvate din 
literatură. Într-o altă lucrare monogra- 
fică atenţia autorului e concentrată 
asupra funcţiilor semantice, gramati- 
cale şi stilistice ale diverselor tipuri 
de articole, insistîndu-se asupra pluri- 
funcţiunilor unor forme ca un, nişte. 
Este specificată utilizarea articolului 
hotărît şi a celui posesiv. În centrul 
atenţiei a mai mulţi morfologişti ai lim- 
bii noastre este problema jonctivelor. 
Pornind de la precizarea termenilor 
(conjuncţie, locuţiune conjuncţională, 
cuvînt conjunctiv), se precizează 
clasificarea tuturor jonctivelor pe baza 
funcţiei lor în frază. În monografia 
Capitole de morfologie a limbii 
române literare contemporane 
(Chişinău, 1998) sînt prezentate în 
plan generalizator unele probleme de 
morfologie ale limbii române actuale. 
Cartea Limba română (îndreptar 
fonetic şi gramatical), apărută după 
revenirea la alfabetul latin, elucidează 
mai multe reguli de ortografie în 
procesul trecerii de la o grafie la alta. 
Cf. plouă — să plouă ş. a. În gene- 
ral vorbind, întreaga activitate ştiin- 
țifico-metodică, precum şi cea edu- 
cativ-organizatorică a profesorului lon 
Ciornii, se prezintă ca un substanţial 
aport la studierea bazelor ştiinţifice ale 
problemelor de gramatică actuală şi 
istorică a limbii române cu tot 
specificul ei în comparaţie cu alte 
limbi vorbite în sud-estul european. 

ANTEBIOGRAFIE 


Pe lon Ciornii l-am cunoscut 
acum o jumătate de secol şi mai bine 
în împrejurări oarecum neobişnuite. 
Era în toamna anului 1944, prin 
septembrie sau octombrie. Flăcările 
războiului continuau să mistuie zeci 
şi sute de miii de vieţi omeneşti, să 
transforme în cenuşă şi ruine sute şi 
mii de cămine şi adăposturi omeneşti. 
Chişinăul trecuse şi el prin acest 
purgatoriu pustiitor, soldîndu-se cu o 
distrugere a fondului locativ şi edilitar 
de circa 80%. 

Şcoala Pedagogică, care îşi 
deschidea larg uşile în acele îndepăr- 
tate zile de toamnă, îşi începea 
lucrările într-o aripă, rămasă mai mult 
sau mai puţin neafectată, a clădirii 
fostului Liceu Eparhial de Fete din 
Chişinău, edificiu, situat pe vîrful 
colinei aflate vizavi de gara feroviară. 

Era prima, la acea dată, insti- 
tuţie de învățămînt de acest fel în re- 
publică, interesul faţă de ea fiind destul 
de mare. S-au anunţat mulţi doritori, 
reprezentînd cele mai diverse colţuri 
ale ținutului nostru. Mulţi dintre cei 
înmatriculaţi veneau mînaţi de setea 
de a se instrui, de visul de a deveni 
oameni ai cărții, ai luminii şi ai culturii 
în cel mai înalt sens al cuvîntului; alţii, 
şi nu puţini la număr, găseau în 
această instituţie de îmvăţămînt un 
adăpost şi o pavăză pentru a fi scutiţi 
de mobilizare în armată şi de lupta pe 
front, cu toate riscurile ei. Cele patru 
grupe, care au fost instituite într-un 
timp record şi care au început să 
funcţioneze fără întîrziere, cuprindeau 
cîte 30—35 de persoane, incluzînd 
cadre cu pregătire suficientă, dar şi 
elemente absolut întîmplătoare. 
Amplitudinea cunoştinţelor se înregi- 
menta între 2 clase primare şi 5—6 
clase de liceu, iar vîrsta înmatri- 


culaţilor oscila între 13 şi 35 de ani. 
Cu cît gradul de cunoştinţe era mai 
jos, cu atit vîrsta era mai mare. O 
dată cu terminarea războiului şi 
dispariţia pericolului mobilizării în 
armată şi în legătură cu mutarea 
sediului Şcolii Pedagogice în or. 
Călăraşi, în toamna anului 1945, 
numărul elevilor s-a redus brusc la 
jumătate, din patru grupe rămînînd 
doar două. Au rămas să facă studii în 
continuare cei de pînă la 18 ani, restul 
întorcîndu-se la coarnele plugului, de 
unde veniseră cu un an în urmă. 
Subsemnatul, împreună cu |. Ciornii, 
nimerise într-o grupă — grupa B — 
care era alcătuită din tineri dornici de 
învăţătură. Faptul că elevii acestei 
grupe au constituit nucleul promotiilor 
de învăţători din anul 1947 ale sus- 
numitei instituţii de învățămînt e o 
mărturie elocventă în acest sens. 

Nu-mi aduc aminte amănuntele, 
dar chiar din primele săptămîni de 
studii ne-am pomenit cu un şef de 
grupă — năltuţ, brunet, subţire! la 
voce şi la trup — care a început să 
facă ordine în rîndurile noastre atît de 
pestriţe, impunînd anumite principii de 
conduită şi organizare. A început cu 
evidenţa strictă, fixînd în catalog 
toate absenţele şi toate abaterile de 
la reguli ale fiecăruia dintre noi. Apoi, 
responsabilul de grupă mai avea grija 
ca în catalog să fie reflectate rezulta- 
tele zilnice, dar şi bilanţurile activităţii 
pe trimestre şi anuale ale întregii 
grupe. Efectua această muncă în mod 
pilduitor, consecvent, pedant şi 
necruţător. Nu admitea nici o indul- 
genţă pentru nimeni şi pentru nimic 
în lume. Din cauza acestui rigorism 
era detestat de unii şi temut de alţii, 
dar respectat şi prețuit de cei mai 
mulţi. 

Rigorile şefului nostru de grupă 
începeau de la propria persoană şi de 
la propriul comportament: nu a ştiut 
niciodată ce înseamnă a trage chiulul 
— fenomen care nu e chiar atît de rar 
printre tinerii studioşi, nu admitea nici 
o bsenţă nemotivată şi nu îşi imagina 
să vină vreodată la ore nepregătit. In 
cei şapte ani de studii împreună (3 
ani la Şcoala Pedagogică şi apoi 4 la 
Universitatea Pedagogică “lon Crean- 
gă”) nu-mi amintesc exemple de 

coborîre a ştachetei mai jos de nota 
5 (10). Dacă au şi fost vreo 2-3 cazuri, 
ele au constituit rare şi unice excepții. 

Oricum, grupa B se remarca pe 
fundalul întregii şcoli; la conturarea 
acestei imagini venea să contribuie, 
pe lîngă toate celelalte, aportul şi 
eforturile lui lon Ciornii, responsabilul 
de grupă. 

impreună cu întreg colectivul 
didactic şi studenţesc al şcolii am trăit 
bucuria generată de terminarea celui 
de al doilea război mondial, război 
care a avut consecinţe tragice şi în 
destinul poporuluii nostru. “Ai auzit, a 
luat sfîrşit!” — se transmitea din gură 
în gură această ştire. “E pace, să nu 
se repete în vecii vecilor coşmarul pe 
care l-am trăit” — reiterau alţii. 
Oroarea faţă de evenimentul tragic 
deja consumat alterna cu doleanţa 
fierbinte de a zidi o viaţă decentă în 
condiţiile păcii. În stradă şi în instituţii 
cunoscuţii şi necunoscuţii îşi strîn- 
geau mîinile, se îmbrăţişau şi se 
sărutau. 

Bucuria de moment a victoriei 
nu a fost însă urmată imediat de 
fructul împlinirilor. Foametea cu 
dezastruoasele ei consecinţe din 
1946—1947 ne-a afectat şi pe noi, 
studenţii Şcolii Pedagogice din Călă- 
raşi, unde se mutase din toamna lui 
1945 instituţia noastră de învăţămînt. 
Deşi erâm protejaţi într-o anumită 
măsură (cu 500 g de pîine pe zi şi cu 
o porţie de ciorbă lungă la prînz), 
subnutriţia şi sloiurile de gheaţă de pe 
pereţii clădirilor neîncălzite îşi lăsau 
amprenta asupra stării tinerilor 
studioşi. Dar şi în aceste condiţii 
precare şeful grupei continua să-şi 
îndeplinească, în măsura cuvenită, 
obligaţiunile ce-i reveneau sau pe care 
şi le asuma de bună voie. 

Trei absovenţi ai Şcolii Peda- 
gogice au obţinut dreptul — conform 
regulamentului şi rezultatelor înregis- 
trate pe parcursul studiilor şi la exa- 
menele de stat — de a fi înmatriculaţi 
la Universitate fără a susţine exame- 
nele de admitere. Primul pe lista celor 
eminenţi şi, deci, privilegiați era, 
desigur, şeful nostru de grupă. Printre 
cei trei figura şi autorul acestor note. 

A apărut îndată, fireşte, pro- 
blema facultăţii preferate. De ales 


aveam între istorie şi limbă (filologie), 
căci anume aceste două direcţii, ani- 
mate respectiv, de înzestraţii şi erudiţii 
profesori Daniil |. Moloman şi Serghei 
C. Avanesov, constituiau reala noas- 
tră şansă de a ne continua studiile. 
Concursul l-a cîştigat pînă la urmă 
filologia, căreia i-am şi consacrat 
următorii 4-ani de studii la Universita- 
tea Pedagogică din Chişinău, începînd 
cu 1 septembrie 1947. 

Şi din nou lon Ciorniîi apare în 
faţa echipei de tineri studioşi cu 
condica de evidenţă subsuoară şi cu 
grijile dintotdeauna imprimate pe 
frunte — pe lîngă faptul că frecvenţa, 
conspectele şi răspunsurile la exame- 
ne îi erau exemplare, el avea grijă şi 
de diverse aspecte organizatorice ale 
vieţii cotidiene. Apoi, vrei-nu-vrei, 
vîrsta adolescenţei trecuse şi tînărul 
de 20 era incitat să se manifeste şi la 
alte capitole. Cu atît mai mult cu cît 
în grupa noastră îşi făceau studiile 
mai multe reprezentante ale sexului 
frumos. În obiectivul atenţiei şefului 
nostru nimerise în mod deosebit figura 
colegei Elena (Lili) Cerkasski, care 
pînă la urmă s-a ales, fireşte, cu un 
nume nou de familie în diplomă şi în 
paşaport: Ciomii. E uşor de ghicit 
despre cine este vorba, dat fiind faptul 

Familia Ciornîi. Mai 1969. 

că persoana în cauză s-a afirmat ul- 
terior din plin, alături, dar independent 
de soţul său, drept cadru didactic de 
vocaţie şi cercetător literar sensibil la 
tăinuitele frumuseți ale artei. 

Au fost, în toţi cei 4 ani de 
învăţătură la Universitate, zile pline 
cu soare, dar şi zile marcate de 
semnul tristeţii şi amărăciuni, iar 
uneori chiar dramatice. Aşa cum se 
întîmplă, de obicei, în viaţă, mai ales 
la vîrsta împlinirilor, deciziilor şi 
răspîntiilor. 

Rezervat şi cumpănit atît în 
laude, cît şi în reproşuri, am reuşit 
totuşi o dată să-l scot pe |. Ciornii din 
țiţini! Era pe la finele lunii iunie 1951. 
Depăşeam penultimul baraj în calea 
spre diplomă: examenele de stat. 
Susţinusem trei, rămăsese unul, cel 
de al patrulea — la pedagogie. În caz 
de reuşită şi de obţinere a notei de 
vîrf — urma să intru, alături de colegul 
şi bunul meu prieten, în posesia unei 
diplome de merit, ceea ce mi-ar fi 
permis să obţin la repartizare un loc 
mai bun într-o instituţie de prestigiu. 
Dar nu a fost să fie! Un conflict mai 
vechi cu ursuzul şi mărginitul profesor 
de pedagogie T. A. Crăciun mi-a jucat 
festa. Profesorul cu pricina a ţinut să 
vină cu tot dinadinsul la examene şi 
să fie prezent la răspunsurile pe care 
le voi da Comisiei de Stat. Cu subiec- 
tele din bilet, zicea lumea că m-am 
descurcat potrivit, ca şi cu cele 5 sau 
6 întrebări suplimentare, pe care mi 
le pusese persoana vizată. Şuvoiul de 
întrebări, una mai provocatoare şi mai 
umilitoare decît alta, neîncetinind, am 
luat subit hotărîrea să întrerup orice 
contact cu examinatorul pătimaş şi să 
nu răspund la întrebările ce urmau în 
ritm alert, una după alta. Or, tocmai 
asta şi dorea cel care era iniţiatorul 
“interogatoriului”! Pe turla apei s-a dus 
nu numai diploma cu menţiune şi locul 
mai acătării la o instituţie prestigioasă: 
în pericol era simpla şi obişnuita 
diplomă a muritorului de rînd, care 
urma să confirme apartenenţa pose- 
sorului ej la clasa indivizilor cu studii 
superioare. Membrii comisiei în frunte 
cu prof. Nicolae Corlăteanu cu mare 
greu au izbutit să-l convingă pe 
rebelul examinator că un 3 se cuvine 
totuşi să fie pus pentru răspunsurile 


audiate şi că nenorocita diplomă poate 
fi eliberată. 

intîmplarea asta i-a pus în 
derută pe unii dintre camarazi şi chiar 
pe unii dintre profesorii mei. Colegul 
lon Ciornii a reacţionat în felul său. 
“Mai întîi, zice el, ai fost un încăpă- 
tînat, fiindcă aşa e la examene: 
răspunzi la atitea întrebări cîte ţi se 
pun. În al doilea rînd, continuă pe un 
ton de dojană şi amărăciune şeful de 
grupă, tu nu ai observat că cel cu 
întrebările de-acuma abia gifiia, se 
epuizase completamente; mai punea 
o întrebare-două şi sucomba în pro- 
pria cenuşă? Răbdare nu ţi-a ajuns, 
dragul meu! Nervii!” Cred că prietenul 
meu, care a suferit pe parcursul 
desfăşurării incidentului poate mai 
mult decît pătimitul, o fi avut şi de 
această dată dreptate! Dar... s-a 
întmplat ceea ce s-a întîmplat! 

Vasile MELNIC 
Universitatea de Medicină 
şi Farmacie 

“N. Testemițanu”, 
Chişinău 


PREOCUPĂRI 
DIALECTOLOGICE 


Monografiile, variate după tema- 
tică şi metode de cercetare, au un rol 
deosebit în procesul de valorificare şi 
interpretare a materialului dialectal. 
Abordînd probleme de fonetică dialec- 
tală, lexicologie şi gramatică, atare 
lucrări caracterizează situaţia reală a 
graiurilor într-o anume etapă istorică. 

In această ordine de idei se 
înscrie şi lucrarea prof. lon Ciornii 
Particularităţile lexicale ale graiu- 
rilor moldoveneşti din raioanele 
Rîbnița, Camenca (RSS Moldove- 
nească) şi Kotovsk regiunea Odesa 
(1960). Corelaţia dintre limba literară 
şi aspectele ei teritoriale este proble- 
ma de bază a acestei monografii. 
Autorul constată pe bună dreptate că 
graiurile moldoveneşti din nord-estul 
republicii s-au dezvoltat în alt mediu 
lingvistic decît restul masivului 
dacoromân. Faptul acesta a creat 
anumite condiţii de conservare a unor 
particularităţi de limbă, mai ales 
lexicale, de interferenţe lingvistice 
(moldo-polono-ruse, ucrainene), şi a 
generat apariţia nu a unui bilingvism 
real, ci a unui ghiveci lingvistic, cum 
îl numeşte acad. N. Corlăteanu. 

Prof. |. Ciornîi a anchetat şi a 
colectat materiale dialectale în 12 
localităţi, stabilind în sistemul lexical 
al acestor graiuri anumite straturi 
lexicale, şi anume: 

a) cuvinte comune cu întreg 
arealul dacoromân, utilizate şi în limba 
literară: pălărie, perdea, beci, 
pivniţă, nisip, căldare, blide, bine, 
vin, roadă, tren, brumăriu, harbu- 
zărie, mulgătoare etc; 

b) cuvinte-dublete (literare— 


dialectale): ciocan — clapas', grăj- 
dar — coniuh, pivniţă — pohrib; 

c) lexeme apărute în urma 
anumitor condiţii şi metode cunoscute 
(rusificare, deznaționalizare), cuvinte 
care au pătruns în graiurile anchetate 
în variantele ruseşti sau ucraineşti, 
dar au fost adaptate la modelul graiului 
moldovenesc (generaţia mai în vîrstă 
cunoaşte şi cuvîntul neaoş româ- 
nesc): gontă, dar şi draniţă (şin- 
drilă), coftă — bliuzi, clădire — 
zdanie, dom, doiarcă — mulgă- 
toare, storoj — paznic etc.; 

d) cuvinte specifice numai 
graiurilor anchetate: şfartă (“cană”), 
laucă, s'iolan, mîniştergură, bur- 
coucă (“pavaj”), băbeşcă (“bluză 
pentru femei bătrîne”) etc. 

Conform. analizelor statistice, 
prof. Ciornîi stabileşte următorul 
procentaj: din cele 302 cuvinte de 
control 11,25% sînt de origine latină, 
19,52% — de origine slavă (rusă- 
ucraineană), 3,31% — maghiară, 
2,64% — turcă, 0,99% — germană 
ş.a. m. d. 

Procentajul fixat i-a permis 
profesorului să constate că stratul 
(elementul) latin, chiar în situația de 
presiune masivă a limbilor rusă şi 
ucraineană, a rămas rezistent şi de 
bază (11,25%). Pornind de la faptele 
de limbă studiate, dialectologul lon 
Ciornii trage următoarea concluzie: 
particularitățile fonetice şi lexicale din 
graiurile anchetate sînt în mare parte 
comune cu cele ale graiurilor din 
Moldova, Bucovina, Transilvania, 
Maramureş, adică e vorba de unitatea 
graiurilor dacoromâne. Astfel, savan- 
tul evidenţiază unitatea limbii literare 
române. E de remarcat că această 
concluzie era trasă încă în anii '60, 
ceea ce dovedeşte că prof. |. Ciornii 
susţinea încă atunci adevărul despre 
existenţa unei singure limbi literare în 
spaţiul dacoromân. 

O altă teză importantă promo- 
vată de autor este cea a relaţiilor 
lexico-semantice dintre cuvinte. 
Fireşte, orice cuvînt nu poate exista 
izolat de alte vocabule. Sensul 
cuvîntului poate fi determinat nu numai 
de noţiunea sa proprie, ci şi de locul 
lui în grupul tematic sau lexico-seman- 


tic. 


În explicarea unor cuvinte, ter- 

meni şi noţiuni lon Ciornii recurge şi 
la analiza particularităţilor etnografice 
ale unor obiecte care contribuie la 
diferentierile lexicale, de exemplu: 
mîniştergură — ştergar — şervet — 
prosop; tarpan — osion etc. 

Materialele dialectale colectate 
i-au permis savantului |. Ciornii să 
studieze mai apoi şi anumite părţi de 
vorbire, cum ar fi articolul, substan- 
tivul cu categoriile sale gramaticale. 
Semnificaţia cazurilor, categoria 
numărului şi a genului au fost exami- 
nate în cărţile despre articol (1981), 
gen (1985) şi număr (1989), lucrări 
foarte utile nu numai pentru liceeni, 
studenţi, profesori, ci şi pentru cerce- 
tătorii ştiinţifici. Aşa, de exemplu, 
vorbind de categoria numărului, lon 
Ciorniîi constată la această categorie 
gramaticală în grai aceleaşi raporturi 
cantitative, aceeaşi corelaţie dintre 
formele de singular şi cele de plural 
ce sînt redate prin desinenţe speciale, 
ca şi în limba literară. E vorba în 
primul rînd de substantivele apelative 
de tipul: carte — cărţi, casă — case. 
Substantivele abstracte, deşi au 
categoria gramaticală a numărului, de 
regulă, nu au forme de singular şi plu- 
ral, ci numai una — fie cea de singu- 
lar, fie cea de plural: pîine, icre, aur, 
studenţime. În graiuri, ca şi în limba 
literară, se utilizează o serie de sub- 
stantive — singulana tantum şi pluralia 
tantum: mărar, curechi, pelin, 
usturoi, busuioc, rouă, vlagă etc. 
Izvorul principal de formare a substan- 
tivelor pluralia tantum, susţine lon 
Ciornîi, este lexicalizarea, adică 
transformarea formei de plural în 
unităţi lexicale independente. 

Cele 24 de hărţi incluse în 
monografia prof. Ciornîi scot în 
evidenţă frecvenţa şi sensul lexico- 
semantic ale cuvintelor atestate în 
graiuri. Astfel în toate grupurile 
anchetate cuvîntul s'olan înseamnă 
carne de porc, vită, pe cînd lexemul 
carne e atestat cu sensul de orice 
carne. Lexemul pîine are sensul de 
grîne, iar t'ită — numai de pîine 
coaptă; bostan e locul unde se cultivă 
harbuji (harbuzărie), iar tabac e 
dovleacul propriu-zis, t'itoroazi 
(Kiitoroazi) înseamnă răcituri, t'iftiri 
— piftie etc. E interesantă corelaţia: 
anină “orice nisip” — nasîp “nisipul 


de rîu” şi anină “nisip mărunt”. 
Cuvîntul anină e frecvent şi în 
graiurile centrale şi nordice ale 
Transilvaniei. Deci, nu este un 
fenomen izolat, cuvîntul fiind folosit 
şi în alte graiuri dacoromâneşti. 

Grupurile lexico-semantice 
analizate prezintă un interes deosebit 
pentru istoria limbii şi confirmă 
unitatea graiurilor dacoromâneşti. 
Fireşte, faptele de limbă înregistrate 
şi examinate de prof. Ciornîi nu 
prezintă o anchetare şi o cercetare 
exhaustivă. În afara cîmpului vizual 
al dialectologului au rămas multe 
fenomene şi grupuri lexico-semantice 
ce îşi aşteaptă cercetătorii. Profesorul 
CiornîÎi a fixat doar fenomenele şi 
faptele de limbă care prezintă diferite 
corespondențe dialectale — variante, 
dublete, împrumuturi din alte limbi 
frecvente în graiurile celor 12 localităţi 
anchetate în anii '60. Domnia sa a 
evidenţiat un strat lexical concret într- 
o perioadă concretă de timp. 

Lexicul graiurilor se caracteri- 
zează prin diversitatea originii, 
circulaţiei şi frecvenţei, raportîndu-se 
la mai multe straturi lexicale. 

Preocupările dialectologice ale 
profesorului lon Ciorniîi sînt strîns 
legate de limba română literară, de 
procesul de predare a limbii române 
în şcoală şi la facultate, de istoria 
limbii române şi de coraportul dintre 
normă, cuvînt literar şi dialectism. 

“MĂ PASIONEAZĂ 
PARTEA VĂZUTĂ ŞI, 
ÎN EGALĂ MĂSURĂ, 

CEA NEVĂVĂZUTĂ 
A DORNELOR” 


Dialog: Alexandru BANTOŞ 
— dr. Petru ŢARANU 
Vatra Dornei 


— Stimate domnule Petru 
Taranu, v-aţi născut în Ţara Dorne- 
lor şi sînteţi un bun cunoscător al 
locurilor, prin care la tot pasul 
respiră istoria şi cultura româneas- 
că. Vă propun să vorbim pentru 
început despre itinerarul pe care 
eventualii turişti, mă refer şi la cei 
din Republica Moldova, ar putea să- 
I parcurgă în zona Dornelor. 

— Dornele pot fi asemuite unui 
adevărat muzeu în aer liber, sunt 
leagănul civilizaţiei autohtone din 
partea nordică a ţării. Intră în discuţie, 
deci, un sistem de itinerare, specifice 
tuturor tipurilor de turism. Culoarul 
Dornelor este unicul vad, prin nordul 
României, al turismului de tranzit 
dintre estul şi vestul Europei şi invers. 
Staţiunea balneoturistică Vatra Dornei, 
aşezată pe drumul european ce trece 
prin Dorne, reprezintă un loc ideal de 
popas în sistemul turismului românesc 
şi, deopotrivă, în cel internaţional. În 
timpul iernii, Vatra Dornei devine un 
fel de capitală a sporturilor albe. 
Staţiunea balneoturistică, ca bază de 
sejur în turismul balnear, de agrement 
şi de cercetare, serveşte unor variate 
tipuri de excursii. Într-o excursie de o 
zi se poate călători pe drumurile 
Vitoriei Lipan, se pot reconstitui 
traseele parcurse de Vasile Alec- 
sandri, Mihai Eminescu, Nicu Gane, 
Calistrat Hogaş, Eudoxiu Hurmuzachi, 
Nicolae lorga, Mihail Sadoveanu, 
Alexandru Vlăhuţă, A.D. Xenopol şi 
de alţi cărturari şi oameni de ştiinţă 
de odinioară. O ascensiune spre 
Muntele Ouşorul, pe acest Fuji Yama 


al Dornelor, ori la sanctuarul de cult 
preistoric de la 12 Apostoli (Munţii 
Călimani), pe Muntele Giumalău sau 
la Pietrele Doamnei, pe Rarău, îţi 
oferă senzaţia nemărginirii, satisfacţii 
inedite şi amintiri de neuitat. 

O incursiune de vînătoare în 
Munţii Dornelor îţi poate dărui trofee 
de punctaj maxim (ursul şi cerbul 
carpatin, mistrețul şi cocoşul de 
munte), iar o deconectare totală se 
poate realiza într-o zi de pescuit la 
lostriţă, păstrăv sau lipan, pe rîurile 
şi pîraiele cu ape cristaline din Dorne, 
la cules de plante medicinale şi fructe 
de pădure ori degustînd din produsele 
tradiţionale ale stînelor şi văcăriilor din 
zonele alpine. Itinerariile Vatra Dor- 
nei — salba de mănăstiri din Neamţ 
şi Bucovina, cu vizitarea unor obiec- 
tive istorice de maxim interes, sunt 
doar cîteva dintre posibilităţile ce stau 
la dispoziţia amatorilor de drumeţii 
inedite. În josul Văii Bistriţei se poate 
ajunge, tot într-o zi, la Cheile Bica- 
zului, acolo unde mai rămîne la 
dispoziţia peregrinului doar un petic 
de cer, sau la Centrul de salmoni- 
cultură de ia Potoci (Lacul Bicaz), 
unde turistul se poate delecta cu 
păstrăv preparat după străvechi reţete 
culinare. În vatra de dăinuire dorneană 
se pot admira ansambluri arhitecturale 
din secolul XVIII, clădiri-monumente 
istorice şi de arhitectură, muzee, 
instituţii de cultură şi rezervaţii ştiinţi- 
fice de un farmec aparte. 

De fapt, în Dorne, fiecare sat, 
fiecare casă şi fiecare palmă de 
pămînt este, pînă la urmă, un subiect 
de contemplare sau al unei cercetări 
de profunzime. Toate acestea sunt 
doar sumare punctări într-un imens 
potenţial turistic. pe care Dornele îl 
oferă cu generozitate. 

— Sunteţi unul dintre puţinii 
oameni de cultură care găsiţi 
echilibru sufletesc, satisfacţii mul- 
tiple în tot ce au — văzut sau ne- 
văzut — locurile de baştină. Cînd 
aţi simţit chemarea (de unde vine 
ea?) de a fi "cronicarul" nedez- 
minţit al Dornelor? 

— Puneam întrebări şi aşteptam 
răspunsuri cu privire la istoria Dornelor 
în timp ce mă aflam pe băncile şcolii 
din sat. Primele întrebări le-am 

formulat, îmi amintesc bine, în timpul 
orelor de istorie. Eram în clasa a V-a. 
Răspunsurile primite n-au fost convin- 
gătoare, nici măcar plauzibile. Profe- 
sorul m-a privit mirat şi m-a îndemnat 
să perseverez în aflarea acestor 
adevăruri. Ca să răspund exact la 
întrebarea dumneavoastră, eu cred că 
m-am născut cu această chemare. 
O carte de istorie locală nu era, 
nu este nici astăzi. Pentru mine acest 
gol trebuia completat într-un anume 
fel. Întrebînd, copil fiind, am fost luat 


deseori în derîdere. Mulţi dintre bătrînii | 


satelor însă m-au tratat altfel, împăr- 
tăşindu-mi cu har tot ce ştiau din 
moşi-strămoşi. Şi ştiau multe. Infor- 
maliile culese de la bătrînii din Dorne, 
aceste "arhive vii", le-am memorat, 
unele le-am consemnat în mai multe 
caiete pe care le-am numerotat şi le- 
am păstrat cu sfinţenie. Motivația 
ştiinţifică a cercetării a apărut mult mai 
tîrziu, în timpul studiilor universitare. 
Contactul cu arhivele, inclusiv cu 
Arhivele Statului din Chişinău, mi-au 
deschis noi orizonturi în cercetarea de 
specialitate. Relaţiile cu diferiţi oameni 
de ştiinţă, inclusiv cu unii din Repub- 
lica Moldova, mi-au stimulat preocupă- 
rile şi mi-au clarificat aspecte dificil 
de interpretat. Tot timpul am coroborat 
informaţiile adunate de la bătrînii 
satelor cu datele atestate în docu- 
mentele de arhivă. Acesta este, de 
fapt, secretul cercetării mele. Proce- 
dînd astfel, uneori am reuşit să corec- 
tez o seamă de interpretări greşite şi 
să le completez pe altele. Pentru mine 
cercetarea istoriei locale, ca parte 
integrantă a celei naţionale, a devenit 
o mare pasiune, este pasiunea vieţii 
mele.În prezent, deţin un impre- 
sionant volum de date şi de informaţii. 
Am început să le valorific, publicîndu- 
le în reviste de profil, unele de mare 
prestigiu — cum este “Limba Română” 
de la Chişinău — sau tipărind cărţi de 
sine stătătoare. Mă pasionează partea 
văzută şi, în egală măsură, cea 
nevăzută a Dornelor. Dezlegarea 
enigmelor, şi sunt numeroase, în- 
seamnă pentru mine echilibrul sufle- 
tesc şi satisfacţii multiple. Dacă vreţi, 
este o preocupare care mă face util 
societăţii şi mă menţine mereu tînăr. 
Sper că, în viitorul apropiat, să ofer 


surprize de proporții cu privire la istoria 
Dornelor. 

— Dornele şi folclorul, Dorne- 
le şi mitologia populară, Dornele 
şi vechile tradiţii româneşti. Vă rog 
să vă referiţi la aceste teme, care 
ştiu că vă preocupă şi că sunteţi 
foarte documentat în domeniu. 

— Subiectul Dornele şi folclorul 
este unul inepuizabil. După cum ştiţi, 
m-am născut în satul Linişte, o oază 
a tinuturilor dornene cu străvechi mus- 
tiri de folclor, de tradiţii şi de mitologie 
populară. Familia mea, o familie de 
munteni cu respect pentru tot ce 
înseamnă creaţie şi credinţă populară, 
afost un mediu suprasaturat de "aerul" 
folcloric al Dornelor, de o sensibilitate 
ce m-a marcat profund din primii ani 
ai vieţii. La vatra copilăriei mele, 
veselă şi tristă (tata căzuse în 
război), am sorbit cu nesaţ din izvorul 
nemuritor al folclorului dornean. M-am 
trezit pe lume mîngiiat de cîntecul de 
leagăn, de doine şi balade, detragănul 
buciumelor ... 

Am avut marea şansă să ascult 
balada "Mioriţa", interpretată vocal, 
cu autoacompaniere la fluier, în 
revărsarea primelor raze ale dimineţii. 
M-a cutremurat profund, iar mesajul 
ei, de înseninare în faţa morţii, umplea 
nesfîrşitul pădurilor şi adîncul văzdu- 
hurilor dornene. Nu pot să iut, de 
asemenea, feeria serilor de toamnă 
poleite în cearcăne de lună plină. Era 
vremea meliţatului la in şi cînepă. Şi 
acum îmi stăruie în memorie acea 
simfonie a meliţelor care se revărsa 
în refren de doine peste vraja unor seri 
de neuitat. Inepuizabilul tezaur folclo- 
ric din Dorne a generat mari competiţii 
de valori în sistemul clăcilor, ai 
şezătorilor şi al horelor de odinioară. 
Colindele, urăturile, alaiul caprei, 
sorcova, vergeiul ş.a. se revărsau în 
torente de manifestări folclorice la 
cumpene de vreme, de ani şi de 


„ calendare. 


În ce mă priveşte, am cules 
folclor din primii ani de şcoală. La 
început din dorinţa de a intra în 
sistemul de obiceiuri şi date (am 
condus alaiul caprei, am urat, am 
colindat şi am strigat în joc), apoi 
pentru colecţia şcolii din sat. Această 
preocupare a devenit, în felul acesta, 

o mare pasiune. Sursele culegerilor 
mele au fost bătrînii satelor. Sunt 
fericit că astăzi pot să valorific 
culegerile oferite cu atîta dăruire de 
bătrînii de altădată. 

Un alt subiect, tot pe atît de 
inepuizabil, se referă la mitologia 
populară din Dorne. În Dorne se mai 
găsesc urmele mitologiei dacice şi 
dacoromane. Descoperirea megaliţilor 
gravaţi din Munţii Călimani (1985), la 
12 Apostoli, reprezintă dovada indis- 
cutabilă a acestor străvechi realităţi. 
În anul 1910 pe vîrful Muntelui Ouşo- 
rul s-au descoperit monede romane 
din aramă şi argint. Ca să indivi- 
dualizez numele a două dintre locurile 
care trebuie cunoscute în toată lumea 
şi de toată lumea. Practica 
strămoşilor noştri de a organiza 
sărbătoarea "Moşilor" de la solstițiul 
de vară pe virfuri de munte avea la 
bază credinţa potrivit căreia cu cît te 
urci mai sus, pe munte, cu atît eşti 
mai aproape de zei, de Dumnezeu. 
Populaţia autohtonă din Dorne încă 
mai crede în acest străvechi adevăr. 
Aşa se explică de ce schiturile şi 
sihăstriile din zilele noastre se află pe 
culmile munţilor sau în apropierea 
acestora. În Dorne se mai practică 
elemente de cult arhaic: cultul moşilor 
şi al strămoşilor, al apei, al focului, al 
bradului ş.a. Numeroase sunt produc- 
tiile folclorice care au la bază sau 
conţin frînturi din cultul arhaic. La noi 
încă se mai crede în puterea supra- 
naturală a nopţilor de Sînziene, de 
Rusalii, de Andrei, de Anul Nou sau 
de Înviere. Duhurile nopții, ale pădurii 
şi ale muntelui îşi au, în credinţa popu- 
lară din Dorne, sălaş la vetrele de foc 
sacru ale iescarelor, adică a brazilor 
seculari cu scorburi fosforescente. 
Zînele încă mai joacă, la miezul unor 
nopți din an, prin poienile pădurilor sau 
prin stufărişul luncilor. Fetele îşi mai 
pot dobîndi frumuseţea şi atracţia 
feminină implorînd izvoarele şi apele 
curgătoare în nopţile de Sînziene. 
Evidenţierea aspectelor de mitologie 
populară din Dorne are menirea să 
înfăţişeze trăsăturile culturii autoh- 
tone din această parte a ţării. În Dorne 
— la confluenţa graniţelor Moldovei, 
ale Bucovinei şi Transilvaniei — se 
mai păstrează aşadar urme intacte ale 


mitologiei străromâne. Este dovada 
vechimii şi dăinuirii autohtone în 
spaţiul de referinţă. Există, deci, 
posibilitatea elaborării unui volum de 
mitologie dorneană. Pe 

curînd. 

— Dacă ne referim la Dorne şi 
la vechile tradiţii româneşti, intră 
în discuţie un alt subiect pe cît de 
vast, pe atît de interesant. În viaţa 
materială şi cea spirituală a 
Dornelor se resimte influența de 
factură arhaică... 

— Da, stînile şi văcăriile, lăcaşe 
pastorale cu rol deosebit în 
umanizarea munţilor, poartă, prin tot 
ce conţin, amprenta vechilor tradiţii. 
În vetrele de sat se mai păstrează 
urmele străvechilor locuiri. Argestru — 
ca să ne referim la urmele din topo- 
nimie — înseamnă locul populat cu 
argele, adică cu amenajări pastorale 
semiîngropate. Arhitectura tradiţională 
mai contrastează încă cu cea mod- 
ernă. Rar, dar se mai păstrează 
stezele, pivele, morile hidraulice, 
oloiniţele ş.a., instalaţii rurale 
tradiţionale. În portul femeiesc de 
sărbătoare din localitatea Panaci, de 
exemplu, se mai păstrează însemnele 
matriarhatului. Culoarea “roşu de 
Panaci” de la.catrinţe (vîrstre) şi altiţe 
ierarhizează purtătoarea după vîrstă 
şi stare civilă. Multe dintre obiectele 
de uz casnic şi pastoral — brădane, 
găleți, scafe ş. a. — păstrează forma 
veche, tradiţională. Ceremoniile 
ocazionate de naştere, de nuntă sau 
de moarte au amprenta marilor tradiţii. 
Aşijderea, urcatul pe munte, măsura 
oilor şi “spartul stînii”. Culesul din 
natură (plante medicinale şi fructe de 
pădure) este supus unor canoane de 
străveche dăinuire. Primirea sufletelor 
la locul lor de dăinuire, în Joia Mare, 
după rigorile străvechilor tradiţii, crezul 
în “Paştele Blajinilor”, în puterea 
tămăduitoare a apelor minerale şi a: 
diverselor panacee, ca să enumăr 
doar cîteva aspecte, reprezintă tot 
atîtea dovezi ale moştenirii şi ale 
perpetuării tradiţiilor în Dorne. Pe 
această temă am scris relativ mult şi 
voi mai scrie. Am şansa înnobilării 
prezentului cu aura străvechilor 
tradiţii. 

— Să invocăm pentru cititorul 

revistei noastre aspecte din activi- 
tatea Dumneavoastră privind 
valorificarea patrimoniului 
cultural al Dornelor. 

— Am debutat editorial la editura 
“Sport-Turism” din București (1989). 
Cartea mi-a apărut — o carte de 
popularizare a turismului din Dorne — 
în limbile română şi franceză, cu un 
tiraj de 15000 pentru fiecare versiune 
în parte. A urmat placheta de poezie 
“Lacrima” la “Tipografia Centrală” din 
Chişinău (1994). In anul 1995, la 
aceeaşi firmă, mi-au apărut două vol- 
ume “Memoria Dornelor”: unul de 
folclor, iar al doilea se referă la 
personalităţile din Dorne. Dorinţa mea 
a fost să le tipăresc la Chişinău. Mi- 
am realizat vrerea cu sprijinul lui 
Gheorghe Revenco, directorul general 
al firmei, al academicianului Mihai 
Cimpoi, preşedintele Uniunii Scriito- 
rilor din Moldova şi al vicepreşedin- 
telui Arcadie Suceveanu. Folosesc 
acest prilej pentru a ie adresa 
călduroase. mulţumiri. Referitor la 
proiectele de viitor aş dori să precizez 
că recent am finalizat volumul II, 
ediţia a doua, “Memoria Dornelor” 
(Oameni de seamă). Urmează să-l 
predau editurii în cîteva zile. Lucrez 
în paralel la alte cîteva volume, pe 
următoarele teme: istoria balneologiei 
în Dorne, etimologii (nume de locuri 
şi de persoane), călători şi călătorii 
(cu referiri şi la personalităţile din 
Basarabia şi Bucovina de nord), po- 
vestiri dornene, mitologie, folclor ş.a. 
Toate aceste lucrări vor avea lumina 
tiparului, în funcţie de posibilităţile de 
finanţare, în anii 1999 — 2001. 

— Poezia este o altă faţetă a 
preocupărilor Dumneavoastră. De 
unde porneşte necesitatea de a 
aşterne în vers gîndurile, senti- 
mentele, emoţiile pe care le trăiţi? 

'— Am scris poezie încă de cînd 
mă aflam pe băncile şcolii primare. 
Cred că este un har nativ. O piachetă — 
“Lacrima” — a fost publicată la Chişi- 
nău. Altă plachetă este pregătită 
pentru tipar. Am publicat poezie în di- 
verse reviste de cultură din ţară şi de 
la Chişinău. Poezia. O lacrimă la 
Văratec, de exemplu, exprimă o 
revărsare de moment a sentimentelor. 
Eram la Văratec cu o delegaţie 


basarabeană (Arcadie Suceveanu, 
Leo Butnaru, Gheorghe Vodă şi 
Nicolae Spătaru). Contemplînd înde- 
lung mormîntul lui Veronica Micle au 
izvorît versurile ce compun poezia la 
care m-am referit. Ajuns acasă, 
noaptea tirziu, am definitivat-o în circa 
două ore. Criticul literar din Timişoara, 
Adrian Dinu Rachieru, îmi defineşte 
foarte bine stilul, atunci cînd alătură 
numelui meu un subtitlu semnificativ: 
Lirismul arhivelor. 

— Sînteţi un mare prieten 
pentru mulţi basarabeni. Graţie 
Dumneavoastră, mai nainte, cînd 
erati primar la Vatra Dornei, dar şi 
acum, mulți basarabeni au cunos- 
cut, însoţiţi de Dumneavoastră, în 
calitate de ghid fără pereche, 
Dornele. Care este mobilul acestor 
vizite şi ce amintiri v-au rămas în 
urma călătoriilorfăcute cu intelec- 
tualii basarabeni în Dorne? 

— Sînt onorat că am avut şansa 
să intru în relaţie de apropiere şi să 
am prieteni o seamă dintre perso- 
nalităţile Basarabiei. Pe muţţi dintre 
ei i-am însoţit prin Dorne, prezen- 
tîndu-le istoria şi frumuseţile zonei. 
Dacă vreţi, acesta este mobilul 
vizitelor la care vă referiţi, adică 
cunoaşterea oamenilor, a istoriei şi a 
peisajelor din Dorne şi din ţinuturile 
limitrofe lor. Despre călătoriile în Dorne 
ale unor mari personalităţi basarabene 
(Mihai Cimpoi şi Grigore Vieru), am 
scris deja primele impresii. O relatare 
mai amplă va apare în volumul 
“Memoria Dornelor” (Călători şi călă- 
torii). In acest volum vor apare şi alţi 
oameni de seamă din stînga Prutului. 
Este o problemă ce doresc s-o 
definitivez în toamna acestui an, la 
Chişinău. Aştept cu nerăbdare ocazia 
de a discuta pe larg aspecte ale 
relaţiilor personalităţilor din Chişinău 
cu Dornele. 

— Ce apreciaţi mai mult la 
prozatorii, poeţii noştri, care sînt, 
după părerea Dumneavoastră, 
virtuțile autentice ale literaturii 
basarabene actuale? 

` — Lecturarea operei basara- 
bene (proză şi poezie), în măsura în 
care am avut posibilitatea să o fac, 
mi-au oferit o imagine cît se poate de 
concludentă. Materialele apărute în 

revista “Limba Română” din Chişinău — 
cea mai bună pe acest profil din tot 
spaţiul românesc — mi-au înfăţişat, 
la rîndul lor, o serie de aspecte şi de 
preocupări semnificative şi de largă 
anvergură. Pot să apreciez că litera- 
tura basarabeană este una naţională, 
angajată şi de largă deschidere, şi are 
reale potenţe valorice. Este, de fapt, 
o parte constitutivă, inseparabilă, a 
istoriei literaturii române. 

— Basarabia este partea de 
țară la care ţineţi foarte mult, lucrul 
acesta îl afirm în cunoştinţă de 
cauză. Cum s-a constituit această 
dragoste pentru Moldova de peste 
Prut? Ce amintiri mai vechi vă 
leagă de ea. Cum aţi reînnodat 
legăturile cu noi după “deschi- 
derea” frontierei în 1989? 

— Da, este adevărat, ţin foarte 
mult la Basarabia. Moldova de peste 
Prut este o palmă de pămînt româ- 
nesc. Tăticul meu, militar fiind, a 
vieţuit peste trei ani de zile la 
Chişinău. Unele dintre rudele mele, 
cărăuşi de vinuri fiind, făceau schimb 
de produse, în perioada interbelică, cu 
oamenii de peste Prut. În ce mă 
priveşte, am păşit pentru prima dată 
pe pămîntul sfînt al Basarabiei în 
aprilie 1961. Făceam parte dintr-o 
delegaţie română care avea ca itinerar 
oraşele Chişinău, Kiev, Leningrad şi 
Moscova. Începînd cu anul 1993, fiind 
primar al oraşului Vatra Dornei, am 
condus delegaţii de funcţionari publici 
în oraşul Chişinău şi în alte centre 
urbane din Basarabia. Am avut 
onoarea să fiu invitat, de mai multe 
ori, cu comunicări în cadrul unor 
manifestări ştiinţifice de mare presti- 
giu naţional şi internaţional. Nu pot să 
uit amploarea şi semnificaţia manifes- 
tărilor de cuget şi de simţire româ- 
nească de pe Aleea Clasicilor:din 
Chişinău şi multe altele de această 
factură. Am colaborat la revistele 
“Limba Română”, “Literatura şi Arta”, 
“Glasul naţiunii”, “Moldova suverană”, 
“Moldova literară” şi “Viaţa satului”. Cu 
ocazia dezvelirii bustului poetului Tu- 
dor Arghezi mi s-a înmînat carnetul 
de membru al Uniunii Scriitorilor din 
Moldova (1995). Surpriza a fost mare 
deoarece la festivitate participau 
cîteva mii de oameni. Cuvintele 


academicianului Mihai Cimpoi, preşe- 
dintele Uniunii, îmi stăruie şi acum în 
memorie. Erau cuvinte alese şi de o 
puternică vibraţie sufletească. A fost 
unul dintre cele mai emoţionante 
momente din viaţa mea. De aseme- 
nea, m-a marcat profund seara de 
romanțe, oferită de conducerea Uniunii 
Scriitorilor din Moldova la crama din 
“Chişinău”, din apropierea hotelului 
“Naţional”. Eram la masă cu Fănuş 
Neagu, cu Mihai Cimpoi şi cu dele- 
gatia de la Vatra Dornei. In acest colţ 
al Chişinăului s-a demonstrat, şi pe 
această cale, cît de bine s-a păstrat 
spiritul românesc în spaţiul teritorial 
al Basarabiei, vremelnic înstrăinat. La 
Chişinău, şi în alte oraşe ale Basara- 
biei, am avut numeroase întîlniri cu 
oameni de seamă, aici am cercetat 
în Arhivele Statului, am tipărit şi am 
donat cărţi, am vizitat locuri şi oameni 
care mi-au lăsat amintiri de neuitat. 
La Chişinău m-am simţit ca la mine 
acasă. 

— În calitate de primar la Vatra 
Dornei aţi întreprins un şir de 
acţiuni pentru a include în “cir- 
cuitul românesc” mai mulţi functio- 
nari din administraţia publică a 
Moldovei din stînga Prutului. 
Referiţi-vă, vă rog, la această prob- 
lemă. _ 

— În “circuitul românesc”, aşa 
cum spuneţi Dumneavoastră, s-au 
aflat peste 130 de primari din comu- 
nele şi oraşele Basarabiei. În acei ani 
eram primar la Vatra Dornei. Am avut 
cu primarii basarabeni un schimb de 
opinii cît se poate de valoros pe tema 
administraţiei publice de stat şi, 
desigur, pe alte teme. Cunoaşterea 
oraşului şi a împrejurimilor a fost un 
alt deziderat al vizitei întreprinse la 
Vatra Dornei. Cu unii dintre ei m-am 
întîlnit în Basarabia unde am fost 
primit tot atît de frumos. Am primit, 
de asemenea, pe membrii formaţiei 
corale din Străşeni. Dacă îmi amin- 
tesc bine, corul purta denumirea de 
“Burebista”. M-a impresionat ţinuta 
artistică a formaţiei şi dezinvoltura cu 
care intrau în relaţii, cu noi, coriştii 
basarabeni. Am avut ca oaspeţi la 
Vatra Dornei cadre universitare şi 
foarte mulţi studenţi. Unii dintre ei 
(conduşi de prof. univ. dr. Jigău) au 

fost la Vatra Dornei ani la rînd. 
intîlnirile de la Vatra Dornei, cu oameni 
din Basarabia, le. consider ca o mare 
şansă din viaţa şi activitatea mea. 
Mi-au lăsat amintiri frumoase şi de 
mare rezonanţă sufletească. 

— Bucovina şi Basarabia. 
Care este, credeţi, liantul ce apropie 
aceste două provincii, pe locuitorii 
din aceste două părţi de neam? 

— Basarabia şi Bucovina sînt 
două provincii istorice româneşti. Ele 
sînt surori şi aparţin, în ciuda unor 
conjuncturi istorice vremelnice, 
spaţiului românesc. Unitatea de neam, 
de limbă, de cultură şi de conştiinţă 
naţională sînt factorii care reprezintă, 
după părerea mea, liantul despre care 
Dumneavoastră vorbiţi. Atunci cînd se 
spune că “sîngele apă nu se face” se 
exprimă un adevăr îndeobşte cunos- 
cut. În Basarabia şi Bucovina românii 
nu vorbesc cu traducător. Ei sînt fraţi 
de sînge şi de neam. Este un aspect 
fundamental ce nu poate fi contestat. 
Fraţii nu pot fi despărțiți. 

— Pe parcursul mai multor ani 
aţi sprijinit restaurarea, repararea 
şi chiar edificarea unor locaşe de 
cult: biserici, mănăstiri etc. Vă rog 
să ne vorbiti despre noua mănăstire 
de la Piatra Tăieturii (situată în 
apropierea satului Dumneavoastră 
de baştină), loc de o frumuseţe 
Dumnezeiască, la a cărei ctitorire 
aţi participat. 

— Este adevărat ce spuneţi. A 
ocroti şi a ajuta biserica neamului 
este, pînă la urmă, o chestiune de 
onoare, o chestiune patriotică. 
Obiectiv analizînd, trebuie să recu- 
noaştem contribuţia bisericii la 
făurirea culturii şi a istoriei naţionale. 
Sihăstriile, ca şi cea de la Piatra 
Tăieturii, sînt vetre de dăinuire şi de 
cultură autohtonă. lată de ce am 
sprijinit şi voi sprijini rectitorirea şi 
transformarea complexului monahal 
de la Piatra Tăieturii într-o oază a 
liniştii şi a reculegerii. De curînd, aici, 
în vîrf de munte, a fost un loc de mare 
atracţie pentru credincioşii din ţară şi 
din afara ei: a fost sfinţită mănăstirea. 
Mai precizez un detaliu: ca şi mine, 
părintele Antonie, stareţul mănăstirii, 
este un mare prieten al Basarabiei. 
Aşa că locuitorii din stînga Prutului 


sînt oricînd aşteptaţi la acest nou loc 
de perelinaj pentru credincioşi. 

— Sîmbăta, duminica româ- 
nul din Dorne lasă toate treburile 
şi urcă sus, la munte, unde, de 
regulă, sînt situate mănăstirile. Ne- 
am convins de acest lucru vizitînd 
mănăstirile Rarău, Voroneţ şi, 
desigur, Piatra Tăieturii. Cum 
explicati această firească şi frumoa- 
să necesitate, îndîrjire chiar aş zice, 
a muntenilor de a urma şi dea 
perpetua credinţa strămoşească 
împotriva tuturor obstacolelor? 

— Credinţa în liniştea divină şi 
în apropierea de Dumnezeu, aflîn- 
du-se pe vîrf de munte, explică exodul 
populaţiei din Dorne spre schituri şi 
sihăstrii. Este, după cum bine obser- 
vati, o prelungire a unor elemente din 
mitologia preistorică pînă în zilele 
noastre. Locurile de închinare de pe 
vîrfurile de munte sînt, dacă vreţi, o 
dovadă a vechimii şi a continuității în 
vatra de dăinuire autohtonă. Populaţia 
din Dorne, şi nu numai, urcînd la 
vetrele de sihăstrie se înscrie pe 
coordonatele continuității în spaţiul de 
obirşie. 

— Ce-aţi dori să adresaţi 
cititorilor revistei “Limba Română” 
care vă urmăresc cu atenţie artico- 
lele şi vă apreciază munca? 

— Rog redacţia revistei “Limba 
Română” să primească mulţumirile 
mele călduroase pentru iniţiativa de a 
consemna acest dialog. Adresez 
tuturor cititorilor un salut frăţesc, spor 
în activitate, prosperitate şi sănătate 
deplină. Invitatia rămîne deschisă: 
Dornele vă aşteaptă! 


Vatra Dornei, august 1998 


72 


Limba Romåuå 


Nicolae MĂTCAŞ 
Chişinău 


CE REALITĂŢI 
CULTURAL-POLITICE 
L-AU INFLUENŢAT 
PE MATEEVICI? 


Anonimul Petre P. Moldovan se 
face a nu observa faptul că, de la 
răpirea Basarabiei din 1812, ţarismul 
rus şi moştenitorii săi ulteriori s-au 
străduit în fel şi chip să înăbuşe 
conştiinţa de apartenenţă la națiunea 
română a românilor basarabeni. Este 
suficient să ne amintim că deja prin 
cele două regulamente organice 
diferite — unul al Valahiei şi altul al 
Moldovei — se promova ideea a două 
popoare şi a două limbi diferite. Astfel, 
în articolul 425 din “Reglementul or- 
ganic a Prinţipatului Moldovei” (tipărit 
la laşi în 1846), deşi se recunoaşte 
un lucru evident — asemănarea 
limbii (a limbii, nu a limbilor — subl. 
n.) din cele două principate —, se 
vorbeşte, totuşi, de două naţiuni: 
“inceputul, relighia, obiceiurile şi 
asămănarea limbei lăcuitorilor 
acestor două Prinţipaturi, precum şi 
trebuinţile a îmbelor părţi, cuprind din 
însăş descălicarea lor elementurile 
nedespărţitei uniri, care s-au înpie- 
decat şi s-au întîrziet de întîmplă- 
toarile înpregiurări. Mîntuitoarele 
folosuri a rodului ce s-ar naşte din 
întrunirea acestor două naţii (subl. 
n. —N.M.), sînt netăgăduite. Elemen- 
turile întrunirei a Moldo-Românilor să 
află aşăzate prin acest Reglement, 
prin asămănatele temeiuri ale Admini- 
straţiei acestor două ţări”!. La fel, deşi 


se vorbea de asemănarea limbii, 
nicidecum a limbilor, totuşi, în 
“Regulamentul organic al Valahiei” (art. 
366) ea este numită, nu fără intenţia 
bine cunoscută de a crea două limbi 
şi două popoare diferite, limba 
rumanească (“Cursul învățăturilor va 
urma în limba rumanească (subl. n. 
— N. M.), nu numai pentru înlesnirea 
şcolarilor şi desăvârşirea limbii ţării, 
ci încă pentru că toate trebile publice 
trebue a să tracta într-această limbă, 
care este ceia ce să întrebuinţează 
şi întru toate slujbele sfintei cre- 
dinţe”?), iar în “Reglementul organic 
al Moldovei“ (art. 421) — limba 
moldovenească (“Cursul tuturor 
învățăturilor va fi în limba moldo- 
venească (subl. n. — N. M.), nu 
numai pentru înlesnirea sholerilor şi 
cultevirea limbii şi patriei, ce încă şi 
pentru cuvîntul că toate pricinile 
publice trebue să se tractarisască în 
această limbă, pe care lăcuitorii o 
întrebuinţază şi în sărbările biseri- 
ceşti”?). 

Prin eliminarea aşa-zisei limbi 
moldoveneşti din învăţămînt, admi- 
nistraţie, biserică şi înlocuirea ei cu 
limba rusă ţarismul înăbuşea în 
Basarabia nu numai spiritul general 
românesc, ci şi pe cel local, moldove- 
nesc, scopul constînd în rusificarea 
popoarelor neruse, inclusiv a românilor 
basarabeni. Parţial chiar reuşise în 
întreprinderea sa, odată ce nu numai 
boierimea, aristocrația autohtonă, o 
bună parte din intelectuali, ci chiar şi 
unii oameni simpli ajunseseră să 
vorbească între ei ruseşte şi să se 
considere ruşi. Este instructivă în 
acest sens relatarea lui Onisifor Ghibu 
despre cei doi ţărani basarabeni din 
Noua-Suliţă, care, la întrebarea 
ardeleanului dacă ştiu ruseşte, i-au 
răspuns cu o francheţe dezarman- 
tă:“Da cum n-am şti, dacă suntem 
ruşi?” (subl.n.—N.M.), iar la replica 
aceluiaşi ardelean cum că ei nu sunt 
ruşi, ci moldoveni, aceştia i-au răs- 
puns cu o frază care dezvăluia o to- 
tală anihilare a sentimentului de 
mândrie naţională: “Apoi da, moldo- 
veni, ruşi, tot una!” 

In atare condiţii, cînd timp de 106 
ani de ocupaţie ţaristă şi de aproape 
50 de ani de ocupaţie sovietică era 

înăbuşit sistematic, prin toate mijloa- 
cele posibile, nu numai sentimentul 
de apartenenţă la trunchiul general al 
românismului, ci chiar la moldo- 
venism, cînd ţi se inocula ideea că 
eşti rus sau, mai încoace, sovietic şi 
că limba rusă ti-i limba maternă, cînd 
erau ostracizate nu numai ideile de 
apartenenţă la limba şi la națiunea 
română, ci erau scoase din uz chiar 
cuvintele şi îmbinările respective cu 
aplicarea la realităţile din Basarabia, 
numai un ultrademagog de teapa lui 
P. P. Moldovan mai poate flutura 
fariseic argumentul că locuitorii 
băştinaşi îşi ziceau numai “moldo- 
veni”, iar limba lor şi-o numeau “mol- 
dovenească”. De parcă ar fi putut să 
şi-o numească altfel!... Şi numai un 
ultrademagog de aceeaşi speţă ar 
putea afirma că vreo cîteva luni sau 
fie şi vreo cîțiva ani de contact cu 
românii din dreapta Prutului l-ar fi 
influenţat pe basarabean într-atit încît 
ar fi putut să-i zdruncine acestuia 
convingerea că e numai moldovean 
şi că vorbeşte moldoveneşte:. Astfel, 
aflarea basarabenilor pe frontul 
românesc în anii 1915—1917, susţine 
P. P. Moldovan, i-ar fi adus pe aceştia, 
nici mai mult, nici mai puţin, la 
descoperirea (sic!) că “populaţia de pe 
ambele maluri ale Prutului vorbeşte 
acelaşi grai, este de aceeaşi credinţă, 
are, în linii mari, aceleaşi tradiţii, datini, 
strai..."î. Cu alte cuvinte, moldovenii 
lui P. P. Moldovan din stînga Prutului 
ar fi fost surprinşi la 1915—1917 de 
faptul că în dreapta Prutului locuiesc 
de asemenea ... moldoveni. (Pînă la 
această dată te-ai mira să fi ştiut 
lucrul acesta, crede Moldovan-ul 
nostru pîclişit). Dar tot ei ar fi obser- 
vat, susţine mai departe P. P. Moldo- 
van, că oficialităţile româneşti de la 
centru se străduiau din răsputeri să-i 
românizeze pe propriii lor moldoveni 
din dreapta Prutului: “... ei observau 
că tot ce ţine de specificul multise- 
cular naţional-spiritual moldovenesc 
era împresurat şi cufundat în valurile 
românismului stîrnite cu rîvnă, propa- 
gate fără clipă de răgaz şi îngăduinţă 
de autorităţile de dincolo de Milcov. 
Noul “ism” de pe atunci fusese 
acceptat ca orientare politico-ideo- 
logică a regimurilor de pe Dîmboviţa”?. 


Mai mult decît atît, afirmă P. P. 
Moldovan, “acea informaţie politică, 
istorico-culturală pe care o injectau 
forurile politice şi ideologice dîmbo- 
viţene populaţiei din perimetrul car- 
pato-prutean de cincizeci de ani, din 
1862", ar fi înrîurit şi mentalitatea 
moldovenilor basarabeni de pe frontul 
românesc. Una dintre “victimele” 
acestei influenţe ar fi fost şi preotul 
basarabean Alexie Mateevici, care, 
pînă la 1917, era, chipurile, un moldo- 
vean convins, dar care, în urma con- 
tactului cu realităţile cultural-politice 
româneşti în timpul aflării pe frontul 
românesc, s-ar fi românizat de-a 
binelea’. Adică nu ruşii, nu şcoala 
rusească, nu atmosfera generală de 
rusificare, nu realitatea rusească l-ar 
fi influenţat pe Mateevici, impunîndu.i, 
în scrierile oficiale, formulări de tipul 
“norodul moldovenesc”, “limba moldo- 
venească”, ci răstimpul extrem de 
scurt al contactului cu românii de pe 
front ar fi avut efectul schimbării din 
rădăcină a convingerilor de pînă atunci 
ale preotului şi scriitorului Alexie 
Mateevici. Afirmaţie falsă. Pe Mate- 
evici nu l-a putut influenţa nici o reali- 
tate cultural-politică, fie ea rusească, 
fie ea din ţara românească, nu l-a 
putut româniza nimeni, pentru că el 
ştia prea bine că este român şi că 
vorbeşte româneşte. Altceva e că 
realitatea rusească l-a forţat să nu-şi 
poată numi oficial limba maternă limbă 
română şi poporul de baştină al Basa- 
rabiei popor român, ci să-i spună 
“limbă moldovenească” şi, respectiv, 
“popor moldovenesc”, întocmai cum 
au fost obligaţi s-o facă şi intelectualii 
basarabeni de la 1944 pînă la 1989. 
A-I acuza pe Mateevici (ca, de altfel, 
şi pe intelectualii basarabeni de după 
1944) de inconsecvenţă, de contra- 
dicţii, de ezitări sau a-l suspecta pe 
secretarul Congresului Invăţătorilor 
Moldoveni din 25 mai 1917 de la 
Chişinău de denaturarea spuselor 
preotului deşteptării noastre (Alexie 
Mateevici) înseamnă a comite un uz 
de fals şi a profana nişte clipe astrale 
din zbuciumata istorie a regăsirii 
identităţii noastre ca neam. 

Nu “realităţile cultural-politice, 
cu care a venit în contact în timpul 
aflării pe frontul românesc” l-au influ- 

enţat ori l-au străfulgerat dintr-o dată 
pe Mateevici, făcîndu-l să înţeleagă 
abia la data aceea că moldovenii 
basarabeni sunt şi ei români şi că 
vorbesc şi ei româneşte. Aceasta era 
convingerea lui de-o viaţă, pe care nu 
şi-o putea exprima făţiş, însă pe care 
a demonstrat-o de-a lungul vremii în 
multe situaţii neoficiale. Astfel, încă 
la 6 octombrie 1906 el îi scria 
“moldoveanului” loan G. Pelivan, re- 
dactor la ziarul “Basarabia”, rugându-l: 
“să-mi trimiteţi niscaiva cărţi româ- 
neşti (cursivul e al autorului, sublini- 
erile ne aparţin — N. M.), căci acuma 
sunt lipsit de plăcerea citirei în 
româneşte. Toate cîte le am sunt 
citite de vreo cîteva ori” t1. Dacă e să-l 
credem pe P. P. Moldovan că “moldo- 
veneasca” ar fi o altă limbă, atunci ar 
trebui să-l întrebăm unde va fi învăţat 
Mateevici limba română şi de unde 
s-a luat această plăcere a “citirei în 
româneşte”. 

În scrisoarea din 10 aprilie 1913 
din Kiev, adresată către loan Bianu, 
bibliotecar la Biblioteca Academiei 
Române din Bucureşti, viitorul preoti 
se confesa: “Sunt român din Basa- 
rabia (aici şi în continuare sublinierile 
ne aparţin — N. M.), “studenţesc” la 
Academie de la 1910, cînd am absolvit 
Seminarul de la Chişinău. [...] Din 
copilărie am avut multă dragoste 
pentru poporul părinţilor mei [...]. 
M-a atras totdeauna cu o putere 
deosebită folklorul românilor noştri, 
datinile, poveştile strămoşeşti, 
frumoasele legende şi cîntece popo- 
rane... Am şi scris cîte ceva prin ediţii 
ruseşti şi româneşti din Basarabia 
(ziarul “Basarabia” din 1906—1907). 
Dar nevoia cea mare mi-a fost că 
n-am avut cărţi trebuincioase spre 
călăuză. [...] Imi aduc aminte uimirea 
ce m-a cuprins cînd am văzut întîm- 
plător în Basarabia, într-o casă de 
buni români, culegerile voluminoase 
ale păr(intelui) Marian. Am rămas 
împietrit. Nu-i nici de minune cînd îţi 
aduci aminte că chiar şi Eminescu 
popular e rara avis în Basarabia. 
Foametea de cărţi în limba maternă 
la noi e de nedescris [...]"'2. În aceeaşi 
scrisoare el îi comunică reputatului 
om de cultură din ţară că teza pe care 
şi-o programase şi pentru care solicita 


cărţi şi materiale de etnografie şi 
folcloristică “va fi tipărită de mine în 
ruseşte în Kiev şi româneşte în 
Basarabia”. Tot el îl asigură pe 
bibliotecarul român că “După termina- 
rea ei (a tezei — N. M.), toate cărţile, 
ce acum vă rog să mi le trimiteţi 
imediat mie, vor fi trecute de mine în 
proprietatea Bibliotecii Academiei 
noastre, ce este foarte săracă în ediţii 
româneşti, cu toate că românii din 
Regat şi din Basarabia niciodată 
n-au lipsit dintre studenţii acestei 
Academii”. Scrisoarea ne demon- 
strează clar că Mateevici era dintot- 
deauna conştient de faptul că e ro- 
mân, iar contactul cu realităţile româ- 
neşti în timpul aflării pe frontul româ- 
nesc n-a făcut decît să-i întărească 
această convingere. Mateevici vor- 
beşte despre folclorul românilor noştri, 
despre o casă de buni români (ar fi 
putut să zică şi buni moldoveni din 
Basarabia) despre “poporul părinților 
mei”, care (popor) fireşte că e tot 
român. Mateevici vorbeşte de studen- 
ţii români din Regat şi de studenţii 
români din Basarabia de la Academia 
Teologică din Kiev, iară nu despre 
niscaiva studenţi români şi studenţi 
moldoveni. Mateevici se referă la 
publicaţiile periodice în limba maternă 
din Basarabia, pe care (publicaţii) le 
numeşte româneşti, şi nu moldove- 
neşti (deşi ar fi putut s-o facă), pentru 
că ele erau scrise în limba română. 
De aceea şi sintagma în limba 
maternă, folosită în contextul citat mai 
sus, nu poate să însemne decât în 
limba română. Dovadă: intenţia lui 
de a-şi publica viitoarea teză la 
Chişinău în româneşte (şi nu în 
moldoveneşte, cum ar fi fost con- 
strîns s-o facă într-o eventuală depe- 
şă către o persoană oficială din Basa- 
rabia sau din Rusia sau într-o scriere 
oficială). 

In scrisoarea din 8 mai 1913 
expediată de la Kiev lui Artur Gorovei 
Mateevici evocă pasiunea sa faţă de 
etnografia şi folcloristica română, îşi 
exprimă sincera bucurie cauzată de 
constatarea că fraţii din regat, adică 
nu numai moldovenii din dreapta 
Prutului, ci toţi românii nu i-au uitat 
pe moldovenii basarabeni (care, în 
calitate de fraţi ce le sunt celor din 

regat, sunt şi ei, trebuie să înţelegem 
de la sine, români). lar în scri- 
soarea menţionată mai sus către loan 
Bianu Mateevici dezvăluie de-a drep- 
tul cine e autorul separării românilor 
de pe cele două maluri ale Prutului: 
“... cuvîntul “român” la noi nici nu se 
mai întrebuinţează; ruşii cred că “ro- 
mâni” şi “moldoveni” sînt două 
vite cu totul osebite”5. Ne convin- 
gem o dată în plus că nu românii de 
pe frontul românesc şi nici “forurile 
politice şi ideologice dîmboviţene” 
(cum declară P. P. Moldovan) au fost 
cei care l-ar fi influenţat pe Mateevici 
într-atit, încît acesta să se considere 
la un moment dat român, şi nu moldo- 
vean. Mateevici a fost conştient de 
adevărul acesta toată viaţa. Ruşii, 
politica rusească de ocupaţie şi de 
distrugere a conştiinţei naţionale au 
fost aceia care nu i-au mai permis să 
se considere român, nu i-au mai dat 
voie, în relaţiile oficiale, să spună că 
vorbeşte româneşte. Mateevici nu a 
confundat noţiunile “moldovean” şi 
“român”, cum declară cercetătorul 
Sava Pînzaru'*, Mateevici a fost 
nevoit să utilizeze în scrierile sale 
îmbinările “norodul moldovenesc”, 
“limba moldovenească” în locul celor 
adecvate, care fuseseră scoase cu 
bună ştiinţă din uz de oficialităţile 
ruseşti (precum fusese scoasă din 
uzul oficial chiar “limba moldove- 
nească” însăşi). Că lucrurile stau 
anume aşa ne putem convinge la o 
lectură atentă a studiilor lui Mateevici 
despre “limba moldovenească”, despe 
lupta moldovenilor pentru drepturile lor, 
despre datinile şi obiceiurile moldo- 
venilor basarabeni etc., etc. Astfel, în 
studiul său din 1910 “Momentele 
influenţei bisericeşti asupra originii şi 
dezvoltării istorice a limbii moldove- 
neşti”", la care ne vom referi în cele 
ce urmează, Mateevici vrea să 
demonstreze că, în timp ce româna 
bisericească din România s-a dez- 
voltat liber şi firesc, îmbogăţindu-şi 
vocabularul cu neologisme franţu- 
zeşti, latine şi de alte origini, la fel ca 
şi toate stilurile funcţionale ale limbii 
române literare, limba română biseri- 
cească din Basarabia (pe care el o 
numeşte, din considerentele expuse 
mai sus, “moldovenească”) a rămas 


în forma ei veche, mai arhaică, 
nealterată şi, din această cauză, mai 
accesibilă omului de rînd, neşcolit. 
Româna bisericească din Basa- 
rabia a rămas, adică, pe de o parte, 
cu structurile şi stereotipurile ei vechi 
care le imitau pe cele slavone, din 
care fuseseră traduse cărţile biseri- 
ceşti, pe de altă parte, cu elementele 
ei populare, locale, “moldoveneşti”, 
tocmai prin acest “specific” deose- 
bindu-se de româna bisericească din 
Ţară şi, cu atît mai mult, de româna 
literară din România şi fiind, din aceas- 
tă cauză, mai accesibilă omului de 
rînd din popor. Dar chiar mai arhaică 
şi mai săracă în vocabular decît 
româna literară din România, chiar mai 
accesibilă omului simplu' decît româ- 
na literară din Regat, ea tot limbă 
română era. Aşa cum română era şi 
limba bisericii din Ardeal. Atîta doar 
că glotonimul “română” în Basarabia 
ocupată de ruşi fusese izgonit din uz, 
şi părintele Mateevici era nevoit în 
scrierile sale să-i spună “moldove- 
nească” nu numai românei din Basa- 
rabia, ci chiar şi celei din Transilvania. 
Să-l ascultăm: “B TpancunbBannu 
HeMLlbi, NpNHAB NIOTepaHcTBo N 
xenas npucoennHuTb K CBOEÑ 
LepKBU M NOABNACTHbIX HM MON- 
NaBO-BNaX0B, 3aCTABNIN NX, NO 
nmporecTaHcKkoMy NPHHUANY, nepe- 
BECTU CBOU CBALŲEHHbie KHuru Ha 
MOJpDaBCKUiĂ A3ZbIK. JlioTepaH- 
ckaa mponaranna n Gbina TaM 
NpPuuHHOĂ BBeneHnna MonmaB- 
ckoro a3bika (subl. n. — N. M.) 
BMECTOo CnaBaHckoro B Gorocny- 
xeGnyio npakruky”!'* (“Nemţii din 
Transilvania, după ce au trecut la 
luteranism, dorind să-i atragă de partea 
bisericii lor şi pe supuşii lor moldo- 
vlahi, i-au obligat pe aceştia din urmă 
să-şi traducă cărţile sfinte în limba 
moldovenească. Anume propaganda 
luterană a şi servit drept cauză pentru 
introducerea limbii moldoveneşti în 
locul celei slavone în practica biseri- 
cească”). Este evident că Mateevici 
a fost nevoit să înlocuiască noţiunea 
de “limbă română” (din Transilvania) 
prin cea de “limbă moldovenească”, 
o dată ce nici chiar pe românii din 
Transilvania nu-i poate numi români, 
ci le spune “moldo-vlahi”. De multe ori 

ai senzaţia că nu Mateevici a fost cel 
care a înlocuit cuvintele “români”, 
“limbă română” prin “moldoveni”, 
“limbă moldovenească”, ci o mînă 
străină a unui zelos apărător al 
“moldovenismului” a intervenit brutal 
în textul original. Lucrul acesta se 
observă adesea cu ochiul liber, mai 
cu seamă în cazurile cînd au fost 
substituite numai. cuvintele ostra- 
cizate, fără a fi redactată şi fraza 
respectivă, care trădează atmosfera 
contextuală de “românism”. De aici 
aşa-zisele confundări de noţiuni, 
contradicții, pe care cercetătorul 
basarabean de azi Sava Pînzaru i le 
atribuie lui Mateevici. Insă ele numai 
ale lui Mateevici-românul nu puteau 
să fie. lată cîteva exemple conclu- 
dente în această ordine de idei. În 
acelaşi studiu citat Mateevici atestă 
faptul că nemţii din Transilvania au 
tipărit un Catehism pentru ţăranii 
ortodocşi moldoveni de pe loc, pentru 
ca la numai cîteva rînduri mai jos să 
constate existenţa unei concurenţe 
acerbe între nemţii luterani şi ungurii 
calvini pentru a-i supune influenţei lor 
de acum pe românii ortodocşi din 
partea locului, deşi aici, ca şi mai sus, 
e vorba de unii şi aceiaşi români 
transilvăneni. În alt loc% Mateevici 
spune că moldovenii şi slavii cu care 
convieţuiau se retrăgeau în munţii 
Carpaţi în faţa hoardelor de năvălitori 
goti, huni, gepizi, pecenegi şi tătari şi 
tot acolo afirmă că “frica de huni şi 
de avari a înrudit națiunea română 
(română, nu moldovenească —N. 
M.) cu slavii, făcînd ca aceste două 
neamuri să convieţuiască un timp pe 
aceleaşi meleaguri”. 

La p. 222—223 Mateevici se 
referă la un Catehism luteran intitulat 
“Intrebare creştinească” şi editat la 
Sibiu în limba moldovenească, pe 
care îl califică drept “primă carte 
bisericească tipărită în limba moldo- 
venească”, făcînd, cu această 
ocazie, trimitere la un studiu al lui 
Nicolae lorga, de unde ar reieşi că 
aprecierea i-ar aparţine reputatului 
istoric. Deschidem studiul de referinţă 
al lui lorga despre istoria bisericii 
româneşti“! la pagina indicată de 
Mateevici (166) şi nu găsim nici o 
urmă de “limbă moldovenească”. În 


schimb cu o pagină mai înainte, la 
capitolul |, intitulat “Catehismul din 
Sibiu”, atestăm constatarea istoricului 

că “La 1544 ... Sibiul hotărî să dea un 
sebis din cele nouă în graiul 
românesc (subl. n. — N. M.) al 
satelor supuse cîrmuirii sale, în jurul 
Amlaşului şi al Săliştei”. lar la p. 166, 
la care ne trimite Mateevici, lorga face 
relatarea următoare: “Cipariu, harnicul 
cercetător al vechii limbi româneşti, 
a mai apucat să vadă acest Cate- 
hism, căruia i se zice “Întrebare creşti- 
nească...”. Observaţi despre care 
limbă vorbeşte istoricul lorga? Aveţi 
dumneavoastră convingerea că Mate- 
evici e cel care ar fi substituit denu- 
mirea limbii române prin “limbă moldo- 
venească'? Sunt sigur că n-o aveţi, 
precum n-o am nici eu. 

Să mai urmărim cîtevâ exem- 
ple. La p. 224 Alexie Mateevici spune 
că în 1560 diaconul Coresi din Tîrgo- 
vişte (vechea capitală a Ţării Româ- 
neşti) împreună cu. discipolul său, 
diacul Tudor, din dispoziţia lui Johann 
Benkner, burgomistrul Braşovului, a 
purces la editarea primei Evanghelii 
în limba moldovenească. În prefata 
la această ediţie, scrie Mateevici, 
Coresi declară că îşi consacră opera 
“popilor româneşti să înţeleagă şi 
să înveţe rumânii (subl. n. — N. M.) 
cine-s creştinii”. Aţi reţinut? În limba 
moldovenească, dar adresată popilor 
români! In continuare cel care a 
intervenit în textul lui Mateevici nu mai 
ţine cont de faptul că preoții cărora 
le era adresată lucrarea erau români, 
fiindcă textul sună astfel: “Un atare 
apel către clerul moldovean ...” 
(“Takoe oGpameHue K MONAABCKO- 
My Knupy ...”). Şi acest cler, care e 
ba român, ba moldovean, urma să-i 
înveţe pe “rumâni” în limba “moldo- 
venească”!... La p. 234 ni se spune 
că în Transilvania Racoszi intenţiona 
să traducă pentru supuşii săi români, 
în limba română, trei cărţi: rugăciu- 
nea de dimineaţă şi cea de seară, 
psalmii şi Catehismul calvinesc. 
“Primele două cărţi, continuă autorul, 
au fost traduse în limba moldove- 


nească de către un propovăduitor al 


calvinismului în Lugoj şi Caransebeş, 
românul maghiarizat Ştefan Foga- 
raszi sau Făgărăşanul” (p. 234). 


Opinii si atitudini 


717 


Reiese că un ungur intenționa să 
traducă pentru români cărţi biseri- 
ceşti în româneşte, iar un român 
maghiarizat le-a jucat festa români- 
lor, căci primele două cărţi le-a 
transpus în moldoveneşte. Credeţi 
dumneavoastră în mod serios că 
Mateevici n-ar fi observat această 
neconcordanţă? 

La p.245 Mateevici se referă la 
broşura din 1904 a prof. |. Bianu 
“Despre introducerea limbii româneşti 
în biserica Românilor”, din care repro- 
duce un citat din istoricul Al. Xenopol 
referitor la faptul că “Matei Basarab a 
introdus în biserica din Valahia şi 
Vasile Lupu în cea din Moldova limba 
română şi au întemeiat tipografii 
pentru tipărirea cărților bisericeşti în 
limba română”; la p. 246 reproduce 
din aceeaşi sursă un citat din istoricul 
Gr. Tocilescu (“EI (Vasile Lupu) a 
introdus limba română în biserică”) 
şi altul din P. Dragomirescu (“... Matei 
Basarab şi Vasile Lupu s-au văzut 
nevoiţi să declare limba română 
drept limbă oficială a bisericii...”), 
pentru ca.peste numai două pagini 
să-şi exprime punctul său personal de 
vedere în formularea următoare: “Nu 
era de loc cazul să introducă limba 
moldovenească în biserică, nici 
primul (adică Matei Basarab, dom- 
nitorul Valahiei — N. M.),nici cel de- 
al doilea (adică Vasile Lupu, domni- 
torul Moldovei — N. M.), pentru că ea 
se întrebuința acolo de multă vreme 
paralel cu slavona şi, ulterior, cu cea 
grecească...” (p. 247). Chiar credeţi 
că mîna care a intervenit în textul lui 
Mateevici ştia mai bine decît înşişi 
domnitorul Moldovei şi cel al Valahiei 
(sau decît reputaţii istorici români) ce 
limbă au introdus cei doi domnitori — 
unul muntean, altul moldovean — în 
biserica românească din cele două 
principate româneşti? Credeţi dum- 
neavoastră, iubiţi cititori, că Alexie 
Mateevici era în stare să comită o 
atare contradicţie flagrantă în propriul 
său text? 

La p. 250 mai atestăm o consta- 
tare, în cate afirmaţiile se bat cap în 
cap: “MonmaBckue nananua 
Bacapa6a n Jlyny uMeior nCKNIO- 
UHTEeJbHOe 3HaueHue B cMbicne 
CO3NaHUA eAuHHoro wepkoBHo- 


JunTepaTypHoro MolnAaBckoro 
s3bika. IlpenHasHauanucb OHN He 
gna onHux xuTeneă Banaxuu n 
MonnaBu, a ANA Bcex pyMbiH, 
KaK B KHAXeCTBaX, TAK N B UyxXUX 
CTpaHax, O 4€M CBUWAETEJIbCTBYET B 
CBONX NpeAuncnoBuax MuUTpononur 
BapnaamM. A3bik STHX KHur — 06- 
L4EPyMbIHCKUiĂ ...” (“Tipăriturile 
moldoveneşti ale lui Basarab şi Lupu 
au o importanţă excepţională în ceea 
ce priveşte crearea unei limbi 
moldoveneşti literare bisericeşti 
unitare. Ele se adresau nu numai 
locuitorilor Valahiei şi Moldovei, ci 
tuturor românilor, atît celor din 
principate, cît şi celor din alte ţări, după 
cum ne mărturiseşte mitropolitul 
Varlaam în prefaţă. Limba acestor cărţi 
este limba română comună ...”). 
Deci, pînă la urmă — română (biseri- 
cească) comună, şi nu moldo- 
veneasca (bisericească) comună; 
adresată tuturor românilor, nicide- 
cum numai valahilor din Valahia, 
românilor din Transilvania sau moldo- 
venilor din Basarabia. Aceasta ar fi 
trebuit să fie de la părintele Mateevici 
dreaptă citire şi corectă interpretare. 
Dar mîna păroasă intervine în conti- 
nuare în textul lui Mateevici. Căci la 
p. 261 ni se spune, de exemplu, că 
fratele domnitorului Valahiei Şerban 
Cantacuzino, pe nume Constantin 
Cantacuzino, ar fi redactat şi corectat 
traducerea textului integral al Bibliei 
în ... moldoveneşte. lar la p. 292 se 
afirmă negru pe alb că Melhisedec, 
episcopul de Roman, în “Proectu 
pentru revizuirea şi editarea cărţilor 
bisericeşti” ar fi vorbit despre carac- 
terul unitar al limbii moldoveneşti 
literare bisericeşti ca factor deosebit 
de important pentru unitatea româ- 
nilor din Moldova, Valahia, Austria 
şi Rusia...”. 

Atare contradicții în textele lui 
Mateevici nu sunt o urmare avreunor 
contradicții în concepţia lui Mateevici; 
ele sunt cauzate de politică oficială a 
autorităţilor ruseşti, care au avut tot 
interesul să distrugă unitatea popo- 
rului român şi a limbii sale şi integrita- 
tea pămîntului românesc. 

Ca bun şi drept român, Mate- 
evici a făcut tot ce-a putut pentru 
apărarea drepturilor legitime ale 

poporului său. Ori de cîte ori a avut 
posibilitatea, el şi-a numit limba şi 
poporul cu propriul lor nume: limbă 
română, popor român. Pe lîngă 
exemplele din scrisorile particulare 
citate mai sus, vom aduce şi cîteva 
care s-au strecurat (neobservate de 
cenzură) chiar în textele literare 
editate. Astfel, în poezia “Ţara”, datată 
21 februarie 1907, adresîndu-i-se ţării, 
poetul evocă faptele măreţe ale fiilor 
ei: “Fiii, pămîntenii tăi, / Au luptat ca 
nişte lei, / Au vărsat ei mări de sînge, / 
Ca să poată jugul frînge, — / Jugul 
cel greu din vechime / De pe-ntreaga 
românime "2. Studiul lui din 1906, 
“Cumătriile”, începe cu cuvintele: “in 
zorile vieţii, ca şi la apusul ei, sînt la 
românii ţărani (subl. n. — N. M.)o 
samă de obiceiuri şi credinţe, vred- 
nice de luat aminte”%. În acelaşi 
articol autorul mai face o constatare 
în legătură cu românii: “Este în 
sufletul românului un fond însemnat 
de întristare, care se revarsă prin 
versul duios şi trist al cîntecului său 
şi prin vorbele ce zice la cîntare”2. 
Tot acolo mai citim: “Ţiganii lăutari au 
ghicit aceste însuşiri ale românului, 
de aceea, pentru a scăpa de batjo- 
curile şi şăgile dupăcite ce pornesc 
din veselia zburdalnică, ei încep un 
cîntec de inimă albastră, care pune 
pe gînduri pîn şi pe cei mai zur- 
bagi(i)...”%. 

În articolul “Anul nou în obice- 
iurile moldovenilor basarabeni”, 
publicat în nr. 1 din ianuarie 1907 al 
ziarului “Basarabia”, după ce vorbeşte 
de “sărbătoarea plugarului moldo- 
vean”, despre felul “cum înţelege 
moldoveanul însemnătatea acestei 
sărbători”, Mateevici scrie în conti- 
nuare: “Fiindcă plugăritul a fost 
întotdeauna şi este şi astăzi cea mai 
de căpitenie şi chiar singura îndelet- 
nicire a românului nostru, negreşit 
că moldoveanul îi dă o însemnătate 
foarte mare”%. Rezultă limpede din 
această afirmaţie că Mateevici îl in- 
clude în categoria generalizatoare a 
“românului nostru” şi pe moldoveanul 
basarabean, de ale cărui obiceiuri se 
preocupă în mod expres. De altfel, în 
continuarea articolului său, Mateevici, 
care vorbise mai sus de sărbătoarea 
de Anul Nou a plugarului moldo- 


vean, la un moment dat se face “a 
uita” de ceea ce anunţase în titlu şi 
ne informează despre care anume 
plugar e vorba în “hăiturile” din 
Basarabia: “Trebuie de însămnat că 
Anul Nou şi Sfîntul Vasile în “hăituri” 
se înfăţişază în chipul unui plugar 
român puternic, voinic şi tînăr, care 
face minuni cu vredniciile sale plugă- 
reşti'27. Să mai încerce Moldovan-ul 
nostru mincinos să afirme că Mate- 
evici de la 1907 ar fi fost influenţat de 
realităţile cultural-politice de pe frontul 
român din 19171... 

Numai în cazurile cînd nu a avut 
posibilitatea de a-l numi pe moldo- 
veanul basarabean cu numele lui 
adevărat de român, iar limbii acestuia 
n-a putut să-i spună limbă româ- 
nească, Mateevici, ca şi urmaşii săi 
de după 1944 şi pînă la 1989, în 
numele apărării drepturilor naţionale 
ale compatrioţilor, a utilizat expresiile 
admise de oficialităţile timpului: “limbă 
moldovenească”, “norod moldove- 
nesc”. Acesta este Mateevici-românul 
şi moldoveanul, Mateevici cel ade- 
vărat, Mateevici cel onest, Mateevici 
cel drept, şi nu cel ezitant, confuz, 
neromân, pe care vrea să ni-l prezinte 
coaliția antiromânească P. P. Moldo- 
van — V. Stati. Adevărurile nu pot fi 
tăinuite la nesfîrşit în patria marelui 
preot al deşteptării noastre, chiar 
dacă, deocamdată, minciuna mai stă 
cu regele la masă. 


NOTE 


1 Reglementul organic a Prin- 
țipatului Moldovei, laşi, Tipografia 
institutului Albinei, 1846, p. 243—244. 
A se compara şi ediţia din 1837, cap. IX, 
secţia V, art. 425, p. 12—13. 

2 Regulamentul organic al Vala- 
hiei. În: Regulamentele organice ale 
Valahiei şi Moldovei, vol. |, Bucureşti, 
Întreprinderile “Eminescu” S.A., 1944, p. 
129. 

3 Reglementul organic al Moldo- 
vei. În: Regulamentele organice ale 
Valahiei şi Moldovei, vol. |, Bucureşti, 
Întreprinderile “Eminescu” S.A:, 1944, p. 
340. Comp. şi specificul “moldovenesc” 
pe care îl propagă textul în “limba 
moldovenească”; sholerilor (pentru 
şcolarilor din textul în limba română), 

cultevirea, pricinile publice (pentru 
trebile publice), să se tractaris[a]scă 
(pentru a se tra[c]ta), întrebuinț[ajză, 
s[ă]rbările ş. a. 

4 Onisifor Ghibu, În vâltoarea 
revoluţiei ruseşti. Însemnări din Basa- 
rabia anului 1917. Editura Fundaţiei 
Culturale Române, Bucureşti, 1993, p. 
125. 

5 A se vedea: Petre P. Moldovan, 
Moldovenii în istorie, Poligraf-service, 
Chişinău, 1993, p. 106—107. 

6 Tot acolo, p. 106. 

7 Tot acolo. 

8 Tot acolo. 

° Tot acolo, p. 106—107. 

1 Tot acolo, p. 107. 

“ Al. Mateevici, Scrieri, ediţie 
îngrijită, studiu introductiv, note, variante 
şi bibliografie de lon Nuță, Ed. Junimea, 
laşi, 1989, p. 107. 

12 Tot acolo, p. 107—108. 

13 Tot acolo, p. 108. Vezi şi prefața 
semnată de lon Nuță, p. 7. Nu putem 
decît să ne exprimăm regretul că deja 
în 1988, în plină restructurare şi transpa- 
renţă afişată de Gorbaciov, un reputat 
cercetător basarabean al creaţiei lui 
Alexie Mateevici, Sava Pînzaru, în 
studiul său în ruseşte “MocT B oAHo CTO- 
nerue” (“Pod peste secole”), inclus în 
ediţia rusească a operei scriitorului 
(Anekcei Mareeunu, Wa6pannoe, Ku- 
um HeB, Jlnreparypa ApTrucTruk3, 1988), 
a înlocuit cuvîntul “româneşte” prin 
“moldoveneşte” (rus. Ha MONAABCKOM, 
p. 36), adică a recurs la un procedeu 
reprobatoriu, utilizat în mod curent de 
oamenii de ştiinţă din perioada sovieti- 
că. Acelaşi autor,în nota introductivă din 
partea alcătuitorului ediţiei la care ne 
referim, îl acuză nedreptăţit pe Mate- 
evici, alături de C. Stamati, C. Negruzzi, 
Al. Donici, de o confundare a noţiunilor 
“român” şi “moldovean”, “românesc” şi 
“moldovenesc” (p. 6—7), în timp ce se 
ştie prea bine că nici Mateevici, nici alţi 
scriitori (atît cei menţionaţi, cît şi cei 
nemenţionaţi de laboriosul cercetător) 
n-au confundat niciodată aceste noţiuni 
şi nici nu le-au contrapus, cele din 
dreapta referindu-se la elementul spe- 
cific, zonal, provincial, iar cele din stînga 
— la ceea ce ţine de esenţă: popor 
român (din care fac parte şi moldovenii, 
şi muntenii, şi ardelenii etc.), limba 
română (căreia îi sunt subordonate şi 
din care fac parte şi graiul moldo- 
venesc, dar şi cel muntenesc, şi cel 
oltenesc, şi cel maramureşean, şi cel 


crişean etc.). Le-a contrapus tot timpul, 
de la raptul din 1812 al Basarabiei şi 
pînă în zilele noastre, politica rusească 
de ocupaţie, “ştiinţa” sovietică de mani- 
pulare a opiniei publice. 

1 Tot acolo, p. 109. 

15 Citat după: |. Nuță, Al. Mateevici 
şi limba română, “Limba Română” 
(Chişinău), nr. 1, 1991, p. 30. În ceea ce 
priveşte limba românilor, ruşii o conside- 
rau extrem de săracă, “incapabilă să 
îmbrace fondul unei ştiinţe”. A se vedea: 
Vasile Ţepordei, Alexie Mateevici, 
Chişinău, “Tiparul Moldovenesc”, 1937, 
p.6. “... Tocmai această erezie o combate 
Mateevici în antepenultima şi ultima 
strofă din “Limba noastră”, scrie tot acolo 
V. Ţepordei. 

16 În nota introductivă la lucrarea: 
Anekceii Mareeuu, Wa6pannoe, Kn- 
uinHeB, JlnrepaTrypa ApTucTruks, 1988, 
p. 6—7. i 

17 Publicat în ruseşte în: Anekceii 
Mareesuu, MaGpannoe, op. cit. 

18 Tot acolo, p. 106. 

19 Tot acolo, p. 223. 

2 Tot acolo, p. 99. 

2 N. lorga, Istoria bisericii româ- 
neşti şi a vieţii religioase a românilor, 
Vol. l-iu, Vălenii de Munte, Tipografia 
“Neamul Românesc”, 1908. 

2 Al. Mateevici, Scrieri, p. 44. 

2 Tot acolo, p. 82. 

2 Tot acolo, p. 86. 

% Tot acolo. 

æ Tot acolo, p. 101. 

2! Tot acolo. 

Limba Momână 


În persoana domnului Dan 
Mănucă Basarabia are un 
susținător permanent. Domnia 
sa este autorul mai multor 
articole şi recenzii dedicate 
operelor scriitorilor basarabeni, 
care au fost publicate în presa 
bucureşteană, ieşeană sau din 
Republica Moldova. 

(Dan Mănucă este membru 

al colegiului nostru 

de redacţie şi unul dintre 

cei mai laborioşi autori 

ai “Limbii Române”.) 

Se cuvine să menţionăm, 

de asemenea, calitatea dlui Dan 
Mănucă de conducător ştiinţific 
al cîtorva doctoranzi 
chişinăuieni. Domnia sa a făcut 
parte din Comisiile de doctorat la 
susținerea tezelor de câtre Ana 
Bantoş (doctor în filologie), 
Timotei Melnic, Sergiu Pavli- 
cencu, Mihai Cimpoi (doctori 
habilitaţi). Această activitate 
cere un consum mare de 
energie şi de timp, cu atît mai 
mult cu cît unele sustineri, avînd 
loc la Chişinău, îl pun pe dl Dan 
Mănucă în situaţia de a se 
deplasa în stînga Prutului, 
indiferent de anotimp şi de 
durata aşteptării în vamă. 

La aniversare îi oferim 
prietenului şi colegului nostru 
florile recunoştinţei 
basarabenilor, flori crescute în 
climatul de lumină intelectuală şi 
de căldură sufletească pe care 
Domnia sa a ştiut întotdeauna 
să-l întrețină cu mărinimie. 

La mulţi ani! 


Revista “LIMBA ROMÂNĂ” 


DAN MĂNUCĂ 
60 


Născut între cele două mari 
zone de mare densitate spirituală 
românească (20.V.1938, Dolheştii 
Mari, jud. Suceava), Dan Mănucă a 
dat dovadă, într-adevăr, de o dorință 
de cercetare (fiind arhivar, bibliotecar, 
profesor la unele şcoli generale, 
cercetător ştiinţific la Institutul de 
Filologie Română “Al. Philippide”, 
unde este acum director, profesor la 
Catedra de Literatură Română a 
Universităţii “Al. |. Cuza” din laşi), 
dînd volume de referinţă: Scriitori 
junimişti (1971), Critica literară 
junimistă (1975), Argumente de 
istorie literară (1978), Pe urmele lui 
Mihail Sadoveanu (1982), Lectură şi 
interpretare (1988), Liviu Rebreanu 
sau lumea prezumtivului (1995), 
Analogii (1995), Introducere în ope- 
ra lui |. Al. Brătescu-Voineşti (1997) 
şi Perspective critice (1998) şi 
îngrijind, coordonînd şi realizînd 
lucrări importante (Dicţionarul 
la 1900 şi Dicţionarul general al 
literaturii române în curs de pregătire 
la Academia Română;edliţii critice ale 
Scrisorilor către G. Ibrăileanu, 
Documentelor literare junimiste, 
Jurnalului lui lacob Negruzzi). 

Acad. Mihai CIMPOI 
Chişinău 


DAN MĂNUCĂ: 
OBSESIA CERCULUI 


Simbol fundamental (cel de-al 
doilea în ierarhia simbologică), cercul 
înseamnă lumea creată după legile 
perfecțiunii. Configurată concentric, 
fiinţa îşi dovedeşte o manifestare uni- 
versală, pe scară cosmică. Mişcarea 
circulară reprezintă, în acest context 
simbolic, o mişcare perfectă, înche- 
iată, omogenă, înscrisă armonios în 
sine şi axată pe un centru ferm. 

Bineînţeles că în cazul lui Dan 
Mănucă avem în vedere şi un centru 
hermeneutic, delimitat astfel ca 
spiritul geometric, cartezian să devină 
operaţional în cel mai înalt grad. S-ar 
părea că principiul raţiunii suficiente 
ar fi cel mai indicat unei astfel de rigori 
şi fermităţi analitice. 

Or, intrarea în cerc ar putea fi 
primejdioasă, ca şi cea în anticamera 
raciniană sau cea în labirintul dedalic. 
Situarea în cerc, atît de caracteristică 
artei, favorizează producerea de vrajă 
(necesară) şi artiştii o acceptă ca pe 
o conditio sine qua non a logosului. 
A se afla însă în cercul şamanului sau 
într-un cerc de felui celuia de pe Masa 
Sfîntă a Arhanghelului Mihail ţine de 
invocaţia benefică şi totodată male- 
fică. Este, în artă, magie albă şi magie 
neagră. Demersul (hermeneutic) al 
criticului şi istoricului literar e pîndit 
de aceeaşi înscriere demonică în 
cerc, astfel încît intrarea în el trebuie 
făcută cu conştiinţa necesităţii de a 
găsi o ieşire la momentul potrivit.” 

Spirit mai degrabă germanic, ex- 
act şi limpede în judecăţi, aplicat cu 
persuasiune şi metodic la operă (şi 
autor), în care e înclinat să determine 
“scheme”, “roluri” şi “funcţii” (şi, 
bineînţeles, devierile de la acestea), 
Dan Mănucă e omul sistemelor bine 
conturate şi avînd un statut autotelic. 
Ca să descifreze semnificaţii şi să 
explice fenomene, exegetul închide 
şi se închide în cercuri, evoluînd con- 


centric în demonstraţii. 

Există în felul de a fi al criticului 
şi istoricului literar Dan Mănucă un re- 
spect faţă de modelul deontologic 
profesional românesc (maiorescian, 
lovinescian, călinescian), mereu 
verificat însă cu cel universal şi cu 
cel postmodernist. Îndemnul “Înapoi 
la Maiorescu” i se pare actual în 
momentele de criză: “Maiorescu a 
impus respectarea cîtorva principii 
elementare, precum afirmarea 
adevărului ori separarea criteriilor 
axiologice. Mentorul Junimii ne-a 
întors cu faţa spre cealaltă Europă, 
ne-a deprins cu anumite reguli, în spe- 
cial din domeniul deontologiei 
profesiunii noastre. Fără el, am fi 
rămas mult în urma altor europeni. 
“Drumul” arătat de Maiorescu străbate 
Europa. Dar, afirma criticul, nu putem 
fi europeni înainte de a fi români. 
Afirmarea şi conservarea identităţii 
naţionale se arătau astfel drept 
modalităţi de integrare într-un circuit 
valoric lărgit. Maiorescu este actual 
în măsura în care principiile enunțate 
de el, de o limpezime clasică, răspund 
necesităţilor epocii noastre. Şi este 
un fapt recunoscut că, de cîte ori 
cultura noastră s-a aflat în dificultate, 
a apărut şi îndemnul “Înapoi la Maio- 
rescu”, îndemn valabil şi azi (Nicolae 
Busuioc, Oglinzile cetăţii, dialoguri 
ieşene, vol. 2, Chişinău, Ed. Ştiinţa, 
1994, p. 148). 

Un alt principiu deontologic este 
dedus dintr-o comparare a criticii 
antipozitiviste călinesciene cu istoria 
literară de tip postmodern: “Cu G. 
Călinescu ne aflăm, dimpotrivă, în plin 
impresionism viguros şi încrezător în 
vitalitatea naturaleţii şi neechivocului. 
Istoricul literar călinescian este unul 
care domină defectele profesiunii. 
Istoricul literar postmodern este unul 
care se lasă dominat de profesiune, 
confundînd dominarea cu esenţa 
profesiunii. Şi dacă cei dintii susţinea, 
cu firesc orgoliu, că “nu există istorie 
literară, ci numai istorici literari”, cel 
de-al doilea nu are nici un dubiu că 
există doar istorie literară şi nici un 
fel de individ care să se numească 
istoric literar” (Dan Mănucă, Perspec- 
tive critice, laşi, Ed. Universităţii “Al. 
l. Cuza”, 1998, p. 177—178). 

Este lesne a observa accentul 
pe care-l pune Dan Mănucă în spiritul 
lui Dilthey pe trăire, pe vitalitate, 

opera de artă fiind considerată act 


suprem de dorință (în accepţia lui 
Jacques Lacan). Vorbind despre 
modelul psihanalitic, cercetătorul 
ieşean constată “importanța 
conceptului, cu deosebire pentru 
critica literară, unde pot fi întîlnite 
încercări de întemeiere a unei retorici 
a romanului pornindu-se de la afirmaţia 
că orice operă romanescă este o 
aventură a dorinţei”. “Schema, 
împrumutată din Roland Barthes şi A. 
J. Greimas, este simplă şi edifica- 
toare, mai ales rezumată ca 
povestire: subiectul doreşte, 
interpunîndu-se opozanți sau 
adjuvanţi, un obiect” (Dan Mănucă, 
Modelul psihanalitic şi critica 
literară, în Collegium, laşi, 1988, p. 
23). 

Hermeneutica propusă de Freud 
are meritul incontestabil de a fi 
subminat impresionismul de tip 
Lemaître şi pozitivismul intelectualist 
de esenţă lansoniană: “Considerînd 
simbolui ca o funcţie supusă supra- 
determinării, Freud a îngăduit criticii 
literare să se dezvolte pe calea unui 
asociaţionism fertil şi, solicitîndu-i, 
precum psihanalistului, o “atenţie 
flotantă” (“gleichschwebende Aufmer- 
ksamkeit”), i-a procurat certitudinea 
că există şi alte registre decît acelea 
manifeste” (Ibidem, p. 22). 

Ceea ce pare o deficiență a 
freudismului în raport cu estetica este 
neglijarea rolului  simbolisticii 
manifestate sub forma unei promovări 
(transfer) de sens care face posibilă 
valorizarea lumii de similitudini ale 
ecuaţiei vis-nevroză. Prin urmare, se 
caută latentul, un Altceva ce să 
corespundă ordinii simbolice (Ricoeur: 
“obiectul propriu al psihanalizei este 
studiul structurilor de distorsiune 
susceptibile de a fi tratate ca analo- 
guri ale acelora din vis şi nevroză”). 
Deci, îndărătul textului exegetul caută 
altceva; un simbol (psihanalitic) asi- 
milat metaforei literare, un simbol 
esenţializat în cuvînt şi care repre- 
zintă un fenomen structurat ca un 
limbaj. De aci preferința pentru mode- 
lul psihanalitic al lui Lacan axat pe 
triada cuvînt — limbă — limbaj şi pe 
căutarea răspunsului Celuilalt: “ceea 
ce caut în cuvîntul meu este răspun- 
sul Celuilalt. Ceea ce mă constituie 
ca subiect este întrebarea mea. 
Pentru a mă distinge de Celălalt, nu 


afirm cu tărie ce a fost, decît în 
vederea a ceea ce va fi”. “intrebarea” 
(“chestionarea”) ar fi modelul 
psihanalitic cel mai potrivit pentru 
critica literară interesată de transfer 
şi contra-transfer, căci anume 
“întrebarea” apare ca factor formativ 
principal în procesul de închegare a 
Eu-lui (Personalităţii) cu tot cu drumul 
incertitudinilor sale alienante. 

Raporturile dintre semnificant şi 
semnificat sînt răsturnate de 
receptorul înclinat să citească 
reversul (deci mereu un “altceva”), 
simbolul unei absente. “intre cele două 
aspecte ale semnului Lacan reintro- 
duce bariera vechii gramatici, în 
funcţie de care se definesc cele două 
principale procedee ale retoricii 
inconştientului: metafora (sau 
condensarea) şi metonimia (sau 
deplasarea). 

Simptomul este o metaforă, iar 
dorinţa — o metonimie. Amîndouă 
funcţiile: sînt de o importanţă egală, 
întrucît amîndouă sînt dominate de 
relaţia de obiect: “mă identific în 
limbaj, dar numai pentru a mă 
considera drept un obiect” (Ibidem, 
p. 23). Inconştientul nu se mai 
figurează în cuvînt, el fiind însuşi 
cuvîntul sau mai exact absenţă din 
cuvînt. 

Modelul de  (psih)analiză 
îmbrăţişat de Dan Mănucă, în special 
în monografia sa despre Rebreanu, 
este deci “chestionarea” în sens 
lacanian, demersul rebrenian fiind 
considerat metonimic în raport cu 
referenţialul metaforic sadovenian. 

Fireşte, aceasta-i raţiunea pură 
a criticii, raţiunea ei practică repre- 
zentînd o distorsiune a modelului, un 
impresionism vital şi natural, adică o 
urmărire hermeneutică a modului origi- 
nal în care se încheagă Eul (Perso- 
nalitatea) autorului. Pretutindeni, pe 
critic îl aşteaptă primejdia prăpastiei 
ascunse îndărătul drumului însorit. 
Ibrăileanu, lorga, Chendi, Dragomi- 
rescu au fost victimele unor astfel de 
întreprinderi încrezătoare cu instru- 
mentarul psihologiei (experimentale), 
al sociologiei sau taxonomiei. “Adîn- 
curile amăgitoare” ale întrebărilor 
nedezlegate i-a înghiţit. Doar E. 
Lovinescu s-a simţit bine, minunîndu- 
se “de frumuseţea şi adîncimea 
căderii ori de nesfîrşitul ei”: păşind pe 
terenul ferm al clasicismului antic, 

“Lovinescu a fost convins că singurul 
mijloc de a rezista constă în discursul 
despre acest pericol”. Conştiinţa de 
prins în neantizatoarea vîltoare a 
Maelstrâmului Lovinescu o cultivă în 
discursul său polemic cu ceilalţi pe 
care îi crede aruncaţi în aceeaşi 
genune: “Sub specia amenințării 
reprezentate de un prea încrezător re- 
alism, criticul a afirmat contradictoriul, 
ca normă de supravieţuire. 

Nisipurile mişcătoare predispun 
la relativizarea adevărului şi la înţele- 
gerea acestuia ca discurs. El avea 
nevoie totuşi de o minimă certitudine, 
pe care nu o poate afla în absoluti- 
zarea nesiguranţei. De unde o neliniş- 
te perpetuă, potolită parţial de dialog 
şi polemică. Agathon schimbă olim- 
pian replici cu Glykion, deşi amîndoi 
trăiesc cu spaima Maelströmulul” 
(Dan Mănucă, Perspective critice, p. 
170). Lovinescu-criticul l-a aruncat pe 
Lovinescu-omul în  vîltoarea 
curentului spre a se salva pe sine: 
“Scăpat din. încleştarea cu 
Maelstrâmul vieţii, Lovinescu a 
încercat să-şi afle o iluzorie alinare 
scriindu-şi memoriile. La înmormîn- 
tarea cuiva, a aruncat pe coşciug, în 
chip de ţărînă, un volum din aminitirile 
despre propria-i viaţă. Nu se liniştise, 
deci, şi, în ciuda sfîrşitului care se 
apropia, mirajul splendorilor pe care i 
le arătase, cît clipa unei vieţi, căderea 
în Maelstrâm, devenea tot mai puter- 
nic” (Ibidem). 

Prin urmare, dincolo de modelul 
(psih)analitic teoretizat ca cerc her- 
meneutic, Dan Mănucă stăruie să 
pătrundă în propriile cercuri ale auto- 
rilor atunci cînd monografiază sau 
face critică de întîmpinare. Este, fără 
îndoială, un bun portretist, un baso- 
reliefist în căutare de contururi esen- 
ţializate şi ex-centrizate, scoase — 
adică — din “cercul” personalităţii 
afară, ca o emblemă, ca un chip 
sculptat tranşant reliefat: loanid 
Romanescu este surprins chiar în 
sfera lui strict delimitată de şaman, 
“indiferent la cele din jur, întors asupra 
lui însuşi”, scandînd versul-vrajă şi 
invocîndu-l pe Dumnezeu; Sorescu 
se închide în-limitele disperării de 
nuanţă existenţialistă, ale spaimei 
reprimate în stoicism mioritic; Al. A. 
Philippide îşi introduce personajele 
într-un “spaţiu simbolic”; Oscar 
Lemnaru îşi înscrie personajele în 


situaţia-limită a debusolării, a căutării 
unui “dincolo” de suprafaţa oglinzii în 
care se reflectă; personajele lui Vasile 
Constantinescu populează o lume a 
supoziţiilor ce se proiectează “dincolo 
de geamanduri”, adică acolo unde se 
revelă non-sensul; Serafim Saka 
prezintă un univers în descompunere, 
un “paradis în destrămare” (în 
termenul lui Blaga) în care eroii sînt 
nişte  somnambuli, însinguraţi, 
debusolaţi; Eul lui Fundoianu este “un 
recipient” al incertitudinii, un simbol 
al ei. 

Înseşi fenomenele (şi epocile, 
curentele) literare sînt privite ca sis- 
teme închise, bazate adesea pe sub- 
sisteme. Junimistul, al cărui fenome- 
nolog consecvent este Mănucă, îşi 
organizează principiile în mod siste- 
mic (formarea intelectualului speciali- 
zat, a literatului profesionist şi a unei 
societăţi deschise de tip modern, 
concepţia asupra culturii ca tot unitar, 
organic, argumentul epistemologic, 
sistemul formal etc.). Sub-sistemele 
junimismului ca sistem închis au fost: 
criticismul, evoluționismul, pozitivis- 
mul şi scientismul. Or, fiind un sistem 
închis, care a răspuns la imperativele 
necesităţii istorice, “închiderea” a fost 
şi cauza destrămării: “Prea legat de 
realităţile literare (şi culturale) care l-au 
generat, junimismul nu a putut evolua 
în raport cu evenimentele care au 
survenit ulterior. El a conservat forma 
iniţială a discursului, înţeleasă ca 
reacţie la dezordinea apărută în 
societatea română care căuta alte 
modalităţi de funcţionare decît acelea 
de pînă la 1860” (Perspective critice, 
p. 166). 

Maelstrâmul istoriei distruge 
definitiv sistemul închis al Junimii care 
nu mai regăseşte fermitatea terenului 
sistematist după 1860. 

Dan Mănucă operează nu doar 
cu modele, ci cu principiul contra- 
dictoriului, care e un însemn al 
modernităţii (auto)referenţialului critic. 

Asupra lui |. Al. Brătescu-Voi- 
neşti apasă autoritar cercul “familial”, 
el imitînd, în viaţă şi în creaţie, 
atitudinea de “bătrîn patriarhal” a 
tatălui, care apare arhetipală. Cercul 
“închis” al amintirii se răzbună pe 
povestitorul înnăscut care dizolvă 
personajul în comentariul narativ (de 
unde preeminenta stilului indirect liber, 
care întoarce naraţiunea asupra ei 


84 


Limba Română 


înseşi, sporind caracterul confesional 
şi “solidificînd cercul intimităţii”). Spre 
deosebire de Sadoveanu, care este 
stăpîn pe text, Brătescu-Voineşti nu 
pune preţ pe cuvînt ca pe ceva 
esenţial: “se realizează o dublă 
închidere, din care iese fortificat 
povestitorul, al cărui singur mod de 
acţionare este retragerea. Între 
vocabulă şi act, distanţa este atît de 
mare, că acţiunea se împrăştie, im- 
portant rămînînd cuvîntul povestito- 
rului. De aceea, Brătescu-Voineşti 
scria greu, concis. Singura lui capaci- 
tate pare a fi concentrarea asupra 
propriului cuvînt, a cărui memorie o 
păstrează neştirbită. Dezavantajul 
este acela că, spre deosebire de 
Sadoveanu, cuvîntul este identic lui 
însuşi, poate chiar suficient lui însuşi. 
De aceea, Brătescu-Voineşti renunţa 
la pagini întregi, căutînd ceea ce ştia 
cu certitudine că îl consolidează în 
lexicul particularizator” (Dan Mănucă, 
Introducere în opera lui |. Al. 
Brătescu-Voineşti, Bucureşti, Ed. 
Minerva, 1997, p. 75). 

Sensul demersului narativ 
rebrenian este descifrat de asemenea 
în înscrierea într-un cerc autarhic al 
schemei şi, bineînţeles, în devierile, 
distorsiunile de la ea. Realismul 
autorului lui lon este unul “impur”, 
înglobînd strategii narative romantice, 
melodramatice, fantastice. Modelul 
metonimic (care-l apropie de Camil 
Petrescu şi-l distanțează de Sado- 
veanu, care cultivă modelul metaforic) 
pune accentul pe tipul narativ auctorial 
şi pe Personaj, care semnifică “o 
irepresibilă tendinţă de aflare a 
sinelui”, pe punctul forte de plecare, 
pe “viaţă”. 

- Anumite determinaţii demonolo- 
gice (premoniţiile, conştiinţa fatu- 
mului) accidentează cercul realist bine 
încheiat, ansamblul romanesc fără 
fisuri. Or, nu e aplicată vreo grilă 
anume, căci lumea rebreniană bine 
ordonată ţine să exprime o concepţie 
omogenă asupra existenţei: “Modelul 
rebrenian se înfăţişează astfel ca 
ritual al retragerii povestitorului în el 
însuşi, spre a da frîu liber ficţiunii 
romaneşti. De aici, şi caracterul ciclic, 
căruia i-am spune mai curînd de 
construcţie “în oglindă”, pe care îl are 
adesea ansamblul, de aici “starea de 
refren” vizibilă în fiecare compar- 
timent al ei, de aici coerenţa desă- 


vîrşită a tuturor sectoarelor, antrenate 
în argumentarea şi consolidarea celui 
mai de seamă edificiu din istoria 
romanului nostru; de aici, crearea unei 
figuri unice, a Personajului — expo- 
nent al unor căutări dramatice şi 
luminoase totodată, de aici, ignorarea 
acelor reproşuri potrivit cărora 
Rebreanu nu şi-a putut depăşi 
subiectele care l-au consacrat” (Dan 
Mănucă, Liviu Rebreanu sau lumea 
prezumtivului, laşi, Ed. Moldova, 
1995, p. 56). Obiecţia nu este 
întemeiată, deoarece realismul 
rebrenian nu apare în stare pură. 
Modelul metonimic îşi dovedeşte în 
chip dialectic forţa de pătrundere şi 
insuficienţa acesteia: “Perifraza 
metonimică nu poate depăşi, nici 
măcar egala, adîncimea metaforică 
sadoveniană” (Ibidem). 

Credibilă, în cartea despre 
Rebreanu, ni se pare părerea că 
lumea lui este lipsită de legătura cu 
exteriorul cronologic şi scufundată 
dramatic în căutarea luminilor 
conştiinţei proprii, în ea însăşi, 
“Cercul” rebrenian, menţionează 
monografistul, rămîne întors numai 
asupra cercului său vital, această 
întoarcere fiind totuşi relativă. 
Inchiderea în cerc determină viaţa sau 
chiar vitalitatea (dorinţa) şi totodată 
moartea sau sfîrşitul tragic (prin 
supunere voinţei sau dorinţei) al 
Personajului rebrenian: “Mai mult încă, 
el este călăuzit permanent de acest 
micro-univers de-a lungul întregii lui 
existenţe adevărate, care este aceea 
a autocunoaşterii, a reflectării, în 
oglindă, deci în scenele care, la nivelul 
istoriei, pot fi numite “de dragoste” şi 
“de moarte” (Ibidem, p. 141). 

Opera narativă rebreniană se 
construieşte în jurul acestui Personaj 
întors asupra lui însuşi şi marcat de 
predestinarea fatală (a morţii, a 
eşecului), după cum începuturile 
romanului românesc (perioada 1840— 
1860) sînt constituite în jurul lui bo- 
nus-pastor. 

Astfel de “declic”-uri herme- 
neutice aprind flăcările dorinţei de a 
afla acel ceva - simbolic - dincolo de 
text peste textui exegetului însuşi, 
uneori desfăşurat descriptiv. 

lulie 1998 

PAŞOPTISMUL 
ŞI LITERATURA 


Dacă am însuma tot ceea ce s-a 
publicat, sub titlul de literatură, în anul 
revoluţiei, am rămîne descumpăniţi, 
atit în ceea ce priveşte calitatea, cît 
şi în ceea ce priveşte cantitatea. 
Cuvîntul scris este acum subordonat 
acţiunii directe, încît nu mai este loc 
pentru transfigurare. El serveşte 
exhortaţiei şi sancţiunii. Speciile 
răspîndite sînt poezia cetăţenească 
şi pamfletul. Dinamismul, adesea 
contradictoriu, al evenimentelor 
solicita o compensare adecvată, care 
s-a şi produs, de altfel, în cele cîteva 
foi care au mai putut continua, ori au 
fost întemeiate, în primăvara şi vara 
lui 1848. “Albina românească” îşi re- 
duce substanţial spaţiul rezervat 
altădată, cu oarecare generozitate, 
literaturii: Gh. Asachi preferă expec- 
tativa prudentă, după ce, în 1847, 
făcuse imprudenţa de a reproduce 
lucrarea despre Miron Costin a lui N. 
Bălcescu. La Bucureşti, “Curierul 
românesc” încetează să mai apară, 
din aprilie, după ce, tot în 1847, 
publicase o invitaţie insistentă la o 
dezbatere pe teme de actualitate. 
Singură “Foaie pentru minte, inimă şi 
literatură” se arată mai activă şi, pînă 
a fi suspendată de autorităţile 
imperiale, tipăreşte Un răsunet 
(“Deşteaptă-te, române ...”) de Andrei 
Mureşanu, precum şi cîteva poezii ale 
lui V. Alecsandri, între care 15 mai 
1848 şi Hora Ardealului. Avînd o 
anume tradiţie şi un anume impact 
asupra cititorilor, gazetele amintite nu 
au avut ocazia să se folosească de 
aceste avantaje. Nu neapărat ca 
urmare a indeciziei redactorilor, cît mai 
mult din cauza succesiunii 
fulgerătoare de evenimente. 

Pentru a suplini fie inerția, fie 
suspendarea gazetelor tradiţionale, 
cei mai mulţi scriitori se implică în edi- 


tarea unora noi, pe care doresc să le 
direcţioneze în consens cu eveni- 
mentele revoluţionare. La puţin timp 
după proclamația de la Islaz, C. A. 
Rosetti şi E. Winterhalder scot primul 
număr din “Pruncul român”. Este cel 
mai reprezentativ ziar, atît pentru 
atmosfera epocii, cît şi pentru litera- 
tura pe care aceasta a facilitat-o. 
Trăsătura esenţială este supra- 
punerea procedeelor retoricii peste 
acelea ale literarului. A excelat în 
această privinţă Rosetti, care, ulterior, 
va şi dezvolta o adevărată şcoală 
gazetărească pe această bază. 
Retorică studiaseră toţi intelectualii 
vremii, ca disciplină şcolară obliga- 
torie. Aveau acum ocazia să o aplice, 
fiecare după priceperea lui, în gaze- 
tărie. Asachi, Barițiu şi Heliade, deşi 
fuseseră şi ei supuşi aceleiaşi educaţii 
— poate chiar mai riguroase sub 
aspectul discursului controlat —, au 
ignorat latenţele literare ale dome- 
niului. Fiind întemeietori ai jurnalisticii 
noastre, au fost interesaţi — poate 
fascinaţi — de posibilitatea comuni- 
cării brute, nemijlocite. Din acest 
registru, ei au ieşit rar şi cu intervenţii 
nesemnificative. Jurnalismul lui Ro- 
setti aproape că ignoră faptele, peste 
care trece cu uşurinţă. Inainte de 
toate, îl interesează afirmarea indivi- 
dualității celui care scrie şi semnează. 
In gazetele celor trei fondatori, sem- 
nătura era neglijată, anonimatul dădea 
întîietate evenimentului. Noua gaze- 
tărie apreciază puterea şi promptitu- 
dinea reacției, ca un semnal limpede 
al unei personalităţi. De aceea, arti- 
colele sînt marcate de o semnătură 
clară, inconfundabilă, ca un drept de 
proprietate şi ca o justificare a unei 
existenţe. 

Este semnificativ pentru aceas- 
tă orientare faptul că titlul ziarului lui 
Rossetti a fost sugerat de un scriitor 
şi poartă amprenta îndeletnicirilor 
acestuia. lon Catina publicase versuri 
în “Curierul românesc”, scosese două 
volume (în 1846 şi 1847). Rosetti, cel 
care, discret, îl patrona, îi acceptă 
propunerea. Astfel că, între publicaţiile 
apărute la timpul respectiv, “Pruncul 
român” este singurul care se defineşte 
printr-o metaforă al cărei caracter 
provine mai mult din mitologia indivi- 

dului şi mai puţin din aceea a colec- 
tivităţii. De clară sorginte culturală, 
literaritatea se răsfrînge, la rîndul ei, 
asupra originii şi infuzează mentalita- 
tea epocii cu o încărcătură simbolică 
specifică. Alte periodice ale timpului 
sînt numite prin respectarea metafo- 
rismului de sorginte etnică ori cul- 
turală: “Organul luminării”, “Poporul 
suveran”. Un altul poartă nume de 
provincie: “Bucovina”. 

Din această perspectivă, paşop- 
tismul literar românesc reprezintă — 
în măsura în care îi admitem exis- 
tenţa — o lărgire a sensului valorii 
artistice, chiar o oarecare disoluţie a 
acestuia. Dar reprezintă, în acelaşi 
timp, posibilitatea deschiderii către 
teritorii ignorate pînă atunci. Roman- 
tismul nostru se consolidează deplin 
abia după acest stimul de ordin 
sociologic şi cultural, care totodată îl 
şi diversifică. 

Din aceeaşi sferă a înţelegerii 
valorii literare se detaşează şi prefe- 
rinţa pentru pamflet. Acesta prolife- 
rează, asemenea articolului de gazetă 
şi poeziei civice. V. Alecsandri scrie 
poezia Cătră români, pe care, ase- 
menea manifestelor, o tipăreşte, mai 
întîi, pe o foaie volantă, fără a o 


semna. În “Foaie pentru minte, inimă 
şi literatură”,unde reapare peste două 
luni, la 24 mai 1848, este iscălită Un 
român. Atît anonimatul primei apariţii, 
cît şi iscălitura din “Foaie ...” scot în 
evidenţă o altă trăsătură a literaturii 
de atunci, anume omogenitatea etnică 
subiacentă, consanguinitatea, la 
acest nivel, a autorului şi destinata- 
rilor. Dialogul se poartă pe terenul 
resuscitării mitologiei etnice. Dovadă 
că, în numărul următor (nr. 22) al 
gazetei lui Barițiu, se tipăreşte rep- 
lica, intitulată Un răsunet, a lui Andrei 
Mureşanu. Cele două poezii nu pot fi 
înţelese decît dintr-o perspectivă 
intertextuală. În cea mai bună tradiţie 
a retoricii, se întîlneşte, în textul lui 
Mureşanu, o duplicatie, structurantă 
la nivelul alegoriei. Este şi ceea ce 
explică reverberaţiile acestui “răsu- 
net”, întrucît limbajul alegoric este 
determinat de cod. lar acesta era, nu 
încape nici un dubiu, comun celor doi 
autori, care înţeleg în mod identic 
“deşteptarea”. Andrei Mureşanu ampli- 
fică în mod deliberat acele puncte 
metaforice pe care textul duplicat doar 
le sugerase. 

De altfel, limbajul alegoric va 
cunoaşte o asemenea răspîndire în 

paşoptism, încît, o dată cu instaura- 
rea regimului de teroare contrarevo- 
luţionară, autorităţile de ocupaţie 
interzic, de exemplu, folosirea clopo- 
telor de la biserici, deoarece sunetele 
acestora erau asociate cu toxinul 
revoluţionar. 

La acest strat, literalitatea este 
precară, dar procedeul se dovedeşte 
extrem de eficient. Capacitatea lui 
iconică dă concreteţe discursului şi îl 
face accesibil nu numai sub raportul 
extinderii sferei de receptori, ci şi sub 
raportul posibilităţii acestora de a 
reacţiona. Atrebuit să treacă mai bine 
de un deceniu şi să intervină energic 
Junimea şi Maiorescu pentru a modi- 
fica radical un tip de corespondenţă 
literară pe care paşoptismul l-a impus 
masiv şi care s-a amplificat mai ales 
după 1855. Alecsandri şi Kogălnicea- 
nu se folosesc de înlesnirile acestui 
mod de structurare a mesajului şi scriu 
pamflete-manifest deosebit de efici- 
ente. Era aproape o modă. Aşa se 
explică recuperarea unor texte vechi 
şi crearea unui mit al pamfletarului. 
Din acesta, va trăi multă vreme, de 
aici înainte, Heliade. Un ait exemplu. 
In “Poporul suveran” (nr. 20) apare 
Cuvînt a unui ţăran cătră boieri, al 
cărui autor a rămas pînă azi necunos- 
cut. A fost însă atribuit, tot atunci, 
comisului lonică Tăutu, punîndu-se 
astfel în circulaţie un autor împrejurul 
căruia Alecu Russo structurează un 
portret de autor care, vizibil, este 
prototipul scriitorului paşoptist. 

In aceeaşi structură alegorică, 
amplificată cu deosebire în post-pa- 
şoptism, se înscrie şi feminitatea. 
Procesul este înlesnit de desprinderea 
societăţii româneşti de canoanele 
teologale şi feudale, ca şi de laici- 
zarea pronunţată, începută nu de mult 
timp. Femeia intră tot mai mult în 
viaţa socială, ca un element bine defi- 
nit, situat într-un registru în întregime 
diferit de cel al servituţilor umilitoare. 
Boieroaicele din familia Golescu 
reuşesc să mobilizeze oamenii, 
pentru a apăra “republica de la 
Goleşti”. Ana lpătescu îi îndeamnă pe 
bucureşteni la împotrivire armată. C. 
D. Rosenthal pictează două tablouri 
în care alegorismul se întemeiază pe 
feminitate. 


Întregirea discursului alegoric în 
acest mod ar rămîne doar parţial 
semnificativă dacă nu ar fi condus la 
apariţia literaturii feminine româneşti, 
ale cărei rădăcini se află, aşadar, în 
proiecția iconică realizată în paşop- 
tism. Acesteia i se vor conforma, pe 
otreaptă următoare, femeia-gazetar, 
de tipul Sofiei Coce-Hrisoscoleu. 
Societăţii româneşti i-a trebuit mai 
puţin de un deceniu pentru a concre- 
tiza o alegorie născută în cîmpul 
literaturii — implicit, al mentalităţii— 
paşoptiste. De la Goleştence şi Ana 
Ipătescu, s-a trecut uşor la “România 
revoluţionară”, tabloul lui Rosenthal, 
şi la “Deşteptarea României”, poezia. 
lui Alecsandri, pentru a se ajunge la 
gazetăria militantă a Sofiei Coce- 
Hrisoscoleu. Scuturîndu-se de ele- 
mentele cu o trimitere vizibil conjun- 
cturală, codul alegoric va permite 
dezvoltarea numai a factorilor 
specifici. Şi este semnificativ că 
procesul de limpezire şi de creare a 
unui rol literar nou a fost ocazionat 
de Junimea, în a cărei revistă “Con- 
vorbiri literare” apare, chiar din anul 
prim, 1867, cea dintii scriitoare, 
Matilda Cugler-Poni. Acest proces era 
unul general în societatea româneas- 
că, dovadă că el are loc, în acelaşi 
timp, şi în Transilvania. Aici, Maria 
Suciu îşi publică primele versuri în 
“Familia”, tot din anul 1867. 

Printre elementele care migrea- 
ză din cîmpul alegoriei sociale paşop- 
tiste în sfera valorii literare se află şi 
epistolaritatea. Paşoptismul dezvoltă 
o poftă comunicaţională pînă atunci 
necunoscută la noi. Este rezultatul 
procesului de explozie a individualită- 
tii îndelung reprimate. Comandamen- 
tele democraţiei burgheze sînt 
ispititoare şi cu atît mai uşor de 
aplicat, cu cît se grefează pe un 
termen favorabil din multe puncte de 
vedere. Dar schimbul de scrisori (în 
care, uneori, s-a văzut o “literatură 
epistolară”) cunoaşte apogeul în 
perioada exilului post-paşoptist. Intre 
foştii combatanți, mai toţi scriitori, 
epistolele circulă intens. Se comunică 
idei, sentimente, se creionează por- 
tretele unor persoane sau o atmos- 
feră. Sînt nenumărate paginile episto- 
lare care pot fi invocate în sprijinul 

acestei afirmații. Este una dintre 
circumstanțele care au favorizat 
geneza romanului în literatura noas- 
tră. Încercări de roman au existat şi 
înainte de 1848. Dar în deceniul care 
urmează revoluției, numărul lor creşte 
vertiginos, la acest fapt contribuind şi 
deprinderile comunicaţionale pe care 
le formează epistolaritatea paşoptistă 
şi post-paşoptistă. Romanul presupu- 
ne, desigur, o complexitate a deprin- 
derilor, între care şi aceea a construirii 
unei ficțiuni. lar complicarea situaţiilor 
de viaţă, care s-a ivit în timpul şi după 
evenimentele din 1848, va contribui 
la formarea unei asemenea obişnu- 
inte, pe care aplicarea retoricii episto- 
lare o urgentează. Cel puţin parţial, 
acesta este motivul pentru care primul 
nostru “roman naţional!” încheiat şi 
apărut, Manoil de Bolintineanu (1855), 
este structurat ca o succesiune de 
scrisori. Important este şi faptul că 
în romanul lui Bolintineanu se întîl- 
neşte o istorie scrisă, personajul 
scriindu-se pe sine o dată cu tran- 
scrierea misivelor. Este, de aseme- 
nea, extrem de elocvent şi faptul că 
perechea lui Manoil nu constituie o 
prezenţă definită, pentru ca întreg 
interesul romanului să se îndrepte 
către surprinderea doar a particu- 
larităţilor lui Manoil. Atracția către 
unicitatea individului — element de 
sorginte romantică — este întregită 
de o tehnică sugerată de împrejurările 
istorice concrete. De la acestea, ro- 
mancierul a împrumutat şi un alt au- 
tomatism, raportarea la circum- 
stanţele imediate şi evitarea acelora 
care s-au petrecut “cîndva”. O epis- 
tolă nu are în vedere amintirile, ci, 
date fiind particularităţile corespon- 
denţilor, numai faptele petrecute cel 
mult “ieri”, deci abia consumate. Este, 
din nou, un împrumut pe care arta 
literară îl face din fondul de întîmpi- 
nare pe care îl propune realitatea 
istorică. 

De altfel, acesta a oferit şi alte 
posibilităţi, care au contribuit sub- 
stanţial la realizarea unei configurații 
specifice pentru epicul romanesc in- 
cipient. Este vorba despre structura 
de eseu, pe care acesta o extrage din 
dezbaterile, extrem de numeroase şi 
de furtunoase, desfăşurate la niveluri 


diferite şi cuprinzînd o problematică 
bogată. Transpunerea nemediată a 
modelului din istorie în ficţiune duce 
însă la eşecul, temporar, al 
proiectului. Aşa s-a întîmplat cu 
Tainele inimii (1850) de M. 
Kogălniceanu. Scriitorul şi-a conceput 
romanul ca pe un amplu eseu, 
dezbatere ideologică pe teme de strin- 
gentă actualitate. Cum asemenea dis- 
pute proveneau dintr-un complex de 
probleme, atingerea doar a unei 
simple întrebări declanşa întregul 
ansamblu. În istoria cotidiană, astfel 
de asocieri erau tolerate în mod firesc. 
Dar într-un roman, ele se tes din 
fragmente, din personaje. Or, pe 
acestea Kogălniceanu nu avusese 
timp să le imagineze şi să le 
asambleze după o arhitectură spe- 
cifică. in concluzie, romanul lui este 
neterminat, întrucît realitatea este, 
într-adevăr, infinită, dar epicul trăieşte 
numai din sugerarea infinitului. Timpul 
va sedimenta repede astfel de 
principii. Dar este de subliniat că 
unele dintre acestea, care au dus la 
apariţia romanului românesc, s-au 
datorat paşoptismului şi deceniului 
care i-a urmat. 

Dezbaterile de idei sînt atît de 
complexe şi, mai ales, atît de 
profunde, încît reverberaţiile lor 
cuprind toate teritoriile de limbă 
română. Romane apar, în consecinţă, 
în Moldova şi în Muntenia, dar şi în 
Transilvania şi în Banat. Roman se 
scrie şi acolo unde acest lucru părea, 
pînă de curînd, să nu fi fost posibil, 
adică în Basarabia. Arhivele ruseşti 
au scos la iveală textul unui roman, 
scris în jurul lui 1860 şi care consună 
în toate privinţele cu modelul epic 
post-paşoptist. Analizîndu-l amplu, cu 
alt prilej, am evidenţiat capacitatea 
autorului încă necunoscut, ca şi titlul 
acestui roman oprit de cenzura impe- 
rială ţaristă, de a construi o dispută 
ideologică perfect coerentă şi de 
oarecare amploare. 

Am evidenţiat, în cele de pînă 
acum, doar cîteva dintre problemele 
pe care le ridică o discuţie referitoare 
la consecinţele paşoptismului în 
literatură. Spaţiul nu ne permite însă 
decît o abordare parţială. Nu putem 
însă omite, în chip de încheiere, 

înregistrarea unor întrebări cu implicaţii 
mai generale. Una dintre acestea 
priveşte caracterul acestei implicaţii. 
A avut sau nu literatura de cîştigat de 
pe urma revoluţiei de la 1848 — iată 
o dilemă care a fost apreciată în cadrul 
mai larg al utilității întregii mişcări po- 
litico-ideologice de atunci. Din cele de 
pînă acum va fi reieşit că am 
considerat paşoptismul drept o 
transformare radicală produsă în 
cîmpul mentalităților româneşti, care 
a înrîurit eficient dezvoltarea tuturor 
componentelor vieţii literare. 
Junimiştii, prin G. Vîrnav-Liteanu (în 
“Convorbiri literare”, an. X, 1876, nr. 
2—4), erau de părere că revoluţia so- 
cială a antrenat şi o “revoluţie literară”, 
care a perturbat evoluţia firească. 
Neputîndu-ne îngădui speculaţii 
asupra a “ceea ce ar fi fost dacă ...”, 
conchidem că “ceea ce a fost” efectiv 
adus la scoaterea definitivă a literaturii 
române din sfera est-europenismului 
şi a consolidat apartenenţa ei la 
sistemul literar european modern. 
Acest lucru a fost posibil, între 
altele, şi datorită faptului că, spre 
deosebire de componentele 
ideologice şi, mai ales, politice, 
componenta literară s-a arătat mai 
prudentă şi a pus în valoare cu mai 
mare îndrăzneală elementele 
tradiţionale. Literatura paşoptismului 
a reuşit să găsească un echilibru 
profitabil între cerinţele actualităţii de 
ultimă oră şi respectul faţă de 
autohtonie. Este un principiu afirmat 
şi respectat de îndrumătorii literari şi 
de scriitorii din deceniile pre- şi post- 
paşoptist. “Darul imitaţiei s-a făcut la 
noi o manie primejdioasă, pentru că 
omoară în noi duhul naţional. Această 
manie este mai ales covîrşitoare în 
literatură” — scria Kogălniceanu, la 
1840, în “Dacia literară”. In 
consecinţă, publică atît Alexandru 
Lăpuşneanul de C. Negruzzi şi un 
studiu al aceluiaşi despre folclorul 
naţional, cît şi Buchetiera de la 
Florenţa de V. Alecsandri. Sînt 
convingeri pe care cel din urmă le va 
reafirma, la'1855, în “România litera- 
ră”, consfinţind astfel permanenţa unor 
constante care sfidau efemeridul. 
Precum în cazul romanului 
basarabean amintit (căruia editorii i-au 


dat un titlu ad-hoc, Aglaia, foarte 
potrivit), şi în cazul programelor 
adoptate de periodicele din toate 
tinuturile româneşti se observă 
aceeaşi unitate ideologică. Faptul 
este pus în evidenţă de modul în care 
îl aplică “Bucovina”. Gheorghe 
Hurmuzachi afirmă, chiar în primul 
număr, din 4 octombrie 1848, că 
publicaţia “va fi o oglindă a activităţii 
intelectuale a românilor”. Se refuză 
regionalismul şi. se susţine un 
europenism central, care îl echilibra 
pe acela extrem-apusean din 
Principate. Alecsandri coordonează 
tactica şi publică în periodicul 
cernăuţean trei capodopere ale 
folclorului nostru: Toma Alimoş, 
Balada Mioarei (adică Mioriţa) şi 
Mihu Copilul (toate în 1850). Le 
însoţeşte cu precizarea că aceste 
texte demonstrează prezenţa unui 
specific românesc. 

Tot Alecsandri, a cărui gîndire 
echilibrată va realiza, în bună parte, 
atît coeziunea mentalităţii paşoptiste, 
cît şi legătura acesteia cu spiritu-. 
alitatea generaţiei junimiste, intuieşte 
că factorul esenţial care asigură 
transmiterea unei perspective unitare 
este limba. L-a şi aşezat în prim-planul 
notei care însoțea publicarea celor trei 
balade. Dar îl va apăra, cu o abilitate 
şi cu ovehemenţă poate nu îndeajuns 
subliniate, în “România literară” şi apoi 
în “Convorbiri literare”. impreună cu 
M. Kogălniceanu şi N. Bălcescu, 
Vasile Alecsandri a contribuit la 
îndepărtarea raționalismului şi la 
afirmarea principiului istoric, extrem 
de fertil în cîmpul culturii şi, implicit, 
al literaturii. Paşoptismului i se oferă 
astfel o componentă practică într-un 
domeniu sensibil la astfel de 
intruziuni. 

ÎN CONSONANŢĂ 

CU NORMELE 
LITERARE 
ROMÂNEŞTI ACTUALE 


Referat asupra tezei de 
doctorat Căutări şi realizări în 
poezia basarabeană contem- 
porană. Dinamica sacrului: 
de la traditionalism la post- 
modernism, de Ana Bantoş, 
prezentat la 14 mai curent, la 
Universitatea “Al. |. Cuza” din 
laşi. 


Lucrarea elaborată de dna Ana 
Bantoş abordează o problemă 
deosebit de importantă, în marginea 
căreia se poartă controverse violente, 
atit în dreapta, cît şi în stînga Prutului. 
Autoarea este cunoscută prin 
intervenţiile din presa literară 
basarabeană, cu studii şi articole 
apreciate pentru profesionalitatea 
opiniilor. Recent, D-sa a colaborat cu 
două capitole (despre Liviu Damian şi 
Nicolae Dabija) la volumul colectiv 
Literatura română postbelică. 
Integrări, valori, reconsiderări, 
apărut la Chişinău, sub îngrijirea lui 
Mihail Dolgan. 

Lucrarea propusă de dna Ana 
Bantoş drept teză de doctorat se 
înscrie, aşadar, în sfera unor preocu- 
pări de intensă actualitate. Acestea 
se divizează în două mari grupe: 
raporturile dintre poezia de limbă 
română din Basarabia şi aceea din 
România; raporturile dintre lirica 
basarabeană actuală şi lirica 
basarabeană a deceniilor '60—'70. 

Cea dintîi grupare de probleme 
se află sub semnul căutării sacrului. 
Cea de a doua urmăreşte dinamica 
acestuia, de la tradiţionalism la 
postmodernism. Dovedind o capaci- 


La 14 maia. c. 

doamna Ana BANTOŞ, 
membru al colegiului 

de redacţie al revistei 
Limba Română, a susținut 
cu brio, sub conducerea 
academicianului Constantin 
Ciopraga, la Universitatea 
“Al. |. Cuza” din laşi, teza 
de doctorat Căutări 

şi realizări în poezia 
basarabeană. Dinamica 
sacrului: 

de la traditionalism 

la postmodernism. Cu 
acest prilej îi adresăm calde 
felicitări şi urarea: 

Vivat, crescat, floreat! 


Colegii ÎI e 
de la “LIMBA ROMANA” 


tate puţin obişnuită de orientare în 
fenomenul literar basarabean, 
autoarea aşază la fundamentul tezei, 
pe de o parte, o înţelegere istorică, 
iar pe de altă parte, o abordare critică. 
Faptul este evident din chiar primele 
pagini introductive, care explică 
nevoia de sacru prin eliberarea 
literaturii de sub dictatul extraliterar. 
Pornind de la această premisă, 
autoarea analizează raportul dintre 
sacru şi profan în poezia lui Lucian 
Blaga, pentru ca, de aici înainte, să 
urmărească firele acestei relaţii în cel 
dintîi capitol. Paginile despre lirica 
blagiană dovedesc familiarizare cu 
soluţiile propuse de exegezele de 
valoare, cu sesizarea liniilor principale 
ale creaţiei, avînd drept rezultat 
prezentarea emblematicii cores- 
punzătoare. 

Alegerea liricii blagiene drept 
reper în judecarea liricii basarabene 
din anii '60—'70 dovedeşte o bine- 
venită schimbare a coordonatelor 
valorice şi o lărgire a posibilităţilor in- 
terpretative. Alăturîndu-se tendinţelor 
actuale ale criticii şi istoriei literare din 
stînga Prutului, autoarea tezei se 

înscrie într-un grup de orientări 
care,renunţind la considerarea 
eminescianismului drept suprem 
criteriu axiologic, tinde să ofere 
judecăţi în consonanţă cu normele 
literare româneşti actuale. 

Cel dintîi capitol prezintă 
“dimensiunile vaticinare” din lirica lui 
Grigore Vieru, Liviu Damian, Nicolae 
Dabija. Consider paginile dedicate 
liricii lui Grigore Vieru printre cele mai 
substanţiale din cîte s-au scris pînă 
acum pe această temă. Corectă şi 
fructuoasă mi se pare, de asemenea, 
invocarea relaţiei sacru/profan după 
modul în care o concepe Rene Girard 
(în Violenţa şi sacrul) şi aplicarea 
acestei relaţii la poezia discutată. 
Exemplele de acest fel pot fi 
înmulţite, dovedind că dna Ana 
Bantoş a parcurs cu un profit 
substanţial o bibliografie teoretică 
bogată şi de foarte bună calitate. Se 
dovedeşte totodată că aplicarea 
standardelor general româneşti la 
poezia basarabeană este nu numai 
posibilă, dar şi deosebit de profitabilă 
pentru o viitoare istorie literară. 

Aceeaşi cercetare atentă şi 
aplicată este rezervată şi versurilor lui 
Liviu Damian şi Nicolae Dabija. Dna 
Ana Bantoş probează aptitudini de fin 
analist pentru versuri cu profiluri 
diferite, D-sa adaptîndu-se speci- 
ficului fiecărui autor. După un procedeu 
frecvent în critica noastră, autoarea 
tezei recurge la subtilităţi lexicale, 
pentru a defini, spre exemplu, lirica 
lui Liviu Damian în acest fel: “am 
putea spune că îngîndurarea, la 
Damian, este îndurare” (p. 149). Nu 
ştiu cît de exactă este realitatea po- 
etică sugerată de acest calambur, dar 
este limpede că avem a face cu o 
definiţie atrăgătoare şi care 
consfinţeşte disponibilităţi de 
interpretare speculativă. 

Cel de al doilea capitol urmăreş- 
te reperele sacrului în poezia post- 
modernă basarabeană, cu pagini de 
analiză pertinentă a versurilor lui 
Eugen Cioclea şi Emilian Galaicu- 
Păun. Sublihiez încă o dată, şi în 
acest caz, largile posibilităţi analitice 
ale autoarei, capabilă să sesizeze şi 
să definească adecvat nu numai liniile 
generale, ci şi nuanțele. Făcînd, o 


dată în plus, dovada asimilării 
temeinice a unor ustensile teoretice 
intens vehiculate azi, dna Ana Bantoş 
le priveşte deseori cu prudenţă. Este 
cazul postmodernismului, faţă de care 
manifestă rezerve binevenite (p. 194), 
concept critic pe care totuşi îl adoptă, 
iarăşi în mod binevenit, din raţiuni 
metodice. În afara versurilor scrise de 
cei doi, autoarea află elemente 
postmoderne şi la Arcadie Suceveanu 
şi la Leonard Tuchilatu. Postmoder- 
nismului basarabean i se creează 
astfel şi o tradiţie locală, după modelul 
postmodernismului din dreapta 
Prutului. 

Autoarea tezei foloseşte o 
bibliografie extrem de bogată, 
teoretică şi aplicată. Sînt invocate 
curent nume europene de autoritate, 
procedeu care pune în fața poeţilor 
basarabeni o oglindă extrem de 
pretențioasă. REZULTATUL PROCE- 
DEULUI FOLOSIT ESTE SURPRIN- 
ZATOR: O POEZIE, DESPRE 
CARE S-A AFIRMAT ŞI SE MAI 
AFIRMĂ, DEOPOTRIVĂ, PE AM- 
BELE MALURI ALE PRUTUL UI, CĂ 
NU POATE OFERI NIMIC CONSIS- 
TENT SE ARATĂ CAPABILĂ, DA- 
TORITĂ UNUI INSTRUMENTAR 
CRITIC ADECVAT, SĂ ADUCĂ ÎN 
LITERATURA ROMÂNĂ VALORI 
INDISCUTABILE. CONTRIBUIE 
SUBSTANŢIAL LA ACEASTA ŞI 
COMPETENTA AUTOAREI, PRO- 
BATĂ PE APROAPE FIECARE 
PAGINĂ, ÎN A REALIZA O FUZI- 
UNE DESĂVIRŞITĂ ÎNTRE CITAT 
ŞI INTERPRETAREA LUI. 

Lucrarea intitulată Căutări şi 
realizări în poezia basarabeană 
contemporană este riguros 
construită, temeinic motivată, 
foloseşte o metodologie modernă şi 
clară, un limbaj critic aerisit şi elegant. 
Sînt doar unele dintre argumentele 
care, adăugate celor enumerate an- 
terior, îndreptăţesc acordarea titlului 
de “doctor în filologie” autoarei, dna 
Ana Bantoş. 

MOTIVUL 
SPECTACOLULUI 

ÎN CREAȚIA LUI 
VASILE VASILACHE (I) 


POVESTEA CU 
COCOŞUL ROŞU 


Vasile Vasilache este una dintre 
figurile marcante ale prozei românești 
contemporane. Opera lui, imprevizibilă 
şi dificilă la prima vedere, dezvăluie 
cititorului subtil substraturi şi semnifi- 
caţii revelatorii, ce vădesc o viziune 
profundă, complexă şi filozofică 
asupra vieții. 

Simbolic în acest sens este 
romanul amintit în capul rîndurilor de 
faţă. Deja titlul suscită asociaţii literare 
dintre care una se impune în mod 
imperios: Bîlciul deşertăciunilor de 
William Thackeray. Ambele romane 
pornesc de la o imagine şi o concepţie 
pivot: viaţa văzută şi înţeleasă ca 
spectacol, joc, comedie, poveste. 

Poetica romanului Biîlciul de- 
şertăciunilor cu originalitatea şi 
valenţele ei multiple este determinată 
în primul rînd de poziţia autorului, care 
apare ia începutul şi sfîrşitul romanului 
în postură de păpuşar. Astfel, el 
devine pilonul fundamental, axa po- 
etică integratoare care şi creează 
cadrul structural-compoziţional în care 
e cuprins întreg romanul. Autorul- 


păpuşar domină întregul, învie păpu- 
şile şi ele încep să se mişte, să acţio- 
neze, să joace în faţa noastră un 
spectacol, o poveste, o comedie. 
Oamenii, în viziunea lui Thackeray, 
sînt păpuşi, manechine, fiinţe comice, 
artificiale. Principala lor meteahnă 
este că se prefac, sînt nesinceri, 
confundă dorinţa, iluzia cu realitatea 
(volens-nolens, conştient sau incon- 
ştient). Realitatea este alta decit cea 
pe care o prezintă şi ei înşişi sînt altfel 
decît se pretind a fi. Afişează ele- 
ganţă, generozitate, nobleţe, mărini- 
mie, dar în esenţă sînt egoişti, făţar- 
nici, vanitoşi, mediocri, necinstiţi sau 
în cel mai bun caz naivi, orbi, infantili, 
creduli. Societatea modernă, materi- 
alistă, pragmatică, bogată sau pe cale 
de îmbogăţire e o societate fără eroi 
(sugestiv este în acest sens subtitlul 
operei — Roman fără erou). Astfel, 
Thackeray dezvăluie discrepanţa fun- 
damentală a civilizaţiei materialiste 
moderne: ruptura dintre aparenţă şi 
esenţă, dintre pretenţie şi realitate, 
haina exterioară bogată şi fondul uman 
sărac, pipernicit, deformat, nedez- 
voltat. 

Originalitatea operei lui Thacke- 
ray se naşte însă, pe de altă parte, şi 
din tendinţa scriitorului de a prezenta 
o imagine cît mai detaliată, cuprinză- 
toare a Angliei, dar şi a Europei şi a 
lumii în genere. În roman apar ima- 
ginile şcolii şi sistemului de învăţă- 
mînt, .ale provinciei şi aristocrației 
provinciale, ale Londrei, burgheziei şi 
aristocrației londoneze, ale bătăliei de 
la Waterloo etc. Opera se structu- 
rează şi din panorama epică largă, din 
tendinţa spre obiectivitate şi din 
viziunea subiectivă, sceptică a lumii. 
Această corelaţie neaşteptată dintre 
scepticismul subiectiv şi imaginea 
obiectivă, caracteristică Angliei din 
prima jumătate a secolului XIX, deter- 
mină originalitatea poeticii romanului. 
În plan literar putem depista legăturile 
destul de strînse ale lui Thackeray cu 
romantismul (ecourile contrastului la 
toate nivelurile romanului etc.). 

Şi romanul lui Vasilache are 
drept axă conceptul despre viaţă ca 
o poveste, adică bilci, comedie, 
spectacol: povestea lui Serafim şi a 
bouţului alb. Dacă însă la Thackeray 

lumea, societatea era cea obişnuită, 
cotidiană, reală, atunci lumea lui 
Vasilache este una neobişnuită, cari- 
caturală şi carnavalescă: Serafim 
cumpără la iarmaroc un bouţ în loc 
de viţică; Anghel, un ţigan văcar, dar 
şi poştaş, este promotor al “noului” şi 
“apărător” al progresului; Zamfira, 
satul în iureşul lui burlesc, conducerea 
colhozului şi un scripcar rătăcitor, apoi 
acel du-te-vino cu bouţul alb, care, ba 
e dus el de frînghie, ba duce el 
oamenii de “frînghie”. 

Remarcăm că în ambele romane 
e sugestivă ciclicitatea. La Thackeray 
romanul debutează cu chipul 
păpuşarului aflat în mijlocul iarmaro- 
cului, înainte de începutul spectaco- 
lului, şi se termină cu îndemnul lui de 
a strînge păpuşile în ladă, căci 
spectacolul s-a terminat, subînţele- 
gîndu-se însă că el va fi reluat. 
Romanul lui Vasilache începe cu 
imaginea zorilor de ziuă cînd bouţul e 
dus la iarmaroc de către Cozoroc, 
stăpînul său, şi se încheie cu scena 
cînd bouţul, care a fost lăsat de 
Serafim în pădure, în libertate, e prins 
de pădurari şi adus seara la stăpîn, 
apoi la cîrmuire, ca a doua zi să 
reînceapă alte noi peregrinări, un nou 
spectacol, o nouă poveste. 

Imaginea bilciului la Vasilache 
e axată pe o lume patriarhală, a 
țăranilor, aflată la o mare răscruce, 
într-o ciocnire crucială, pe de o parte, 
cu totalitarismul, socialismul sovietic, 
iar pe de altă parte, cu civilizaţia in- 
dustrială, materialistă, consumistă. 
Povestea, spectacolul se naşte toc- 
mai ca rezultat al acestei “întîlniri”, al 
acestui conflict de adîncime, prezen- 
tat de Vasilache într-o formulă artis- 
tică neaşteptată, care trezeşte iniţial 
multe nedumeriri şi întrebări. Anume 
această “întîlnire” dintre patriarhal şi 
totalitarism, mercantilism constituie 
axa romanului, determinînd originalita- 
tea structurii, poeticii şi stilului. 

E semnificativ că romanul 
începe cu drumul făcut de bouţ şi 
Cozoroc spre iarmaroc, concomitent 
fiind dezvăluită istoria lui Serafim. 
Astfel, dimineaţa, răsăritul soarelui, 
drumul, iarmarocul sînt văzute şi 
redate strălucit de Vasilache prin 
prisma acestui naiv patriarhal, care nu 


înţelege tămbălăul iarmarocului şi care 
e tîrît în iureşul civilizaţiei. Folosind 
optica unui sătean obişnuit, este 
dezvăluită istoria celuilalt naiv, ne- 
adaptat, şi el o fire patriarhală — 
Serafim Ponoară, care de asemenea 
a crescut în “ponoare”, departe de 
oameni, şi nimereşte în vîrtejul iarma- 
rocului, al bîlciului, spectacolului, 
pomenindu-se căsătorit şi “căpătuit” 
nu numai cu “fata de poveste Zamfira”, 
ci şi cu bouţul alb. In acest sens Sera- 
fim se înfăţişează ca o făptură neobiş- 
nuită, fiind nu atît un înger, o natură 
serafică, cît mai degrabă o fire 
grotescă, carnavalescă, un înger tîrît 
prin noroi, prin iarmaroc, un arlechin 
cu aripi de înger în care nu ştii dacă 
este mai multă naivitate, ingenuitate 
sau prostie. El este atras în iureşul 
biîlciului şi satul se amuză, rîde nu 
numai de Serafim, ci şi de sine. In 
aşa fel, rîsul lui Vasilache este risul 
popular carnavalesc, ambivalent, 
care şi neagă, şi afirmă în acelaşi 
timp. 

După Vasilache ambele com- 
ponente ale existenţei (patriarhalitatea 
şi progresul) sînt la fel de vulnerabile 
şi deci comice, burleşti. Astfel, dacă 
opera lui Thackeray este dominată de 
scepticism, atunci în romanul lui 
Vasilache predomină rîsul vesel, jocu- 
lar, care-şi are sorgintea în comicul 
oral, popular. Putem observa însă la 
Vasilache şi elemente ce ţin de alt 
registru stilistic, pe care însă nu le 
vom analiza aici, ele constituind 
obiectul unei alte teme. 

E necesar să dezvăluim modul 
în care Vasilache structurează, orga- 
nizează acest motiv fundamental şi 
care sînt componentele lui esenţiale. 
Am menţionat anterior ciclicitatea 
spectacolului. In continuare vom evi- 
denţia cîteva imagini esenţiale, care 
apar mai pregnant fiind puse alături 
de opera lui Thackeray. Dacă la 
scriitorul englez imaginea bilciului e 
oarecum etichetată, declarată direct 
de către autor şi astfel e pronunţat 
subiectivă, tendenţioasă (în sensul 
realist, obiectiv, critic al secolului XIX), 
atunci imaginea spectacolului la 
Vasilache e într-un fel mai voalată, 
complexă, “arlechinizată”. 

La Vasilache o imagine-cheie 


94 


Limba Română 


este în primul rînd cea a iarmarocului. 
Aici autorul dezvăluie un concept, 
care cuprinde tendinţele fundamentale 
ale existenţei. iarmarocul este deci 
viziunea lumii ca forfotă, vînzoleală, 
stihie. 

Apoi lumea-iarmaroc conţine în 
sine şi acea uimire ingenuă, totală în 
faţa frumosului, deşi exprimată în 
aceeaşi cheie burlescă: “Cite iarma- 
roace am îmblat încă aşa patret n-am 
văzut... Tare-i alb, bre-bre-e-e-e!. 
Lumea-iarmaroc dezvăluie, de aseme- 


nea, şi atitudinea filozofico-raţiona-. 


listă nihilistă faţă de frumuseţea 
neobişnuită a începuturilor ancestrale, 
în care vede doar o himeră, bouţul alb 
fiind sortit nimicirii, dispariţiei, neanti- 
zării (“cinci puncte într-o paranteză”, 
“cinci plăcinţele negre între doi ţăruşi”, 
“cinci baligi între doi ţăruşi”). Din acest 
punct de vedere este semnificativ şi 
episodul următor (“Lapte fără de vacă 
ori vaca-robot”). În al patrulea rînd 
este întreţesută viziunea pragmatică, 
consumistă, mercantilă a lumii, feno- 
menelor (“el, banul, creşte, dacă îl 
hrăneşti zdravăn...; iese nişte carne, 
cuşer, mmîh!...; Mmm, ce fleici şi 
mititei la grătar!...”). 

Lumea conţine însă şi privirea, 
concepţia dezinteresată a omului care 
simte susţinerea altor fiinţe (“la nu 
mai grăiţi, că-i mare mîngiiere: ieşi 
afară şi tragi o raită prin ocol şi te iei 
cu un gînd dez-de-dimineaţă...”). 

Bineînţeles că imaginea iarma- 
rocului este la Vasilache şi simbol al 
discontinuități, instabilității, al schim- 
bării, netrăiniciei, al clipei care apare 
în toată goliciunea ei. Această con- 
cepţie amplă a existenţei este susţi- 
nută şi de un comentariu. autoricesc 
despre Bălan, care “cîndva era mîndria 
codrilor, stăpînul izvoarelor”, iar acum 
este tîrît de-o aţă închipuită şi pe 
socoteala lui se bea şi se veseleşte. 

O altă imagine-pivot este cea a 
“sezătorii — însurătorii” lui Serafim cu 
Maria-Zamfira. Acesta este un spec- 
tacol burlesc pe care îl înscenează 
Anghel. Chipul lui Serafim este aici 
ridicol-caricatural, Vasilache bătîn- 
du-şi joc de prostia, credulitatea, 
naivitatea “moldovanului moale”. 
Anghel este simbolul perversităţii, a 
tot ce e străin, pribeag, mincinos, 


schimbător, înşelător, ahtiat de 
strălucire fadă. Se întrevăd în acest 
episod şi elemente de parodie la 
adresa literaturii bucolice, idilice a 
anilor '60—'70. Dar e important să 
remarcăm că pe Vasilache nu-l 
preocupă numai acest “minispectacol 
ca atare” (şezătoarea- însurătoarea), 
ci mai ales macrospectacolui care 
cuprinde şi reacţia satului la această 
întîmplare (întrebările, presupunerile, 
încercările de “restabilire” etc.). Spec- 
tacolul devine total, fiind înfăţişat şi 
în acelaşi timp discutat. Reprezenta- 
ţia carnavalescă este susţinută şi de 
personajele rustice burleşti: Chirică- 
prostul (care ne aminteşte de dracul 
din poveştile lui Creangă), hărţăgosul, 
blajinul, isteţul — patru tipuri ale. 
teatrului tradiţional popular, patru 
măşti străvechi ce vin din evul mediu 
şi ne amintesc de “commedia deli 
arte”. Aceste personaje readuc 
căsătoria şi deci existenţa la dimensi- 
unea rîsului caricatural, unde totul se 
anihilează şi se afirmă. Riîsul anihilea- 
ză orice pretenţii de analiză, de des- 
cifrare a evenimentelor, orice pretenţii 
istorico-filozofice de interpretare a lor, 
orice generalizări. În acest sens 
trebuie tălmăcite inscripţiile: “De la 
bou la ou şi-napoi”, “Trăiască tehnica! 
Gata trei minute; interesul lumii işti- 
leac dorinţe lumii — mama mea 
nădejdea mea bătrînă...”. Evident că 
aici spectacolul e îndreptat şi 
împotriva concepţiei şi lozincilor 
socialiste despre lume şi împotriva 
savanteriei liniare, dogmatice de tip 
sovietic, care tindea să reducă 
fenomenele la scheme primitive, 
univoce, în alb-negru. Dar nu putem 
să nu vedem şi răsturnări 
surprinzătoare, anihilări în stil vesel 
rabelaisian. 

Aşadar, două imagini funda- 
mentale — cea a iarmarocului şi cea 
a “şezătorii-însurătoare” — dau 
expresia originalității viziunii artistice 
şi stilului lui Vasilache, amplificate de 
polivalenţă, de “vitraliu” şi de privire 
polidimensională asupra spectacolului 
din Povestea cu cocoşul roşu. 

lulia MELNIC 
Biblioteca Națională 
a Republicii Moldova 


PUBLICAŢIILE 
PERIODICE 

DIN BASARABIA 
DE LA ÎNCEPUTUL 
SEC. XX 


DIN COLECŢIA 
SERVICIULUI “CARTE 
VECHE ŞI RARA” 

AL BIBLIOTECII NAŢONALE 


Biblioteca Naţională a Republicii 
Moldova (str. 31 August 1989, 784) — 
centru naţional de informaţie şi biblio- 
logie, centru de coordonare în domeniul 
bibliologiei, centru de asistenţă metodo- 
logică de specialitate a bibliotecarilor 
din republică — a fost deschisă.la 22 
august 1832 ca Bibliotecă Publică Guber- 
nială din Chişinău. 

Fondul de carte al Bibliotecii con- 
stituie circa 3 mil. publicaţii, fiind îngrijit 
de un personal de circa 300 de salariaţi. 

Sălile de lectură ale Bibliotecii pri- 
mesc în medie cîte 700—900 de cititori 
pe zi, iar împrumutul de cărţi atinge cifra 
de 1 mil. de publicaţii pe an. 

Biblioteca Naţională nu este un 
simplu depozit de carte, ci un sistem 
complex, ce reuneşte într-un ansamblu 
mai multe domenii de activitate culturală 
şi ştiinţifică. 30 de servicii asigură exer- 
citarea funcţiilor principale ale Bibli- 
otecii. 


Serviciul “Carte veche şi rară”, 
care în 1999 urmează să împlinească 
30 de ani de activitate, se ocupă de 
conservarea moştenirii culturale a 
Republicii Moldâva. Fondul de carte 
veche, alcătuit din mai multe colecţii, 
conţine 13 000 de cărţi şi o impună- 
toare colecţie de publicaţii periodice. 
Mă voi referi în cele ce urmează 


anume la acest fond de publicaţii, ce 
constituie o elocventă caracteristică 


a epocii pe care o reprezintă. 


La începutul sec. XX, după 
aproape 100 de ani de dominație a 
Imperiului Rus, Basarabia era consi- 
derată de unii contemporani pierdută 
pentru naţiune. Limba oficială deve- 
nise limba rusă, ea fiind introdusă în 
toate sferele vieţii sociale, iar publi- 
caţiile periodice aduse din Rusia sau 
tipărite în Basarabia erau toate în 
această limbă şi aveau scopul de 
deznaționalizare a poporului băştinaş. 

Abia în anul 1906, după Revolu- 
ţia rusă de la 1905, în Basarabia se 
produce un adevărat miracol — 
începe lupta pentru redobîndirea drep- 
turilor naţionale, pentru cultura şi limba 
naţională. 

Apar primele publicaţii periodice 
româneşti, avînd ca program de acti- 
une prosperarea socială şi naţională 
a poporului, educaţia lui culturală. 
Este vorba de ziarele “Basarabia”, 
“Viaţa Basarabiei”, “Glasul Basara- 
biei”, “Molidovanul” — cu o existenţă 
foarte scurtă — şi de revistele “Cu- 
vîntul moldovenesc”, “Luminătorul”, cu 
o durată de apariţie mai lungă, acum 
făcînd parte din colecţia de publicaţii 
periodice ale serviciului “Carte veche 
şi rară”. Revista “Cuvîntul moldove- 
nesc” a fost marcată de dramatica 
luptă pentru supraviețuirea spiritului 
românesc, care la acea vreme era 
aproape anihilat de către administraţia 
rusă din Basarabia. Apariţia publicaţiei 
se datorează marelui naţionalist şi 
filantrop basarabean Vasile Stroescu. 
Primul număr ai acestei reviste a fost 
editat în mai 1913, avîndu-l ca redac- 
tor pe Nicolae N. Alexandri, ajutat în 
mare măsură de Pan Halippa. Prin- 
cipalii colaboratori ai revistei au fost 
S. Murafa, Al. Mateevici, |. Buzdugan, 
V. Harea, T. Vicol, T. Inculeţ, Gh. Tudor, 
P. Cazacu ş. a. În primul număr al re- 
vistei, în “Un cuvînt înainte”, se spu- 
ne: “... Socotim cuvîntul moldovenesc 
tipărit unul din cele mai bune mijloace 
pentru deşteptarea moldovenilor din 
Basarabia, care zac în întunericul 
neştiinţei, şi de aceea nu rîvnim de la 
cititori alt nume, decît acela de slujitori 
ai cuvîntului moldovenesc tipărit”. 

E impresionantă poezia (mai 


96 


Limba Romåuä 


bine zis o strofă) a lui G. Sion care 
se publica în fiecare număr pe foaia 
de titlu: 
Mult e dulce şi frumoasă 
Limba ce vorbim, 
Altă limb-armonioasă 
Ca ea nu găsim... 


O, vorbiti, scriţi româneşte, 

_ Pentru Dumnezeul 

in activitatea publicaţiilor pre- 
valau revendicările cu caracter naţi- 
onal, fiind punctată orientarea spiri- 
tuală a românilor basarabeni. 

Mărturie sînt lucrările publicate 
în paginile revistei purtînd numele 
marilor scriitori români: V. Alecsandri, 
A. Russo, G. Coşbuc, M. Eminescu, 
l. Creangă, O. Goga ş. a. 

În articolul programatic al publi- 
caţiei se preciza: “Aici, în cărticelele 
aceste, doritorii de lumina cunoş- 
tinţei, vor găsi scrieri despre nevoile 
lor obşteşti, despre istoria neamului 
lor şi vor putea să se adăpe din 
cugetarea celor mai mari scriitori. În 
cărticelele noastre se vor tipări scrieri 
privitoare la lege şi la viaţa sufletească 
a omului, care scrieri sînt menite să 
sădească în mintea cetitorului gîndiri 
mai înalte, iar în inima lor porunci şi 
simţiri mai frumoase şi mai omeneşti”. 
În continuare redacţia anunţă că va 
scrie “despre boale”, va da sfaturi 
gospodăreşti, va pune în discuţie 
chestiuni economice: “În deobşte 
“Cuvîntul moldovenesc” doreşte să 
oglindească întreaga viaţă şi toate 
nevoile basarabenilor”. După cum 


menţionează Şt. Ciobanu, în cartea 
“Cultura românească în Basarabia 
sub stăpînirea rusă” (Chişinău, 1923), 
pînă în anul 1917 revista a apărut 
regulat, “tipărită pe 3—5 coale cu 
scrieri din cei mai de seamă mînuitori 
ai condeiului din Vechiul Regat şi cu 
concursul mai multor basarabeni”. 
Colecţia de publicaţii a serviciului 
deţine cîteva numere ale acestei 
reviste din perioada 1913—1916. 
“Printre revistele româneşti din 
Basarabia apărute după prima revo- 
luţie rusă se află şi revista “Lumină- 
torul” (1908), care a fost editată fără 
întrerupere pînă în anul 1943. 

În 1907, preoțimea basarabeană 
adresează autorităţilor bisericeşti 
rugămintea de a accepta publicarea 
unei reviste cu caracter religios şi 
moral. Sinodul rusesc din 20 
decembrie 1907 permite arhiepis- 
copului din Chişinău (pe atunci Prea- 
sfinţitul Vladimir, Episcopul Chişi- 
năului şi Hotinului) “... a se da dezle- 
gare tipăririi, de la anul 1908 ... 
jurnalului subt numele de “Luminăto- 
rul”, în limba moldovenească, după 
programa arătată, subt cenzura 
protoiereului Spiridon Muranevici, şi 
cu numirea protoiereului Constantin 
Popovici şi a ieromonahului Gurie ca 
redactori ai acestui jurnal” (“Lumi- 
nătoru!”, 1908, nr. 1, p. 2). 

După cum reiese din program, 
în revistă urmau să fie tipărite: “ 
scrieri de Dumnezeu cuvîntătoare la 
întrebări din dogmele creştine pravo- 
slavnice, din învăţătura creştină de- 
spre morală, despre slujbele dumne- 
zeieşti şi obiceiurile bisericii pravo- 
slavnice...”. 

In comunicatul redacţiei este 
invocată necesitatea înfiinţării revistei 
pentru românii basarabeni cu scopul 

„să lumineze pe cei ce zac întru 
întunericul neştiinţei .. 

În fiecare lună apărea un număr, 
tipărit cu litere ruseşti. Deşi avea 
conţinut unilateral, era scris într-o lim- 
bă frumoasă, cu revelatoare nuanţări 
arhaice. Printre cei ce-au colaborat la 
această revistă au fost |. Rădulescu, 
arhimandritul Gurie Grosu, Alexie Ma- 
teevici, N. Enea, Gh. Tudor ş. a. 

Revista “Luminătorul” avea un 
conţinut pur bisericesc, dar a 

contribuit prin materialele publicate, 
mai ales prin cele ce priveau viaţa 
românilor, istoria Bisericii româneşti 
etc., la trezirea conştiinţei naţionale. 
Serviciul “Carte veche şi rară” dispune 
de o colecţie aproape completă a 
revistei “Luminătorul” începînd cu 
primul număr, editat la Chişinău la 
Tipografia Eparhială, în 1908 pînă la 
1943. 

În anul 1917 apar 4 numere (în 
posesia serviciului e doar nr. 1 al 
revistei) ale revistei pedagogice 
“Scoala moldovenească”, revistă a 
Asociaţiei Învăţătorilor Moldoveni din 
Basarabia. Materialele publicate aici 
erau influențate de revoluţia rusă de 
la 1917, aducătoare la acel moment 
de noi speranţe. Revista conţine un 
şir de articole abordînd necesitatea 
introducerii limbii materne în şcoală, 
îndrumări metodice pentru învăţători. 
Dată fiind lipsa organizaţiilor politice 
din acea perioadă, activitatea 
publicistică era principala formă de 
manifestare a mişcării naţionale în 
Basarabia. In pofida obstacolelor 
survenite din partea autorităţilor taris- 
te, colaboratorii publicaţiilor periodice 
au servit unei cauze comune — 
emanciparea românilor moldoveni din 
stînga Prutului şi menţinerea spiritului 
românesc pe acest meleag. 

Abia după săvîrşirea istoricului 
act al Unirii, Basarabia trăieşte zile 
de mare avînt cultural, toate forţele 
intelectuale din ţinut fiind angajate în 
procesul de renaştere naţională. 
Perioada interbelică s-a caracterizat 
printr-o adevărată explozie în domeniul 
publicisticii. 

Periodicele epocii au abordat un 
larg spectru de probleme: reflectarea 
trecutului istoric al românilor; promo- 
varea studiilor geografice şi etno- 
grafice, revenirea basarabenilor pe 
făgaşul românismului, consolidarea 
legăturilor cu statul unitar național, cu 
românii de pretutindeni, promovarea 
unei politici de bună înţelegere şi 
convieţuire cu minoritățile de pe pă- 
mîntul Basarabiei. 

Din căuza unui număr foarte 
mare de denumiri ale periodicelor ce 
au apărut pe teritoriul Basarabiei în 
perioada interbelică, ne vom referi doar 
la o parte din revistele de care 


dispune colecţia serviciului. Dintre 
cele mai prestigioase reviste de istorie 
şi de cultură generală fac parte: 

“Arhivele Basarabiei”, revistă de 
istorie şi geografie a Moldovei dintre 
Prut şi Nistru, care apare la Chişinău 
începînd cu anul 1929. Editarea 
publicaţiei a fost susţinută material de 
către N. lorga, pe atunci Preşedinte 
al Consiliului de Miniştri, şi de marele 
ierarh Î.P.S. Visarion, Episcop de 
Hotin; 

“Viaţa Basarabiei” — organ al 
societăţii “Cuvînt Românesc”, care 
apare lunar din 1932 sub conducerea 
lui P. Halippa, a fost o revistă de cultu- 
ră şi istorie, supranumită “plămînul 
spiritual al Basarabiei”; 

“Dintrecutul nostru”, revistă isto- 
rică, Chişinău, 1933. A fost o revistă 
fără precedent în istoria publicisticii 
basarabene, care s-a impus prin ori- 
ginalitatea materialelor publicate. 
Această revistă aborda şi probleme 
de genealogie. 

Din acest grup de publicaţii inter- 
belice mai fac parte şi revistele: “Măr- 
găritare basarabene” (anul 1927), 
“Renaşterea Moldovei”, revistă litera- 
ră şi de propagandă naţională (anul 
1920), “Straja neamului”, organ al “Ligii 
culturale, secţia dintre Prut şi Nistru 
pentru răspîndirea culturii în popor” 
(anul 1937). 

În acea perioadă apar o mulţime 


£ ata d SS 
“Doina Basarabiei” — revistă a 
Societății Literar-Artistice-Pedago- 
gice a Corpului Didactic Chişinău, nr. 
1, 15 mai 1929. 

de publicații periodice de specialitate, 
aparţinînd unor instituții: ştiinţifice, 
facultăţi, societăţi culturale. E vorba 
de: “Buletinul Facultăţii de Ştiinţe 
Agricole”, Chişinău (comunicările 
laboratorului de chimie agricolă); (anul 
1937); “Buletinul Societăţii Istorico- 
Literare din Chişinău B. P. Hajdeu” 
(anul 1922), “Buletinul Muzeului 
Naţional de Istorie Naturală din 
Chişinău” (anul 1927); “Basarabia eco- 
nomică, socială şi financiară” (anul 
1919); “Basarabia agricolă”, organ al 
Societăţii Agronomilor (anul 1920); 
“Foaea plugarilor” (anul 1921); “Via 
noastră” (anul 1919); “Chişinăul medi- 
cal” (anul 1939) şi altele. 

Un rol aparte în procesul naţional 
de educaţie culturală le revine revis- 
telor pedagogice: “Şcoala noastră” 
(anul 1921), “Tribuna şcoalei” (anul 
1921), “Doina Basarabiei” (anul 1929), 
“Scoala Basarabiei” (anul 1918) —o 
revistă oficială a învăţămîntului din 
Basarabia condusă de istoricul Şt. 
Ciobanu, care cerea cu insistenţă 
naţionalizarea întregului învăţămînt 
pentru românii basarabeni. Toate 
aceste publicaţii aveau scopul de a 
uni dăscălimea Basarabiei, de a 
încuraja, a înviora şi a trezi conştiinţa 
naţională a poporului. 

Revistele “Buletinul Arhiepisco- 
piei Chişinăului” (anul 1942), “Lumi- 
nătorul” (anul 1908), “Misionaru!” (anul 
1929), “Biserica Basarabeană” (anul 
1942). “Revista Societăţii Istorico- 
Arheologice Bisericeşti din Chişinău” 
(anul 1919) sînt publicaţii bisericeşti 
şi aveau drept obiectiv educarea şi 
culturalizarea societăţii. 

Concomitent cu periodicele edi- 
tate la Chişinău, fiece episcopie şi 
fiecare judeţ aveau publicaţiile lor. 
Vom numi doar cîteva dintre ele, care 
pot fi consultate în serviciul “Carte 
veche şi rară” al Bibliotecii Naţionale: 
“Cuget moldovenesc” (anul 1932) — 
publicaţie lunară a Societăţii Naţionale 
“G. Enescu” din Bălţi, “Şcoala Basara- 
beană” (anul 1933) — organ al 
Asociaţiei invăţătorilor din judeţul 
Lăpuşna, “Solidaritatea” (anul 1923) — 
revistă a corpului didactic din judeţul 
Soroca, “Desrobirea economică” — 
buletin al Camerei de Comerţ şi 
Industrie Orhei (anul 1943), “Viaţa 


economică din Bălţi şi Soroca” (anul 
1941) şi multe altele. 

Studenţii, liceenii, elevii aveau 
şi ei revistele lor. lată doar cîteva 
titluri: “Studentul!” (anul 1929), “Gîndul 
neamului” (anul 1920), “Limba noastră” 
(anul 1934) — reviste studenţeşti, 
“Vulturul Basarabiei” (anul 1920), 
“Izvoraşul” (anul 1930), “Ghiocelul” 
(anul 1934), “Licurici” (anul 1937), 
“Zorile” (anul 1932), “Armonia” (anul 
1937) ş. a. — reviste liceale. Mate- 
rialele publicate în aceste periodice 
erau semnate de studenţi şi elevi şi 
ofereau tinerilor scriitori, muzicieni, 
viitorilor oameni de ştiinţă posibilitatea 
de a se afirma. 

Majoritatea publicaţiilor perio- 
dice din perioada interbelică apăreau 
o dată pe lună, unele de două ori, cu 
un impunător număr de pagini. Aceste 
publicaţii şi-au făcut datoria (uneori cu 
mari sacrificii morale şi mai ales 
materiale): au exprimat idealurile 
culturale şi naţionale ale Basarabiei, 
au reflectat potenţialul intelectual al 
basarabenilor, posibilităţile de afirmare 
în toate domeniile vieţii ştiinţifice şi 
literare. Publicaţiile periodice din acea 
perioadă, împreună cu cărţile tipărite, 
reprezintă o valoare inestimabilă a 
patrimoniului nostru naţional. 

SFÎNTUL 
SAU EXPERIENŢA 
NORMALITĂŢII 


Sfîntul! este un personaj contro- 
versat. Pentru unii, sfîntul se aseamă- 
nă cu un erou inegalabil, date fiind 
reuşitele sale de ordin duhovnicesc. 
Pentru alţii, sfintul este un geniu, un 
om cu o vocaţie religioasă ieşită din 
comun, un solitar al istoriei spiritului, 
cantonat în matricea credinţei. În 
sfîrşit, pentru o a treia categorie de 
oameni, sfîntul este un neadaptat 
social, retras dincolo de lumea activă, 
într-un univers cu o arhitectură fan- 
tastică, dominată de elemente 
imaginare. Enunţate fiind aceste 
judecăţi de valoare, se impune să 
arătăm cine are dreptate... 

Ca orice analiză, înţelegerea 
vieţii sfinţilor presupune investigarea 
ei din interiorul mediului care o 
defineşte. Pătrunzînd în atmosfera de 
taină a marilor trăitori creştini, vom 
constata faptul că ceea ce le defineşte 
viaţa nu este neobişnuitul, ci 
obişnuitul, firescul. Concluzia imediat 
următoare este că între noi şi sfinţi 
există mai multe elemente care ne 
apropie decît situaţii care ne separă. 
De aceea, considerăm că o evaluare 
corectă a celor afirmate este posibilă 


numai prin reconsiderarea conceptelor. 


de sfînt şi sfinţenie, precum şi a 
modului în care s-a ajuns la o astfel 
de mutație în ordinea morală a lumii. 


|. SFÎNTUL ŞI SFINŢENIA 
ÎN LITERATURA BIBLICĂ 


Noţiunea de sfînt din vocabularul 
creştin corespunde termenului 
grecesc aghios? şi lexemului latinesc 
sanctus. Prin intermediul lor se 


sublinia calitatea pe care o primeşte 
tot ceea ce vine în atingere cu 
Dumnezeu, sfinţenia fiind calificativul 
posesiv al Divinităţii (Marcu 1, 24; 
Faptele Apostolilor 3, 14). In virtutea 
acestui fapt, omul poate deveni 
beneficiarul unei particularităţi noetice 
distincte, un agent magnetic, capabil 
să adune toate calităţile morale care 
aparţin naturii umane?. O lămurire 
cuprinzătoare a acestor aspecte o 
găsim în scrierile Noului Testament. 

Literatura neotestamentară 
consacră cu calitatea sfinţeniei 
persoane declinate şi grupuri de 
oameni, din diverse spaţii geografice. 
Oprindu-ne la prima situaţie relevată, 
atenţia ne este reţinută de scrierile 
istorice din cuprinsul canonului Noului 
Testament, respectiv de documentele 
evanghelice. 

in Evanghelia de la Luca, Cel 
care se învredniceşte a fi numit 
Sfîntul este însuşi Fiul lui Dumnezeu, 
în vestirea pe care îngerul Gavril o 
face fecioarei Maria (Luca 1, 35). Prin 
această remarcă, îngerul vine să 
atragă atenţia asupra însuşirilor 
excepţionale ale Celui care se va 
naşte, prin zămislire, de la Duhul 
Sfînt, anticipînd calitatea lui Hristos 
de îndrumător spiritual al umanităţii, 
de om responsabilizat în faţa stării de 
afi a umanului. Adoua mărturie despre 
un personaj a cărui viaţă se înscrie în 
tiparele sfinţeniei este cuprinsă în 
Evanghelia de la Marcu. Ea se referă 
la Înainte-mergătorul Domnului, loan 
Botezătorul, despre care 
contemporanii săi ştiau că este “bărbat 
drept şi sfînt” (6, 20). Ce a făcut loan 
ca să fie considerat sfint? Răspunsul 
la această întrebare îl găsim în 
Evanghelia de la Luca. 

In rugăciunea lui Zaharia, tatăl 
său, se află inserată o anticipare cu 
privire la destinul fiului de a fi cel care 
avea să dea poporului conştiinţa 
mîntuirii, întru iertarea păcatelor (1, 
77). Din cuprinsul acestei profeţii, 
înţelegem că loan avea să fie cel 
chemat să introducă poporul iudeu în 
atmosfera mesianică, pentru ca 
învăţătura Mîntuitorului să fie recep- 
tată în toată complexitatea ei de sem- 
nificaţii. Insistînd asupra aspectelor 
care i-au adus lui loan prestigiul de 

“bărbat sfînt”, acestea se clarifică prin 
portretul fizic şi moral al proorocului: 
“loan — scrie evanghelistul Marcu — 
era îmbrăcat în haină de păr de cămilă, 
avea cingătoare de piele împrejurul 
mijlocului şi mînca lăcuste şi miere 
sălbatică” (1, 6), iar Sfintul Luca face 
precizarea, deloc neglijabilă, că “a fost 
în pustiu pînă la ziua arătării sale 
către Israel” (1, 80). Avînd această 
icoană austeră în faţa ochilor, este 
lesne de înţeles că ne aflăm în faţa 
unui om preocupat de starea acută a 
condiţiei umane. El trăia însingurat, 
meditînd asupra mijloacelor prin care 
putea fi reconsiderată demnitatea 
umană, compromisă de păcat şi de 
iresponsabilitatea unora dintre semenii 
săi. 

Cît priveşte învăţătura lui loan, 
aceasta avea în centru ideea de 
pocăință şi urmărea să-i determine pe 
contemporani la o atentă cercetare de 
sine“. Felul în care era mărturisită 
această preocupare rezultă din însuşi 
discursul proorocului: “Cel ce are două 
haine să dea celui ce nu are şi cel ce 
are bucate să facă asemenea”, iar 
vameşilor şi soldaţilor — profesiuni 
dezagreate de conaţionalii Inainte- 
mergătorului — nu li se recomandă 
altceva decît raportarea la lege: “Nu 
faceţi nimic mai mult peste ce vă este 
rînduit (...), nu asupriţi pe nimeni, nici 
să învinuiți pe nedrept şi să fiţi 
mulţumiţi cu solda voastră” (3, 11— 
14). Din această relatare rezultă faptul 
că mesajul lui loan reflectă un mod 
de viaţă, în care “sfinţenia” este ex- 
presia seriozităţii şi a discernămîn- 
tului cu care trebuie tratate problemele 
fundamentale ale existenței". 

A doua situaţie anticipată se 
referă la grupul de oameni numiţi sfinţi 
de cei care aveau autoritatea 
sfinţeniei, adică de către Apostolii 
Domnului. În acest sens, revelatoare 
sînt epistolele pauline, precum şi cele 
soborniceşti, unde membrii Trupului 
tainic al Domnului — respectiv 
credincioşii diferitelor Biserici 
întemeiate de către Apostoli — sînt 
numiţi sfinţi (Romani 8, 1; Corinteni 
1, 2; | Petru 1, 15 ş. a.). In cele ce 
urmează, vom încerca să arătăm cine 
erau acei oameni care au fost declaraţi 
sfinţi şi prin ce anume le-a fost 


decernat acest statut, pe care noi, 
astăzi, îl tratăm cu rezervă sau cu 
resemnare ... 

În limbajul Apostolilor, calitatea 
de sfînt o dobîndeau toţi oamenii 
botezați în numele lui Hristos, iar actul 
baptismal era considerat ca o 
deschidere a cugetului bun către 
Dumnezeu (| Petru 3, 21). Prin Botez, 
iudeii şi “neamurile” deveneau creştini 
(Faptele Apostolilor 11, 26), predînd 
voinţa lor voinţei lui Hristos. Taina 
declanşa procesul de îndumnezeire a 
omului şi deschidea perspectiva 
dobîndirii celorlalte sacramente, care 
îşi au sorgintea în izvorul nesecat al 
Fiinţei divine. Altfel spus, calificativul 
sfinţeniei viza pe membrii Bisericii lui 
Hristos, care intrau în ritmul vieţii 
liturgice. Trăirea liturgică însemna 
comuniunea în rugăciune (Efeseni 6, 
18), agonisirea prin muncă cinstită a 
celor necesare existenţei (II 
Tesaloniceni 3, 10), dojenirea celor 
fără rînduială şi îmbărbătarea celor 
slabi la suflet (| Tesaloniceni 5, 14), 
păzirea trupului şi a sufletului fără de 
prihană (| Tesaloniceni 5, 23), 
împărtăşirea cu vrednicie cu Trupul 
şi Sîngele Domnului (| Corinteni 11, 
27), credinţa fermă şi priveghere 
neîntreruptă (Evrei 11, 1—40; | 
Tesaloniceni 5, 6). Chiar şi atunci cînd 
acest ansamblu de recomandări de 
ordin moral nu era urmat întru totul de 
către creştinii diferitelor Biserici, 
aceştia continuau să fie numiţi sfinţi. 
Un exemplu relevant este cazul 
comunităţii din Corint. Dar pentru o 
mai bună înţelegere a acestui aspect, 
apreciem că este necesară o 
prezentare succintă a evenimentelor 
petrecute în Biserica din Corint. 

Sfîntul Apostol Pavel a 
întemeiat comunitatea din Corint între 
anii 51—52 d. Hr. Apostolul părăseşte 
Corintul la sfîrşitul anului 52 şi 
poposeşte la Efes. De aici, el află că 
în Biserica din Corint se petreceau 
fapte nedorite. După plecarea sa, un 
creştin din Alexandria, Apollo, instruit 
şi botezat de către Acvila şi Priscila, 
a început să predice Evanghelia în 
termeni mai aleşi, formînd o partidă 
zisă a lui Apollo. De asemenea, în 
Corint existau şi iudei care manifestau 
o atitudine ostilă faţă de Pavel şi îi 

contestau autoritatea. Aceştia formau 
grupul petrinilor. În sfîrşit, o altă 
grupare de creştini susțineau că au o 
legătură nemijlocită cu Mîntuitorul 
lisus Hristos, datorită darurilor 
speciale primite prin lucrarea Duhului 
Sfint, şi se numeau ai lui Hristos. 
Între creştinii din Corint existau 
unii care duceau o viaţă uşoară, 
influenţaţi fiind de moravurile uşoare 
ale concetăţenilor lor. Astfel, într-o 
familie creştină, fiul întreținea legături 
nepermise cu mama sa vitregă, ceea 
ce îl face pe apostol să remarce faptul 
că “o astfel de desfrînare nici între 
neamuri nu se pomeneşte” (| Corinteni 
5,1). Alţii trăiau în vrajbă şi se 
judecau,. în pricinile lor, la tribunalele 
civile. În sfîrşit, la agape se 
produceau dezordini şi scandaluri. 
Uneori în această atmosferă confuză 
erau implicate şi femeile care, la 
serviciul cultic, purtau o ţinută 
necorespunzătoare şi se angajau în 
discuţii indecente, afectînd ambianța 
duhovnicească, prin care se cerea să 
se definească viaţa creştină?. Cu 
toate acestea, Sfîntul Pavel atribuie, 
repetat, calificativul sfinţeniei 
membrilor Bisericii din Corint. S-ar 
putea crede că această numire 
ascunde în spatele ei o manieră 
subtilă de adresare, dar dacă judecăm 
lucrurile din perspectiva condiţiei pe 
care o primeau cei intraţi în 
comuniunea Duhului prin Taina 
Botezului şi prin lucrarea harismatică 
a celorlalte sacramente, ne putem da 
seama că Apostolul îi declina conform 
statutului dobîndit în iconomia 
mîntuirii. Scopul observaţiilor sale era 
să trezească în sufletul corintenilor 
“dreapta judecată”. Din acest motiv, 
Sfîntul Pavei a adus ca argument 
toate sensurile spre care se deschide 
viaţa unui om aflat în comuniune cu 
Hristos, cea mai importantă probă a 
acestei relaţii fiind calitatea de 
judecător al lumii, inclusiv al lumii 
îngerilor, la sfîrşitul veacurilor (| 
Corinteni 6, 2—3). Din cele arătate 
rezultă cu claritate că vocaţia 
sfinţenie: nu era socotită o însușire 
dobîndită doar de către unii dintre 
membrii comunităţilor creştine, ci era 
apreciată ca un bun spiritual al tuturor. 
Sfinţenia reprezenta expresia 


normalităţii, adică a vieţii consacrate, 
cu bună ştiinţă, a conformării vieţii 
personale preceptelor evanghelice. 

Tot în epistolele pauline sînt 
redate însuşirile morale pe care 
trebuia să le reunească, la nivelul 
vieţii somato-psihice, sfîntul. Aposto- 
lul expune etalonul creştinului 
desăvirşit în scrisoarea adresată lui 
Timotei, episcop din Efes: “ 
episcopul să fie fără de prihană, 
bărbat al unei singure femei, veghetor, 
înţelept, cuviincios, iubitor de străini, 
destoinic să înveţe pe alţii, nebeţiv, 
nedeprins să bată, neagonisitor de 
cîştig urit, ci blînd, paşnic, neiubitor 
de argint, bine chivernisind casa lui, 
avînd copii ascultători, cu toată 
bunăcuwviinţa” (| Timotei 3, 2—4). 

Din cele expuse pînă aici 
apreciem că am reuşit să surprindem 
aspectele esenţiale ale vieţii creştine 
din perioada apostolică şi, o dată cu 
ele, să subliniem acele chestiuni care 
vin să pună în lumină problematica 
enunțată. În continuare, ne propunem 
să analizăm cauzele care au dus la 
apariţia în Biserică a celor două 
categorii umane: sfinţii şi credincioşii 
de rînd. 


II. PROBLEMA SFINŢENIEI ÎN 
LITERATURA PATRISTICĂ 


Istoria creştină post-apostolică 
surprinde mari convulsii sociale. Noua 
religie a fost tratată cu dispreţ de către 
autorităţile timpului, întrucît propunea 
o nouă ordine morală, care afecta pro- 
fund criteriile valorice cu care opera 
societatea antică tîrzie. Aşa se face 
că împotriva creştinilor s-au luat mă- 
suri restrictive. Li s-a interzis practi- 
carea cultului şi li s-a cerut să 
apostazieze. Acţiunile acestea au fost 
deosebit de virulente, iar pentru 
îndeplinirea lor s-au aplicat diverse 
strategii, începînd cu şantajul simplu 
şi sfirşind cu violenţa, provocatoare 
de moarte. Persoanele cu o 
constituţie morală fragilă au capitulat, 
negîndu- şi credinţa. În aceste 
împrejurări au apărut unii oameni care 
s-au impus prin consecvenţa mărtu- 
risirii dreptei credinţe, îndurînd, cu 
stoicism, ofensele, violențele şi moar- 

tea. Aceşti “atleți” ai suferinţei sunt 
martirii. 

Cuvîntul martir vine din limba 
greacă, de la termenul martis, şi 
desemnează pe martorii Domnului 
lisus Hristos. Procesul de fixare şi 
conturare al termenului martis 
sfirşeşte prin viața acelora care au 
pecetluit, prin moartea plină de 
violență, mărturisirea lor de credință’. 

Atitudinea martirilor în faţa morții 
aduce cu sine o nouă mentalitate a 
trăitorilor creştini. Ei nu acţionează 
deliberat pentru a primi moartea, 
făcînd din atitudinea lor un gest eroic, 
cum procedau odinioară vitejii 
antichităţii, care se jertfeau cu gîndul 
ia elogiile ce aveau să li se aducă de 
către conaţionali, cu prilejul marilor 
sărbători. Superioritatea lor constă în 
faptul că acordau o atenţie deosebită 
conformării propriei existenţe cu 
modelul de viaţă oferit de către lisus. 
Prin această participare activă la viaţa 
întru Hristos, martirii au reuşit 
formidabila performanţă de a expia 
comuniunea cu Fiul iui Dumnezeu în 
plan istoric, motiv pentru care primeau 
moartea cu seninătate. Ei ştiau faptul 
că ceea ce li se va releva în cealaltă 
formă de existenţă au descoperit deja 
în dimensiunile vieţii trăite. In virtutea 
acestui fapt, modul de a gîndi al 
martirilor s-a detaşat cu claritate de 
atitudinea ezitantă şi detractoare a 
celorlalți creştini. Icoana lor a rămas 
vie în memoria Bisericii, iar raportarea 
la ea se făcea cu venerație şi deose- 
bită cinstire, întrucît erau percepuți ca 
modele desăvirşite de comportament 
creştin. Această divinizare a comu- 
nităţii creştine în virtuoşi şi şovăitori 
a profilat, pe firmamentul istoriei, portre- 
tul sfîntului în accepţia curentă — un 
admirabil exerciţiu uman de supe- 
riorizare a conştiinţei de sine’. 

Tot în perioada primelor veacuri 
creştine — mai precis în ultima etapă a 
persecuțiilor (veacul al III-lea d. Hr.) — în 
structura societăţii creştine şi-au făcut 
apariţia eremiţii, pustnicii sau anaho- 
reţii. Aceste persoane s-au retras din 
faţa agresiunii persecutorilor păgîni în 
liniştea pustiului şi duceau o viaţă 
austeră, consacrată rugăciunii, con- 
templaţiei şi meditaţiei. Modul lor de 
vieţuire a impresionat profund comuni- 


tăţile creştine. Astfel, eremiţii — oa- 
meni de referinţă pentru cercurile cre- 
dincioşilor — au ajuns îndrumătorii 
vieţii creştine’. Învățătura lor a devenit 
etalonul creştin, în ea concentrîndu- 
se nealterată relaţia cu Sacrul. 

Analizînd cu rigoare aceste 
aspecte, relevant ni se pare faptul că 
nici unul dintre aceşti expiatori ai 
sfinţeniei — fie că este vorba de Paul 
Tebanul (234—347 d. Hr.), fie de 
Antonie cel Mare (251—356 d. Hr.) sau 
Pahomie (276—349 d. Hr.) — nu a 
considerat canonul vieţii lor referenţial 
pentru viaţa Bisericii! Dimpotrivă, 
sfinţii au trimis pe cei care i-au 
cunoscut la o viaţă raţională, ferită de 
excese, la o viaţă evanghelică şi, 
bineînţeles, normală... Ei nu au avut 
conştiinţa sfinţeniei vieţii lor, 
remârcîndu-se exemplul Sfîntului 
Antonie, care celor ce erau tentaţi să- 
| ridice la onoarea de Apostol al 
Domnului le sugera să cerceteze în 
amănunţime acest gînd, deoarece el 
întrecea judecata firească. Pustnicul 
considera că în spatele 
raţionamentului se putea ascunde 
duhul dezbinător al diavolului... 

Un fenomen interesant se 
consemnează în legătură cu viaţa 
anahoreţilor. În anul 313 d. Hr., 
împăratul Constantin cei Mare, prin 
edictul de la Milano, a recunoscut 
religiei creştine libertatea de expresie, 
alături de celelalte credinţe din 
Imperiu. Deşi s-a creat cadrul propice 
consolidării vieţii Bisericii şi s-a impus 
prezenţa în miezul vieţii liturgice a 
unor dascăli de duhovnicie, care să 
îndrume cu competenţă şi autoritate 
destinul credincioşilor, unii dintre 
pustnici refuzau integrarea în 
colectivitatea creştină. Poziţia lor a 
fost judecată critic de către Sfinţii 
părinţi. In această problemă, 
considerăm adecvat să cităm opinia 
Sfîntului loan Gură de Aur: “Adesea 
am dorit — scria Hrisostomul — ca 
viaţa în singurătate şi mănăstirile să 
nu-şi mai aibă vreun rost şi ca legile 
ori dreptatea să fie observate în 
cetăţile noastre, astfel încît să fim 
scutiţi de a căuta adăpost în 
retragere. Cum însă oamenii parcă 
s-au zăpăcit... pustiul este bogat în 
roadele înţelepciunii” tt. In noul climat 

istoric s-a profilat distincţia evidentă 
între sfinţenie ca rezultat al participării 
credincioşilor la sacramentalitatea 
vieţii Bisericii şi sfinţenia morală, 
realizată în urma eforturilor personale 
de îndumnezeire a membrilor Trupului 
tainic al Domnului. Hristofanizarea a 
devenit astfel relieful definitoriu al noii 
geografii spirituale a lumii creştine’. 

Dascălii Bisericii au propus o 
nouă atitudine în faţa Sacrului. Ei au 
plecat de la remarca potrivit căreia atît 
constituţia biologică, cît şi cea psi- 
hologică trebuie rafinate, prin efort 
fizic şi intelectual, pentru a fi dispo- 
nibilizate lucrării harice a Duhului 
Sfînt. Strădania lor viza perfecționa- 
rea trupului prin asceză şi subţierea 
minţii prin învăţătură. Dar înfăptuirea 
acestui deziderat presupunea şi o 
vocaţie aparte, pe acest fundal 
profilîndu-se genialitatea spiritului 
uman. Astfel, concepţia părinţilor 
despre sfinţenie consemna o profundă 
mutație. Ea avea ca punct central 
demniiatea umană, asumată prin 
efortul subiectului uman de a cultiva 
apriorismul religios. Cu toate acestea, 
conceptul patristic de sfinţenie nu a 
putut fi urmat de către toţi nevoitorii 
creştini, aşa cum a fost înţeles de 
către dascălii Bisericii, situaţie care 
aruncă o umbră nefavorabilă asupra 
vieţii creştine, după cum reiese din 
Scara Sfîntului loan. 

In analiza sa, loan se opreşte 
asupra nevoinţelor unor pustnici care 
încercau să impună un model de viaţă 
creştină, folosindu-se de imaginaţia 
lor înflăcărată, în detrimentul dreptei 
socotinţe şi tradiţiei Bisericii. Astfel, 
uimesc istorisirile despre călugări care 
se închideau în chilii aşa de mici, 
încît nu puteau să stea în picioare, 
nici să stea jos; despre cei ce purtau 
lanţuri de fier, sau stăteau zidiţi în chilii 
mai mulţi ani, sau petreceau afară 
toată vremea atît în arşiţa verii, cît şi 
în gerurile iernii; despre cei ce nu 
şedeau niciodată sau stăteau tot în 
picioare; despre cei ce nu dormeau 
sau dormeau puţin; despre cei ce 
mîncau numai verdeţuri sau mîncau 
o dată pe zi, o dată la două zile sau 
chiar o dată pe săptămînă; despre cei 
ce îşi duceau viaţa pe stiîlpi; despre 
cei care îşi lăsau corpul descoperit 


pentru a suferi muşcăturile nemiloase 
ale ţînţarilor etc.*. La un loc, aceste 
practici sînt departe de a se transfor- 
ma într-un model demn de urmat de 
către credincioşi pe drumul sfințirii 
vieţii. Ele pot fi uşor suspectate de 
manifestări comportamentale situate 
la limita patologicului, sau de gesturi 
inconştiente, oricînd capabile să 
afecteze viaţa firească. Această din 
urmă remarcă o găsim relevată în 
următoarea îndrumare duhovnicească 
a stareţului Leonid (1768—1841) de 
la mănăstirea Optina (Rusia). Un frate 
de la mănăstire cerea mereu stareţului 
Leonid să-i dea voie să-şi pună lanţuri. 
“Starețul... i-a explicat, timp înde- 
lungat, că sensul ascezei nu stă în 
purtarea lanțurilor”. Fratele stăruia 
totuşi în cerere. “In sfîrşit, spre a da 
o lecţie bună fratelui, stareţul chemă 
pe fierarul mănăstirii şi îi zise: Dacă 
vine la tine un frate şi îţi cere să-i 
făureşti lanţuri grele, să-i dai o palmă”. 
Fierarul a făcut întocmai. “Fratele, 
surprins (de palma primită), îşi pierdu 
calmul şi răspunse ferarului la fel”. 
Amîndoi se plînseră stareţului. Atunci 
stareţul Leonid zise fratelui...: “Cum 
poţi să îndrăzneşti a lua lanţurile, cînd 
nu eşti în stare nici măcar să primeşti 
o palmă întru smerenie”*. 

Sfîntul şi sfinţenia sînt două 
realităţi care fac parte din peisajul 
obişnuit al vieţii bisericeşti. La ele se 
ajunge în urma acţiunii înnoitoare, pe 
care Hristos o sugerează întregii firi 
prin întruparea Sa, universul întreg 
fiind pus, prin acţiunea transfigura- 
toare a Duhului Sfînt, în starea de 
sfinţenie, adică în rostul său creatural. 
“Sfinţenia nu decurge din chipul pictat 
pe icoană; nici nu poate fi standar- 
dizată în sfinţenie tip; ori măsurată şi 
cîntărită după exteriorizările ei 
minunate, deoarece potenţialul sfin- 
ţeniei nu se exprimă niciodată pînă la 
epuizare”. De aceea, originea lor 
poate fi găsită cu uşurinţă undeva în 
dimensiunea inepuizabilă a umanităţii 
lui lisus, dar şi în extensiunea istorică 
a umanităţii. Sfinţii au fost oameni, 
au avut diferite firi şi au trăit în vari- 
ate condiţii de existenţă. “Unii au fost 
de un neam, alţii de alt neam; unii au 
fost tineri, alţii în vîrstă; unii au avut 
un temperament, alţii alt tempera- 

ment; unii au trăit în pustiu, alții în 
mijlocul lumii; unii au trăit în feciorie, 
alții au fost căsătoriți; unii au practicat 
o-profesiune, alții alte profesiuni; unii 
au păşit de la început pe calea 
sfințeniei, alții au devenit din păcătoşi 
sfinți (cum este cazul lui Francisc de 
Assisi); unii au strălucit printr-o virtute, 
alții prin alte virtuţi şi osteneli. Sfinţii 
sînt tot atîtea întrupări concrete ale 
Duhului şi învăţăturii lui Hristos în 
personalităţi deosebite, în împrejurări 
variate. În viaţa şi învăţăturile lor îşi 
găsesc modelul concret credincioşii 
de toate neamurile, profesiunile, 
vîrstele, sexele, firile, din toate 
timpurile şi în toate împrejurările 
vietii”. 


III. IMAGINEA CONTEMPORANĂ 
A SFINŢENIEI 


Dacă sfîntul şi sfinţenia sînt 
valori permanente şi pot fi actualizate 
în dimensiunea spaţiului şi a timpului 
oricînd, şi fac parte din viaţa normală 
a oricărei generaţii de oameni, 
înseamnă că este datoria fiecărui om 
să experimenteze aceste virtuţi 
fundamentale ale vieţii creştine. 

Viaţa oricărui credincios este — 
sau artrebui să fie — o viaţă liturgică. 
Cum în centrul vieţii liturgice se află 
actul epicletic, adică al transformării 
pîinii şi vinului în trupul şi sîngele 
Domnului, înseamnă că această 
prefacere este esenţa vieţii creştine. 
Plecînd de la această premisă, con- 
siderăm că adevăratul creştin nu limi- 
tează epicleza la momentul solemn 
al liturghiei, ci, înnoit de minunea care 
are loc în spaţiul sacru al bisericii, 
transformă propria sa existenţă, 
întreaga sa atitudine, într-un ciclu de 
epicleze neîntrerupte, contribuind 
astfel atît la sfinţirea vieţii sale, cît şi 
a semenilor. 

În planul vieţii personale, prefa- 
cerea se realizează prin asumarea 
calităţii de “preot” de către fiecare 
creştin. Ca preot care oficiază în 
templul propriei sale vieţi, creştinului 
îi revine obligaţia de a transforma 
continuu precarităţile naturii sale. 
inceputul unei astfel de transfigurări 
îl constituie punerea în deplin acord a 


trupului cu sufietul. Acest proces se 
realizează prin pregătirea treptată a 
naturii psiho-fizice de a ajunge la 
condiţia de “templu al Duhului Sfînt” 
(| Corinteni 6, 19). in acest sens, 
exerciţiile spirituale sînt 
fundamentale. La realizarea lor se 
ajunge prin asceză. 

Cuvîntul asceză vine de la 
etimonul grecesc askisis şi înseamnă 
exerciţiu, nevoinţă”. În creştinism, 
asceza are două aspecte: extern şi 
intern. 

Asceza externă tinde să înlăture 
din viaţa individuală tot ce e 
neasemănare cu lisus şi să dezvolte 
tot ce e asemănare cu Hristos. În plan 
fizic, asceza se realizează prin înfri- 
nare. Infrînarea este condiţia esenţială 
a sănătăţii trupului. Prin această tera- 
pie se ajunge la “evitarea primejdiilor 
din afară”, prin stabilirea unui “echilibru 
între energia pe care ne-o dă consumul 
de hrană şi energia care se cheltuieşte 
în activităţile zilnice”!*. Din punct de 
vedere creştin, necesitatea stării de 
sănătate este foarte importantă, 
întrucît ea se regăseşte în o poruncă 
dată de către Dumnezeu primilor 
oameni, pentru a trăi mulţi ani fericiţi 
pe pămînt (leşirea 20,12)". O exis- 
tenţă dusă la întîmplare şi agresată 
de tot felul de risipire slăbeşte trupul, 
limitează activitatea biologică şi 
grăbeşte moartea. De aceea, omului 
i se cere să lucreze în trupul său 
precum ar lucra Dumnezeu în el. 
Prelungindu-şi existenţa altfel de cum 
o propune gerontologia, fiecare creştin 
nu face altceva decît să disponi- 
bilizeze, pentru un timp îndelungat, 
lucrarea lui Dumnezeu în lume. 
Atitudinea aceasta dezvăluie faptul că 
teandrismul, adică împreună — 
lucrarea omului cu Dumnezeu, este 
receptat, de către fiecare creştin, ca 
o caracteristică definitorie a existenţei 
umane. Mai importantă decît asceza 
exterioară — dar în strînsă legătură 
cu ea — este asceza interioară, care 
o completează şi o desăvîrşeşte. 

Asceza interioară este expresia 
propriu-zisă a sfinţeniei şi semnul 
participării omului la viaţa în Duh. Ea 
are la bază germenele metafizic al 
naturii umane, care nu este nici ce- 
rească, nici pămîntească — cum 


Lumină dia lumină 


105 


remarcă marele umanist medieval 
Pico della Mirandola — şi care, prin 
apa Botezului, purtătoare de vibrații 
sfinte, trezeşte la viaţă mediul 
pătruns de iubirea nemărginită a lui 
lisus. În acest climat, asceza se 
identifică cu efortul de asemănare a 
subiectului uman cu Dumnezeu. 

Prima dintre faptele ascetice 
lăuntrice considerăm că e acţiunea de 
a închina gîndul “gîndului lui Hristos” 
(I Corinteni 2, 16). A avea gîndul lui 
lisus înseamnă a pune la dispoziţia 
Mîntuitorului Hristos întreaga înţelep- 
ciune care ne-a fost dată. Această 
“ofertă” nu este un act depersona- 
lizant, pentru că Hristos este omul 
care a exprimat, la nivelul propriei 
Sale vieţi, ceea ce ar trebui să fie 
natura umană, în generalitatea ei. 
Gîndul lui Hristos apare ca o judecată 
de valoare în care se recapitulează 
întreaga condiţie umană. Aşa se face 
că la acest tezaur de valori ale omenes- 
cului are acces fiecare creştin, 
indiferent de “clasa” socială în care 
este încadrat în urma analizelor 
sociologice. Creştinul neinstruit care 
meditează la destinul său şi se 
străduieşte să aibă “inima curată” nu 
numai că are gîndul lui Hristos, ci — 
aşa cum reiese din predica Mîntui- 
torului — va vedea pe Dumnezeu 
(Matei 5, 8). La fel se întîmplă şi cu 
omul dotat cu excepţionale calităţi 
intelectuale, care, dacă ataşează 
aptitudinilor sale superioare cuvintele 
vieţii veşnice, face ca prin persoana 
sa să se îmbie lumii Taina lui Dum- 
nezeu sau — cum ne învaţă Sfîntul 
Grigore de Nazianz — va arăta lumii 
cunoaşterea cu care am fost cunos- 
cuţi înainte de întemeierea veacu- 
rilor”. În sfîrşit, omul de ştiinţă, con- 
ştient de importanţa raportării sale la 
Hristos, va percepe miracolul care i 
se revelează în sanctuarul său de 
lucru nu ca pe o stranietate a materiei, 
ci ca pe o confirmare a prezenţei, în 
elementele cosmosului, a Raţiunii de 
a fi a lumii. Prin activitatea sa, omul 
de ştiinţă confirmă faptul că procesul 
de investigare a materiei este unul 
dintre modurile de epifanizare a 
Dumnezeirii în istorie şi creaţie. 

A doua atitudine prin care 
asceza lăuntrică devine o evidenţă a 


transfigurării naturii sufleteşti o con- 
stituie decizia fiecărei persoane de a 
intra în comuniunea de iubire cu lisus 
Hristos. Această consacrare se 
realizează prin împărtăşirea cu trupul 
şi sîngele Mîntuitorului. Pentru a se 
ajunge la hristofanizare, se cere însă 
fiecărui om o temeinică cercetare de 
sine (| Corinteni 11, 28) sau, cum se 
pronunţă filosofia modernă, dobîndirea 
conştiinţei conştiinţei. Desigur că un 
astfel de proces nu este simplu, însă 
el stă în puterea făpturii umane şi 
poate fi realizat. 

Omul care învinge, progresiv, 
duhul dezordinii este un subiect 
disponibilizat, prin practica ascezelor 
sale, spre o astfel de realizare. Astfel 
de persoane au existat în primele 
veacuri creştine, cunoscute fiind 
cazurile credincioşilor de !a lerusalim 
şi de la Roma, care se cuminecau cu 
“merindea veşniciei” la fiecare litur- 
ghie, după cum mărturisesc scrierile 
Părinților apostolici. Exemplul lor nu 
a încremenit în durată; el este norma 
propriu-zisă a vieţii Bisericii, fapt 
pentru care, credinciosul care aspiră 
la optimizarea vieţii sale trebuie să-l 
aplice ca regulă de viaţă. Sfinţenia 
personală presupune ca imperios 
necesară relaţia cu Hristos, de unde 
deducem că numai legătura 
euharistică poate introduce subiectul 
uman în ecosistemul mîntuirii. De 
aceea, adevăratul credincios se 
identifică cu omul care transformă 
toate sentimentele sale în dragoste 
pentru. Hristos şi manifestă duhul 
iubirii cu prilejul fiecărei liturghii, prin 
răspunsul prompt şi responsabil dat 
chemării Domnului: “Cu frică de 
Dumnezeu, cu credinţă şi cu dragoste 
să vă apropiaţi!”, comunicînd prin 
cuminecare. S-ar putea ca această 
observaţie să creeze nedumeriri, dar 
e important de reţinut că ea este 
regula de aur după care se conduceau 
vechii creştini (| Corinteni 11, 26); ei 
ştiau că acolo unde nu este participare 
la Cina Domnului, Biserica nu expri- 
mă duh şi viaţă. Un credincios antre- 
nat în ritmul vieţii liturgice va responsa- 
biliza faptul că e obligat ca la fiecare 
nouă împărtăşire cu trupul şi sîngele 
lui lisus să aducă noi dovezi ale abne- 
gaţiei Sale faţă de Cel care îi este 

prieten şi îndrumător. Această situaţie 
îl transpune în starea de continuu 
jertfitor al propriei sale naturi, purifi- 
cînd, prin focul conştiinţei, aurul 
sufletului său, încît inelul recunoş- 
tinţei, pe care îl va pune în degetul 
Mirelui, să fie de mare preţ... 

Din cele arătate rezultă că atit 
asceza externă, cît şi cea internă 
conturează portretul omului moral, al 
creştinului adevărat şi sfinţeniei ca o 
dimensiune a vieţii normale. Ceea ce 
considerăm că este interesant de 
reţinut e faptul că cele două forme ale 
ascezei se exprimă în plan sensibil şi 
pot fi circumscrise într-o estetică a 
sfinţeniei. Persoana care expiază, 
fizic şi psihic, sublimul va reflecta pe 
chipul ei strădaniile, preocupările sale. 
Astfel poate fi interpretată remarca 
unui ierarh înţelept al Bisericii noastre 
cu privire la cuviosul Paisie, care la 
60 de ani (vîrsta marilor nevoinţe din 
viaţa oricărui om) avea chipul biologic 
al omului de 80 de ani, iar la 80 de 
ani, chipul senin al omului puţin 
încercat de viață”. 

Stăruind în această observaţie, 
se cere să subliniem faptul că icoana 
care reprezintă chipul sfinţilor nu este 
pusă în biserică pentru a impresiona 
şi copleşi cu gravitatea ei. Ea vine să 
agrăiască spiritul uman şi să-l incite 
la dialog. Creștinii adevăraţi trebuie să 
înveţe limbajul sfinţilor şi să conver- 
seze cu ei. Cum însă orice nou grai 
se însuşeşte prin efort şi consecvență 
şi graiul sfinţilor trebuie înţeles în 
limitele acestei judecăţi logice. Prin 
urmare, sfîntul dintre noi va fi acel 
creştin care are seninătatea chipului 
sfinţilor sau asprimea lui (atunci cînd 
aude vorbindu-se despre păcat şi 
păcătoşi), care ştie să se rostească 
în psalmi (Efeseni 5, 19), care mani- 
festă dragoste faţă de semeni, pace, 
îndelungă-răbdare, bunătate, facere de 
bine, credinţă, înfrînare, curăţie 
(Galateni 5, 22—23). 

In dimensiunea vieţii sociale, 
sfinţenia poate fi sesizată pe două 
niveluri:_ al familiei, înţeleasă ca 
nucleu social, şi al colectivităţii 
umane lărgite. 

Sfinţenia în familie se arată prin 
atitudinea creştină a membrilor ei. 
Evantaiul formelor de manifestare a 


sfinţeniei în viaţa familiei este 
cuprinzător. lată cîteva repere 
generale ale acestui proces: 
rugăciunea bărbatului pentru femeia 
sa şi a femeii pentru bărbatul său; 
rugăciunea părinţilor pentru copii şi a 
copiilor pentru părinţi; însoţirea tuturor 
acţiunilor întreprinse de către familie 
prin rugăciuni, în care se cere ajutorul 
lui Dumnezeu (la deşteptarea din 
somn, la ceasurile mesei, înainte de 
culcare etc.) şi înălţarea de rugăciuni 
pentru cei trecuţi din această viaţă la 
cele veşnice ş. a. 

Sfinţenia în cetate este un re- 
flex al sfinţeniei familiale. in “Cetatea 
lui Dumnezeu” învestitura de om al 
rugăciunii o are preotul, care organi- 
zează timpul liturgic. Pentru ca rugă- 
ciunea iconomului Tainelor lui Dumne- 
zeu (| Corinteni 4, 1) să fie încărcată 
cu putere e nevoie de conjugarea 
eforturilor duhovniceşti ale întregii 
comunităţi. Aşa se face că atunci cînd 
Biserica sărbătoreşte un eveniment de 
o reală importanţă pentru destinul ei, 
cum ar fi încreştinarea unui nou-năs- 
cut sau cununia unor persoane tinere 
ori adulte, se aude recomandarea 
preotului pentru conjugarea rugăciunii 
comunităţii, pentru ca Dumnezeu să 
învrednicească, cu darurile Sale, pe 
cei ce primesc Taina. Regretabil este 
însă faptul că nu totdeauna o astfel 
de solicitare este înţeleasă aşa cum 
se cuvine, cei prezenţi mulţumindu-se 
să asiste la sacramentul respectiv ca 
la un simplu spectacol teatral, risipin- 
du-şi atenţia spre lucruri inutile. 

Acelaşi lucru trebuie să-l subli- 
niem cu privire la importanţa pe care 
o are rugăciunea comună, atunci cînd 
viaţa unei familii este încercată de 
dezbinare şi ură sau cînd un membru 
al Bisericii este afectat de boală. In 
astfel de momente, comunitatea 
creştină trebuie să fie lucrătoare mai 
mult ca oricînd. Ea va fi îndatorată 
să facă rugăciuni pentru cei amintiţi 
nu numai în orele destinate serviciului 
cultic, ci va trebui să se roage fără 
preget şi să postească zilnic, cerînd 
ajutorul lui Dumnezeu în suferinţa 
semenilor. 

„Se întîmplă uneori ca însuşi 
preotul unei comunităţi creşiine să fie 
victima săgeţilor înveninate ale păca- 

tului. În astfel de împrejurări, ca oameni 
responsabili, ca adevăraţi credincioşi, 
ca sfinţi datoria comună este de ane 
ruga pentru slujitorul Bisericii, nu de 
a-l arăta cu degetul!... 

In. sfîrşit, comportamentul 
creştinului care tinde către sfinţenie 
se cere ferit de tot ceea ce vine de la 
diavol. În accepțiunea creştină, rela- 
tiile sociale trebuie să fie construc- 
tive, nu distructive. Creştinului nu i se 
permite mendacismul, vorba legăna- 
tă, ci un discurs în care ceea ce este 
“da” să fie “da” şi ceea ce este “nu” 
să fie “nu”, conform afirmației Domnu- 
lui lisus Hristos (Matei 5, 37). Duplici- 
tatea nu corespunde logicii Mîntuito- 
rului. Ea s-a născut atunci cînd oame- 
nii au crezut că pot sluji la doi domni, 
lui Dumnezeu şi lui Mamona, optică 
aspru judecată de către Fiul lui Dum- 
nezeu. De asemenea, creştinul nu 
este creştin doar în biserică sau în 
clipele de rugăciune. El este creştin 
în eternitatea lui Dumnezeu. Creştinul 
adevărat va înţelege acest adevăr şi-l 
va exprima pretutindeni unde se va 
afla. Privirile lui nu vor fi sălbăticite 
niciodată de frumuseţea lumii. Fie că 
atenţia sa se va îndrepta spre sublimul 
naturii, fie că va privi o expresie a 
frumuseţii divine încorporate într-un 
bărbat sau într-o femeie, el va con- 
templa, prin intermediul acestor ima- 
gini, frumuseţea lui Dumnezeu şi se 
va entuziasma prin “darul lacrimilor”, 
cum sugestiv observă un ierarh 
luminat al Bisericii noastre2. 

Aşadar, sfinţenia este modul 
superior de raportare la existenţă al 
oricărei generaţii de oameni, iar sfîntul 
este omul conştient de prezenţa şi 
lucrarea Duhului Sfînt în orizontul 
temporalităţii. Mai mult, sfîntul şi 
sfinţenia sînt termenii care, în plan 
ontologic, indică starea de normalitate 
a naturii umane. 


NOTE 


1 Ideea omului superior a preo- 
cupat totdeauna conştiinţa umanităţii. 
Pentru lumea precreştină, sfîntul era 
persoana care stătea în vecinătatea 
zeilor. El asigura “confortul” spiritual cînd 
firescul era răsturnat arbitrar. Condiţia 
clasică a sfinţeniei este reprezentată de 


temerari ca Buddha, Confucius, Lao Ti 
ş.a. 

2 Lexemul aghios are ca rădăcină 
forma ag, care se traduce, în limba 
română, prin sintagma a fi curat. De la 
acest termen bazal (ag) s-au format 
cuvintele: aghies, cu înţelesul de ceea 
ce trebuie expiat: aghios, respectiv sfint; 
axe, în sensul de a venera cu teamă — 
M. A. Bailly, Dictionaire grec-français, 
Paris, 1928, p. 991. 

3 Irineu Mihălcescu, Clasicitatea 
creştină şi cultul sfinţilor, în revista 
“Biserica Ortodoxă Română”, nr. 3/1924, 
p. 154. 

4 Vasile Ghiorghiu, Sf. Evanghe- 
lie după Mateiu cu comentar, Cernăuţi, 
1925, p. 145. 

5 Idem, p. 146. 

loan Constantinescu, Studiul 
Noului Testament, Bucureşti, 1992, p. 
168—179. 

7 Petru Rezuş, Aghiologia orto- 
doxă, Caransebeş, 1940, p. 50—61. 

8 Istoria Bisericească Univer- 
sală. Manual pentru Institutele teologice. 
Ediţia a Il-a, Bucureşti, 1975, p. 70—76. 

° Mitropolit Nicolae Corneanu, 
Patristica Mirabilia, Timişoara, 1987, p. 
223—226. 

1 Vies des Peres du desert, colec- 
ție de texte patristice, Paris, 1961, p. 
94—98. 

1 Mitropolit Nicolae Corneanu, op. 
cit., p. 223—226. 

12 Mitropolit Nicolae Mladin, Stu- 
dii de teologie morală, Sibiu, 1969, p. 
317—324. 

* Filocalia, vol. IX, București, 
1978, p. 135—156. In acelaşi sens, a 
se vedea eseul Lacrimi şi sfinţi al 
gînditorului român Emil Cioran, Editura 
Humanitas, Bucureşti, 1991. 

1 Mitropolit Nicolae Corneanu, 
Igienă şi asceză, în revista “Invierea”, 
nr. 6/1994, p. 1. 

15 Petru Rezuş, op. cit., p. 39. 

16 Mitropolit Nicolae Corneanu, 
Patristica Mirabilia, Timişoara, 1987, p. 
333. 

17 Idem, p. 340. 

18 Mitropolit Nicolae Corneanu, 
Igienă şi asceză, în revista “Invierea” 
nr. 6/1994, p. 1. 

1 Ibidem. 

2 Grigore de Nazianz, Cele 5 cuvîn- 
tări teologice (trad. rom.), Bucureşti, 
1993, p. 25—26. 

21 Mitropolit Antonie Plămădeală, 
Tradiţie şi libertate, Sibiu, 1984, p. 217. 

2 Mitropolit Nicolae Corneanu, 
op. cit., p. 198—213. 

STAREA PROZEI: 
REALIZARI 
ŞI PERSPECTIVE 


Ediția din acest an a zilelor 
revistei “Basarabia”, publicație a 
scriitorilor din Republica Moldova, a 
avut genericul “Starea prozei: reali- 
zări şi perspective”. Simpozionul, 
care a suscitat interesul unui nume- 
ros public — prozatori, poeti, critici 
literari, oameni de cultură — din 
Basarabia, dar şi din Ţară — de la 
laşi au participat dnii Lucian Vasiliu, 
de la revista “Dacia Literară”, Ca- 
sian-Maria Spiridon, Emil lordache 
de la “Convorbiri Literare” şi Victor 
Leahu de la “Cronica” — a fost pre- 
cedat de o amplă dezbatere a temei 
găzduită în 1997 de revista “Basa- 
rabia”, în fruntea căreia se află în 
prezent poetul Nicolae Popa. 

În debutul dezbaterilor, antici- 
pînd parcă spiritul caustic, vehement 
chiar ce avea să caracterizeze 
analiza, disocierea valorică a litera- 
turii basarabene postbelice, în spe- 
cial în discursurile tinerilor scriitori, 
Nicolae Popa accentua, cităm după 
revista “Basarabia” nr. 5—6 1997: “O 
literatură care nu are decît condeieri 
de importanţă locală, oricît de mult 
ar valora aceştia prin partea locului, 
rămîne o literatură de importanţă lo- 
cală”. Într-adevăr, proza noastră 
susţine un examen necruţător echi- 
valent cu hamletianul “a fi sau a nu 
fi”. Se impune cu acuitate problema 
reevaluării şi readucerii ei în actuali- 
tate, necesitatea sincronizării cît 
mai grabnice a ei la procesul literar 
românesc şi universal. Pînă la 1989, 
scrisă în mare parte la comandă 
socială, avînd drept ţintă finală dez- 
naţionalizarea moldovenilor de la 
Est de Prut, proza basarabeană a 
parcurs un drum anevoios, dificil: de 


la mimarea lucrărilor prolet- 
cultiste, antinaţionale, lipsite de 
individualitate şi exprimînd mai mult 
o realitate virtuală decît una auten- 
tică, la opere literare, avînd în prim- 
plan problema identităţii şi a 
rezistenţei românilor din stînga 
Prutului. 

Printre autorii basarabeni care, 
prin scrisul lor, au contribuit la per- 
petuarea unităţii naţionale a basara- 
benilor, la ocrotirea limbii şi istoriei 
noastre sînt lon Druţă, Vladimir 
Beşleagă, Vasile Vasilache, Serafim 
Saca; lon C. Ciobanu, Vlad loviţă, 
Lidia Istrati, Nicolae Vieru ş. a. 

Cunoscutul prozator şi subtilul 
analist al procesului literar, Vladimir 
Beşleagă, prezentînd o amplă 
panoramă a prozei basarabene, a 
încercat să scruteze obiectiv şi cu 
sinceritate drumul parcurs de lite- 
ratura din stînga Prutului în condiţiile 
regimului totalitar, cînd a fost între- 
ruptă abuziv şi cu efecte dramatice 
pentru multe generaţii fireasca legă- 
tură cu tradiţiile literare din Ţară. Or, 
prin cele mai bune pagini ale sale, 
proza basarabeană, alături de cea 
mai autentică poezie, a menţinut 
trează conştiinţa de neam a basa- 
rabenilor, ajutîndu-le să înfrunte 
vitregul destin. Jumătatea de veac 
marcată de subjugarea naţională a 
Basarabiei a impus prozei anume 
trăsături distinctive. lată de ce este 
important acum să se stabilească 
cu luciditate, fără complexe, în ce 
măsură literatura, proza basara- 
beană a evoluat şi în ce măsură s-a 
aflat în proces de involuţie. Vladimir 
Beşleagă se întreba simplu şi suge- 
stiv: De ce nu am avut o literatură? 
Cum de Basarabia a mai avut, totuşi, 
o literatură, cînd destinul, spiritul, ca, 
de altfel, şi poporul au fost bifur- 
cate? Situată între mit şi realitate, 
între rezistenţă şi eşec, între afir- 
marea şi pierderea identităţii, proza 
basarabeană postbelică întruneşte 
totuşi în rare cazuri elementele este- 
tice proprii artei adevărate. Aşadar, 
se întrebau participanţii la zilele 

revistei “Basarabia”, cine din lista 
prozatorilor cu renume altădată în 
R.S.S.M. merită să fie readus pe 
masa cititorului din Basarabia şi din 
Ţară? Care din lucrările lor trebuie 
să fie repuse acum în circuit? . 

Viadimir Beşleagă a fost oare- 
cum circumspect în aprecieri, a evi- 
tat delicat unele subiecte, apelînd 
adesea la opinia scriitorilor, criticilor 
literari. Evident, este şi acesta un 
mod de aţi expune punctul de vede- 
re, favorizîndu-ţi o anume echidis- 
tanţă atît de necesară procesului de 
redimensionare a literaturii basara- 
bene şi de fuzionare a ei cu literatura 
românească şi cea universală. 

În cadrul discuţiilor Leo But- 
naru a vizat excesul de autohtonism 
al prozei basarabene, iar Dumitru 
Matcovschi — lipsa de mesaj a 
literaturii noastre contemporane, 
scriitorul basarabean fiind asemuit, 
de către Vasile Vasilache, cu Badea 
Cîrţan, cel care s-a dus să vadă 
Columna lipsit de ceea ce se chea- 
mă cultură închegată. Mihai Cimpoi 
a accentuat că mai corect ar fi să 
vorbim despre criza prozei, care la 
fel ca şi întreaga societate, este 
supusă unui chinuitor proces de tran- 
zitie şi de acumulare, dovadă fiind 
preocuparea literaturii pentru docu- 
ment şi genul memorialistic. 

Emil lordache a plasat coloc- 
viul chişinăuian într-un context cul- 
tural mai amplu făcînd trimitere la 
Festivalul-concurs naţional studen- 
tesc “Mihai Eminescu”, coordonat 
de profersorul ieşean Dumitru Irimia. 
Amintind şi un alt eveniment: susţi- 
nerea lucrării de doctorat de către 
Ana Bantoş la Universitatea “Al. |. 
Cuza” din laşi (conducător ştiinţific: 
academicianul Constantin Ciopraga) 
— o lucrare despre dialectica sacru- 
lui în poezia basarabeană postbelică, 
oratorul a accentuat importanţa cri- 
ticii literare în evoluţia literaturii. 
Casian-Maria Spiridon a evidenţiat 
preocupările permanente ale revistei 
ieşene “Convorbiri literare” faţă de 


procesul literar interriveran, iar Vic- 
tor Leahu a pledat pentru analiza 
multiaspectuală a prozei contempo- 
rane, în prim-plan fiind situat criteriul 
valoric şi nu cel geografic. Despre 
abordarea prozei basarabene de 
către critica ieşeană a vorbit poetul 
Lucian Vasiliu. Vitalie Ciobanu are- 
marcat absenţa unor scrieri care ar 
viza “dezumanizarea, desfigurarea 
conştiinţelor, spălarea creierilor” pe 
parcursul a mai multe decenii. Ca- 
racterul anticipativ al discuţiei despre 
proza basarabeană care “se scrie” 
încă a fost reliefat de către Alexan- 
dru Burlacu. Arcadie Suceveanu a 
relevat utilitatea disocierii procesului 
literar din ultimul timp chiar de către 
scriitorii înşişi, iar Emilian Galaicu- 
Păun s-a referit la interferența acti- 
vităţii de predare în instituţiile de 
învăţămînt superior cu cea a scrisu- 
lui. Ana Bantoş, considerînd bineve- 
nite astfel de întruniri, îndeosebi 
cele la care participă colegi ieşeni 
sau din alte centre culturale, a re- 
marcat faptul că una dintre deficien- 
tele discuţiilor de la noi îl constituie 
atacul la persoană, ceea ce denotă 
că încă nu ne-am eliberat de toate 
complexele. Vorbitoarea a pus la 
îndoială oportunitatea unor dezbateri 
prea ample axate pe subiecte insu- 
ficient de rezistente. Reuşita întru- 
nirilor este direct proporţională cu 
măsura în care problemele abordate 
sînt încadrate atît în contextul gene- 
ra! românesc, cît şi în cel al dis- 
cuţiilor despre literatură pe plan uni- 
versal. 

Preluînd ideea lansată de către 
Emil lordache, anume de a examina 
procesul literar sub trei aspecte, 
operă, critică literară, cititor, condu- 
cerea revistei “Basarabia” a stabilit 
că zilele publicaţiei în 1999 vor avea 
în centrul atenţiei critica literară şi 
influenţa ei asupra literaturii. 

Participanţii la simpozion s-au 
referit la condiţiile precare de exis- 
tenţă ale revistelor literare şi de 
cultură din Republica Moldova, între 

ele numărîndu-se “Basarabia”, “Sud- 
Est”, “Limba Română”, “Literatura şi 
Arta”, care după 1994 s-au aflat în 
dizgraţia conducerii Republicii Mol- 
dova şi au supravieţuit numai dato- 
rită entuziasmului. Actuala putere, 
dispusă să contribuie la promovarea 
spiritului naţional, urmează să înlă- 
ture cît mai curînd obstacolele şi să 
stimuleze activitatea publicaţiilor 
numite mai sus. 

Menţionăm, că zilele revistei 
“Basarabia” au prilejuit şi cîteva 
surprize. Publicaţia a avut în calitate 
de oaspeţi un grup de oameni de 
cultură în frunte cu renumitul scriitor 
chirghiz Cinghiz Aitmatov, sosit la 
Chişinău cu ocazia forului interna- 
tional “Pentru o cultură a păcii şi un 
dialog al civilizaţiilor, împotriva 
culturii războiului şi a violenţei”, ce 
şi-a desfăşurat lucrările între 15— 
19 mai. 

Întrebat fiind dacă proza sa 
este tot atît de citită ca şi pînă la 
'89, C. Aitmatov a afirmat: “Nu cred 
că am popularitatea de pe vremuri. 
S-a schimbat viaţa şi cititorul acum 
este altul. Vreau să scriu un roman 
pentru şi despre cititorul nou, 
gusturile literare ale căruia sînt mult 
diferite de cele ale generaţiilor 
anterioare. Atunci, pe timpul regimu- 
lui comunist, literatura noastră avea 
misiunea să însufleţească naţiunile 
ca ele să nu-şi uite rădăcinile. Acum 
problemele, desigur, sînt altele”. 

În context se înscriu şi spusele 
unei alte notorietăţi, Alexandr 
Zinoviev, scriitor, politolog, filozof şi 
sociolog, prezent şi el la zilele 
revistei “Basarabia”. Referindu-se la 
epoca pe care o traversează 
societatea, dar şi literatura, Zinoviev 
preciza: “Adevărul nemilos şi crud 
este următorul: sîntem martorii unei 
uriaşe revoluţii mondiale cînd se 
reanalizează toate structurile 
existenţei, umanităţii. Acum, mai 
mult ca oricînd, trebuie să fim cu 
ochii în patru şi să conştientizăm 
toate schimbările ce survin, inclusiv 


în literatură”. 

Sînt raționamente care, 
raportate la situaţia prozei din 
Basarabia, deschid perspective noi 
în aprecierea trecutului literar, în 
stabilirea obiectivelor literaturii 
aşteptate de cititorul de pe ambele 
maluri ale Prutului. 

În rîndul acţiunilor de anvergură 
din cadrul zilelor revistei “Basarabia” 
se înscriu, de asemenea, lansările 
de carte ale mai multor edituri. Ne 
vom referi succint la un adevărat 
eveniment editorial: e vorba despre 
impunătorul volum semnat de Dorin 
Tudoran, intitulat “Kakistocraţia”. 
Este o lucrare care adună întreaga 
operă publicistică a scriitorului şi 
omului de cultură Dorin Tudoran. 
Pentru a o prezenta laconic vom 
apela la un citat din Nicolae 
Manolescu, prefaţatorul volumului: 
“Disidentul Dorin Tudoran (cel de ieri 
dar şi cel de azi!) se numără printre 
scriitorii profund cinstiţi faţă de cei 
cărora li se adresează, dar şi faţă 
de ei înşişi, neispitiţi să sacrifice 
adevărul de dragul stilului. Altfel 
spus, stilul însuşi ai acestei 
publicistici prompte, limpezi şi 
neoportuniste este acela al deplinei 
onestităţi morale şi intelectuale”. 

Aceste calităţi — onestitatea 
morală şi intelectuală — pot şi vor 
menţine pe linia de plutire şi proza, 
precum şi literatura în general, fapt 
demonstrat pe parcursul ultimilor 50 
de ani, cînd, în condiţii vitrege au 
fost scrise şi lucrări valoroase şi cu 
adevărată pondere estetică atît în 
Ţară, cît şi în Basarabia. 


Alexandru BANTOŞ 


PDrezentăni 4i vecenzii 


111 


PETRU GOLBAN: 

A STUDENT’S GUIDE 
TO ENGLISH 
LITERATURE WITH 
SELECTED POETRY, 
CRITICISM & 
LITERARY THEORY. 
ROMANTIC MOVEMENT & 
VICTORIAN AGE 


Chişinău, East West for You, 
1998, 388 p. 


Pentru prima oară în activi- 
tatea noastră didactică şi ştiinţifică 
avem prilejul să prezentăm cititorilor 
o lucrare cu totul nouă, unică în felul 
său nu numai la noi, dar, credem, şi 
în alte părţi. Acest Ghid de literatură 
engleză pentru studenţi, cum l-a 
numit cu modestie autorul, este o 
carte originală şi foarte utilă, o carte 
nu atît pentru “gloria” autorului, cît 
pentru folosul obştesc. Cît am fi dat 
să fi avut noi în anii de studenţie un 
asemenea “ghid”. De aceea ne 
bucurăm sincer că studenţii noştri de 
la specializarea “Limba şi literatura 
engleză” din toate universităţile îl vor 
avea. Evenimentul este cu atît mai 
mare cu cît autorul impunătorului 
volum se află doar la începutul carierei 
sale didactice şi ştiinţifice. 

Intr-un scurt “Cuviînt înainte” 
autorul expune clar scopul şi obiecti- 
vele cărţii, explică structura ei şi 
prezintă mulţumirile de rigoare celor 
care l-au încurajat şi l-au ajutat s-o 
publice. 

Lucrarea se caracterizează 
printr-o structură chibzuită şi logic 
asamblată în toate componentele ei, 
dovadă a unei cunoaşteri temeinice a 
materiei şi a conştientizării finalităţii 
lucrării în general. l 

Prima parte a volumului conți- 
ne prelegerile tînărului lector Petru 
Golban la cursul de istoria literaturii 


engleze din secolul al XIX-lea şi este 
alcătuită din două compartimente 
cuprinzînd literatura mişcării roman- 
tice din Anglia şi literatura engleză din 
epoca victoriană. 

Primul compartiment se des- 
chide cu o foarte bine gîndită carac- 
terizare generală a literaturii roman- 
tismului englez, incluzînd proble- 
matica şi aspectele principale ale 
mişcării romantice în Anglia, exami- 
nate dintr-o perspectivă modernă şi 
racordate la nivelul abordării contem- 
porane a fenomenelor literare vizate. 
Tocmai aici se vede erudiţia, compe- 
tenţa tînărului nostru autor, dar şi 
dorinţa de a transmite studenţilor 
opiniile şi consideraţiile sale, izvorite 
din îndelungi lecturi şi meditații şi 
verificate la orele de curs şi de semi- 
nar. Prezentarea adecvată a teoriei şi 
criticii literare romantice engleze 
constituie un alt aspect reuşit al 
acestui compartiment. Studentul este 
pregătit, astfel, pentru receptarea 
creaţiei celor mai reprezentativi autori 
romantici englezi (William Blake, Wil- 
liam Wordsworth, Samuel Taylor 
Coleridge, Percy Bysshe Shelley, 
George Gordon Byron, John Keats, 
Walter Scott), a căror operă este 
prezentată în continuare, accentul 
punîndu-se pe cele mai importante 
lucrări. 

O structură similară are şi al 
doilea compartiment, dedicat literaturii 
engleze din epoca victoriană. Carac- 

terizarea generală a acestei perioade 
apare însoţită de mai multe conside- 
raţii, temeinic argumentate şi expuse 
în mod eşalonat şi logic, referitoare 
la diverse aspecte ale retoricii şi 
naratologiei, ale realismului, ale teoriei 
şi criticii literare victoriene. Atît 
materia din caracterizarea generală 
din primul compartiment, cît şi cea din 
compartimentul al doilea constituie nu 
pur şi simplu o expunere a unor lucruri 
cunoscute, ci o prezentare cu vădite 
elemente de cercetare ştiinţifică (ce 
vin şi din pregătirea de către autor a 
unei teze de doctorat), pe care 
studentul le desprinde, de obicei, mai 
greu din sursele bibliografice existente 
şi accesibile. Această gamă de 
probleme este exemplificată în 
continuare prin prezentarea monogra- 
fică a operei celor mai valoroşi 
prozatori (Charles Dickens, William 
Makepeace Thackeray, surorile 
Bronte, George Eliot, Lewis Carroll, 
Oscar Wilde, Thomas Hardy) şi poeţi 
victorieni (Robert Browning, Elizabeth 
Barett Browning, Matthew Arnold, 
Gerald Manley Hopkins, prerafaeliţii 
Dante Gabriel Rossetti, William Morris, 
Charles Algernon Swinburne). Demer- 
sul întreprins este de asemenea nou 
şi original, autorul oferind studentului 
o nouă viziune asupra semnificației 
operelor scriitorilor analizaţi. Nu vom 
întîlni tradiționala prezentare a operei 
scriitorilor din manualele sau istoriile 
literare cunoscute pînă acum, ci o 
abordare nouă, personală şi sprijinită 
pe concepţii moderne asupra 
respectivelor fenomene literare. 
Partea a doua a lucrării repre- 
zintă o antologie de texte, selectate 
cu multă grijă şi cu un scop bine deter- 
minat: a-i oferi studentului posibilitatea 
de a citi şi comenta fragmente din 
textele propuse de programă şi de a 
consolida cunoştinţele căpătate la 
orele de curs. S-ar părea că o ase- 
menea antologie nu e greu de realizat, 
dar lucrurile. nu stau tocmâi aşa. 
Depistarea textelor respective în limba 
engleză, lectura lor, selectarea celor 
mai reprezentative dintre ele sau doar 
a unor fragmente sînt rezultatul unei 
munci enorme şi migăloase. Chiar 
numai alcătuirea unei antologii de 
texte ar fi fost un merit al autorului. 


lar faptul că ea apare alături de 
conţinutul prelegerilor ţinute de autor 
vorbeşte de la sine despre utilitatea 
cărţii în ansamblul ei. 

În finalul volumului găsim şi 
o bibliografie selectivă a literaturii 
recomandate, care împreună cu 
partea întîi şi a doua ale cărții for- 
mează un bloc comun şi conferă 
lucrării un caracter de manual, atît de 
necesar astăzi studenţilor noştri. 

Importanţa, valoarea teore- 
tică şi practică, noutatea acestei 
lucrări nu pot să trezească îndoieli, 
chiar dacă am putea polemiza cu 
unele afirmaţii ale autorului. Petru 
Golban a realizat-o pornind şi de la 
ceea ce a simţit că le este necesar 
studenţilor pentru a-şi însuşi cursul 
respectiv de istorie a literaturii 
engleze. Volumul merită toată lauda 
şi sperăm că va fi apreciat şi de către 
studenţi, şi de către profesori. 


Sergiu PAVLICENCU 


MPrezentăni 4i vecenzii 


PETRU GOLBAN: 
PARALELISME 
ŞI PARTICULARITAŢI 


Chişinău, 1998, 148 p. 


Proaspăt apărutul volum de isto- 
rie şi critică literară comparată semnat 
de Petru Golban, lector la Catedra de 
Literatură Universală a Universităţii de 
Stat din Moldova, doctorand la Univer- 
sitatea “Al. |. Cuza” din laşi, nu este 
o revelaţie absolută pentru cititorii 
revistei noastre, ei fiind familiarizați 
deja cu cîteva dintre studiile autorului: 
Mitul copilăriei de la romantici la 
Golding (Fragmentul Problema 
caracterului exponențial al scri- 
sului şi personalității lui lon Crean- 
gă; vezi: Limba Română, nr. 2, 1996), 
Repere ale simbolismului european 
şi ale celui românesc (L. R., nr. — 
2, 1997) şi Fascinaţia rustică în 
creaţia lirică basarabeană (L. R., nr. 
3—4, 1996). Aceste texte constituie, 
de fapt, o zonă complementară a cărţii, 
preocuparea principală a cercetă- 
torului fiind literatura anglo-americană 
privită atît ca fenomen de sine stătător, 
cît şi în raport cu alte literaturi, inclusiv 
cea română. 

Spectrul problemelor luate în 
dezbatere transpare chiar din titlurile 
eseurilor: Transfer cultural: Biblia şi 
romantismul anglo-american, Ima- 
ginaţia poetică şi retorismul roman- 
ticilor englezi, Etica lui Nietzsche 
şi poezia victoriană: paralelisme şi 
particularităţi şi Romanul devenirii 
unei personalităţi. Autorul abordează 
într-o manieră originală diverse 
aspecte ale temelor enumerate mai 
sus, dînd dovadă de o documentare 
exhaustivă, făcînd observaţii subtile 
şi formulînd concluzii îndrăzneţe. 

Găsirea reperelor semnificative 
şi stabilirea punților între ele sînt in- 
tercalate de scurte teoretizări şi 
descrieri, ele edificîndu-ne asupra 
unor procedee şi opere literare mai 

puţin cunoscute în spaţiul nostru cul- 
tural. Mecanismul acestui fel de 
expunere e “deconspirat” de prefa- 
ţatorul lucrării, doctorul habilitat 
Sergiu Pavlicencu: “Multe dintre 
paginile cărţii par a fi fragmente ale 
prelegerilor tînărului lector universitar. 
Pînă şi structura demersului critic şi 
interpretarea materiei, succesiunea 
episoadelor de la un pasaj ia altul 
denotă o finalitate didactică”. 
Analizînd poezia şi proza anglo- 
americană din mai multe puncte de 
vedere, autorul trece la comparti- 
mentul-pivot al cărţii — Romanul 
devenirii unei personalităţi —, în 
care examinează evoluţia şi structura 
Bildungsroman-ului în proza anglo- 
americană, dar şi în cea românească. 
Cititorul lui Petru Golban este — 
cităm din prefața cărţii — “studentul 
de azi şi de ieri familiarizat cu litera- 
tura universală (în special cu spaţiul 
anglo-american) şi cu cea română”. 
Am mai adăuga aici liceenii, îndeosebi 
cei din liceele româno-engleze şi 
cadrele didactice din republică. 
Debutul tînărului cercetător în 
domeniul literaturii universale şi com- 
parate este un exemplu salutar, care 
se cere să fie urmat, premisele fiind 
create de democratizarea societăţii 
noastre, inclusiv a învăţămîntului, şi 
de fuzionarea (parţială) a şcolii 
superioare de la noi cu cea româ- 


nească. 
Leo BORDEIANU 

VASILE SPINEI; 
SCUT DE ZĂPADĂ 


Universul poetic, aşa cum este 
el definit de Vasile Spinei în placheta 
Scut de zăpadă, configurează esen- 
tiale particularizări ale sensibilităţii 
lirice, este lipsit de idilism şi se indivi- 
dualizează prin farmec şi rafinament. 
O firească axare pe silueta graţioasă 
şi laconică a strunei sale lirice — 
“Cerul, sus,/ e numai nor,/ Ochiul, 
jos,/ e numai dor”.sau “Ar mai fi de 
rîs,/ ar mai fi de plîns,/ ar mai fi de 
spus,/ de n-ar fi de dus/ spre duios 
apus,/ peste apă lină,/cu o lună plină,/ 
cu un gînd ce trece/ către lumea rece,/ 
în albastrul cînt,/ în negrul mormînt;/ 
ar mai fi de rîs,/ ar mai fi de plîns,/ ar 
mai fi de spus,/ de n-ar fi de dus/ 
vîrsta pînă sus” — ne oferă imaginea 
subtilă şi pedantă a ecuaţiei sale 
existenţiale şi creative, ne pune în 
contact nemijlocit, .consistent şi 
convingător, cu vibrația lăuntrică a 
stilului său, cu personalitatea şi locul 
său inconfundabil pe coordonatele 
aliniamentelor din spaţiul poeziei 
româneşti. 

Actul creaţiei sale se zămisleşte 
sub semnul unor calităţi inderogabile, 
este efectul unor certe disponibilităţi 
spirituale, este ecoul inspiraţiei emo- 
tive de moment, conştientizează 
deschiderea spre fiinţă şi, în egală 
măsură, spre neființă printr-o incisivă 
şi, pe măsură, expeditivă tensiune 
lirică. Pe corzile lirei sale se 
armonizează dimensiuni ale varietăţii 
— ca temă — într-o necesară 
confluență cu variaţia limbajului po- 
etic, exprimat laconic şi simbolic. La 
orice atingere a strunei sale lirice 
vibrează eleganța versului, armonia şi 
intensitatea lui, tentaţia de a converti 
confesiunea lirică pe coordonatele 
postmoderniste, setea de cunoaştere 
şi nevoia de a satisface esenţa eului 
său mistuit de fineţurile şi de 
zbuciumul trăirilor lăuntrice. 

Poetul Vasile Spinei nu 
ermetizează viziunea poetică şi nici 
frumuseţea rostirii în stihuri. Eul său 


creator este autentic şi irepetabil. 
Versul lui, ursit în forme artistice suple 
şi clar definite, este efectul imediat 
al imaginii concrete şi coerente, este 
elementul mitizat în care se 
înveşniceşte puritatea unor crîmpeie 
din viaţă şi din natură. În Scut de 
zăpadă Vasile Spinei a modelat, sub 
semnul unor rigori filosofice, prezenţe 
de spirit şi trăiri temperamentale de o 
anumită factură. 

Diapazonul disponibilităţilor sale 
lirice se cantonează, într-o cadență 
fluentă, la răscruci de anotimpuri şi 
de solstiţii. Mirajul autumnal 
potenţează, în viziunea sa poematică, 
funcţia generatoare de cuvinte, 
sensibilitatea şi cugetarea. La 
“brînduşa de toamnă” şi dăinuirea ei 
în realitatea desfigurată a unor 
tranşee cu destinul demult apus — 
ca formă de raportare la real — se 
asociază, în plan figurativ, cele “două 
coloane de brumă” ca repere 
esenţiale ale unei biografii de tip 
bacovian. Vasile Spinei zugrăveşte 
lucid şi sigur universul vlăguit al 
toamnelor tîrzii folosind, tot lapidar, 
imagini sugestive: “Mireasmă de 
pleavă,/ de zemoşi răscopţi./ Desfrun- 
zirea”. Poetul simte nevoia acută de 
aclimatizare a viziunii bacoviene la 
lirismul său energizant. Vasile Spinei 
observă şi conturează un decembrie 
cu “Zăpadă/ încălzindu-se la pieptul 
brazdelor”. El percepe “căldura” 
Scutului de zăpadă sub semnul 


iradiantelor nopţi de iarnă şi al 


misterioaselor ninsori solstiţiale. 

Poezia lui Vasile Spinei este o 
ardere condensată, o ardere ce 
mistuie structuri prestabile. în stilul 
său de creaţie, sever cenzurat de 
austeritatea exprimării, poetul tălmă- 
ceşte potenţa unei deveniri sub zodia 
valorii. 


Petru ŢARANU 
Vatra Dornei 

Alexandru HUSAR 
laşi 


CHILIA 
ŞI CETATEA ALBĂ 


HULA 


“ plămînii Moldovei 
(Ştefan cel Mare) 


Puţine cetăţi ale vechii Moldove 
au avut un răsunet mai adînc în trecut 
şi un puls mai agitat în furtuna istoriei 
decît Chilia şi Cetatea Albă, peste 
care s-a aşternut demult pulberea 
vremii. Poate tocmai de aceea, “impo- 
sibilă din punctul de vedere al istoriei 
locale, al vieţii particulare, de oraş, 
istoria Chiliei şi Cetăţii Albe poate fi 
întreprinsă însă din alte puncte de 
vedere decit al existenţei lor separate 
şi înguste. Istoria exterioară, politică, 
a acestor două cetăţi se poate face 
şi istoria aceasta e interesantă în 
gradul cel mai înalt, pentru noi întîi şi 
chiar pentru popoarele vecine, astăzi 
sau în alte timpuri, cu pămîntul Moldo- 
vei sau al Ţării Româneşti” — scria 
în pragul acestui veac marele nostru 
istoric N. lorga. “Chilia a fost rînd pe 
rînd castel bizantin, antrepozit geno- 
vez, cetate de graniţă munteană, debu- 
şeu comercial şi bulevard despre turci 
şi aliaţii lor al Moldovei, cetate mărgi- 
naşă turcească sau turco-tătară. In 
Cetatea Albă au stat poate cumanii şi 
bizantinii, cu siguranţă genovezii, 
moldovenii, turcii iarăşi şi tătarii. Şi 
fiecare schimbare de stăpînire n-a 
fost un accident neînsemnat, ci rezul- 
tatul unei mari schimbări economice 
sau politice. Concretizarea acestei 
schimbări, cînd steagul genovez s-a 
împlîntat pe zidurile Chiliei şi Cetăţii 
Albe, aceasta însemna stabilirea 
influenţei comerciale, monopolului 
comercial genovez, pe Marea Neagră 
şi Dunărea de Jos; cînd Mircea ocupă 
cetatea, aceasta însemna fondarea 
“Basarabiei” răsăritene, excluderea de 
la gurile rîului, nu numai a supremaţiei 


italiene, dar şi a stăpînirii bizantine şi 
bulgare, sub care acea supremație 
economică se întemeiase şi putea să 
trăiască”. Şi aşa mai departe... 

Studiile întreprinse de atunci, fie 
şi în largi răstimpuri, vreme de un 
veac, fără a clinti în fond temeinica 
investigare a lui lorga, aduc o lărgire 
a cadrului cercetării, urmată de o 
proiecţie mai adîncă în trecut a istoriei 
celor două cetăţi cu un destin multă 
vreme comun. 

“Cetatea cea mai veche din 
toată ţara românilor”, cum o numea 
lorga, — Cetatea Albă — îşi are în 
antichitatea clasică antecedentele ei, 
atestate istoric. În a doua jumătate a 
secolului VII, dacă nu la începutul 
veacului VI înainte de Hristos, grecii 
milesieni* care au dat lumii marinari 
iscusiţi, negustori şi filosofi (ca 
Thales din Milet, numărat printre cei 
“şapte înţelepţi” ai Greciei antice, şi 
după care totul izvorăşte din apă şi 
se transformă în ea, apa fiind sub- 
stanţa primă, principiul din care provin 
şi în care se întorc toate lucrurile...) 
au întemeiat pe malul de apus al 
limanului Nistrului, aproape de gura 
fluviului Tyras**, o colonie cu acelaşi 
nume. 

Contemporană cu un mare 
număr de colonii şi comptuare greceşti 
în largul Mării Negre, ca Dioscuria, 
Odessos, Dionysopolis, Callatis, 
Tomis (adică Sevastopol, Varna, 
Balcic, Mangalia, Constanţa de azi) 
etc., în vremea cînd Marea Neagră 
putea fi numită “un lac grecesc”, — 
Tyras deveni o colonie înfloritoare, pe 
locul de mare valoare strategică pe 
care îl ocupa, un oraş-cetate grecesc. 
Populaţia indigenă, în cea mai mare 
parte getică (la Herodot, thyriţi, mai 
apoi tyrageţi), amestecată cu rămăşiţe 
de cimerieni, cu care erau, de altfel, 
înrudiţi (probabil, de neam tracic şi ei), în 
strînse relaţii cu grecii, înlesneau un 
schimb bogat şi activ de mărfuri în 
această “mare interioară”. “Dintre lu- 
crurile de nevoie pentru trai — atestă 


* Din marele oraş din Asia Mică, 
Miletul.+ 

** Numele din acea vreme al flu- 
viului. 

Polybiu — locurile Mării Negre ne 
pregătesc piei şi cel mai mare număr 
de robi, fără îndoială cei mai de folos; 
iar ca obiecte de lux: miere, ceară, 
carne sărată, ni le dau cu îmbel- 
şugare. Primesc în schimb prisosul 
nostru: untdelemn şi tot felul de vinuri. 
lar cît despre grîu, cînd ne dau ei, cînd 
le dăm noi”. 

Coloniile milesiene de la Marea 
Neagră, care (alături de cele corintice 
etc.) mijloceau comerţul sciţilor, 
geților şi tracilor, confirmă istoricii, se 
îmbogăţiră toate şi, printre ele, şi 
Tyras, care îşi păstră situaţia sa de 
centru comercial înfloritor* şi după ce 
pierdu neatîrnarea sa şi fu alipită, în 
secolul | după Hristos, la Moesia 
Inferioară, provincie romană. 

in anii 52—53 d. Hr., guverna- 
torul Moesiei, Tiberius Plautius Silva- 
nus Aelianus, cucerea colonia gre- 
cească Tyras de la limanul Nistrului, 
ocupa Olbia şi ajungea pînă la 
Hersones. Tyras trecînd sub regimul 
roman, cetăţii eline i se substituie 
ordo romanus, rînduiala neîndu- 
plecată a Romei... Aceste regiuni, 
intrînd în vasta mişcare comercială a 
lumii europene organizată de romani, 
îşi pierd caracterul lor local şi indi- 
vidual. La începutul secolului H 
împăratul Traian, cucerind Dacia, 
integra şi coloniile greceşti în zona de 
influenţă a romanilor, care îşi extind 
stăpînirea pînă la gurile Dunării, unde, 
prin oraşele elenice ale coastelor 
Pontului Euxin, influenţa romană a 
putut să pătrundă încă înainte de 
cucerirea lui Traian. 

Săpăturile întreprinse începînd 
din 1900 la Cetatea Albă în ruinele 
vechiului oraş Tyras au dus la desco- 
perirea multor inscripţii, monede roma- 
ne şi diverse vestigii antice, care ates- 
tă organizarea militară a regiunii dela 
nordul gurilor Dunării în timpul imediat 
următor supunerii Daciei de către 
Traian. Se atestă existenţa unui drum 
prin Dacia spre Tyras, marele drum 
care ducea spre gurile Dunării şi de-a 
lungul litoralului mării pînă în Crimeea, 
a unui sistem de pază organizat de 
împărat după cucerirea Daciei, înainte 


* Pe la sfîrşitul sec. IV, avînd 
monedă proprie. 


de a porni în campania sa împotriva 
partilor. Cărămizi şi ţigle cu ştampila 
legiunii a V-a Macedonica, inscripţii 
(pe plăci de marmură) de la sfîrşitul 
domniei lui Traian atestă că o garni- 
zoană romană permanentă la Tyras a 
fost organizată încă în timpul lui 
Traian, după istorici, “un inel dintr-un 
lanţ întreg de măsuri de siguranţă, 
care au fost luate pentru a supra- 
veghea şi a apăra teritoriile de la 
răsăritul Carpaţilor pînă în Crimeea”. 

Susţinînd că “întîiu Cetatea Albă 
mai înainte de Traian au fost”, că Au- 
gust Cezarul, care au fost împărat al 
Râmului, îşi surghiunise aici “boierii 
cei greşiţi” ca pedeapsă, unde şi pe 
un dascăl anume Publius Ovidius “l-au 
făcut, cum zic turcii, surgun, de l-au 
gonit din Râm tocmai la Cetatea Albă, 
pre Marea Neagră”, Miron Costin ne 
lansa cunoscuta legendă a exilului lui 
Ovidiu la Tyras (“acela dară dascăl 
Ovidius au scris căteva cărţi, şezînd 
la Cetatea Albă, în urgie, iară în 
stihuri, că şi-au sfîrşit acolo şi viaţa”) 
legînd numele lacului Ovidioli (Ovidi- 
ului, cum apare la călătorii străini de 
mai tîrziu) de numele lui: “Şi o baltă 
ce este acolo Vidov pe numele 
acestui Ovidius este...”. 

Costobocii şi carpii liberi de la 
gurile Dunării luară Tyras şi Istros, sub 
Alexandru Sever (222—235). La 238 
după Hristos oraşul Tyras e distrus 
de marea invazie a goților. După 
retragerea Aureliană (271—275) ca un 
vifor trec peste urmele unor străvechi 
aşezări şi hunii lui Attila în secolul IV, 
gepizii în secolul V, avarii în secolul 
VI, slavii şi bulgarii în secolele VI— 
VII, în secolul IX — pecenegii şi 
cumanii, care distrug ultimele licăriri 
ale civilizaţiei greceşti şi romane din 
secolul VI î.Hr. pînă către secolul IIl 
d. Hr. 

Oraşul, părăsit şi ruinat, a trecut 
în stăpînirea bizantinilor, care au 
ridicat pe urmele lui o nouă aşezare 
în sec. X. Menţionată documentar 
între anii 940—965, aşezarea e numită 
Maurokastron, adică Cetatea Neagră. 
Împăratul Constantin al VIl-lea 
Porfirogenetul (905—958) în opera sa 
De administratione imperii (Despre 
administrarea imperiului) pe la ju- 
mătatea secolului X relata că “lîngă 

malurile fluviului există cetăţi părăsite; 
prima este cetatea numită de pecenegi 
Aspru, deoarece pietrele ei par albe. 
Dar şi Nistrul se numea, pe acea 
vreme, Aspros. 

La Nistru exista însă, din seco- 
lul X, un “castel”, căruia i se zicea 
deopotrivă Castelul Alb şi Castelul 
Negru, Aspron şi Maurokastron — 
paralelism nominal explicat de istotici 
prin diferenţa de optică a denumirii 
cromatice: pentru pecenegi puteau să 
fie “albe” zidurile de piatră ale 
castelului, iar pentru greci, castelul ca 
o ruină putea să fie “negru”. E sigură, 
oricum, existenţa în acest secol a 
cetăţii de pe malul Nistrului, numită 
de bizantini la început Mavrokastron, 
adică Cetatea Neagră, apoi As- 
prokastron, deci Cetatea Albă şi 
căreia cumanii, tătarii şi turcii osmanlii 
i-au spus la fel: Akkerman (Cetatea 
Albă). 

Clădit pe ruinele vechiului Tyras 
grecesc, pe locul actualei cetăţi, 
Maurokastron face parte din castrele 
de apărare şi graniţă. Dar, în acelaşi 
timp, admit istoricii noştri, Mauro- 
kastron a fost clădit “din nevoi 
comerciale de a schimba fabricate 
bizantine pe producte brute de-ale 
popoarelor mongolice şi romanice din 
părţile Nistrului”. 

Urme de ceramică smălțuită din 
secolele XIII—XIV, descoperite la 
Cetatea Albă în perioada interbelică, 
atestă aici o vie prezenţă a elemen- 
tului bizantin. 

Acelui antic Bizanţ, care, după 
Polibiu, graţie situaţiei sale, avea în 
miîini tot comerţul Mării Negre, îi 
datorăm şi apariţia cetăţii Chilia (pe 
atunci Lycostomo, ridicată la sfîrşitul 
secolului X. Cetatea nu apare sub 
numele de Chilia decît prin secolul al 
XII-lea, ceea ce nu exclude faptul.că 
“acest castel nu exista cu multă vreme 
înainte“. O însemnare grecească pe 
foile Evangheliei moldoveneşti din 
1746 amintea «Achilleea», denumirea 
antică a localităţii fondate în cinstea 
eroului elen Achile. 

În secolul lil î. Hr. regele Dromi- 
chaites activa în oraşul Helis —, 
actuala Chilie, pe care Miron Costin o 
considera singura cetate dacică. 
Multă vreme fortăreaţa aparținuse 


Bizanțului, ca şi majoritatea poziţiilor 
strategice ale Pontului. Pentru bizan- 
tini Chilia şi Cetatea Albă devin 
mijloace de apărare în contra hoar- 
delor barbare care năvăleau atît pe 
apă, cît şi pe uscat, pînă în secolul 
XIII, cînd tătarii, care apar aici, după 
1241, îşi exercită autoritatea asupra 
acestui ţinut în care rămîn multă 
vreme un element de instabilitate de 
care nu numai această zonă, ci 
adesea Moldova întreagă va avea 
mult de suferit. 

Dar cumpăna înclină în curînd 
din nou în favoarea acestor cetăţi. 

incă în secolul XI genovezii, 
împreună cu venețienii, stăpîni ai 
negoţului Orientului european, îşi 
extind influenţa asupra litoralului 
nordic al Mării Negre. Mai tîrziu, cînd 
la Constantinopol domnea Mihail Pa- 
leologul, genovezii, rivalii venețieni- 
lor (după ce, la 1261, ajută pe Pale- 
ologi să repună Bizanțul în drepturile 
sale), caută să se aşeze temeinic pe 
coastele ei pentru a-şi asigura marea 
piaţă a Asiei, întemeind comptuarele 
lor la gurile Dunării şi ale Nistrului, 
punînd mîna pe cele mai importante 
puncte comerciale de la mare; 
Cetatea Albă şi vechiul Lycostomo din 
insula uşor de apărat, în delta Dunării, 
unde la 1360 veneau negustorii 
genovezi în luptă cu venețienii, ca şi 
la Caffa, regina Crimeii, ca şi în 
oraşele maritime ale Mării Negre, unde 
se afla, după cruciade, centrul comer- 
tului lor. Stabiliţi de Mihail Paleologul 
la Galata în faţa Constantinopolului 
(1267), instalaţi pe coasta Asiei 
Minore şi în Marea Neagră, exercitîn- 
du-şi supremaţia de la Pera pînă la 
Dioscuria, din Bosfor pînă în Caucaz, 
genovezii, stăpîni ai comerţului 
internaţional, aveau cheile Mării 
Negre, înconjurate de colonii genove- 
ze, încît, considera N. lorga, “nu se 
poate contesta că, vreme de peste o 
sută de ani, Marea Neagră, Marea cea 
Mare, cum i se zicea în Italia, a fost 
un lac genovez”. 

In secolul XIV republica Genua 
era una dintre cele mai puternice din 
întreaga Europă. Flotele sale aduceau 
în Europa mătăsurile Chinei venite pe 
calea Caucazului, nestematele Indiei, 
ţesături de Damasc, parfumuri din 

Arabia, săpun din Levant şi aur din 
Africa, iar din părţile noastre grîne, 
vite, lînă, piei lucrate, miere, ceară, 
aducînd în schimb mirodenii, mătă- 
suri, postavuri, arme, untdelemn şi 
alte mărfuri căutate în Moldova, 
Polonia şi Ungaria. 

Pentru comerţul de grîu, care se 
încărca la Dunărea de Jos prin Chilia 
şi Cetatea Albă, erau necesare aici 
garnizoane care să apere convoaiele 
de mărfuri de frica “barbarilor”. Astfel, 
genovezii, care încă prin 1281 vindeau 
sau cumpărau mărfuri în legăturile lor 
de negoţ cu populaţia de la nordul 
Dunării, au întărit Chilia, fondînd 
colonia lor la început la gurile Dunării 
şi de acolo au trecut şi la gurile 
Nistrului, unde locuri fertile, bogate în 
viţă de vie şi peşte, i-au îndemnat a 
se stabili la Moncastro, numit atunci 
şi Asprokastron. 

La vărsarea braţului septentrio- 
nal al Dunării, la extremitatea orien- 
tală a unei lungi insule, se ridica în 
secolul XIV o fortăreață care suprave- 
ghea navigația între Marea Neagră şi 
fluviu. Construită pe o luncă, fortărea- 
ta se găsea la punctul de joncțiune al 
Dunării cu marea, pe partea occiden- 
tală a unui golf pe care navigatorii l-au 
numit “Gura Lupului”. Acest nume, 
cunoscut întîi din varianta greacă 
Lycostomo, designa în acelaşi timp 
cu fortăreaţa insula ce o găzduia. 

Spre mijlocul secolului XIV 
Imperiul Bizantin trebui să cedeze 
genovezilor supremaţia în Marea 
Neagră şi castelul Lycostomo şi să 
renunţe la controlul circulaţiei navale 
între mare şi Dunărea de Jos, admit 
istoricii noştri, fortăreaţa Lycostomo 
căzu în mîna genovezilor; de la 
mijlocul secolului XIV, Lycostomo a 
fost mai mult de o jumătate de secol 
o fortificaţie şi un comptuar genovez. 
Atribuită de cronicar genovezilor, ca 
şi Caffa Crimeii, fortăreaţa ar fi însăşi 
opera lor. “imprumutînd cu bani geno- 
vezii pre împăratul Ţarigradului, să 
facă oşti împotriva turcilor — afla 
Miron Costin în istoriile Ţarigradului 
—, le-au pus zălog Crîmul, să-l ţie 
genovezii... şi pre atunce genovezii 
au zidit Chilia, ce se cheamă Ahilia, 
pe Dunărea, şi Caffa, care este pe 
malul mării la Crîm...”. 


În descrierea polonă (în proză) 
a Moldovei acelaşi cronicar scrie: 
“Domnii au făcut zidurile de înconjor 
la Hotin, Suceava, Tighina şi Cetatea 
Albă; dar nu la Chilia genoveză”. 

La rîndul ei, Cetatea Albă, 
cumpărată, probabil, de genovezi, pare 
a fi fost opera lor. “Dincolo, la Cetatea 
Albă însă, zidurile sunt extraordinare, 
cele mai frumoase din tot Orientul”, 
spun istoricii noştri. Ele arată ce 
puteau face genovezii care au venit 
tocmai pe acest timp aici, căpătînd 
exploatarea Mării Negre de la Paleo- 
logii restabiliţi în Bizanţ, la 1261... Pe 
la 1290 genovezii aveau la Caffa şi la 
Cetatea Albă cîte o colonie. Deşi la 
Cetatea Albă, ca şi în alte părţi ale 
Mării Negre, colonia lor nu trebuia să 
ocupe la început decît cîteva case, 
un depozit de mărfuri, un fundac, — 
în cursul secolului XVI cartiere geno- 
veze se văd la Caffa, Soldaia, Trebi- 
zonda, Sinope, pline de turnuri şi ziduri 
fortificate. Ei ar fi zidit şi aici, pe liman, 
chiar la ţărmul ce primea corăbiile, 
unde Nistrul se arunca în mare, pe 
dărîmăturile vechii cetăţi greceşti 
(căreia i-au zis Maurokastro), sub 
steagul cu crucea roşie a Sfîntului 
Gheorghe, din piatră albă, un castel 
genovez, cunoscut sub numele de 
Monkastro. Dovada muncii lor de o 
stăpînire îndelungată, scria N. lorga 
odinioară, e înfăţişarea zidurilor 
păstrate pînă astăzi ale Akkermanului. 
Aceste ziduri sunt făcute fără îndoială 
de apuseni, de italieni, care au trebuit 
să aibă deci în stăpînirea lor multă 
vreme Cetatea Albă. 


kkk 


De la genovezi cetatea a trecut 
în stăpînirea moldovenilor, care i-au 
zis Cetatea Albă. 

Rînd pe rînd stăpînită de greci, 
romani, tătari, genovezi, la începutul 
domniei lui Alexandru cel Bun (căruia 
patriarhul din Constantinopol i se 
adresa în 26 iunie 1401 cu formula: 
“Marelui voievod al întregii Moldo- 
vlahii”) Cetatea Albă era în stăpînirea 
Moldovei. După M. Kogălniceanu, 
genovezii, ştiindu-se slabi în Crimeea 
(pînă atunci plătind bir tătarilor ca să-i 
lase în pace), ar fi căutat alianţa 

moldovenilor, şi Alexandru cel Bun “fu 
cel dintîi carele se uni cu genovezii 
într-un tel comercial”. 

Foarte probabil însă, Cetatea 
Albă intrase şi mai devreme în 
stăpînirea Moldovei. Eustratie Logofă- 
tul afirmă că Dragoşizii, întinzîndu-se 
“pînă la Cetatea Albă şi Chilia”, au 
găsit “cetăţi făcute de ianoveji”. lar 
Petru | (1374—1391), urmărind înca- 
drarea Moldovei în rîndul statelor inde- 
pendente din Europa de Est, a reuşit 
să ocupe Cetatea Albă cu teritoriul 
înconjurător, astfel asigurîndu-i ţării 
sale deschiderea la mare. S-au păstrat 
în arhivele genoveze acte din care 
rezultă că prin 1386, deci sub Petru |, 
Cetatea Albă revenise Moldovei,” iar 
Chilia cu partea de nord a Dobrogei 
era în stăpînirea lui Mircea cel Bătrîn. 

După moartea lui Petru |, fiul şi 
urmaşul său, Roman-Vodă (1391— 
1393), se intitula solemn: “Marele 
singur stăpînitor cu mila lui Dumnezeu 
voievod Ţării Moldovei de la munţi 
pănă la ţărmul mării”. Cum Moldova 
nu putea atinge altfel marea decît prin 
stăpînirea Cetăţii Albe, probabil chiar 
sub Petru Muşat Cetatea Albă intrase 
în stăpînirea Moldovei. În lista oraşe- 
lor “volohe”, care precedă lista oraşelor 
ruseşti, întocmită între 1387—1392, 
Chilia şi Cetatea Albă apar ca “oraşe 
valahe”, foarte probabil, o dată cu 
oraşul şi vama (la Cetatea Albă) 
moldovenii ocupînd şi fortăreaţa, care, 
ruinată şi dezafectată, din mîinile 
tătarilor ce-o invadaseră trecu în 
mîinile lor. 

Alexadru cel Bun, statornicind 
hotarul Moldovei de-a lungul fluviului 
pînă la liman (unde se găseşte 
Cetatea Albă), aşeză aici pîrcălabi 
moldoveni. Prin grija lui (“în zilele 
binecredinciosului lo Alexandru-voie- 
vod şi ale doamnei sale Ana“), în 1402, 
se aduc de la Cetatea Albă la Sucea- 
va, cu mare alai, moaştele Sfîntului 
loan cel Nou**, devenit, cum spun 


* Bătea monedă proprie, dar, ca 
semn al dependenţei de Moldova, aplica 
pe ea capul de bour, stema acestei țări. 

spun documentele vremii. 

** Martirizat cam pe la 1330, cînd aceas- 
tă cetate era în stăpînirea tătarilor, apoi 
pus de creştini într-un sicriu în biserica 
(capela) din Cetatea Albă, unde stătu 
peste 70 de ani. 


documentele vremii, “de fericirea 
domniei sale şi de paza scaunului 
său”, mucenicul ocrotitor al Moldovei. 
Aşezată pe un tronson al vechiului 
drum transcontinental care unea 
nordul Europei cu Marea Neagră, cu 
hotarele pînă la ţărmul Nistrului şi pînă 
la “Marea cea Mare” — geografic, 
Moldova forma acum un fel de pătrat 
alungit între versantul oriental al 
Carpaţilor, cursul Nistrului şi coasta 
Mării Negre, pînă la lagunele care 
mărginesc coasta între gura Nistrului 
şi Delta Dunării. Punînd pază pe 
drumurile negustorilor din Ungaria, 
Polonia şi ţările nemţegşti, care 
apucau spre cele două schele, vestite 
limanuri de corăbii ale Moldovei, Chilia 
şi Cetatea Albă, la 8 octombrie 1408, 
Alexandru cel Bun acordă un privilegiu 
comercial negustorilor lioveni, care 
aduc din Lemberg postav, din Brăila 
peşte, din Podolia cai şi vite albe, din 
Cetatea Albă stofe cusute cu fire de 
aur, stofe de mătase şi vinuri din 
Grecia. Prin acest document, încheiat 
la Suceava, domnul Moldovei se 
punea în legătură cu lumea apuseană, 
în primul rînd cu Polonia şi Ungaria, 
organizînd totodată întregul sistem 
vamal al Moldovei. Conform privile- 
giului, vama de hotar se plătea la 
Cernăuţi, la Hotin, la Tighina şi 
Cetatea Albă, considerată ca a patra 
staţiune după Suceava, laşi şi Tighina 
în care se da vama domniei. Prezenţa 
vameşilor moldoveni la Hotin, Tighina 
şi Cetatea Albă presupune însă şi 
ținerea unei străji moldoveneşti în 
cuprinsul zidurilor noi ale celor două 
dintîi cetăţi şi al vechilor ziduri 
genoveze ale celei din urmă. 

Domnia lui Alexandru cel Bun, 
care “asemenea unui rege a fost numit 
cel dintîi hospodar, întocmai ca un 
monarh slăvit” (Miron Costin), a 
însemnat o epocă de înflorire a acestei 
cetăţi, care trebuia să devină marele 
emporium comercial al marelui 
principat de la Baia (prima sa capi- 
tală) pînă la țărmurile îndepărtate ale 
Mării Negre şi la porţile Chilia şi Ceta- 
tea Albă, unde va înlocui dominaţia 
genoveză. 

Stăpîn al Cetăţii Albe, recunos- 
cut de genovezi (care se pun sub 
scutul şi apărarea sa), domnul le con- 

firmă şi acestora toate drepturile şi 
privilegiile de care se bucurau mai 
înainte. Astfel, Moldova avea o fe- 
reastră spre mare, dublată de a doua, 
Chilia, poate prin învoiala cu Mircea 
cel Bătrîn, aparţinînd în scurtă vreme 
Moldovei. 

Prin 1402 în posesia Ţării Ro- 
mâneşti (după înfrîngerea lui Baiazid 
la Ankara, Mircea cucereşte Chilia din 
care alungă pe genovezi) — Chilia a 
rămas în continuare a Moldovei. Ori- 
cum, în tratatul încheiat la Lublin 
(Lublau) în 15 martie 1412 între regele 
Vladislav Jagello şi fratele său Vitold, 
ducele Lituaniei, de o parte, şi Sigis- 
mund de Luxemburg, regele Ungariei 
de alta, prin care se punea în acea 
vreme la cale o împărţire a țării, Chilia 
apare ca un oraş al Moldovei, împre- 
ună cu întregul ţinut din jurul său. Şi 
în alte documente din anii următori, 
Chilia apare ca un oraş stăpînit de 
moldoveni, “dacă nu e prea îndrăzneţ, 
cum scria N. lorga, să se presupună 
existenţa, încă la acea dată, a două 
Chilii: cea din Deltă fiind încă a lui 
Mircea“, iar cealaltă** aparţinînd 
moldovenilor. 

Dacă în 1404 apartenenţa fortă- 
reţei genovezilor ne este din nou 
confirmată de dominicanul Jean de 
Sultanieh (şi în 1410 Chilia apare în 
socotelile genovezilor), cert e faptul 
că între 1408 şi 1412 Alexandru cel 
Bun o smulge genovezilor şi o reia în 
stăpînirea sa. În orice caz, după 
moartea lui Mircea, Alexandru cel Bun 
stăpînea şi Chilia. Regele polon 
Vladislav admite că “domnul Moldo- 
vei ar trebui să fie în stăpînirea 
pacinică şi liniştită a zisului castel 
Chilia şi pămînturilor stăpînite, cum 
s-a zis, de dînsu!”. lar în 1421, cînd 
Alexandru cel Bun îi cere ajutor 
regelui polon Vladislav, în faţa unei 
primejdii comune, acesta împreună cu 
fratele său sunt dispuşi să-l ajute. 

Urmărind cucerirea Balcanilor, 
expansionismul sultanului Baiazid Ful- 


* Pr&babil vechiul Lycostomo, 
numele special al Chiliei vechi, insula- 
re.(?) 

** Chilia aflată pe malul stîng al 
Dunării. 


gerul, reluat de urmaşul său Murad ||, 
după moartea lui Mircea, devenise 
acut în 1420, cînd turcii trec iarăşi 
Dunărea, supun Muntenia şi atacă 
Moldova. “Apoi, năvălitorii s-au îndreptat 
spre țara Vlahiei Mici (adică a Moldovei) 
cu o flotă foarte mare, pe mare, şi au 
asediat castelul (Cetatea Albă) al 
voievodului Moldovei, vasalul nostru” — 
scria regele Poloniei vecinului său din 
Ungaria. Din documentele vremii 
aflăm că în august 1420 era la Cetatea 
Albă (pentru asediu) o puternică 
armată de turci. O dată cu atacarea 
Cetăţii Albe, turcii au lovit şi Chilia, 
pe care n-au reuşit s-o cucerească. 
Turcii au ocupat Dobrogea, dar gurile 
Dunării, cu porturile Chilia şi Lycosto- 
mo, au rămas în continuare Moldovei. 

În 1421, în preîntîmpinarea 
repetării atacului turcesc, pe care cu 
un an înainte Alexandru cel Bun îl 
respinsese singur, cu propriile-i forţe, 
domnul Moldovei cheltui sume mari 
pentru întărirea cetăților din sudul ţării: 
Tighina, Chilia şi Cetatea Albă. Ceru 
ajutor cumnatului său Vitold, guverna- 
torul Podoliei, în ridicarea de noi întăriri 
la Cetatea Albă, pe care solul ducelui 
de Burgundia (care pregătea o expe- 
diţie cruciată în Orient), cavalerul 
francez Guillebert de Lannoy, în 
trecere prin Moldova, o vizita în acea 
vreme. “Era, scrie el, un oraş întărit 
şi port la zisa Marea Neagră (numit 
Monkastro, Bellegrod), unde locuiesc 
genovezi, valahi şi armeni”. Pe cînd 
era la Cetatea Albă (în drumul său spre 
Caffa şi de acolo pe mare, la Constan- 
tinopol) călătorul văzu sosind aici pe 
“numitul Gueldigold”, “guvernatorul 
Leopodoliei” (adică voievodul lituan al 
Podoliei) cu 12.000 de oameni şi 
4.000 de care încărcate cu lemn şi 
piatră de dincolo de Nistru, pentru a 
reface “castelul”, cum scria el, “un 
castel cu totul nou a fost făcut în mai 
puţin de o lună”. 

Situată la o distanţă de 18 km 
de vărsarea Nistrului în Marea Neagră, 
păzind deasupra limanului drumul 
care “odinioară ducea la capitala 
Impărăţiei de Răsărit, la creştina 
Constantinopole, păzită de Dumne- 
zeu, cel mai strălucit oraş al lumii 
întregi” (N.lorga) — ieşind dintr-o 
arteră comercială ce lega acum Marea 

Neagră cu Cracovia şi Liov, Caffa şi 
Constantinopol, Cetatea Albă juca un 
rol de seamă în viaţa economică a 
Moldovei acestui veac. Ea era poarta 
deschisă spre miazăzi şi răsărit, de 
unde veneau mărfuri rare şi scumpe, 
pe marele drum transcontinental, 
ajungeau apoi pînă la Baltica. Era, în 
acelaşi timp, unul dintre bastioanele 
cele mai puternice nu numai ale 
Moldovei, dar şi ale ţărilor vecine, 
interesînd deopotrivă Polonia şi 
Lituania. 

Se explică astfel sprijinul acor- 
dat domnului moldovean, care prin 
1421 “restabileşte baza cetăţii” şi dă 
privilegii vamale tuturor negustorilor 
ce obişnuiau să-şi transporte mărfurile 
pe Nistru, fie din Europa în Orient, fie 
invers. Dar, în acelaşi timp, ungurii şi 
polonii urmărind politica lor de 
penetrare spre Marea Neagră, Moldo- 
va era unul dintre pivoţii centrali ai 
politicii internaţionale din Europa cen- 
trală şi sud-estică. În afară de interese- 
le comerciale pe care le aveau aici 
toţi vecinii, Moldova mai constituia 
şi o importantă -unitate strategică 
pentru fiecare stat vecin. Ungaria 
căuta s-o atragă în sfera influenţei 
sale ca să aibă o bază de acţiune spre 
nord şi răsărit. Polonia avea aceleaşi 
interese; de asemenea Lituania, 
pentru care Cetatea Albă constituia 
“cheia ţării”, căuta să ocupe Cetatea 
Albă pentru Lituania. În mijlocul aces- 
tor tendinţe contradictorii, Moldova 
trebuia să păstreze echilibrul. După 
moartea lui Alexandru cel Bun însă, 
luptele pentru succesiune între boierii 
partizani ai Poloniei şi partizani ai 
Ungariei duc la diviziunea Moldovei 
între cele două zone de influenţă 
marcate în Tratatul de la Lublin în 1412. 
Fiii săi, lliaş şi Ştefan, în 1433—1434 
îşi împart ţara în două, spre a domni 
fiecare separat: cel dintîi ia Hotinul, 
Suceava, laşii, Bîrladul, Huşii, Tecu- 
ciul şi părţile de jos ale Moldovei, iar 
al doilea Cetatea Albă, Chilia şi 
Obluciţa. Curmînd cearta între ei 
printr-o împăcare, cei doi fraţi se 
înţeleg să împartă teritoriul Moldovei 
între ei astfel încît Ţara de Sus (a lui 
lliaş) să aibă ieşire la mare prin 
Cetatea Albă, iar Ţara de Jos (a lui 
Ştefan al II-lea) prin Chilia. La 1 


septembrie 1435 lliaş ceda lui Ştefan 
oraşul Chilia “cu vama şi cu ozerele, 
ce ascultă de acest oraş”, separînd 
astfel, pe scurtă vreme, soarta 
istorică a Chiliei de a Cetăţii Albe 
(capitala lui Iliaş). “Oricum, de la 
moartea lui Alexandru cel Bun înainte, 
teritoriul acesta, această provincie 
moldovenească, observa lorga, a fost 
adeseori un stat cu capitala, cu domnii 
săi: Un domn în Suceava, unul în 
Cetatea Albă, nu a fost un fenomen 
rar în istoria Moldovei de la Alexandru 
| pînă la Ştefan cel Mare”. 

Lucrări urmară la cetate, şi ele 
se făcură în curînd, cînd Ştefan al II-lea 
termină zidul şi poarta celei de a doua 
incinte. În anii de la Întruparea 
Domnului 1438 s-a săvirşit marea 
poartă a cetăţii, în zilele evlaviosului 
Ştefan-voievod şi în zilele panului 
Luţian Herman, glăsuieşte o piatră 
căzută din ziduri, cu inscripţia slavonă 
şi alta, în greceşte*, cu următorul 
cuprins: “Rugăciunea robului lui 
Dumnezeu Teodor. — lisus Hristos 
învinge. S-a făcut această cetate sub 
prea evlaviosul Domn Ştefan-voievod 
şi de către meşterul Domniei Sale şi 
ispravnicul cetăţii Fedorca (Feodor?) 
la anul 6948 (1440). A treia — tot 
grecească — a aceluiaşi domn: “A luat 
capăt dumnezeiescul zid. Vie lisus 
Hristos în ajutorul celui ce l-a făcut...”. 

Rivalităţi mai presus de intere- 
sele ţării însă pun capăt domniei celor 
doi fraţi, ireconciliabil sfîşiaţi între ei, 
ca într-un groaznic Război al celor 
două Roze, în 1443 Ştefan scoate 
ochii lui lliaş, pentru a sfîrşi el însuşi, 
patru ani mai tîrziu, asasinat. Urmaşul 
său, Petru al II-lea (1447—1449), “acel 
Petru, care, de altfel, se legase cu 
Hunyadi prin căsătoria cu sora, de 
oarecare vîrstă, a acestuia”, oferă 
Chilia lui loan Corvin de Hunedoara, 
care se grăbi să întărească cetatea, 
instalînd în ea o garnizoană ma- 
ghiară. “EI (Petru) a dat Chilia 
ungurilor”, notează scurt Analele Put- 
nene, iar o cronică polonă confirmă: 
“După Roman Vodă** urmă Petru Vodă, 


* Limba arhitectului Teodor (Teo- 
dorachi) din Tulcea. 

** Fiul lui lliaş-Vodă, respectiv Ro- 
man al ll-lea (1447—1448), asociat lui 
Petru. 

fiul lui Alexandru, şi domni un an. Acesta 
dete Chilia regelui unguresc, ca s-o 
apere contra turcilor”. 

Bogdan, fiul natural al lui Ale- 
xandru cel Bun, îşi dispută coroana 
cu tînărul Alexandru (cunoscut sub 
numele de Alexăndrel, fiul lui lliaş), 
punînd în primejdie Cetatea Albă, în 
care aspiră să se aşeze polonii. 
Slujind statul polon în acest scop, 
Alexandru al Il-lea (1452—1455) îşi 
stabili reşedinţa în Cetatea Albă, 
unde, otrăvit de boieri (în 1455), îşi 
află mormîntul. 

intre timp Bogdan al Il-lea (tatăl 
lui Ştefan cel Mare), ostil polonilor, îi 
bate la Crasna, lîngă Vaslui, curmînd 
astfel planul de cucerire a Cetăţii Albe, 
şi, reînnoind jurămîntul său de credinţă 
faţă de loan Corvin, se angaja de 
asemenea: “Noi să nu avem nici cum 
să dobîndim cu sabia Chilia, fără de 
voia părintelui nostru şi domnului 
lonăş-voievod, cît vom fi în viaţă”. 

Ca urmare, un armistițiu pe trei 
ani cu turcii asigură un scurt răstimp 
de pace Chiliei, sub lancu de Hune- 
doara, al cărui nume, spunea umanis- 
tul Eneas Silvio Piccolomini, “ a mărit 
gloria nu numai a ungurilor, ci şi pe 
acea a vlahilor din care s-a născut...”. 
In 20 noiembrie 1451, la Adrianopol, 
“din mila lui Dumnezeu, măritul domn 
şi măreţul emir sultan Mohamed-beg, 
fiul măritului domn emir sultan şi fiul 
răposatului Murad-beg”, jură ilustrului 
principe, domnul lancu de Hunedoara, 
“pace pe trei ani cu domnul guverna- 
tor”; de asemenea Chilia şi cele care 
ţin de ea şi care i se supun — va avea 
o pace pe trei ani de la stăpînirea mea 
şi de la oamenii stăpînirii mele”. 

lancu de Hunedoara, acum 
comite veşnic de Bistriţa şi coman- 
dant general al regatului, cere venera- 
bilului loan de Capistrano, confesorul 
său, să consimtă la ridicarea unui 
lăcaş al Ordinului Fraţilor Monoriţi, în 
cinstea Sfîntului Bernard, la Chilia, 
prin 1453. lar în 30 aprilie 1453 (curînd 
după căderea Constantinopolului în 
mîinile turcilor) poruncea Sfatului din 
Braşov “să daţi alesului Stoica pe 
seama noastră, pentru apărarea cetăţii 
noastre Chilia, două mii de săgeți, 
cincisprezece arcuri, două sute de 
corzi de arce şi două măji sau lingouri 


de fier... să faceţi să fie aduse pînă 
la Brăila lucrurile arătate mai sus şi 
chiar altele pentru apărarea acelei 
cetăţi Chilia”. 

Curînd (prin 15 mai 1453) judele 
oraşului Sibiu informa “prea cinstitul 
jude şi întregul sfat al onoratului oraş 
Viena” despre mişcările turcilor, în- 
deosebi în Ţara Românească, ame- 
ninţînd fără preget Chilia: “Veşti noi, 
care umblă acum pe la noi, despre 
ţara de răsărit, şi anume că acelaşi 
împărat turc” acum este în persoană, 
fără întrerupere, în oraşul Constan- 
tinopol... De asemenea, el are de gînd 
şi în acelaşi timp vrea să trimită o 
putere mare şi remarcabilă pentru a 
dărîma cetatea numită Chilia şi oraşul 
de lîngă ea, care se află la capătul 
unde Dunărea curge în mare”. 

Veşti, nu peste mult timp, 
confirmate istoric. După căderea 
Constantinopolului, Mahomed al II-lea 
proiecta o lovitură analoagă în nordul 
Mării Negre. “De la Constantinopol, 
circula acum zvonul, se pregăteşte o 
oaste fără număr să treacă trei oraşe 
însemnate şi puternice lîngă Dunăre, 
printre care Bellogradum,** cugetînd 
a străbate apoi toată Ungaria, a o 
prăda, despoia şi distruge, pentru a 
nu lăsa în urmă pe nimeni, care să-l 
găsească atuncea cînd ar voi să plece 
aiurea”. 

O cronică a vremii consemna că 
sultanul, dacă va avea putinţă să-şi 
ţie flota la Constantinopol, visează 
stăpînirea peste lumea toată. Dacă va 
trimite flota în Marea Neagră, cum a 
făcut, va stăpîni Cetatea Albă şi 
Chilia ş.a.m.d. 

In aceste condiţii, Moldova 
depune o rezistenţă care azi ni se pare 
uimitoare, s-a spus. Proviziuni pentru 
un asediu eventual fuseseră adunate 
încă de la începutul anului 1453, în 
Cetatea Albă. În curînd, flota tur- 
cească, în număr de la 56 la 60 de 
corăbii, trecu Bosforul. Orăşenii din 
Cetatea Albă cerură sprijinul genove- 
zilor vecini, şi Caffa le dete provizii şi 
70 de “cazaci însoțitori” (mercenari) 
sub doi “comisari”. Flota turcă se opri 


* Cuceritorul Constantinopolului. 
** Dacă nu Belgradul sîrbesc, 
Belgradul nostru. 

înaintea cetăţii, dar, găsind-o pregă- 
tită, trecu înainte. La 14 iulie Caffa 
era atacată. La finele anului genovezii 
acceptă plata tributului. În schimb, se 
cer de la Genova intervenţii pe lîngă 
regele Ungariei şi regele Poloniei, pe 
lîngă Huniadi “Albu!” pentru a permite 
trecerea de trupe prin statele lor; se 
cere grîu, fie şi cu plată, căci “anul 
acesta nu s-a făcut, nici chiar la Ceta- 
tea Albă şi Chilia (Lycostomo). Se 
trimit daruri sultanului. In. Moldova frica 
de turci devine îngrozitoare. Demon- 
straţia navală a turcilor în 1454 — cum 
scria N. lorga — îngrozise pe becis- 
nicul Petru Aron, care acceptă plata 
tributului de 2000 de galbeni ungu- 
reşti*, ceva mai mic decit al Caffei”. 
Mahomed al Il-lea acordă negustorilor 
din Cetatea Albă, consideraţi supuşi 
ai voievodului, dreptul de a negoţa 
oriunde în vasta împărăție, cu marfa 
lor, pe care o aduceau de la Liov, din 
Europa centrală. In schimb însă, 
oficial, începînd din 1456, Moldova 
devenea vasală Imperiului Otoman. 

Din acest impas salvează Mol- 
dova Ştefan cel Mare, fiul lui Bogdan 
al II-lea, cel ucis mişeleşte de Petru 
Aron, care, în primăvara anului 1457,** 
biruind pe ucigaşul tatălui său, cum 
scrie cronica, “au luat schiptrul 
moldovenesc”, în curînd, la Suceava 
de însuşi mitropolitul ţării uns domn, 
la locul numit “Direptate”. 


kk k*k 


Adevărata înflorire a celor două 
cetăţi, sub lunga domnie a lui Ştefan 
cel Mare, care curmă anarhia de un 
sfert de secol a tării, căzută în mîinile 
unor nevrednici stăpîni după moartea 
lui Alexandru cel Bun, ţinea de politica 
dominantă a domnului, consolidarea 
şi apărarea bazei economice a Chiliei 
şi Cetăţii Albe, fiind, în concepţia sa, 
obiective de căpetenie ale politicii 
orientale a Moldovei. 

Cu suirea pe tron a lui Ştefan 
cei Mare, “creatorul prosperității 
Cetăţii Albe moldovene, despre care 
se vorbea în toată lumea negustorilor 


* Ducaţi de aur, la care fusese 
taxată Moldova sub Petru al Ill-lea. 
** Marţi, 12 aprilie 1457. 


Răsăritului” (N.lorga) — această 
cetate intră în prim-plan. Sub Ştefan 
cel Mare pîrcălabii Cetăţii Albe au fost 
dintre boierii de frunte ai Moldovei, 
ceea ce pune în evidenţă importanţa 
pe care marele domn o acorda cetăţii. 
La 1457, anul ridicării sale în scaun, 
trimite ca pîrcălab pe unchiul său 
Vlaicu, pe care în 1459 îl dubla cu 
Stanciul, oştean vrednic, deşi vrăjmaş 
tatălui voievodului. 

~ — Totodată, voind să-şi asigure 
mijloacele de a controla şi apăra 
cursul inferior al Dunării, după 
cucerirea cetăţii Hotin, Ştefan porni 
asupra Chiliei, a cărei importanţă avea 
să crească după căderea Constanti- 
nopolului. Era singurul debuşeu care 
rămînea deschis întregii văi a Dunării, 
spre care ţineau acum, fățiș, turcii. 
Expediția lui Mahomed al Il-lea porni 
la 26 aprilie 1462. Prin iunie, flota 
turcă ajunsese la Chilia. Cînd se află 
că flota sultanului e înaintea Chiliei, 
pentru ca să împiedice instalarea 
turcilor la Dunărea de Jos, Ştefan 
încercă un prim atac al Chiliei. Cu 
această încercare el se alese însă 
numai cu acea rană de la picior, 
amintită în cronica moldovenească (“a 
fost rănit Ştefan Vodă în gleznă de 
puşcă la cetatea Chiliei”) şi în cronica 
de la Putna (“îl loviră pe Ştefan Vodă 
cu pușca în călcîie la cetatea Chilia”), 
ca şi în cronica moldo-polonă. Dar, 
cum scria lorga, “Ştefan a putut astfel 
să gîndească la acea Chilie, unde 
fusese rănit de să-şi aducă aminte 
toată viaţa”. 

Ceea ce n-a reuşit în 1462 va 
izbuti însă în 1465, cînd atacul a fost 
reînnoit cu mai mult succes şi Chilia 
revine Moldovei. “A sosit la Chilia, la 
23 ianuarie, într-o joi, la miezul nopţii, 
şi vineri a bombardat cetatea şi a 
cucerit-o prin asalt”, notează scurt 
cronica moldo-germană. lar cronica 
de la Putna întăreşte: “in anul 6973, 
luna lui ianuar 23, joi, la miezul nopţii, 
a venit Ştefan Vodă la Chilia şi a 
asediat oraşul. Si a petrecut joia în 
pace, iar vinerea de dimineaţă a 
atacat şi a început să dărîme cetatea 
Chiliei... Si astfel dărîmă toată ziua 
şi se bătură pînă-n seară, şi sîmbătă 
s-a predat cetatea aceea. Şi a intrat 
Ştefan Vodă cu voia lui Dumnezeu şi 


124 


Limba Română 


rămase acolo trei zile, veselindu-se 


şi slăvind pe Dumnezeu, şi ocrotind 


pe oamenii cetăţii”. Cu privire la 
măsurile luate de domn, cronica 
adaugă: “Si au pus acolo pe Isaia“ şi 
pe Buhtea. Şi-i învăţă să apere 
cetatea de limbi necredincioase”. Şi 
“încheie, concis: “Şi aşa se întoarse 
el cu toată oastea sa la Suceava, şi 
acolo a poruncit Mitropolitului şi 
episcopilor şi tuturor preoţilor să 
mulţumească lui Dumnezeu pentru 
darul ce i-a fost dat...”. 

În amintirea acestei victorii, 
Ştefan clădea Putna, cea dintii ctitorie 
a marelui domn al Moldovei, începută 
în anul 1466 “ca mulţumită lui Dumne- 
zeu pentru luarea Chiliei”, şi acordă 
scutiri de vamă călugărilor mănăstirii 
pentru grîul şi mierea pe care le vor 
vinde la Chilia (“trei căruţe ce vor 
merge de două ori pe an, o dată 
toamna şi o dată primăvara”). 

Dar cucerirea Chiliei şi incursi- 
unile oştilor moldovene în secuime, 
legăturile lui Ştefan cu saşii şi secuii 
răzvrătiți împotriva puterii regale 
determină pe Mateiaş Corvinul să 
atace Moldova cu gîndul de a reîntrona 
aici pe Petru Aron. Soldată cu eşec, 
campania militară a regelui, constrîns 
să fugă rănit din lupta de la Baia, nu 
reuşi decît să consolideze poziţia 
domnului moldovean, care — stăpîn 
pe tara sa şi, curînd, în pace cu Mate- 
iaş (care îi oferă Ciceul şi Cetatea de 
Baltă, ca feude) — îşi reia lupta de 
apărare împotriva avalanşei turceşti. 
Urmărind să atragă Ţara Românească 
de partea sa, în octombrie 1474 
instalează în scaunul ei un domn 
credincios. Ceea ce provoacă mînia 
sultanului, care-i cere prin solii săi plata 
tributului şi cele două cetăţi-porturi, 
fapt pe care Ştefan îl respinge îndiîrjit. 

inainte ca oştile otomane să se 
îndrepte asupra. Moldovei, Ştefan 
cheamă la dînsul “pe boieri şi întreaga 
ţară, pentru ca împreună cu curtenii 
şi hînsarii'* să apere luptînd neatîrna- 
rea Moldovei şi solicită, totodată, 
sprijinul Papei “ca împreună cu alţi regi 
puternici şi principi să se silească 
spre a nu primejdui creştinătatea de 


* Cumnatul său. 
** Husarii. 


către mult necredinciosul vrăjmaş”, 
pentru ca şi moldovenii să nu lupte 
singuri, ci “cu ajutorul lor”. 

Soliman trecu Dunărea pe ghea- 
tă în decembrie, pe la Nicopole, cu o 
puternică oaste de 120.000 de 
oameni, cărora li se adaugă tătarii. Pe 
cînd cete mai mici asediară Chilia, 
Ştefan înaintă pînă la tabăra întărită 
din sus de Vaslui, unde, la 10 ianuarie; 
într-o marţi dimineaţa, pe o ceaţă 
groasă, turcii fură buimăciţi cu totul. 
Şi cetăţile Basarabiei, care se pre- 
daseră turcilor, scrie cronicarul polon, 
“fură reluate de Ştefan după victorie”. 

Curînd însă, corăbiile turceşti 
veniră din nou să atace Chilia şi 
Cetatea Albă. În februarie 1475 se 
ventila ştirea că această localitate a 
fost luată de sultan, “care a asediat-o 
pe uscat pe acest timp de gheţuri”. 
Ştefan desfăşoară o intensă acţiune 
diplomatică, din Persia pînă la Roma. 
Aflînd că Mahomed al II-lea pregătea 
atacul Chiliei şi Cetăţii Albe, cere lui 
Cazimir ajutor militar. 

La finele lui mai 1475, o puterni- 
că flotă turcească sub comanda lui 
Ahmed-Paşa (după ce cucerise 
porturile Caffa şi Soldaia de pe coasta 
nordică a Mării Negre) se îndrepta 
spre Cetatea Albă. 

La curent cu aceste mişcări, în 
26 iunie 1475, Ştefan cel Mare scrie 
solilor săi din Ungaria (că “împăratul 
are să vină pe uscat împotriva noastră 
ca să cucerească în persoană ţara 
noastră cu toată puterea lui şi cu toată 
oastea lui...”) şi le cere să fie informat 
de urgenţă regele Mateiaş “pentru a-i 
acorda ajutorul promis”. Regele 
răspunde favorabil; cere ajutorul lui 
Cazimir din Polonia, îndată ce prinse 
veste că sultanul strînge trupe la 
Adrianopol, 2000 de pedeștri pentru a 
ataca Chilia şi Cetatea Albă. 

Zadarnic însă, şi de astă dată 
moldovenii aveau să respingă singuri 
tentativa flotei turceşti de a cuceri 
Cetatea Albă în vara anului 1475. O 
scrisoare din august confirmă ştirea 
că “de la Caffa s-au dus turcii la geții 
ce locuiesc peste Dunăre spre a-i 
ataca şi a le lua cetatea lor cea tare, 
şi nu se ştie cine va învinge”... Turcii 
debarcară patru tunuri — aflăm din 
analele venețiene —, dar moldovenii 

le luară noaptea, gonindu-i în apă. 
Plecînd de aici, flota turcă încercă 
măcar o lovitură asupra Chiliei, dar 
“găsiră locul ruinat, căci îl ruinaseră 
românii, ca să nu se facă o trădare 
ca în Caffa”. 

Ca o reacţie, în anul următor, 
Mahomed al II-lea (care spunea: “Pînă 
cînd românii stăpînesc Chilia şi 
Cetatea Albă iar ungurii Belgradul 
sîrbesc, noi nu vom putea birui pe 
ghiauri”*) porni în persoană cu o oaste 
de 150.000—200.000 de turci, 12.000 
de munteni ai lui Basarab Laiotă şi 
30.000 de tătari ai hanului Crimeii 
împotriva Moldovei. “În anul acesta, 
sultanul pare că şi-a amînat toate 
celelalte planuri; spre Dunăre i se 
îndreaptă toate gîndurile” — scriu 
raguzanii la 18 februarie 1476, spre 
Dunăre şi spre cetăţile din sudul 
Moldovei, care formau, şi după o ştire 
polonă din 1476, “scopul principal ai 
expediţiunii turceşti din acest an”. 

În primăvara anului 1476, Şte- 
fan cel Mare, informat în legătură cu 
pregătirile pe care le făceau turcii, 
încearcă printr-o solie să-l înduplece 
pe sultan să renunţe la planurile sale 
de cucerire a Moldovei. Sultanul ar fi 
acceptat, se zice, şi ar fi trimis chiar 
un sol în Moldova, cerînd, ca de 
obicei, plata tributului pe anii trecuţi 
şi cedarea Chiliei şi a Cetăţii Albe — 
condiţii pe care Ştefan refuză să le 
accepte. 

Din alte surse aflăm că sultanul 
ceruse şi prinşii turci, un fiu al 
domnului ca ostatic, robii genovezi 
fugiţi la Cetatea Albă. Ştefan trage în 
ţeapă prizonierii de la Vaslui sub ochii 
solului. Ca răspuns, sultanul începu 
să înarmeze o flotă de 100—150 de 
pînze: în urma refuzului lui Ştefan cel 
Mare se înarmară la Galipoli la 60 de 
corăbii mai mici şi de transport; cu 
unelte de asediu “pentru Cetatea Albă 
şi Chilia”. 

In urma apelului său, Papa acor- 
dă indulgenţe pentru cei ce vor ajuta 
pe Ştefan în lupta cu turcii sau vor 
vizita cele două biserici catedrale din 
Cetatea Albă sau bisericile din acest 
oraş indicate de episcopul Cetăţii Albe 


* Creştini. 


(indulgenţele se vor da la una dintre 
aceste biserici)... 

intre timp solii lui Ştefan în 
Ungaria anunţă pe regele Mateiaş 
(care printr-un act din 15 august 1475 
se obligase să dea ajutor militar lui 
Ştefan la nevoie) că o mare flotă turcă 
a intrat în Marea Neagră şi că sultanul 
se gîndeşte cu orice preţ să-şi 
îndrepte corăbiile către cele două 
cetăţi ale lui Ştefan, Chilia şi Cetatea 
Albă, “care sunt foarte tari”, iar oastea 
de uscat va apuca prin Muntenia, 
pentru a-l ocupa pe Ştefan şi a-l opri 
de a-şi aproviziona şi apăra cetăţile 
şi cer “ajutor grabnic”. Singur cu 
moldovenii săi (abia 40.000 de 
oameni), în lipsa ajutorului aşteptat, 
însă, la Valea Albă, în locul numit de 
atunci Războieni, Ştefan fu înfrînt de 
turci, în 26 iulie 1476, deşi, scria 
cronicarul polon: “Ştefan şi ai săi s-au 
luptat cu atîta vitejie, încît se spune 
că au căzut aproape 30.000 de turci”, 
iar cronicarul turc: “Ştefan sta 
nevătămat în pădurea sa fortificată şi 
se apăra cu artilerie şi făcu mari 
pagube turcilor”. 

Tătarii făcură două invazii: una 
în cîmpia Cetăţii Albe, fiind respinşi 
de pîrcălabii de aici. Turcii intrară în 
Suceava, dar nu putură cuprinde ceta-. 
tea. Decimaţi de boală şi foame, se 
întoarseră arzînd şi prădînd ţara. Loviţi 
de Ştefan, suferiră mari pierderi, în 
retragerea lor, cum o numea Mateaş, 
“o fugă ruşinoasă”. Flota, ce pregătea 
Chiliei şi Cetăţii Albe soarta Caffei şi 
a Mangopului, se prezentă la Cetatea 
Albă; dar de data aceasta atacul 
asupra porturilor, bine înarmate, nu 
izbuti; orăşenii apărîndu-se foarte 
bine, la Chilia 500 de ieniceri fură prin- 
şi toţi. “Furtuni priincioase moldoveni- 
lor sfărîmaseră şi nimiciră în Marea 
Neagră galerele cu provizii şi pe lîngă 
acestea chiar flota cealaltă, care se 
afla ia gurile Dunării, suferise aşa de 
mutt, încît porturile moldoveneşti răma- 
seră neatinse. Dunărea a fost trecută 
într-un chip puţin faimos, cum scria 
lorga, şi Moldova rămase, cum fusese 
mai înainte, statul liber al puternicului 
Ştefan. Intre anii 1479 şi 1482 el puse 
să i se asigure graniţa de la Dunăre şi 
de la Mare întîi prin întărirea Chiliei 
şi apoi prin a Cetăţii Albe. 

Încă prin 1475—1476 lucrau la 
Cetatea Albă meşteri care înălţară în 
grabă poarta cea mare avînd deasu- 
pra placa de marmură cu stema 
Moldovei — zimbrul cu steaua me 
coarne — şi faimoasa inscripție: “ 
anii de la Întruparea Domnului opa 
(=1476) s-au săvîrşit marea poartă în 
zilele cuviosului lo Ştefan-voievod şi 
în zilele panului Luca şi panului 
Hărman”. 

In 1479—1480 Duma şi Hărman 
isprăvesc un al treilea “mur” în incinta 
cetăţii reconstruite de Ştefan cel Mare 
cu ziduri de o masivitate extraordi- 
nară. În aceeaşi vreme Ştefan zidi o 
biserică pe care păgiînii au ras-o mai 
tîrziu de pe faţa pămîntului. 

De asemenea, “la anul 6987 (= 
1479) iunie în 22, au început Ştefan 
Vodă a zidire cetatea Chiliei şi o ispră- 
viră într-acelaşi an, iulie în 17” — 
scrie Letopiseţul de la Bistriţa —, 
folosind “800 de zidari şi 17 mii de 
ajutoare”, după cronica ţării. Fapt pe 
larg comentat de Miron Costin în 
Cartea pentru descălecatul dintii. 
Surprins cum despre aceeaşi cetate 
află că în anii 6973 “a luat-o Ştefan 

„de la turci şi apoi în anii 6987 iunie în 
22 Ureche zice că în acest an au 
început Ştefan Vodă a zidi cetatea 
Chiliei şi au sfirşit-o în iulie acelaşi 
an”, se întreabă: “Cum încape acest 
lucru?” (la cap. V. De cetăţile ţărilor 
acestora). În cap. XI, amintind iar 
“cetăţile ce se află aici în ţară la noi”, 
revine, punîndu-şi din nou întrebarea: 
“Cum poate să fie acest lucru, că întîi 
scrie că au răscumpărat-o de la turci... 
şi apoi s-o zidească?. 

Enigma se rezolvă printr-o netă 
distincţie între două cetăţi care ar fi 
apărut succesiv la Chilia (“...cum din 

„afară de cetatea cea mare a Chiliei 
este alta mai mică, care să o fi zidit 
Ştefan Vodă cel Bun ca o strajă cetăţii 
cei mari”). La rîndu-i, Nicolae Costin, 
fiul lui Miron Costin, distinge de 
asemenea “cetatea cea mare (geno- 
veză)” a Chiliei de cea mică “zidită 
poate de Ştefan ca o strajă cetăţii cei 
mari”, reluînd argumentele tatălui său 
(“care lucru nu se poate crede, într-un 
an să o isprăvească. Ci, sau au adaus 
vreo cetăţuie mai mică către cetatea 
cea mare, cum am înţeles de o seamă 


de boieri din ţară (dă şi numele unuia) 
sau au dires şi au mai întărit cetatea 
Chiliei...”. 

Pînă astăzi părerile sunt împăr- 
tite. Istoricii noştri au emis multă 
vreme ipoteze contradictorii în această 
privinţă. N. lorga credea că era vorba 
numai. de o întărire, fiindcă trei 
săptămîni n-ajungeau pentru ca să se 
facă o cetate nouă. De o restaurare 
şi completare a ei vorbesc şi alţi 
istorici, în legătură cu aceeaşi cetate. 
Dar o distincţie, în final, se impune: 
au existat în trecut două Chilii. Cea 
dintîi, Chilia bizantină, ajunsă sub 
stăpînirea genovezilor şi luată de 
Ştefan de la munteni în 1465, aflată 
pe o insulă din braţul Chilia, unde se 
află acum Chilia Veche (Lycostomo 
a genovezilor, aşezată pe malul drept 
al braţului dunărean cu acelaşi nume, 
adică în Deltă, pe pămînt dobrogean, 
într-o insulă înconjurată de braţele 
Dunării, Chilia şi Sulina şi de Marea 
Neagră). A doua — cetatea de la Chilia 
Nouă, pe malul stîng al braţului 
Dunării, clădită de moldoveni sub 
Ştefan cel Mare. 

Deşi, după unii, Ştefan cel Mare 
s-ar fi mulţumit să întărească vechea 
fortificaţie preluată de la munteni, 
făcînd-o mai aptă să reziste atacurilor 
previzibile ale turcilor, cert pare faptul 
că — admite apoi însuşi lorga — 

“Chilia fusese clădită din temelii chiar 
după risipa din 1475, sau, mai bine, 
se risipise vechea cetate din ostrov 
şi se făcuse în loc alta pe țărm în - 


Cercetări întreprinse recent la 
Chilia, sub egida Academiei de Ştiinţe 
a Moldovei, confirmă existenţa unei 
fortificaţii de piatră, ridicată de 
domnitor pe ţărmul basarabean al 
localităţii Chilia Nouă. “O cetate 
puternică ridicată pe malul fluviului 
Dunărea, despre care scria cronicarul 
turc Tursun-bei: “Adîncimea șanțului 
ei era de neînchipuit, iar apa Dunării 
fiind scursă în el, cetatea părea ca o 
insulă. Zidurile şi turnurile ei erau 
înalte... iar urcarea duşmanului pe ele 
era cu neputinţă”. 

Apariţia ei se explică istoric. În 
1462 Ştefan atacase Chilia Veche pe 
care în 1465 o ruină el la cucerire. 
Stăpînită de bizantini şi genovezi, 

puteri maritime dispunînd de flote 
puternice, aşezarea ei pe o insulă se 
explică de asemenea. insă, cînd 
ajunse în posesia Moldovei, putere 
continentală, atunci aşezarea ei 
dincolo de Dunăre constituia un 
dezavantaj. De aceea, Ştefan hotărî 
să ridice în faţa celei vechi şi folosind 
materialul acesteia, în 1479, o nouă 
cetate pe malul stîng. Conştient că 
avanpostul Lycostomo (cetatea din 
insulă) nu putea rezista multă vreme 
unei mari forţe navale şi terestre re- 
unite, admit istoricii, Ştefan dărîmă 
fortăreaţa şi consolidă “noua Chilie” 
pe ţărmul moldovean al braţului 
septentrional al Dunării. Ceea ce nu 
exclude existenţa unei cetăţi mai 
vechi chiar la Chilia Nouă, dacă în 
1412 se aflau la Chilia. moldoveni în 
“noua cetate de pe malul nordic, după 
unii, înălţată în această vreme”. 

Deşi recent noi pledoarii în 
favoarea ideii vechi a echivalenţei 
între Chilia şi Lycostomo, admisă de 
N. lorga încă în 1899, îşi fac loc pe 
baza unor noi loturi de date privind 
comerţul genovez de la gurile Dunării, 
s-a postulat localizarea diferită a celor 
două cetăţi. Portolanele şi hărţile 
vechi din secolele XV şi XVI indică o 
singură “Chilia” sau Lycostomo. Dar 
în secolul XVII începe să apară în 
hărţi şi Chilia Veche, deosebită de 
Chilia Nouă, pe care Stefan o întări, 
făcînd anume un zid în jurul oraşului 
ce se formase în faţă pe malul 
moldovenesc al Dunării, ca “reşedinţă 
domnească şi principal centru de 
apărare a localităţii prospere, loc de 
refugiu al băştinaşilor în timpul 
numeroaselor intervenţii militare”... 
Aici zidi el, de asemenea, la 1482 
biserica Sf. Nicolae (cu arhitect italian, 
după lorga, levantin după alţii; loan 
Pridvana) în stil “bizantin clasic”, o 
dată cu biserica de la Cetatea Albă, 
vădind — şi pe această cale — grija 
sa faţă de cele două cetăţi de marcă 
ale Moldovei. 

Amenințarea turcească nu înce- 
ta însă. Incă în 1478, prin solul său 
loan Ţamblac; Stefan spunea veneţi- 
enilor: “Eu sînt sigur că turcul iarăşi 
va veni împotriva mea în vara 
aceasta, pentru cele două ţinuturi ale 
mele, Chilia şi Cetatea-Albă, care-i 


sunt foarte cu supărare”. Şi cerînd să 
fie ajutat “astăzi, căci vremea e scurtă 
şi nu ne îngăduie a lua alte măsuri 
mai întinse”, explica dogelui venețian 
importanţa cetăților sale: “Şi Inălţimea 
Voastră poate gîndi că aceste două 
locuri sunt Moldova toată” şi Moldova 
cu aceste două cetăţi este un zid 
pentru Ungaria şi pentru Polonia şi 
straja acestor două crăii”. Mai mult, 
“dacă aceste două cetăţi vor fi 
păstrate, va fi cu putinţă ca turcii să 
piardă Caffa şi Hersonesul**”, de care 
erau interesaţi şi venețienii. 

Avînd în puternica-i mînă toate 
cetăţile de sud ale ţării, Ştefan îşi 
putea socoti stăpînirea asigurată. 
Cînd urmaşul lui Mahomed, Baiazid 
al Il-lea, trimise un sol în Moldova 
pentru a-i cere tributul, Ştefan “n-a 
voit să dea nimic”, scrie o cronică. 
Atunci, în fruntea unei grele armate, 
la 1 mai 1484, Baiazid porni asupra 
Moldovei, ca să răzbune înfrîngerea 
suferită de tatăl său din partea lui 
“Ştefan Moldoveanu?” şi, “trecînd cele 
şapte guri ale Dunării, cum scriu 
cronicarii poloni, năvăli în Moldova şi 
jefui cea mai mare parte din ţara 
aceea”. 

Două obiective urmărea Baiazid, 
în fruntea unei oști de 80.000 de 
oameni (ieniceri şi spahii din Europa 
şi Asia), cărora li se adaugă forţele 
tătăreşti şi muntenii aduşi de Vlad 
Călugărul (40.000 de oameni), în to- 
tal 120.000; întîi: cucerirea Chiliei şi 
Cetăţii Albe, care constituiau pentru 
turci puternice puncte de sprijin, 
asemenea Giurgiului şi Severinului din 
Muntenia; apoi, cucerirea Sucevei, 
capitala lui Ştefan. Astfel, luînd-o pe 
drumul pe care venise şi tatăl său, 
Mahomed al II-lea, în 1476, păstrînd 
prin Dobrogea contactul cu Marea şi 
trecînd Dunărea pe la Isaccea (Oblu- 
ciţa), făcînd joncţiunea cu oastea 
tătarilor şi cu oştirea lui Vlad Călu- 
gărul, Baiazid concepe atacul celor 
două cetăţi pe uscat şi pe apă. “350 
de corăbii au gătit (Baiazid) şi altă 
oaste mare pe uscat, scria Şincai în 
cronica sa, ca să meargă cu război 


- * În text: “Valahia toată, bogăţia şi 
viitorul ei”. 
** Crimeea. 

asupra voinicului din Carabogdania şi 
să-i înfrîngă puterea”. 

La 13 mai* oastea de uscat a 
lui Baiazid era în faţa Chiliei. Cînd şi 
flota apăru înaintea zidurilor, groaza 
cuprinse pe asediați. “Locuitorii 
suburbiilor se îngrămădiră, înspăi- 
mîntaţi, cu tot avutul lor în cetate; 
grîul verde fu cules pentru a hrăni 
poporaţiunea înfometată”. Dar cu 
toate enormele ghiulele de piatră, pe 
care le aruncau tunurile numeroase 
ale sultanului, zidurile şi turnurile 
rămîneau acoperite de apărători”. 
Totuşi, după cîteva zile, un nou atac 
şi mai înverşunat avu loc; turnurile şi 
o mare parte din ziduri căzură. “Oraşul 
era cucerit şi turcii înfăptuiră faţă de 
învinşi — cum scrie umanistul 
Ursinus — obişnuitele lor ticăloşii”. 

După asediul de opt zile, în 
dimineaţa de 14 iulie 1484 Chilia căzu 
în mîinile turcilor. Pîrcălabii Chiliei, 
Ivaşcu şi Maxim, pieriră. Distrusă, 
cetatea se înfăţişa ca o grămadă de 
dărimături ce acopereau corpurile 
vitejilor moldoveni morţi. 

De la Chilia turcii trec năpraznic 
la Cetatea Albă, înconjurînd-o cu 
oaste cîtă frunză şi iarbă, pe apă şi 
pe uscat. “Aşijderea, într-acestaşi an, 
august 5, au luat turcii şi Cetatea 
Albă”, scrie Ureche. Asediul început 
la 30 iulie se sfirşi cu victoria turcilor 
în ziua de 4 sau 5 august. 

Lupta fu, şi aici, înverşunată. 
Pîrcălabii Oană şi Hărman, înarmînd 
populaţia retrasă între ziduri, se 
apărară cu un curaj disperat, respin- 
gînd întîiul asalt cu săgeți, cu pietre 
şi puţine tunuri din cetate. Timp de 
zece zile ghiulele turceşti au lovit fără 
milă zidurile cetăţii; rîndurile turcilor 
cădeau secerate, dar se împrospătau 
mereu cu alte valuri. 

Mai multe atacuri au fost respin- 
se, fiindcă oamenii din lăuntru îşi 
făcuseră în ruinele zidurilor apărături 
foarte tari, aşa încît la intrarea turcilor 
se încăierară cu dînşii şi, împingindu-i 
înapoi cu mare virtute, se apărau cu 
săgeți, pari şi pietre, purtîndu-se cu 
atîta inimă, încît răniră şi omoriră un 


* După alte izvoare: la 27 iunie, 
traversînd Dunărea, la 6 iulie cetatea a 
fost asediată. 


foarte mare număr de turci, gonindu-i 
de mai multe ori afară. Dar vrăjmaşii, 
avînd oştire numeroasă, cum scriu 
martorii vremii, lesne se reînnoiau şi, 
venind fără încetare cu puteri proas- 
pete, nu da loc de repaos la încon- 
juraţi”. Văzînd turnurile cetăţii dărîmate 
de ghiulele, şanţurile umplute, apără- 
torii cedară, în cele din urmă. Se 
deschiseră atunci porţile. Un paşă cu 
trei mii de ieniceri ocupă cetatea. 

Asediul se mîntui la 4 august, 
după letopiseţul nostru, “pîrcălabii 
Gherman şi Oană avînd, la urmă, 
aceeaşi soartă ca şi tovarăşii lor de 
la Chilia” (N. lorga}. Ostaşii de frunte 
au fost trecuţi sub sabie. Cei prinşi în 
cetate, locuitorii satelor şi oraşelor, au 
fost luaţi robi şi duşi, fie în Crimeea, 
fie la Țarigrad, vînduţi ca vitele. 

Dintre orăşenii “scoşi pe una din 
porţi cu tot ce pot duce în spinare”, 
două mii de băieţi sînt luaţi ca recruți 
de ieniceri, două mii de fete pentru 
seraiuri şi tîrguri, vîndute ca sclave. 
Din 20.000 de oameni (mulţi bogaţi!) 
rămaseră 200 de familii de pescari 
între dărîmăturile Cetăţii Albe. Bise- 
rica lui Ştefan cel Mare a fost rasă de 
pe faţa pămîntului. 

De aici sultanul se îndreptă spre 
Chilia, unde, la 6 august, îşi făcea 
rugăciunea sa de vineri în biserica lui 
Ştefan cel Mare, prefăcută în mos- 
chee. 

La 11 august însuşi sultanul 
adresa raguzanilor această scrisoare: 
“Cu ajutorul lui Dumnezeu am trecut 
Dunărea, unde a venit şi hanul cu 
70.000 de soldaţi şi ni s-a închinat, 
punîndu-se cu ai săi la ordinele 
noastre, împreună cu toţi ostaşii 
munteni; şi pornirăm de acolo şi 
ajunserăm întîi la o cetate a lui Ştefan, 
zisă Chilia, care e cheie şi poartă la 
toată ţara Moldovei şi Ungariei şi a 
țării de la Dunăre: ... Şi aşa cu ajutorul 
lui Dumnezeu, în optzile am luat acea 
cetate şi am întărit-o despre uscat şi 
despre apă în numele împărăției 
noastre, şi am pornit de acolo şi am 
ajuns la altă cetate a zisului domn, 
cu numele de Cetatea Albă, care e 
cheie şi poartă a toată Polonia, Rusia, 
Tataria şi a toată Marea Neagră, care 


* Muntenia. 

cetate, cu ajutorul lui Dumnezeu am 
luat-o în două zile, şi am întărit-o şi 
pe aceea... 

Căderea acestor cetăţi a stîrnit 
un puternic ecou în epocă. “Împăratul 
turcilor cu uriaşe oşti pe uscat şi pe 
mare a invadat Mysia şi a luat oraşele 
foarte întărite Belgrad şi Chilia şi a 
subjugat pe valahi în Moldova la 
Dunăre” — atestă epistole narative 
poloneze, în latina vremii prevenind: 
Si velint, ad paucos annos totam 
Europam possidere possint — 
“de-ar voi, în puţini ani ar putea stăpini 
toată Europa”. 

Pierderea acestor cetăţi — în 
privința aceasta vorbesc documentele 
vremii — a însemnat cea mai grea 
lovitură care i se putea da lui Ştefan. 
Prin cucerirea Chiliei şi Cetăţii Albe, 
de a căror importanţă îşi dădeau 
seama turcii, se lăsa fără apărare 
frontiera sudică a Moldovei, ele 
servind ca baze militare pentru 
cucerirea Sucevei, capitala Moldovei, 
care în toamna anului următor fu din 
nou atacată. 

În al doilea rînd, pierderea 
acestor două cetăţi scădea complet 
comerţul Moldovei, lovind în viaţa 
economică a ţării, care, de altfel, prin 
căderea Caffei şi a Mangopului în 
mîinile turcilor, fusese direct amenin- 
tată. Prin răpirea acestor două cetăţi, 
antrepozite comerciale, veniturile 
Moldovei aveau să scadă; venitul 
vămilor — de la negustorii care 
importau sau exportau mărfuri prin 
aceste două porţi ale Orientului— 
încetă. O nouă fază începe în domnia 
lui Ştefan cel Mare, în istoria Moldo- 
vei. Turcii, instalîndu-se aici, impun 
condiţiile unor schimbări de ordin poli- 
tic şi social, agravînd, o dată mai mult, 
soarta ţării. De acum înainte, Ştefan 
nu mai avea decît un singur gînd, 
scria lorga, “acela de a recăpăta 
oraşele pierdute, care erau aproape 
creaţiunea lui şi care permiteau o aşa 
de puternică dezvoltare de putere şi 
bogăţie a Moldovei pînă atunci”. 

Pentru a-şi atinge acest ţel, 
Ştefan era dispus să-şi revizuiască 
însăşi politica sa externă, căutînd 
să-şi asigure cu orice preţ spatele şi 
ajutorul creştinătăţii în contra puho- 
iului otoman. 


Luat prin surprindere la asediul 
Chiliei şi Cetăţii Albe, ceruse ajutor 
regelui Ungariei. “Incunoştinţaţi de 
domn, scria curînd regele — şi rugaţi 
ca să-i dăm ajutor, am strîns imediat 
oaste ca să ajutăm pe acel domn şi 
pe cînd speram să plecăm în persoa- 
nă în ajutorul lui împreună cu toate 
forţele pe care i le-am adunat de pe 
unde am putut — şi eram gata de 
război, ni s-a adus vestea că turcii au 
cucerit acele cetăţi şi, după ce au 
făcut în ele garnizoane, s-au întors 
acasă”. 

Dar, în loc de a continua expe- 
diţia pentru recucerirea cetăților, 
regele se mulţumi să scrie sultanului 
şi-l somă să restituie “castelele furate 
oarecum”. La care sultanul răspunde 
că “nu se pot restitui Chilia şi Cetatea 
Albă, dobiîndite cu multă trudă şi cu 
multă pierdere de vieţi”. Incheind un 
acord cu sultanul, Mateiaş Corvinul 
include în tratat şi Moldova, dar fără 
cele două cetăţi, ceea ce însemna o 
recunoaştere a statu-quo -ului, adică 
a situației de pînă acum. Urmarea 
acestei atitudini a regelui fu îndepăr- 
tarea lui Ştefan de Mateiaş şi orienta- 
rea lui spre poloni. 

Dar, înainte de a depune formal 
jurămîntul de credinţă polonilor, 
voevodul Moldovei mai face o încer- 
care de a recuceri Cetatea Albă prin 
înţelegere cu locuitorii creştini de 
acolo. Cum ne informează cronicarul 
turc Seadedin: “Necredincioşii au 
trimis vorbă domnului că oraşul s-ar 
putea lua prin surprindere, dacă ar 
veni de urgenţă, şi au promis să dea 
ajutor acelor care ar veni. Domnul 
Moldovei a pregătit imediat şi a trimis 
ostaşi pe apă şi pe uscat; dar în acest 
timp garnizoana turcească a desco- 
perit “trădarea” (complotul) şi a 
pedepsit pe autori cu moartea”. 

Ca să-i prindă totuşi pe moldo- 
veni, turcii îi aşteptară şi, într-o noapte 
întunecoasă, moldovenii s-au apropiat 
de ziduri şi au aşezat scările şi 
cercară ca să intre în oraş, cum scrie 
Seadedin. Turcii au lăsat să intre o 
pârte, dar în vremea în care unii se 
aruncau în cetate şi alţii urcau, au 
tăbărit deodată şi au masacrat atît pe 
cei care urcau, cît şi pe cei care erau 
deja în oraş, din care mulţi au fost 

făcuţi prizonieri şi trimişi la Poartă o 
dată cu raportul asupra acestui 
eveniment”. 

La aceasta se referă şi croni- 
carul turc Nesri, care scrie: “Curînd 
moldovenii rămaşi în cetate au trimis 
ştiri lui Ştefan cel Mare “să vii numai- 
decit, noi îţi vom preda cetatea”. La 
rîndul său, pregătind scări şi adunînd 
oaste şi încărcînd în timpul nopţii 
ostaşi în corăbii, Ştefan a venit pe apă 
chiar lîngă Cetatea Albă. Şireţii ghiauri 
dinăuntru îl aşteptau, uitîndu-se la 
drum. Ghiaurii haini i-au omorît pe cei 
care păzeau cetatea”. Pe scurt, în 
timpul nopţii, au aşezat scări la fortă- 
reaţa cetăţii ca să urce sus... Dar, 
scrie acelaşi cronicar, “Allah a făcut 
aşa fel încît unii dintre gazii au aflat 
despre aceste fapte ale ghiaurilor. Ei 
au tăcut pînă ce cîţiva ghiauri s-au 
urcat pe scări”. Gaziii, la rîndul lor, “stri- 
gînd numele lui Allah, au tras săbiile 
şi, prinzîndu-, i-au măcelărit pînă în zori. 
Ştefan cel Mare a ajuns în asemenea 
hal, încît abia şi-a scăpat capul”. 

Aflînd despre încercarea lui 
Ştefan cel Mare de a recuceri Cetatea 
Albă, sultanul porunci lui Ali-bei “să 
meargă la acel ghiaur şi, întîlnindu- 
se cu el, să se străduiască mult ca 
să-i vină de hac, iar dacă nu se va 
întîlni cu el, să-i devasteze vilaetul, 
să-l pîrjolească şi să-l aducă în ruină 
în aşa măsură, încît să nu mai rămînă 
urmă de veselie”. 

Strîns în cleşte de turci, izolat, 
înşelat în aşteptările sale, dornic de 
a recuceri Chilia şi Cetatea Albă, 
Ştefan cel Mare face apel la poloni. 
Cointeresaţi sub raport politic şi mai 
ales economic — credea Ştefan —, 
polonii îi vor da ajutorul ce-i era 
necesar. De aceea, călcîndu-şi, cum 
s-a zis, pe inimă, după 25 de ani de 
ezitare, Ştefan acceptă, în cele din 
urmă, să presteze omagiu regelui 
Cazimir. În ziua de 15 septembrie 
1485, domnul moldovean jură credin- 
tă regelui Cazimir ca odinioară marele 
rege Ottokar al Boemiei împăratului 
Rudolf. A doua zi, 16 septembrie, 
Ştefan serhna actul prin care declara 
că păstrează regelui şi coroanei 
polone aceeaşi credinţă ca şi prede- 
cesorii săi, că nu va recunoaşte nici 
un alt suzeran, că-l va ajuta contra 


tuturor duşmanilor cu persoana sa 
proprie, cu oştile şi cu sfatul său, că 
nu va porni nici un război şi nu va 
încheia nici o pace fără ştirea regelui. 
La rîndul său, Cazimir se obliga, 
printr-un act iscălit în aceeaşi zi, să 
apere cu toate puterile sale Moldova 
“în graniţele sale vechi”, “aşa după 
cum erau din vechime” din toate părţile 
(ceea ce însemna recucerirea Chiliei 
şi Cetăţii Albe) şi se angaja totodată 
să nu încheie nici o pace care ar privi 
Moldova şi graniţele acesteia “fără 
ştirea lui Ştefan”. 

Şi de astă dată însă regele 
Cazimir avea să înşele speranţele 
domnului moldovean. Deşi se obligase 
prin tratat să apere “cu sabia sa” 
(aşadar, în persoană) şi cu toate 
forţele pe Ştefan, în toate graniţele 
sale vechi, aşa cum erau, “în vechime 
la ţara Moldovei”, din nefericire, regele 
polon, cum spune un istoric al nostru, 
“a uitat să-şi onoreze angajamentul”. 
Şi, în loc de-o armată puternică, aşa 
cum o cerea un asediu al celor două 
cetăţi, i-a dat lui Ştefan numai un corp 
de 3000 de cavaleri* ca să-l ajute să 
alunge pe turci, care în timpul cînd el 
depunea jurămînt de credinţă regelui 
polon intraseră în ţară, prădînd şi 
arzînd pînă la Suceava. Oraşul fu ars, 
însă cetatea nu putu fi luată. “Şi 
împreunînd oastea cea streină cu 
oastea sa, cum scrie Ureche, pre 
multe locuri au smintit pre turci, de 
le-au căutat a ieşire din ţară”. Năvă- 
litorii s-au retras cu iuţeală în faţa 
armatei lui Ştefan, care a înaintat pînă 
la Cătlăbuga, aproape de Chilia. Aici 
avu loc, în ziua de 16 noiembrie 1485, 
lupta, şi turcii au fost învinşi. “Aşa 
Ştefan Vodă au curăţit ţara de vrăj- 
maşi, iară cetăţile care le-au cucerit 
turcii, Chilia şi Cetatea Albă, nu au 
putut să le mai scoată de la turci — 
scrie cronicarul —, că ei mai înainte 
de ce au ieşit din ţară le-au grijit cu 
oameni, cu puşti şi cu bucate de 
ajuns”. 

In acelaşi an, scrie letopiseţul 
lui Azarie, Ştefan “cercă în miezul 
iernii, prin surprindere, împotriva turci- 
lor, aici, la Chilia, ce mai cercase, în 


* După alte izvoare, 2000 de “că- 
lări grei”, călăreţi “îmbrăcaţi în fier”. 

tinereţele lui, de două ori împotriva 
cetăţii. Prinzîndu-i de veste însă, 
paznicul cetăţii, Bali-beg, fiul lui Mal- 
cociu, îi ieşi înainte pînă la iezerul 
Cătlăbuga. Ştefan putu birui, dar fără 
să fie în stare a lovi cetatea”. 

Un an mai tîrziu, pentru a împie- 
dica un nou atac împotriva Chiliei şi 
Cetăţii Albe din partea lui Ştefan, 
sultanul trimite un corp de oaste cu 
ordin de a pătrunde în Moldova, 
aducînd totodată un nou pretendent 
pentru a fi instalat la domnia Moldovei, 
anume Hroiot*. 

inaintînd pînă mai sus de Ro- 
man, turcii, sub conducerea lui Bali- 
beg împreună cu Hroiot, sînt întîm- 
pinaţi de Ştefan la Scheia, unde are 
loc lupta în care, în ziua de 6 martie 
1486, turcii sînt zdrobiţi. “În anul 1486 
luna mart 6, lunea, scrie letopiseţul 
de la Bistriţa, au fost război cu Hroet 
la Scheia pe Siret şi l-au prins 
(Ştefan) şi i-au tăiat capul”. 

Văzînd Ştefan că din partea 
polonilor nu mai putea trage nădejde, 
lansînd ideea unei noi coaliţii antioto- 
mane, se adresă din nou venețienilor 
şi trimise o solie la ţarul Moscovei, 
cneazul Ivan al lil-lea, cu care avea 
legături de familie**. Implicat în lupta 
cu tătarii Hoardei de Aur, cneazul 
răspunde printr-o solie la Cazimir, 
îndemnîndu-l să nu lase pe Ştefan în 
părăsire. Venețienii acordă şi ei un 
ajutor diplomatic, prin ambasadorul lor 
de la Poartă, uşurînd calea restabilirii 
bunelor relaţii de mai înainte dintre 
poloni şi turci. Sperînd că vor putea 
smulge Chilia şi Cetatea Albă pe 
această cale din mîinile turcilor, cum 
rezultă din instrucţiunile date solului 
trimis la Poartă în anul 1488, polonii 
se limitează la simple intervenţii 
diplomatice, fără a risca o intrare în 
scenă alături de domnul moldovean. 
În cele din urmă, solul polon încheie 
pace cu turcii fără ca să obţină din 
partea sultanului decît garanţii în 
favoarea polonilor, deşi cele două 
cetăţi îi interesau deopotrivă. 

incheind, în aceste condiţii, pa- 


* După cronica moldo-germană — 
Hronoda. 

** Fiul său luase pe fiica lui Ştefan, 
Olena, de soţie. 


cea cu turcii, fără a reuşi să obţină 
Chilia şi Cetatea Albă, regele Cazimir 
încălca totodată clauzele tratatului cu 
Ştefan cel Mare, în condiţiile de la 
Kolomeea. 

Dezamăgit de atitudinea incon- 
secventă a polonilor, de lipsa lor de 
energie în îndeplinirea obligaţiilor ce 
decurgeau din angajamentele reci- 
proce din 1485, Ştefan se apropie din 
nou de Mateiaş Corvinul. La rîndul 
său, regele ungar (deşi jurămîntui de 
la Kolomeea nu-i convenise) nu 
înceta să lucreze a-l readuce pe 
Ştefan în sfera sa de influenţă. 
Atitudinea regelui Cazimir faţă de 
Moldova justifică, din punctul de 
vedere al lui Ştefan cel Mare (conform 
principiului său de a nu avea doi duş- 
mani deodată), necesitatea apropierii 
de regele vecin şi reluării bunelor 
relaţii cu Mateiaş Corvinul, el însuşi 
interesat să-l ataşeze pe Ştefan de 
Ungaria. Foarte probabil, acum are loc 
cedarea Ciceului şi Cetăţii de Baltă, 
cele două posesiuni ardelene acordate 
de rege, se pare, cu ocazia tratatului 
de alianţă din 1475. Matei Corvin, 
pentru a-l rupe pe Ştefan, voievodul 
Moldovei, de Jagelloni, urmărind să-şi 
asigure prietenia lui Ştefan, îi donea- 
ză Ciceul şi Cetatea de Baltă, cum 
scria cronicarul maghiar Vernacius, “în 
locul celor ocupate de turci”. l 

De fapt, dezlipite de trupul țării, 
Chilia şi Cetatea Albă n-au devenit 
străine pentru noi; de drept, ele nu 
s-au putut înstrăina niciodată. Nu 
numai că nu le-am uitat, dar am 
păstrat speranţa că le vom avea 
odată; aşa a crezut Ştefan, aşa a dorit 
Petru Rareş şi, după dînsul, cele mai 
luminate spirite ce au domnit peste 
Moldova, pînă la fanarioți: Despot, 
loan-Vodă cel Cumplit, Aron-Vodă, 
Mihai Viteazul, Petriceicu, Constantin 
şi Dimitrie Cantemir. Expediţiunile de 
recuperare şi proiectele de recîştigare 
fac parte, firesc, din istoria româ- 
nească a Chiliei şi Cetăţii Albe, 
sublinia în urmă cu un veac N. lorga, 
care cunoştea ca nimeni altul istoria 
acestor cetăţi. 


(Va urma.) 

Studiul cu caracter memo- 
rialistic ce urmează este prin 
excelenţă una dintre cele mai 
interesante şi edificatoare pa- 
gini din istoria mişcării naţio- 
nale a românilor basarabeni de 
pînă la Marea Unire. Autorul 
acestor sincere şi impresionan- 
te confesiuni este inimosul 
bucovinean lon Zelea-Codreanu 
(tatăl lui Corneliu Zelea-Codrea- 
nu, liderul mişcării legionare din 
România interbelică). Conform 
propriilor mărturii, în activitatea 
sa din perioada respectivă lon 
Zelea-Codreanu a preferat să 
apeleze frecvent ia un proce- 
deu, la prima vedere nevinovat, 
dar, în acelaşi timp, destul de 
eficient, în lupta de revigorare 
a conştiinţei naţionale a români- 
lor aflaţi sub ocupațiile austro- 
ungară şi ţaristă — difuzarea 
masivă în Ardeal, Basarabia şi 
Bucovina a publicaţiiior româ- 
neşti editate în Regat. În felui 
acesta, prin intermediul cărţii 
româneşti ce pătrundea pe 
diferite căi (clandestin şi prin 
poştă) în teritoriile româneşti 
ocupate de cele două imperii, 
se făcea o veritabilă propa- 
gandă naţională şi unionistă şi, 
cu siguranţă, această literatură 
a contribuit şi ea la realizarea 
actului Unirii de la 1918. 

Un aspect deosebit de im- 
portant al memoriilor lui lon Ze- 
lea-Codreanu îl constituie infor- 
maţiile despre starea românilor 
„basarabeni din ţinutul Cahul, 
mai exact — din cele două sate 
pe care le vizitase în toamna lui 
1911 — Baimaclia şi Lărguţa. 

„Observațiile sale privind 
gradul pe care îl atinsese proce- 


sul de rusificare a populaţiei 
româneşti din această zonă, 
modul în care se manifesta 
spiritul naţional la reprezen- 
tanţii diferitelor categorii sociale 
din cele două localităţi — preoţi, 
țărani, răzeşi, cadre didactice — 
constituie o imagine inedită, o 
frescă veridică a moldovenilor 
din zona care timp de două 
decenii (1857—1878) a fost 
parte componentă a Princi- 
patului Moldova şi, ulterior, 
după Unire (1859), a statului 
român modern. 

insă, fără îndoială, cel mai 
important fragment al memori- 
ilor lui lon Zelea- Codreanu evocă 
întîlnirile sale cu membrii grupu- 
lui naţionalist din oraşul Bălţi, 
care era condus de lon Pelivan, 
unul dintre cei mai importanţi şi 
valoroşi fruntaşi ai mişcării nati- 
onale din ţinut. Majoritatea 
informaţiilor despre acest grup 
din zona de nord a Basarabiei 
poartă un caracter inedit. 

Prin intermediul lui lon 
Pelivan, l. Zelea-Codreanu a 
avut fericita ocazie să-i cunoas- 
că pe cei mai reprezentativi şi 
importanţi membri ai acestui 
grup: învățătorul Porfirie Fală, 
protopopul V. Certan, negusto- 
rul de. obîrşie răzeşească Dumi- 
trache Vrabie, avocatul de origi- 
ne poloneză S. V. Kamenski. 

Zguduitoare sînt relatările 
despre marele şi totodată aproa- 
pe anonimul naţionalist basara- 
bean Dumitru Vrabie. Detaliile 
pe care ni le furnizează |. Zelea- 
Codreanu cu siguranță ar putea 
servi în calitate de imbold pen- 
tru viitoarele investigaţii privind 
biografia înflăcăratului patriot. 

Credem că acest eseu me- 
morialistic va trezi, fără îndoială, 
un viu interes în rîndul cititorilor 
revistei “Limba Română”. 


lon VARTA 


Duedit 


133 


lon ZELEA-CODREANU 


CRÎMPEIE 
DE AMINTIRI 


DI lon Buzdugan, adocat din 
Bucureşti, fost subsecretar de stat şi, 
ceea ce ește infinit mai mult, un 
valoros poet naţional din Moldova 
dintre Prut şi Nistru, îmi cere “cîteva 
pagini de aminitiri” din modesta şi 
tăcuta mea acţiune de redeşteptare a 
conştiinţei naţionale în Basarabia 
înainte de război. Am înţeles că e 
vorba să se publice într-o lucrare, care 
va apărea spre sărbătorirea dlui lon 
Pelivan, cu prilejul aniversării a 60 de 
ani. 

Cu bucurie şi cu toată sinceri- 
tatea sufletului meu voi încerca să 
contribui la această preameritată 
sărbătorire cu cîteva crîmpeie din 
amintirile mele, care, de vor fi găsite 
că merită publicitatea, să se tipă- 
rească. 


CUMAMAJUNS | 
___ LA GREDINŢAFANATICĂ | 
ÎN PUTEREA DE PROPAGANDĂ 
A CĂRŢII 


Ca să pot lămuri acest fapt, 
trebuie să anticipez cu mulţi ani îna- 
inte aceste amintiri cu alte aduceri- 
aminte. Pe la sfîrşitul lui noiembrie 
1898 m-am înscris la Universitatea din 
laşi, ca primul student român din Buco- 
vina, venind de la liceul din Suceava. 
incă de la învățătorii mei din sat ştiam 
de existenţa “naţiei” româneşti în în- 
tregimea ei, împărţită în diferite ţări 
sub diferite stăpîniri. Încă de atunci a 
încolţit în gîndul meu de copil ideea 
că toate aceste ţări ar trebui să 
alcătuiască o singură ţară mare şi 
slobodă. Şi mai curios este faptul că 
încă de atunci s-a transformat această 


dorinţă a sufletului meu în siguranţa 
absolută că aşa va fi şi că eu voi 
vedea înfăpiuindu-se acest dor. 
Invăţătorii îmi dăduseră numai idei mai 
slabe şi timide, dar prin întîmplare eu 
citisem despre Horea, despre Avram 
lancu, despre cîţiva haiduci şi ştiam 
din casa părintească din poveşti 
despre Ştefan-Vodă şi din cîntece 
despre Plevna şi Griviţa. Ajuns cu 
acest bagaj sufletesc la liceul din 
Suceava, am acţionat din prima zi 
asupra colegilor mei, devenind condu- 
cătorul lor sufletesc. Peste cîţiva ani 
îi convocam de zeci de ori, la miez 
de noapte, în ruinele Cetăţii, spre a 
pune la cale viitorul cu arma în mînă. 
Totuşi era firesc — dată fiind vîrsta 
şi lipsa de experienţă — să fiu destul 
de neprecaut pentru a atrage, în 
sfîrşit, atenţia poliţiei de siguranţă şi 
a administraţiei austriece. Astfel dorul 
meu de a face studiile universitare în 
România liberă s-a înfăptuit cu 
precipitare prin trecerea hotarului 
blestemat într-un întunecos miez de 
noapte. De lîngă gara Burdujeni, 
privind luminile Sucevii, făcîndu-mi 
semnul crucii, am ridicat braţul şi am 
jurat să nu mai trec hotarul acestei 
împărăţii decît cu sabia în mînă. 

La Universitatea din laşi am fost 
bine primit de rectorul A. D. Xenopol 
şi de tinerii profesori naționaliști, cu 
care am luat contact imediat : lon 
Găvănescul, A. C. Cuza şi alţii. intre 
studenţi am fost ales vicepreşedinte 
al “Comitetului Naţional Studenţesc”, 
pe atunci sub preşedinţia studentului 
naţionalist Vasile Brăescu, şi vicepre- 
şedinte al societăţii naţionaliste “Soli- 
daritatea”. Apoi am fost delegat în 
numele studenţimii în “Comitetul Ligii 
Culturale” din laşi. 

Din toate aceste locuri pe care 
le ocupam, gîndul meu de fiecare zi 
era spre “românii din ţările subjugate” 
— expresie curentă atunci între stu- 
denti şi în genere în Ţară. Cum era şi 
firesc, prima mea acţiune s-a îndrep- 
tat spre Bucovina. Rezultatele băneşti 
din cîteva conferinţe ţinute în Aula 
Universităţii — prima a fost a mea des- 
pre românii din Bucovina —, cum şi 
cîteva ajutoare mai importante de la 
Liga Culturală din laşi, au fost trimise 
Societăţii “Şcoala Română” din Su- 

ceava, care ajuta pe elevii români la 
învăţătură şi care mă ajutase şi pe 
mine tot timpul. 

Dar în scurt timp mi-am dat 
seama că prin mijlocul acesta, adică 
al ajutării unui număr de elevi la 
învăţătură, trebuia cel puţin un veac 
pentru a trezi şi a întări conştiinţa 
naţională românească. Simţeam 
instinctiv că vremile sînt grăbite, că 
soarta “naţiei” se va hotărî mai curînd. 
Şi cum sufletul meu fusese aprins de 
cetitul numai cîtorva cărţi, mi-am zis 
că acţiunea principală trebuie să fie 
în răspîndirea a cît mai multor cărţi 
potrivite scopului. De aceea în prima 
vacanţă am aranjat o întîlnire tainică 
între Burdujeni şi Mitocul Dragomirnei 
cu cîţva colegi, prieteni siguri, de la 
Universitatea din Cernăuţi, în fruntea 
cărora s-a prezentat scumpul şi 
regretatul meu prieten Emilian Luca- 
niuc din Mitoc, care peste cîţiva ani a 
fost răpus de tuberculoză. 

La această consfătuire am aran- 
jat în cele mai mici amănunţimi cum 
trebuia în taină invadată Bucovina cu 
cărţi. Contrabandişti români — oameni 
siguri— din ambele părţi ale graniţei 
aveau să treacă sacii cu cărţi şi să-i 
transporte la Cernăuţi. De acolo se 
împărțeau în toate părţile, fără ca acei 
ce le vor primi să ştie de la cine le-au 
primit. Mulţi le găseau fie pe cerdacul 
casei, fie chiar în casă. Sistemul 
acesta a funcţionat mai mulţi ani. 

După trecerea primului an l-am 
extins într-o măsură mai mică şi în- 
spre Ardeal. Numai prin mijlocirea lui 
Badea Ciîrţan, un cioban ardelean, 
care nu trebuie dat uitării. Mie dacă 
mi se va ivi vreun prilej voi scrie ce 
ştiu despre el. Dar toţi aceia care ştiu 
mai mult ar trebui să se grăbească 
să scrie. Voi aminti aici numai prima 
mea întîlnire cu el. Eram în cancelaria 
rectoratului şi discutam ceva cu 
rectorul de valoroasă amintire A. D. 
Xenopol. Pedelui anunţă pe “Badea 
Cîrţan”. Şi aproape în acelaşi timp 
intră un tip de dac de pe Columnă lui 
Traian. Xenopol îl primeşte cu amabi- 
litate, prietenie şi mare bucurie: — 
De cînd nu ne-am văzut, frate Cîrţa- 
ne? — Apoi de la lerusaiim, dle rec- 


tor. — “Poftim şezi pe scaun”, îl invită 


Xenopol. — “Ba, domnule rector, că 
eu am mare ciudă pe scaune!” răspun- 
de ciobanul cu cojocul în spinare 


întors pe dos, că era vara. 

— Da de ce, bade Cîrţane? 

— Apoi, să vedeţi, domnule rec- 
tor, eu gîndesc aşa: Că tare bine ar fi 
să se adune toate scaunele şi paturile 
din România şi să li se deie foc, iar 
jarul care s-ar face să fie împrăştiat 
sub picioarele românilor “de dincolo”. 
Că atunci românii de aici văzînd că 
n-au nici pe ce şedea, nici pe ce 
dormi, s-ar primbla cît s-ar primbla şi 
apoi s-ar porni la treabă, iar cei “de 
dincolo”, simțind că-i arde la tălpi şi 
la călcîie, nici nu ar avea vreme să 
se primble, ci ar porni să alerge toţi 
de-odată şi toţi într-o parte. Şi ar ieşi 
otreabă bună! 

De prisos să spun că ciobanul 
a făcut o impresie extraordinară asu- 
pra mea. Xenopol m-a recomandat. 
Am ieşit împreună, şi vreo trei zile în 
şir ne-am întîlnit mereu şi am stat la 
sfat. Era cioban, care, păscîndu-şi 
turma, a citit întîmplător Istoria Româ- 
nilor şi apoi a Romanilor. După care 
sufletul i s-a aprins atît de tare, încît 
şi-a părăsit turma, a călătorit prin 
România, a fost la Roma pe jos, a 
fost la lerusalim, şi de mai mulţi ani 
aduna cărţi şi le trecea prin munţi în 
Ardeal, unde le împrăştia în toate 
părţile. Din toate puterile mele îl ajutam 
la adunarea cărţilor, şi mă bucuram că 
de astă dată mergeau în ţara lui Horea 
şi Avram lancu, pe care din copilărie 
îi consideram semizei. 

Şi afară de aceasta, prin badea 
Cîrtan am ajuns la credinţa fanatică 
în nebiruita putere de redeşteptare 
naţională şi de propagandă a cărţii! 


CUM AM AJUNS 
SĂ MĂ INTERESEZ 
DE BASARABIA 


După trei ani am fost numit pro- 
fesor suplinitor la liceul — pe atunci 
gimnaziul — din Huşi, la distanţă 
numai de zece km de cealaltă graniţă 
blestemată, de Prut. Adeseori de pe 
malul de dincoace am privit dincolo, 
ca la o mare taină. Orice legătură era 

ruptă. Abia mai tîrziu am aflat că to- 
tuşi existau contrabandişti, care aveau 
legătură. Rusia era considerată ca o 
putere mare şi tiranică. Aflasem cu 
ură neîmpăcată că moldovenii nu 
aveau nici un drept la dezvoltarea 
conştiinţei lor naţionale, că nu aveau 
şcoli în graiul lor, care fusese alungat 
şi din biserică. Că ruşii luaseră toate 
măsurile cele mai silnice de-a sugru- 
ma orice conştiinţă naţională băştina- 
şă din Moldova dintre Prut şi Nistru, 
răpită în două rînduri cu o nedreptate 
strigătoare la cer. Că, în sfîrşit, aceşti 
jefuitori de teritoriu moldovenesc 
arătau cu trufie lumii întregi că nici- 
odată nu vor restitui prada. Aşa fiind, 
se va înţelege lesne de ce eu aveam 
în sufletul meu o ură neîmpăcată în 
primul rînd pe ruşi, pe slavi în genere 
— care prin ruteni şi polonii galiţieni 
atacaseră şi sufletul moldovenesc din 
Bucovina —, apoi pe unguri şi abia în 
al treilea rînd pe austrieci. Întrucît 
aceştia din urmă, cu şiretenia lor 
cunoscută, lăsaseră libertate limbii 
româneşti în şcoala primară, în pri- 
mele patru clase ale liceului din 
Suceava şi în biserici. 

Din cauza opririi oricărei atingeri 
între românii din Regat şi cei din Basa- 
rabia, aveam senzaţia că malul stîng 
al Prutului — pe care îl priveam — se 


afla la distanţă de zeci de mii de km, 


mai departe ca Africa sau America. 
Departe ca un mormînt, care închide 
o taină! Şi sufletul meu de luptător 
neastîmpărat a fost cuprins ca de un 
jar nestins de dorul de a iscodi această 
taină şi de a vedea oare de nu s-ar 
putea găsi vreun mijloc de-a veni cît 
de puţin în ajutorul conştiinţei naţiona- 
le moldoveneşti, amenințate cu stin- 
gerea totală. 

Doream să găsesc un pretext 
oarecare, ca să risc o călătorie cît de 
mică în Basarabia. “Să risc”, deoarece 
eu începusem a fi destul de bine cu- 
noscut în Ţara întreagă ca luptător 
naţionalist, prin scris, prin conferinţe, 
prin întruniri de propagandă în mişca- 
rea condusă pe atunci de dnii A. C. 
Cuza şi N. lorga. Şi îmi închipuiam 
că nu se putea să nu-mi ştie de posturi 
şi spionii ruşi, care erau prin ţară. DI 
A. C. Cuza, cu care pe atunci eram 


în intimă prietenie şi cu care discu- 
tam adeseori despre Basarabia şi 
despre dorinţa mea de a străbate 
dincolo de Prut în vreun mod oare- 
care, îmi spunea mai în şagă, mai în 
serios, că m-aş putea trezi uşor în 
Siberia cu toată cetăţenia mea româ- 
nească. “Cu ruşii nu-i de şăguit.” 

Cu toate acestea, hotărîrea mea 
era luată, ca la cel dintii prilej să risc. 

Şi prilejul se ivi întîmplător abia. 
în toamna anului 1911. Un tînăr avo- 
cat din Huşi, Ghiţă Teodoru — astăzi 
secretarul primăriei Huşi —, aflînd prin 
rude şi zvonuri că un preot moldovean 


- din Baimaclia, cu bună situaţie şi cu 


numele Huşiiuc, ar avea fete de 
măritat, s-a hotărît să încerce a peti 
pe cea mijlocie, despre care auzisem 
că era deosebit de frumoasă. Voia însă 
să nu se înfăţişeze singur, ci după 
vechea datină să aibă şi un petitor. | 
s-a părut că eu, ca profesor din Huşi, 
aş fi cel mai potrivit, ca unul care-l 
cunoşteam bine. Fără discuţie, am 
primit. Se poate uşor închipui ce 
nerăbdare, ce zbucium, ce curiozitate 
mistuitoare era în sufletul meu! 
Mi-am pus întrebarea dacă n-ar 
fi bine ca pentru această călătorie să 


- las costumul naţional şi să mă îmbrace 


în haine nemţeşti, ca să nu atrag prea 
mult atenţia autorităţilor ruseşti. 
Mi-am spus însă că această deghiza- 
re, în caz de s-ar afla, s-ar putea inter- 
preta că am căutat să mă ascund. 
Deci ar fi mai periculos pentru mine. 
lar afară de aceasta voiam să văd 
dacă îmbrăcămintea moldovenească 
le mai aminteşte ceva moldovenilor 
din Basarabia. Mă vor observa, mă 
vor întreba, vor intra în vorbă cu mine. 

Deci mi-am luat concediu pe 
vreo opt zile şi am plecat. Am trecut 
Prutul pe la Leova. Ce zguduire în 
sufletul meu şi ce încordare de luare- 
aminte! Într-o căruţă cu cai aprigi 
ajungem în cîteva minute la pichetul 
de grăniceri muscali. Oprim şi dăm 
hîrtiile de trecere. Un gradat, sau poate 
ofiţer, intră cu ele în pichet şi ne lăsă 
să aşteptăm vreo jumătate de oră. Mi 
s-au părut ani. Oare ne vor lăsa? Ori 
poate fără explicaţie ne vor arăta 
drumul înapoi? In sfirşit, apar şi ne 
dau hirtiile cu permisiunea de a pleca 

mai departe. Cum am plecat, îi spun 
camaradului Ghiţă Teodoru cu ciudă: 
— “Nu voi muri pînă nu-i vom muta 
dincolo de Nistru!” — El mi-a răspuns 
cu un gest de neîncredere, eu însă 
simţeam în sufletul meu siguranţa 
inexplicabilă că rostisem o profeție, 
care se va îndeplini. 

inainte de a însera, am sosit în 
Baimaclia la casa chiabură şi primi- 
toare a preotului. El, preoteasa, două 
fete, — prima studentă la Universita- 
tea din Kiev, a doua învăţătoare la 
şcoala din tîrguşor, şi un fiu care, mi 
se pare, se pregătea să devină învă- 
ţător. Ceilalţi din cei nouă copii lipseau 
de acasă. Toţi foarte bucuroşi de 
oaspeţi din Moldova. Cu vreun an mai 
înainte, mai fuseseră vizitaţi întîmplă- 
tor de cîţiva tineri din România. Vorbeau 
toţi în casă întotdeauna moldove- 
neşte curat. Şi mai nu se putea altfel, 
întrucît părintele Dimitrie fusese 
hirotonit pe vremuri în catedrala din 
Huşi de “Preasfinţitul Silvestru”. 
Ruşii, după răpirea din 1878, i-au tot 
pus în vedere de repetate ori să înveţe 
slujba bisericească slavonă. Sfinţia sa 
însă, sub pretextul că nu a putut de- 
prinde bine slavona şi ruseasca, a 
slujit totdeauna numai moldoveneşte, 
spre bucuria tăcută a moldovenilor din 
toată împrejurimea. Preoţii mai tineri 
însă, deşi moldoveni, sunt siliţi şi ei 
nici nu îndrăznesc să slujească altfel 
decît rusește. 

A doua zi i-am scos la iveală 
vreo trei cărţi, pe care îndrăznisem 
să le iau cu mine pe ascuns: Poeziile 
lui Alecsandri, ale lui Eminescu şi ale 
lui Coşbuc. Ne-am aşternut pe adevă- 
rate şezători literare, cu cetiri, cu expli- 
caţii, cu lămuriri din istoria literaturii 
române. Ardeam de dorul de a chema 
şi cîţiva săteni moldoveni, dar a tre- 
buit să recunosc că ar fi fost prea 
periculos. Dar a treia zi dimineaţa 
m-am dus cu domnişoara învăţătoare 
ca să asist la lecţii la şcoală “în cali- 
tate de profesor”. Vreo treizeci de 
elevi, aproape toţi moldoveni. Manua- 
lele ruseşti, dar copiii neştiind ruseşte, 
lecţia se făcea mai mult în moldove- 
neşte, explicîndu-li-se bucăţile ruseşti. 
Mă ardea dorinţa de a face o lecţie 
copiilor despre Moldova şi de a-i 


întreba despre Ştefan-Vodă cel Mare. 
Mi-am dat însă seama că-mi primej- 
duiam tot planul meu de acţiune asu- 
pra Basarabiei. Am tăcut deci, bucu- 
rîndu-mă numai de faptul că elevii 
vorbeau întreolaltă moldoveneşte. 

De la şcoală înspre casă drumul 
era prin piaţa tîrguşorului. Ţăranii mulţi 
în jurul carelor încărcate. Am trecut 
prin mijloc, ca să trag cu urechea şi 
să aud cum vorbesc între olaltă. 
Observat de ţărani din cauza portului 
meu, unul zise cu glas destul de tare 
ca să aud eu: 

“Ciobănaşul de la oi, 

Adă-l, Doamne, pe la noil”. 
lar altul de la alt car adăugă: 

“Să-l hrănim cu miez de nucă, 

De la noi să nu se ducă”. 

Era, desigur, invitaţia de a sta 
de vorbă. Dar eu mi-am dat seama 
că dacă mă opream la vorbă, s-ar fi 
adunat mulţimea în jurul meu, şi pe 
dată s-ar fi ivit şi poliţia. De aceea le- 
am zîmbit, i-am salutat şi mi-am 
continuat drumul, profund mişcat de 
constatarea că graiul moldovenesc cu 
melodia şi poezia lui n-a putut fi miş- 
cat din straturile poporului de toată 
silnicia tiranică a muscalilor. Peste 
vreo două zile era însă să fac consta- 
tarea că “fruntaşii satelor cît de puţin 
cărturari căutau să se fălească cu 


ruseasca lor oricît de stilcită! 


Peste două zile era sărbătoarea 
Sfîntului Dumitru şi domnişoarele 
Huştiuc ne-au propus să mergem 
pentru seara de Sîmedru în satul Lăr- 
guţa, ca să petrecem la preotul Dimi- 
trie Zaharia. Fireşte, m-am bucurat de 
acest nou prilej de a cerceta necunos- 
cutul dintre Prut şi Nistru. 

Drum destul de lung, vreo 20 
km, dar, caii fiind foarte buni, am ajuns 
pe la apusul soarelui. Pe drum mi se 
spusese că preotul era de obirşie 
răzeşească de prin împrejurimi, şi că 
avea o situaţie materială înfloritoare. 
Numai via ar fi de vreo 40 de desetine. 
Am fost prezentat preotului, un tînăr 
foarte elegant în haina-i preoțească, 
şi foarte bucuros de oaspeţi. În salon 
vreo 20 de persoane, domni şi doam- 
ne. Din comună şi din împrejurimi. 
Aproape toţi moldoveni. Doar învăţă- 
torul Nimirovski, dintr-un sat apropiat, 

e ucrainean, dar vorbeşte destul de 
bine moldoveneşte, deşi e numai de 
vreo 5 ani în satul respectiv. A trebuit 
să înveţe, ca să se poată înţelege cu 
oamenii şi cu copiii. Stînd de vorbă 
cu el mai intim, am putut observa că 
e mai prieten moldovenilor decît 
ruşilor, pe care, desigur, din motive 
naţionale ucrainene, îi urăşte. Toţi şi 
toate din salon ştiau moldoveneşte — 
cei mai mulţi acasă la ei vorbeau 
moldoveneşte —, aici însă vorbeau 
toţi ruseşte. Eu, care nu ştiam o boabă 
din vreo limbă slavă, nu-mi puteam 
da seama de vorbesc ruseşte bine 
aceşti moldoveni sau nu. L-am între- 
bat pe învăţător, şi el mi-a confiat că 
cei mai mulţi vorbesc prost rusește, 
iar unii pocit de tot. Mai rău nu se 
poate, mi-am zis eu: Sunt rusificaţi 
cu sufletul înainte chiar de-a le fifost 
rusificat graiul. L-am întrebat pe învă- 
ţător dacă prin Basarabia sunt multe 
şcoli primare. Spre uşurarea mea, mi-a 
spus că sunt numai în satele princi- 
pale, şi că nu funcţionează de prea 
mulţi ani. Desigur, faptul acesta a fost 
un mare noroc pentru mîntuirea 
graiului moldovenesc. 

Intră doi bărbaţi destul de tineri, 
cu trăsături pronunţat moldoveneşti, 
adică bine pirliţi de soare, îmbrăcaţi 
destul de bine. Cu o plecăciune salută 
pe toţi oaspeţii, spunînd bună seara 
în ruseşte. Aceştia or fi poate ruşi? Il 
întreb pe şoptitele pe învăţător. — Da 
de unde! cred că afară de bună ziua 
şi bună seara nu ştiu altceva ruseşte, 
îmi răspunde acesta. Stăpînul casei 
mi-i recomandă: domnii Gîrneţ! Mai tîr- 
ziu — după masă — stau de vorbă pu- 
ţin cu unul dintre ei. DI Gîrneţ are cura- 
jul — vinul părintelui e foarte bun! — 
să fie mîndru că e răzeş, urmaş “din 


răzeşii lui Ştefan cel Mare. Un adevă-. 


rat gîrneţ!”. Bineînţeles că asta nu-l 
împiedică să-i pară rău că nu ştie 
tocmai bine ruseşte. 

În sfîrşit, după ce au încetat de 
a mai veni oaspeţi noi, găsesc prilejul 
să stau de vorbă cu părintele Mitran 
Zaharia, stăpînul casei. Mă surprinde 
că vorbeşte curgător şi sigur limba 
literară din Regat. Şi aflu, spre sur- 
prinderea mea, că a făcut mai întîi 6 
clase de liceu la Birlad şi apoi şi-a 


completat seminarul la Chişinău şi s-a 
făcut preot. Aceasta nu-l împiedică să 
ne poftească la masă — în treacăt 
fie zis, uimitor de bogată — în limba 
rusească, şi la începutul mesei să 
spuie Tatăl Nostru tot în ruseşte. Şi 
acum o mică paranteză în legătură cu 
persoana părintelui. f. 
La 1933, într-o zi, la Camera 
Deputaților, observ că se aşază 
cineva pe locul liber de lîngă mine. E 
un coleg cu aspect cochet şi simpatic, 
cu barba şi mustaţa proaspăt rase: 
“Da demult n-ai mai fost, mata, pe 
la mine, la Lărguţa, în judeţul Cahul”. 
— Mi se pare, i-am răspuns eu, că în 
propagandele mele din ultimii ani am 
trecut şi prin Lărguţa, dar nu-mi aduc 
aminte să mă fi oprit la cineva. El mă 
privi zZîmbind şi-mi răspunse: — Nu 
acuma, ci înainte de război! — Atunci 
nu am fost decît la preotul Mitran 
Zaharia, răspund eu. — Apoi eu sunt! 
— îmi spune colegul rîzînd. După 
război se lăsase de preoţie, întrucît 
nu-şi putea îngriji gospodăria, şi 
acuma era deputat naţional-ţărănist. 
Spre ziuă am pornit înapoi spre 
Baimaclia. Aici a doua zi am făcut 
cunoştinţă cu un proprietar, îl chema 
Rusu. Părea să fie conştient de obirşia 
lui mocănească. 
Inainte de a pleca înapoi spre 
Huşi, rezumîndu-mi rezultatul cercetă- 
rii mele în ce priveşte putinţa începerii 
unei propagande naţionale, am ajuns 
la încheierea că numai învăţătoarea 
Eufrosina, fiica preotului Huştiuc, 
putea să aibă curajul de a primi cărţi 
pentru propagandă, trecute pe furiş 
peste graniţă, şi de a le împărţi în tai- 
nă la diferite persoane. Curajul domni- 
şoarei rezulta, probabil, şi din faptul 
că se şi logodise cu tînărul Ghiţă 
Teodoru, cu care venisem, şi în cursul 
iernii urma să fie şi nunta, care o va 
strămuta definitiv la Huşi. Sora sa, 
care studia la Kiev, s-a măritat şi ea 
ceva mai tîrziu cu un medic din Huşi. 
Timpul pînă la nunta domni- 
şoarei Eufrosina am căutat să-l folo- 
sesc din toate puterile pentru propa- 
gandă. Corespondenţa dintre noi 
trebuia să. se facă prin poştă, cu 
subînţelesuri şi cu afirmarea că dum- 
neaei este “verişoara” mea. 

Aşa au urmat lucrurile pînă în 
cîşlegile din 1912. Dar multă ispravă 
nu s-a putut face, atît din cauza timpu- 
lui scurt, cît şi pentru că “verişoara” 
mea nu avea cunoştinţe prea numeroa- 
se în diferitele judeţe ale Basarabiei. 

Pentru aceasta trebuia găsit un 
moldovean cu situaţie şi cultură mai 
înaltă, cu legături întinse, şi în acelaşi 
timp cu o adîncă conştiinţă naţională, 
cu o înflăcărată iubire de neam, care 
să-i dea curajul de apostol. 

Era oare cu putinţă să existe un 

. asemenea bărbat în Basarabia? Şi 
dacă era pe undeva, îl puteam eu oare 
găsi? 


CUM L-AM CUNOSCUT 
PE “VARUL” MEU ION PELIVAN 


Chiar dacă mă îndoiam că s-ar 
putea să fie prin Basarabia un aseme- 
nea moldovean, totuşi sufletul meu era 
stăpiînit de dorinţa arzătoare de a şti 
care este starea naţională a moldo- 
venilor din Basarabia răpită la 1812, 
după ce îmi făcusem o oarecare idee 
despre starea moldovenismului smuls 
a doua oară la 1878. Starea acestora 
din urmă mă mulţumise totuşi, întrucît 
poporul de jos vorbea limpede moldo- 
veneşte, iar intelectualii — deşi rusifi- 
caţi sufleteşte — nu putură uita graiul 
din cauza ţărănimii. 

Dar cei din Basarabia “veche”, 
de la 1812, vor mai fi ştiind a vorbi 
moldoveneşte? Desigur, mă întrebam, 
dacă mai ştie poporul, căci despre 
cărturari eram aproape sigur că nu 
numai că şi-au pierdut graiul, dar că 
nu mai înţeleg nici un cuvînt moldove- 
nesc. Şi poate, Doamne fereşte!, care 
renegaţi vor fi fiind şi duşmani ai 
moldovenismului? În orce caz trebuia 
să încerc. Trebuia să trec şi în Basa- 
rabia “veche”. Dar unde şi sub ce pre- 
text? După o consfătuire cu fruntaşii 
naţionalismului de pe acea vreme din 
laşi: profesorii universităţii loan Găvă- 
nescul, A. C. Cuza, Corneliu Sumu- 
lianu şi P. S. Nicodim, actualul mitro- 
polit, care pe atunci era vicar al mitro- 
poliei, toţi grupaţi în Liga Culturală, 
m-am hotărît să-l vizitez în vacanţa 
de Crăciun la Bălţi pe judecătorul lon 
Pelivan, despre care aflasem că 


fusese pe la cursurile de vară de la 
Vălenii de Munte şi că era abonat la 
“Neamul românesc”. Nu-l puteam 
preveni în scris, deoarece mă temeam 
că scrisorile venite din Regat puteau 
să-i fie deschise la cabinetul negru 
rusesc. 

Aşadar, fără să-l cunosc şi fără 
să fiu sigur că nu va fi plecat undeva 
de sărbători, pe:o iarnă foarte grea, 
cu viscole şi troiene, am plecat din 
laşi cu trenul pînă la staţia Pîrliţi. De 
acolo urma să ajung la Bălţi cu sania- 
diligenţă poştală. Din cauza viscolului 
şi troienelor n-am putut ajunge decît 
pînă în tîrguşorul Fălești, noaptea 
tîrziu. Am ajuns numai datorită-cailor 
minunaţi şi vizitiului vrednic al saniei 
poştale care făcuse acest drum, desi- 
gur, de sute de ori. Drumul întroienit 
nu se distingea deloc, şi spulberarea 
din faţă făcea aproape imposibilă 
vederea înainte. lar cel mai mare 
noroc a fost, desigur, faptul că nu ne-a 
întîlnit vreo potaie de lupi. La Fălești 
vizitiul a bătut îndelung într-un oblon 
închis. lar după deschiderea oblonului 
a parlamentat cîteva minute şi apoi 
m-a lăsat la acest han jidănesc. De 
altfel, eram singurul pasager. Am dor- 
mit într-o cameră caldă. 

A doua zi hangiul jidan a început 
să mă descoase. De unde vin, încotro 
merg, am de cumpărat ceva? Şi aşa 
mai departe. l-am spus că merg de 
sărbători la un văr al meu la Bălţi, care 
este judecător. Am observat că vorba 
aceasta i-a impus respect. Pentru 
mine era însă important faptul că 
vorbea aproape curgător moldove- 
neşte. Aceasta nu se putea datora 
decît faptului că țărănimea din împre- 
jurimi vorbeşte moldoveneşte. Deci, 
poate nu-şi vor fi pierdut graiul. M-am 
ferit însă să-l întreb ceva în direcţia 
aceasta. După ce m-a întrebat dacă 
în “Moldova” este o şcoală din care 
“iese doftori”, l-am trimis să-mi opreas- 
că loc în sania poştei pentru Bălţi. 
Peste un ceas s-a înturnat cu răspun- 
sul că poşta nu mai pleacă la Bălţi — 
cu toate că spulberarea omătului se 
oprise — din cauză că drumurile sunt 
troienite. Eram deci ameninţat să 
rămîn locului cine ştie cîte zile în hanul 
jidovesc de la Făleşti. intrebîndu-l pe 

a EC IE E PR ERA ERE E PE ZE RER CTE TE ENTIRE 


hangiu dacă nu ştie vreo sanie par- 
ticulară care ar voi să facă acest drum, 
mi-a spus că nu este. Atunci în 
deznădejde m-am hotărît să fac apel 
la poliţie, să-mi găsească ei o sanie. 
Doar nu degeaba eram eu — cu tot 
portul meu “țărănesc” din România — 
văr cu un domn mare din capitala jude- 
tului, cum era un judecător pe acolo 
şi pe vremea aceea. La poliţie am gă- 
sit un rus cu înfăţişare militărească 
şi cu uniformă impunătoare. l-am 
arătat paşaportul şi într-o moldove- 
nească rară l-am rugat să-mi ajute a 
găsi o sanie pentru Bălţi, unde mă duc 
de sărbători la vărul meu lon Pelivan, 
care este judecător. Spre mirarea mea, 
rusul nu numai că a înţeles ce i-am 
spus, ci— după ce mă privi cercetător 
de sus pînă jos —mi-a răspuns într-o 
moldovenească stricată, dar totuşi 
destul de înţeleasă, că el va porunci 
să plece o sanie a poştei. Să aştept 
la han, căci după-amiază va veni 
sania să mă ia, adăugîndu-mi că să 
nu plătesc decît taxa prescrisă. Acest 
apel la poliţie îi mai mult pentru a 
îndepărta bănuielile, dar mi-a prins 
bine şi pentru călătorie. 

Intors la han, aşteptam ca pe 
cărbuni. În sfîrşit, pe la ora 2 a sosit 
o sanie a poştei cu doi cai buni şi cu 
un vizitiu destul de voinic. Cum am 
ieşit din Făleşti, mi-am dat seama că 
drumul este într-adevăr nespus de 
greu din cauza troienelor, deşi nu mai 
viscolea, ci bătea în faţă numai un 
vînt subţire şi geros. Vizitiul avea înfă- 
ţişare desăviîrşit muscălească, totuşi 
am încercat să vorbesc cu el. Nu 
numai că înţelegea tot ce-i spuneam, 
ci o rupea destul de curgător moldo- 
veneşte. E rus de lîngă Urali, a slujit 
în oaste şi a rămas aici în Basarabia. 
E pe aici de 7 ani. Atrebuit să deprin- 
dă graiul moldovenesc, căci pe aici 
toţi grăiesc numai moldoveneşte, 
afară de “cinovnici” care şi ei trebuie 
să înveţe moldoveneşte, ca să se 
poată înţelege cu “norodu!”. Deşi în- 
gheţam de frig, totuşi cuvintele aces- 
tea ale rusului mi-au produs'o nespus 
de dulce căldură sufletească. Mă 
simţeam cuprins de nădejdi primă- 
văratice pentru neamul moldovenesc. 

Pe înserate intrăm în oraşul 


Bălţi. Vizitiul nu ştie unde locuieşte 
judecătorul lon Pelivan. Eu zăresc un 
băiat tînăr în uniformă. Presupun că 
este elev. Opresc sania şi îl întreb de 
nu ştie unde locuieşte judecătorul 
Pelivan. Imi răspunde într-o moldove- 
nească curată că ştie unde, şi se urcă 
în sanie să mă conducă. Era elevul 
de liceu Anton Crihan, care avea să 
fie subsecretar de stat la Domenii în 
România Mare. Ajunşi în faţa locuinţei 
căutate, care era şi localul judecă- 
toriei, văd la intrare un bărbat tînăr, 
frumos la chip, cu mustață răsucită, 
îmbrăcat în uniformă impunătoare. 
Oare săfie el? Ca să nu dau de bănuit 
celor din sanie, întreb cu glas răspicat: 
“Mă rog, aici locuieşte vărul meu 
judecător lon Pelivan?” — “Aici, vere, 
aici, poftim”, a fost răspunsul. lar 
imediat ce am intrat în casă cu 
geamantanul în mînă, m-a întrebat: 
“Da cine eşti mata?”. l-am răspuns rar 
şi cadenţat: Eu sînt profesorul lon 
Zelea-Codreanu ! Ca să văd dacă şi 
ceteşte “Neamul românesc”, la care 
era abonat. lar el mă întreabă imediat: 
“Acela care era să fie omorît la 
Fălticeni?”. Acela! îi răspund eu. — 
Atunci fii binevenit, frate, îmi răspunde 
el plin de bucurie. M-am bucurat şi 
eu, căci am înţeles că era în curent 
cu toate luptele noii mişcări naţiona- 
liste de sub conducerea profesorilor. 
A. C. Cuza şi Nicolae lorga, care 
mişcare era atunci în toiul ei, şi pentru 
care eu îmi primejduisem viaţa de 
repetate ori, ceea ce fusese publicat 
prin “Neamul românesc”. 

Cu toată oboseala mea, am stat 
de vorbă pînă după miezul nopţii. 
Mi-am dat seamă că puterea lui Dumne- 
zeu mă condusese de-a dreptul la cel 
mai ales suflet, la cel mai naţionalist 
moldovean, la cel mai curajos şi 
îndîrjit apostol al ideii de românism 
care trăia atunci pe pămîntul Basa- 
rabiei răpite. Era mai mult decît omul 
pe care voiam să-l găsesc. Trecuse 
din copilărie prin lupte grele, şi deci 
avea o mare experienţă şi mari 
legături între moldovenii cărturari din 
Basarabia şi din toată Rusia europea- 
nă. Şi n-a lipsit mult ca în urma acti- 
unii întreprinse împreună pentru re- 
deşteptarea conştiinţei naţionale a 

moldovenilor să cunoască Siberia 
pentru a doua oară. 


ŞI ALŢI PATRIOŢI MOLDOVENI 


„A doua zi am continuat a sta de 
vorbă numai noi doi aproape toată 
ziua: Despre moldovenii din Basara- 
bia şi de peste Nistru, pînă la “Chiu”, 
din “Crîm” şi pînă în Urali, despre si- 
linţele zadarnice de rusificare, despre 
conştiinţa instinctivă de superioritate 
a moldoveanului faţă de rus, despre 
România şi însemnătatea ei militară, 
despre vitejia înnăscută şi legendară 
a românilor, despre Bucovina şi 
Transilvania, despre neamul moldo- 
venesc întreg şi despre marile lui des- 
tine. Ne înţelegeam deplin şi simţeam 
la fel. Parcă n-am fi fost numai “veri”, 
ci chiar fraţi gemeni!... Tot în ziua 
aceasta l-am cunoscut pe tînărul elev 
Ceapă. 

A treia zi însă am o altă surpriză 
plăcută: Vine la noi, şi stăm de vorbă 
aproape toată ziua cu el, învățătorul 
Porfirie Fală. Un răzeş isteţ şi mucalit, 
şi vorbeşte o moldovenească frumoa- 
să, de parcă arfi lon Creangă invitat 
din mormînt. Partea curioasă este că 
seamănă şi la chip cu marele scriitor, 
despre care nu ştie decît din auzite. 
In schimb cunoaşte în trăsături gene- 
rale Istoria Românilor. A cetit în româ- 
neşte povestea lui Alexandru Mache- 
don, şi ştie nesfîrşită serie de legende 
moldoveneşti inedite: Despre Ştefan- 
Vodă, despre răzeşi, despre mazili, 
despre luptele cu tătarii, despre dife- 
riti haiduci şi aşa mai departe. Din 
toate rezultă conştiinţă românească şi 
mîndrie moldovenească şi răzeşeas- 
că. De ruşi rîde, cum numai satira 
populară ştie să rîdă. Şi acesta este 
— deşi cu ştiinţă de carte restrînsă 
şi experienţă mai mică — un suflet 
mare de moldovean. Şi unele din pla- 
nurile noastre de propagandă le pu- 
nem la cale şi cu Porfirie Fală. 

Seara “vărul” meu Pelivan mă 
duce la masă la protopopul V. Certan. 
Atît preotul, bătrîn, cu înfăţişare 
venerabilă, cît şi bătrînica preoteasă, 
sunt moldoveni curaţi.. Fiul lor e pro- 
fesor la liceul din Bălţi şi are un nepoţel 


elev, mi se pare, în clasa întii de liceu. 
Toţi vorbesc în casă moldoveneşte. 
in toată casa e o atmosferă domoală 
de cald românism, desigur, sub influ- 
enta discretă a judecătorului lon Peli- 
van, prietenul familei. Discutăm multe 
despre neamul românesc în genere 
şi despre viitor, fără însă a intra în 
amănunte şi fără a aminti despre pla- 
nul de propagandă naţională, pe care 
în linii generale îl şi făurisem cu “vărul” 
meu. La această familie am fost de 
mai multe ori la masă. 

În seara spre Anul Nou mergem 
neinvitaţi la masă la un fost mare 
proprietar şi pe atunci mare comerciant 
de fierărie, Dumitrache Vraghie. În 
persoana acestuia — un bărbat înalt, 
cu pieptul lat, voinic, cu înfăţişare de 
haiduc, un adevărat geto-dac — mi-a 
fost dat să cunosc pe cel mai îndă- 
rătnic răzeş moldovean. Avea mai 
multe fete şi baieţi. Nu ştia cum să-şi 
exprime mai bine bucuria că am venit 
la masă la el într-o seară ca aceea. 
Masa a durat pînă tîrziu după miezul 
nopţii. Nu atît cu mîncarea şi băutura, 
cît cu povestirile din trecut şi cu 
discuţiile relative la viitorul neamului. 
E aproape de prisos să spun că în 
familia aceasta se vorbea moldove- 
neşte ca în cea mai românească fa- 
milie din Regat. A avut moşii în diferite 
judeţe ale Basarabiei. A avut una şi 
în dreptul oraşului Huşi. Cu vreo două- 
zeci de ani în urmă venea adeseori la 
Huşi şi făcea chefuri de cîte o săptă- 
mînă cu lăutarii cei vestiți şi cu vinuri 
bune. Apoi cunoştea laşiul şi alte 
oraşe din Regat. Nu se ferea deloc 
să-şi manifeste făţiş sentimentele lui 
de român. Şi ruşii îl lăsau în pace, 
probabil fiindcă avea mare vază în 
mijlocul poporului. Era căpitan în 
rezervă, în armata rusească. Şi cu doi 
ani în urmă, împlinind limita de vîrstă, 
i-a venit de la Ministerul de Război 
din Petersburg întrebarea dacă 
doreşte să mai conteze în armată în 
caz de război. Şi moldoveanul 
Dumitrache Vraghie a îndrăznit să 
răspundă în scris răspicat: că el este 
gata să ia parte la orice război al 
Rusiei, afară de unul singur, un even- 
tual război în contra României! 
Prietenii îl jeleau că va fi deportat în 

Siberia în urma acestui răspuns. Ruşii 
însă nu au cutezat să se atingă de el. 

Cînd stăteam de vorbă atunci la 
masă, nu puteam bănui că lui Dumi- 
trache Vraghie soarta îi rezervase un 
act de curaj şi mai mare: Curajul isto- 
ric de-a fi proclamat, împreună cu alţii, 
la 1918, în martie, unirea judeţului Bălți 
cu România, cu mult înainte de votul 
Sfatului Ţării. Acest fapt a influenţat 
în mare măsură mersul împrejurărilor 
pînă la unirea Basarabiei. 

La 1919 Dumitrache Vraghie a 
fost ales senator în primul parlament 
al României Mari, care a votat unirea 
cea mare. lar peste vreun an s-a îmbol- 
năvit de cancer în gît. L-am vizitat la 
Spitalul Brîncovenesc din Bucureşti. 
înţelegea că trebuia să moară. Dar 
privea moartea în faţă cu liniştea şi 
seninătatea unui adevărat geto-dac. 
Dorea numai să se termine mai cu- 
rînd, prin vreo operaţie. Şi deoarece 
medicii români au refuzat operaţia 
zadarnică, a plecat la Viena. A murit 
la operaţie şi a fost înmormîntat acolo, 
departe de pămîntul Patriei, atît de 
iubită de el. Familia nu a avut bani 
trebuitori pentru a-i aduce corpul, iar 
România politcialistă de după război 
a avut alte preocupări. Însă viitoarea 
Românie românească .... pe acest 
mare Patriot. Corpul lui va fi adus la 
timpul său şi înmormîntat în cinstea 
cuvenită în ţărna caldă a României lui 
iubite. 

Şi acum să revin la şirul poves- 
tirii mele. Spre dimineaţa Sfîntului 
Vasile am încheiat masa şi discuţiile 
noastre naţionale din casa primitoare 
a lui Dumitrache Vraghie şi am plecat 
spre casa “vărului ” meu, împreună 
cu acesta. Amîndoi aveam în suflet 
convingerea că viitorul neamului nos- 
tru nu poate fi pierdut, de vreme ce 
Dumnezeu i-a dăruit patrioţi ca Dumi- 
trache Vraghie. 

Prin centrul oraşului vedem un 
ofițer tînăr, zăcînd în omăt cu uniforma 
lui strălucită cu tot. lon Pelivan l-a ridi- 
cat cu greu, şi împreună l-am dus la 
locuinţa lai, care nu era departe. În 
continuarea drumului nostru, îmi aduc 
aminte că i-am spus “vărului” meu: “De 
va fi să ne batem cu aceştia, nu va fi 
greu deloc să-i biruim, oricît de nume- 


roşi vor fi. Şi ofiţerii noştri chefuiesc, 
dar nu se îmbată şi nu cad în drum!”. 
Şi această profeție era să se adeve- 
rească peste cîţiva ani, cînd armata 
bolşevizată rusească din Moldova a 
trebuit să fie.dezarmată şi trimisă 
peste Nistru. 


ÎN CASA AVOCATULUI 
S. V. KAMENSKI 


În una din serile următoare am 
fost, împreună cu “vărul” meu, la masă 
în casa avocatului S. V. Kamenski. 
Un polon bătrîn, cu înfăţişare distinsă 
şi nobilă. Căsătorit cu o moldoveancă, 
avea o fiică cu numele Draga şi un fiu. 
Amîndoi studenţi. lon Pelivan îmi spu- 
sese că acest avocat era un mare 
prieten al moldovenilor şi că mulţi 
moldoveni intelectuali se întîlneau 
adeseori la el acasă, la adăpost de 
orice bănuială din partea autorităţilor 
ruseşti. Totuşi, ca măsură de preve- 
dere, la această masă n-am fost decît 
noi doi şi familia. Spre sfîrşitul mesei, 
eu am închinat un pahar pentru cele 
două neamuri: polon şi român. Şi am 
exprimat limpede profetia că în curînd 
Polonia va reînvia, iar România se va 
întregi. Că ambele în alianţă priete- 
nească vor avea misiunea de la 
Dumnezeu de a apăra cultura şi 
creştinismul în contra barbariei. 
Aceste gînduri ale mele rostite rar, 
deşi era de presupus că vor fi înțelese, 
totuşi pentru preciziune, au fost 
traduse cuvînt cu cuvînt de către 
“vărul” Pelivan. Cînd le-am rostit, ele 
au putut să impresioneze pe cei de 
faţă, cînd însă după cîţiva ani ele s- 
au realizat întocmai, amintirea lor m- 
a impresionat şi pe mine, deşi această 
prezicere n-a fost decît una dintre mai 
multe rostite în alte împrejurări, care 
s-au îndeplinit prin mila lui Dumnezeu 
pogorîtă asupra neamului nostru. 
Bătrînul avocat Kamenski a avut 
fericirea să mai apuce, în viaţă fiind, 
realizarea paharului meu închinat de 
mine în casa lui. 

În ziua următoare am închegat 
definitiv planul nostru de acţiune pen- 
tru deşieptarea sau întărirea conştiinţei 
naţionale a moldovenilor din Basarabia 
şi pe cît posibil din toată Rusia. 

În liniamente generale planul a 
fost următorul: 

1) Între noi doi va urma prin poştă 
o corespondenţă regulată de la “văr” 
la “văr”. Conţinutul scrisorilor trebuia 
să fie bine îmbrobodit şi inofensiv. 

2) In aceste scrisori lon Pelivan 
îmi va comunica treptat adrese din 
Basarabia şi din Rusia, la care eu voi 
trimite pachete cu cărţi româneşti, 
după gradul de cultură al fiecăruia. La 
început, pentru orice eventualitate, voi 
trimite şi cîte un abecedar pentru 
deprinderea literelor româneşti. 

3) Voi ruga prin scrisori să mi 
se răspundă de primire şi ce anume 
s-a primit. Să ştim anume dacă 
cenzura rusească dă drumul cărţilor 
sau opreşte unele dintre ele. 

Aici sunt dator să amintesc că 
la cenzura din Chişinău pe unde au 
trecut toate pachetele mele — era 
moldoveanul Madan, despre care 
ştiam că studiase pe la Bucureşti, dar 
despre care auzisem prin Regat că 
devenise un renegat în slujba musca- 
lilor. Eu nu l-am cunoscut niciodată, 
dartrebuie să mărturisesc aici că era 
un bun român: Nici o singură carte din 
cele trimise de mine n-a fost oprită; 
deşi în unele Rusia era direct atacată 
pentru răpirea Basarabiei. : 

4) Pachete mai mărişoare îi voi 
trimite şi “vărului”, pentru a le împărţi 
direct la persoane de încredere. 

5) La unele persoane li se va 
trimite revista “Neamul românesc”, 
pentru popor. 

6) Absolvenți de liceu vor fi 
îndemnați să studieze la universităţile 
din România. | 

7) Sub diferite pretexte se vor 
organiza călătorii prin România. 

8) Pe toate căile vom pune la 
cale căsătorii între tineri, de o parte 
şi de alta a graniţei. 

Nu ştiam atunci că sora “văru- 
lui” meu era căsătorită la laşi şi el 
însuşi peste cîţiva ani se va căsători 
în Regat, că doamna Pelivan, “cum- 
năţica” mea, va fi chiar din capitala 
Ţării. ~ 

Şi într-o dimineaţă cu o sanie 
bună şi pe vreme cu soare am plecat 
la staţia Piîrliţi. Vizitiul era moldovean 
în vîrstă de aproximativ 60 de ani şi 


sfătos. Tot drumul am stat de vorbă 
cu el. Vorbea moldoveneasca fru- 
moasă şi curată a cronicarilor, întoc- 
mai cum se vorbea şi în satul meu 
din Bucovina. Explicaţia este că graiul 
în aceste regiuni ale Moldovei, de 
cînd au fost răpite, n-a mai evoluat, 
nefiind în legătură cu Statul românesc, 
ci a rămas împietrit aşa cum era în 
anii 1775 şi 1812. 

Cînd i-am spus vizitiului că 
vorbeşte foarte frumos moldoveneşte, 
el îmi răspunde: “Apăi cum n-om 
vorghi, dacă sîntem moldoveni!”. Dar 
povestind el despre armată, într-un 
moment rosteşte cuvintele: “Noi, ruşii, 
avem oaste tare multă”. Eu îl întrerup 
imediat: — “Parcă spuneai că eşti 
moldovan, de ce zici “noi, ruşii”? — 
“Apăi vezi ghine că sîntem moldoveni, 
dar se cheamă că suntem ruşi, că 
adică trăim în Rossia”... 

Seara ajung cu trenul în staţia 
de la Ungheni, dar nu sunt lăsat să 
trec graniţa, întrucît paşaportul meu 
nu fusese vizat de plecare de poliţia 
din Bălţi. Dorm într-un han tot jido- 
vesc. A doua zi de dimineaţă vorbesc 
la telefon cu casa Kamenski. Şi anu- 
me îi povestesc domnişoarei Draga 
păţania şi o rog să-l înştiinţeze de 
grabă pe “vărul” Pelivan. Peste cîteva 
ore a sosit telefonic autorizarea 
poliţienească de trecere. Eu a trebuit 
să aştept trenul pînă în seară. Tîrgu- 
şorul Ungheni era complet jidovesc. 
Nu-mi puteam închipui că peste zece 
ani la Ungheni va fi prima tabără de 
muncă a tineretului legionar pentru 
facerea cărămizii Căminului Cultural 
Creştin din laşi. 

Ajuns la laşi şi apoi acasă la 
Huşi, am luat măsuri grabnice pentru 
punerea în lucrare a planului nostru. 
În primul rînd trebuiau bani. Şi încă 
mulţi. Am făcut apel la profesorii Găvă- 
nescul, A. C. Cuza, Corneliu Sumu- 
leanu şi la P.S. Nicodim, la Liga Cul- 
turală din laşi, la Comitetul Central al 
Ligii Culturale, condus de profesorul 
Nicolae lorga, care pe vremea aceea 
era în punctul culminant al activităţii 
sale. Apoi am lansat liste de subscrip- 
ție, am aranjat conferinţe, serate, 
baluri. Şi pentru toate acestea, ca şi 
pentru descărcarea mea, am întemeiat 

anume pentru Basarabia o secţie a 
Ligii Culturale la Huşi. Toate acestea 
cu grabă mare! intreaga mea activi- 
tate am îndreptat-o în direcţia asta. 
Parcă îmi spunea ceva că nu avem 
mult timp pînă la anume întîmplări 
mari, care trebuiau să vie. In scurt 
timp. au început să-mi sosească 
adrese de intelectuali moldoveni de 
la “vărul” meu. Adrese din Basarabia 
şi din diferite părţi ale Rusiei. Imediat 
alcătuiam pachete de cărţi învelite în 
pînză. Soţia mea, ajutată de citeva 
prietene, împreună cu librarul Marin 
Dumitriu — prin care procuram o mare 
parte din cărţi şi cu a cărui adresă de 
expeditor trimiteam pachetele — mun- 
ceau nopţi întregi la facerea pachete- 
lor. Adresele se scriau româneşte şi 
rusește. În rusește le scria “verişoara” 
mea de la Baimaclia, care devenise 
doamna Teodoru şi se aşezase defi- 
nitiv la Huşi. Unele cărţi, ca de pildă: 
Istoria Românilor, Operele lui Creangă, 
Operele lui Vasile Alecsandri, Anec- 
dotele lui Teodor Speranţă, Haiducul 
şi Pandurul, de Bucura Dumbravă, şi 
altele le-am isprăvit în scurtă vreme, 
din toată ţara. Prin cărţi poştale 
osebite îi rugam pe adresanţi să-mi 
răspundă de primire. Aproape toţi mi-au 
răspuns, toţi îmi mulţumeau, unii 
întrebau de au de plătit ceva, iar mulţi 
se mirau că de unde le ştiu adresa. 
Bineînţeles că acest “de unde” se 
păstra ca o mare taină. Cu un preot, 
lulian Friptu, am avut chiar o cores- 
pondenţă mai îndelungată, deoarece 
din scrisorile Sfinţiei Sale se înălța ca 
o mireasmă binefăcătoare o caldă şi 
o îndrăzneață iubire de neam. 

Eu sper că atunci cînd va veni 
vremea să-mi clasez sau să fie cla- 
sat noianul meu de hirtii, se vor găsi 
multe din aceste scrisori. Şi, desigur, 
şi de-ale “vărului” meu lon Pelivan. 

La scurt timp după începutul 
acţiunii noastre, a apărut la Chişinău 
gazeta “Cuvîntul moldovenesc”, scoa- 
să de Pantelimon Halippa. I| cunoş- 
team de pe cînd studia la iaşi, dar nu 
ne putusem apropia mult, deoarece 
dumnealui era preocupat mai mult de 
problemele sociale decît de cele 
naţionale. Fapt pentru care nu avea 
legături mai strînse nici cu “verişoara” 


mea, dra Pelivan, nici cu dna Alistar, 
studente şi dumnealor din Basarabia, 
dar la care gîndirea naţională precum 
pănea pe cea socială. 

Totuşi Pantelimon Halippa a 
adus un serviciu mare ideii de deştep- 
tare a conştiinţei naţionale moldove- 
neşti în Basarabia prin scoaterea 
gazetei sale, care era foarte bine 
redactată, pentru vremea şi împreju- 
rările de atunci. Pentru acţiunea pe 
care o începusem, a fost o mare 
bucurie şi o uşurare. Întîi a răspîndit 
treptat şi slova românească, ceea ce 
uşura putinţa de cetire a cărţilor 
româneşti, şi al doilea, se mărea mult 
numărul cititorilor cărora eu în loc să 
le trimit direct pachetele cu cărţi, îi 
trimiteam gazetei cărţi multe, ca să 
fie împărţite ca dar abonaților. Se vede 
că pe Pantelimon Halippa l-a impresi- 
onat mult faptul acesta, devreme ce 
odată mi-a scris o scrisoare în care 
îmi spunea că eu sunt cel mai bun 
român din toată România, căci numai 
eu am înţeles însemnătatea şi greul 
luptei pe care o duce gazeta “Cuviîn- 
tul moldovenesc”. Desigur că eu 
înţelesesem însemnătatea gazetei nu 
pentru că eram cel mai bun român, ci 
pentru că mă ocupam de Basarabia, 
precum alţii cred că se ocupau în spe- 
cial de Ardeal. 

Izvodul adreselor pentru pache- 
tele mele de cărţi era, desigur, o taină 
pentru cei care le primeau, taină bine 
păzită de mine. Dar nici poliţia poli- 
tică şi autorităţile ruseşti nu erau chiar 
aşa de proaste cum le socoteam noi. 
Cînd s-a simţit că pachetele se trans- 
formă într-o invazie de cărţi româ- 
neşti, au înţeles că centrul conducător 
al întregii propagande este undeva în 
Basarabia. Şi cu toate că scrisorile 
schimbate între “veri” erau cu totul 
nevinovate, totuşi — sub diferite 
pretexte — ele conţineau mereu adre- 
se. Şi astfel firul a dus de-a dreptul la 
figura veselă, liniştită, paşnică şi în 
aparenţă nevinovată a judecătorului 
lon Pelivan de la Bălţi!... Desigur, nu-l 
puteau da în judecată, dar în Rusia 
nici nu era nevoie de aşa ceva, 
aproape ca şi în vremea Ceka de mai 
tîrziu: Tot Asia în ambele ipostaze! 

L-au poftit deci pe “vărul” meu 

să primească o ametitor de înaltă 
înaintare în magistratură, dar încolo 
spre Urali. Ion Pelivan a mulţumit şi a 
obiectat cu prefăcută naivitate că 
interesele lui familiale îl obligă să 
rămilie în Basarabia. Ştim — vor fi 
gîndit ruşii —, aveţi “veri” şi prin 
România! Dar de spus, i-au spus 
numai că nu poate rămîne în magis- 
tratură “în Basarabia”. Şi, desigur, că 
ar fi ajuns şi prin Siberia Răsăriteană 
dacă n-ar fi izbucnit războiul cel mare 
al lumii. 

Cu această izbucnire a trebuit 
să înceteze şi activitatea noastră 
asupra Basarabiei. Dar măcar o scîn- 
teie a conştiinţei naţionale a apucat a 
fi aprinsă prin răspîndirea cărţilor 
româneşti în valoare de aproximativ 
de jumătate de milion lei — socotită 
după valoarea de azi a leului. Şi 
Dumnezeu cu mila Lui a ocrotit aceas- 
ta scînteie şi de aceea ea nu s-a stins! 

La izbucnirea revoluţiei ruseşti, 
am cetit pe front cuvîntarea în “Sfatui 
Ţării” a ministrului afacerilor străine al 
“Republicii Moldoveneşti”. Am tresăl- 
tat de bucurie pentru cauza sfîntă a 
neamului nostru, şi în acelaşi timp am 
simţit şi mîndria egoistă, în suflet, că 
ministrul rostitor era “vărul” meu lon 
Pelivan! l 

Mai tîrziu am aflat cum în timpul! 
revoluţiei comuniste, pornită în 
Basarabia de elementele duşmane 
ideii naţionale moldoveneşti în contra 
guvernului de la Chişinău, lon Pelivan, 
însoţit, mi se pare, de lon Buzdugan, 
cu pericolul vieţii la fiecare pas, au 
trecut Prutul la Leova şi prin Huşi, 
unde l-au întîlnit şi pe Anton Crihan, 
au plecat în grabă la laşi, spre a cere 
în numele guvernului din Chişinău 
intervenţia armatei române. 

lar în primăvara anului 1918, în 
timpul armistiţiului, trecînd prin laşi, 
într-un concediu de cîteva zile, l-am 
găsit pe “vărul” meu grav bolnav — 
oscilînd între viaţă şi moarte — într-un 
sanatoriu din laşi. Cu toate că eram 
în uniformă, tuns cu maşina şi cu 
mustaţa rasă, m-a recunoscut... “Tu 
eşti, vere loniţă?” mi-a spus pe 
şoptite, căci n-avea voie să vorbeas- 
că. In schimb i-am vorbit eu, cîteva 
minute. 


Dumnezeu l-a salvat, şi peste 
cîteva luni, eu fiind deputat de opo- 
zitie, în parlamentul de la laşi, ales 
în numele partidului naţionalist-demo- 
crat, am luat o parte impetuos de 
activă la alegerea de deputat al 
oraşului laşi a lui lon Pelivan. Apoi 
împreună am luat parte ca deputaţi în 
Parlamentul care a proclamat unirea 
cea mare aproape a tuturor ţărilor 
româneşti cu România! Şi noi ne-am 
adus aminte de sfaturile noastre de 
la Bălţi şi de vorbele noastre din casa 
avocatului Kamenski şi cu sufletele 
topite am mulţumit lui Dumnezeu. 

Au urmat pînă astăzi atîţi ani de 
aşa de tulbure politică, nu pot zice 
românească, ci numai “în România”. 
Dartoată aceasta tulbureală n-a putut 
atinge sufletul de mare român şi de 
mare patriot al lui lon Pelivan: El a 
rămas curat ca un limpede cristal de 
diamant viu, ca să continue a împrăş- 
tia raze de lumină şi căldură naţională! 

Şi acum, încheind aceste ale 
mele “crîmpeie de amintiri”, fie-mi 
îngăduit să ridic — ca la Bălţi! — la 
această masă de duhovnicie româ- 
nească, în sănătatea lui lon Pelivan, 
la vîrsta lui de 60 de ani, un pahar 
plin de focoase nădejdi româneşti: La 
aniversarea de 70 (şeptezeci) de ani 
ne vom afla într-o Românie româ- 
nească, deplin românească şi 
puternică: Şi aceasta chiar dacă 
“porţile iadului” semiasiatic şi 
anticrist ar încerca să se reverse ca 
o lavă pustiitoare asupra neamului 
nostru!. 

Deci sănătate şi voie bună, vere, 
întru mulţi, mulţi ani! 


Huşi, în ziua Sfintului Mare Muce- 
nic Gheorghe, 1936 

